(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΕ΄

Πέμπτη, 03 Μαρτίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.
3. Επί προσωπικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υποδομών και Μεταφορών: «Πρότυπες προτάσεις για έργα υποδομής και λοιπές διατάξεις αρμοδιότητας Υπουργείου Υποδομών και Μεταφορών», σελ.
2. Ένσταση αντισυνταγματικότητας από την Κοινοβουλευτική Ομάδα του ΜέΡΑ25 επί των άρθρων 1 έως και 14, 18 έως και 20 και 23 έως και 25 του σχεδίου νόμου του Υπουργείου Υποδομών και Μεταφορών, σελ.

3. Συζήτηση και ψηφοφορία επί της ένστασης αντισυνταγματικότητας, σελ.
4. Κατάθεση σχεδίου νόμου:

Ο Αντιπρόεδρος της Κυβέρνησης, οι Υπουργοί Δικαιοσύνης, Οικονομικών, Ανάπτυξης και Επενδύσεων, Εσωτερικών και Υποδομών και Μεταφορών, καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 3.3.2022 σχέδιο νόμου: «Ενιαία Αρχή Δημοσίων Συμβάσεων», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΒΙΤΣΑΣ Δ., σελ.

ΚΑΚΛΑΜΑΝΗΣ Ν., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΑΘΑΝΑΣΙΟΥ Χ. , σελ.
 ΓΕΩΡΓΙΑΔΗΣ Σ. , σελ.
 ΓΙΑΝΝΟΥΛΗΣ Χ. , σελ.
 ΚΑΚΛΑΜΑΝΗΣ Ν. , σελ.
 ΚΑΡΑΓΙΑΝΝΗΣ Γ. , σελ.
 ΚΑΡΑΜΑΝΛΗΣ Κ. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΜΠΟΥΚΩΡΟΣ Χ. , σελ.
 ΣΕΝΕΤΑΚΗΣ Μ. , σελ.
 ΣΠΙΡΤΖΗΣ Χ. , σελ.
 ΣΤΑΜΕΝΙΤΗΣ Δ. , σελ.
 ΦΑΜΕΛΛΟΣ Σ. , σελ.

Β. Επί προσωπικού θέματος:
 ΣΠΙΡΤΖΗΣ Χ. , σελ.

Γ. Επί του σχεδίου νόμου του Υπουργείου Υποδομών και Μεταφορών:
 ΑΔΑΜΟΠΟΥΛΟΥ Α. , σελ.
 ΑΠΟΣΤΟΛΟΥ Ε. , σελ.
 ΑΡΣΕΝΗΣ Κ. , σελ.
 ΑΥΓΕΝΑΚΗΣ Ε. , σελ.
 ΒΙΛΙΑΡΔΟΣ Β. , σελ.
 ΒΟΡΙΔΗΣ Μ. , σελ.
 ΓΕΩΡΓΙΑΔΗΣ Σ. , σελ.
 ΓΙΑΝΝΟΥΛΗΣ Χ. , σελ.
 ΓΚΑΡΑ Α. , σελ.
 ΓΚΟΚΑΣ Χ. , σελ.
 ΓΡΗΓΟΡΙΑΔΗΣ Κ. , σελ.
 ΚΑΡΑΓΙΑΝΝΗΣ Γ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΡΑΜΑΝΛΗΣ Κ. , σελ.
 ΚΑΦΑΝΤΑΡΗ Χ. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΛΙΑΚΟΥΛΗ Ε. , σελ.
 ΛΙΒΑΝΙΟΣ Θ. , σελ.
 ΛΙΟΥΠΗΣ Α. , σελ.
 ΜΑΝΩΛΑΚΟΥ Δ. , σελ.
 ΜΑΡΑΒΕΓΙΑΣ Κ. , σελ.
 ΜΙΧΑΗΛΙΔΗΣ Α. , σελ.
 ΜΠΟΥΚΩΡΟΣ Χ. , σελ.
 ΠΑΠΑΗΛΙΟΥ Γ. , σελ.
 ΠΕΡΚΑ Θ. , σελ.
 ΠΟΥΛΑΣ Α. , σελ.
 ΣΙΜΟΠΟΥΛΟΣ Ε. , σελ.
 ΣΚΑΝΔΑΛΙΔΗΣ Κ. , σελ.
 ΣΚΡΕΚΑΣ Κ. , σελ.
 ΣΠΙΡΤΖΗΣ Χ. , σελ.
 ΣΤΑΜΕΝΙΤΗΣ Δ. , σελ.
 ΦΑΜΕΛΛΟΣ Σ. , σελ.
 ΧΕΙΜΑΡΑΣ Θ. , σελ.
 ΧΗΤΑΣ Κ. , σελ.
 ΧΡΗΣΤΙΔΟΥ Ρ. , σελ.

Δ. Επί της ένστασης αντισυνταγματικότητας:
 ΓΡΗΓΟΡΙΑΔΗΣ Κ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΡΑΜΑΝΛΗΣ Κ. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΜΠΟΥΚΩΡΟΣ Χ. , σελ.
 ΣΚΑΝΔΑΛΙΔΗΣ Κ. , σελ.
 ΣΠΙΡΤΖΗΣ Χ. , σελ.
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΕ΄

Πέμπτη 3 Μαρτίου 2022

Αθήνα, σήμερα 3 Μαρτίου 2022, ημέρα Πέμπτη και ώρα 10.15΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 2-3-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΠΔ΄ συνεδριάσεώς του, της Τετάρτης 2 Μαρτίου 2022, σε ό,τι αφορά την ψήφιση στο σύνολο των σχεδίων νόμου: «Κύρωση του Μνημονίου Κατανόησης στον τομέα του Αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Νεολαίας και Αθλητισμού της Δημοκρατίας του Αζερμπαϊτζάν», «Κύρωση του Μνημονίου Συνεργασίας στον τομέα του αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κινεζικής Ομοσπονδίας ατόμων με αναπηρίες της Λαϊκής Δημοκρατίας της Κίνας», «Κύρωση της Σύμβασης του Συμβουλίου της Ευρώπης για μια ολοκληρωμένη προσέγγιση ασφάλειας, προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα», «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με την ανταλλαγή και αμοιβαία προστασία διαβαθμισμένων πληροφοριών», «Κύρωση της Τεχνικής Διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας, εκπροσωπούμενου από τη Σχολή Εθνικής Άμυνας (ΣΕΘΑ), και του Υπουργείου Άμυνας της Ιταλικής Δημοκρατίας, εκπροσωπούμενου από το Στρατιωτικό Κέντρο Στρατηγικών Μελετών (CEMISS)», «Κύρωση της Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Κράτους του Ισραήλ σχετικά με τη συνεργασία στους τομείς της υδρογραφίας και της ωκεανογραφίας».)

Πριν προχωρήσουμε στη νομοθετική εργασία, θα τελεστεί η ορκωμοσία του συναδέλφου κ. Θεόδωρου Σκυλακάκη του Στεφάνου, που αντικαθιστά τη Μαριέττα Γιαννάκου, η οποία απεβίωσε.

Καλείται ο συνάδελφος κ. Θεόδωρος Σκυλακάκης να προσέλθει και να δώσει το νενομισμένο από το Σύνταγμα και τον Κανονισμό της Βουλής όρκο ενώπιον του εκπροσώπου της Εκκλησίας.

(Στο σημείο αυτό προσέρχεται ο Αναπληρωτής Υπουργός Οικονομικών κ. Θεόδωρος Σκυλακάκης και δίνει τον παρακάτω όρκο:

«Ορκίζομαι στο όνομα της Αγίας και Ομοούσιας και Αδιαίρετης Τριάδος να είμαι πιστός στην πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου.»)

**ΠΡΟΕΔΡΕΥΩΝ (Νικήτας Κακλαμάνης):** Κύριε Σκυλακάκη, καλορίζικος!

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 4 Μαρτίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 458/22-2-2022 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, με θέμα: «Η ενίσχυση οικογενειών υγειονομικών που χάθηκαν με αιτία θανάτου COVID-19».

2. Η με αριθμό 461/25-2-2022 επίκαιρη ερώτηση του Βουλευτή Επικρατείας του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρλέτη προς τον Υπουργό Οικονομικών, με θέμα: «Να μην πουληθεί η Εθνική Ασφαλιστική, να προστατευθούν το δημόσιο συμφέρον και τα εργασιακά δικαιώματα».

3. Η με αριθμό 466/27-2-2022 επίκαιρη ερώτηση του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Οικονομικών, με θέμα: «Η αποκλιμάκωση του λόγου δημοσίου χρέους προς ΑΕΠ και οι πρόωρες εξαγορές υπολοίπων δανείων».

4. Η με αριθμό 467/28-2-2022 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδος κ. Νικόλαου Παπαναστάση προς τον Υπουργό Ναυτιλίας και Νησιωτικής Πολιτικής, με θέμα: «Τα προβλήματα στις μεταθέσεις των λιμενικών και η ανάγκη να προσκληθούν όλοι οι συνδικαλιστικοί φορείς να καταθέσουν τις προτάσεις τους».

5. Η με αριθμό 464/25-2-2022 επίκαιρη ερώτηση του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Περιβάλλοντος και Ενέργειας, με θέμα: «Εκμετάλλευση του λιγνίτη της «ΛΑΡΚΟ» για ηλεκτροδότηση και περιβαλλοντικά θέματα».

6. Η με αριθμό 460/24-2-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «"Στρατηγική επένδυσηʺ αιολικό στη Σκύρο και φωτοβολταϊκό πάρκο στις Σέρρες εντός Περιοχών Άνευ Δρόμων (ΠΑΔ)».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 459/22-2-2022 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Προστασίας του Πολίτη, με θέμα: «Ενδυνάμωση του αστυνομικού τμήματος Κυψέλης».

2. Η με αριθμό 462/25-2-2022 επίκαιρη ερώτηση του Βουλευτή Κυκλάδων του Συνασπισμού Ριζοσπαστικής Αριστεράς κ**.** Νικόλαου Συρμαλένιου προς τον Υπουργό Υποδομών και Μεταφορών, με θέμα: «Τραγικές ελλείψεις της Υπηρεσίας Πολιτικής Αεροπορίας (ΥΠΑ) στα μικρά νησιωτικά αεροδρόμια ενόψει της τουριστικής περιόδου».

3. Η με αριθμό 470/28-2-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Μόνο με γενναία μέτρα μπορεί να ανασχεθεί η ακρίβεια και να στηριχθούν οι καταναλωτές, οι παραγωγοί και οι μικρομεσαίες επιχειρήσεις».

4. Η με αριθμό 468/28-2-2022 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδος κ. Γεωργίου Λαμπρούλη προς τον Υπουργό Υγείας, με θέμα: «Προβλήματα του τμήματος Παθολογικής Ογκολογίας του Γενικού Νοσοκομείου Λάρισας».

5. Η με αριθμό 463/25-2-2022 επίκαιρη ερώτηση της Η’ Αντιπροέδρου της Βουλής και Βουλευτού Β3 Νότιου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Υποδομών και Μεταφορών, με θέμα: «Δικαιώματα αποζημιώσεων επιβατών ΤΡΑΙΝΟΣΕ - Εφαρμογή Ευρωπαϊκού Κανονισμού 1371/2007».

6. Η με αριθμό 472/28-2-2022 επίκαιρη ερώτηση του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Σχέδιο επιστροφής των εργολαβικών συνεργείων στο ΕΣΥ στους τομείς της καθαριότητας, φύλαξης και σίτισης».

7. Η με αριθμό 469/28-2-2022 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδος κ. Γεωργίου Λαμπρούλη προς τον Υπουργό Υγείας, με θέμα: «Άρση των διοικητικών μέτρων για όλους τους ανεμβολίαστους κατά του COVID-19».

8. Η με αριθμό 465/26-2-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Αγροτικής Ανάπτυξης και Τροφίμων, με θέμα: «Θα σεβαστεί η κυβέρνηση την απόφαση του Σ.τ.Ε. που απαγορεύει τις σφαγές των ζώων χωρίς αναισθησία;».

9. Η με αριθμό 473/28-2-2022 επίκαιρη ερώτηση του Βουλευτή Κορινθίας του Συνασπισμού Ριζοσπαστικής Αριστεράς κ. Γεώργιου Ψυχογιού προς τον Υπουργό Υγείας, με θέμα: «Εξαιρετικά επείγουσα η ενίσχυση Νοσοκομείου Κορίνθου και δομών Υγείας του Νομού».

10. Η με αριθμό 474/28-2-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδος κ. Ιωάννη Δελή προς τον Υπουργό Ανάπτυξης και Επενδύσεων, με θέμα: «Οικονομική και κοινωνική στήριξη των καλλιτεχνών - χειροτεχνών».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2392/94/17-1-2022 ερώτηση και Αίτηση Κατάθεσης Εγγράφων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Αριστεία γαλάζιων παιδιών στο ΔΣ του ΔΕΔΔΗΕ που λαμβάνουν χρυσά bonus για στόχους που έχουν ήδη επιτευχθεί, εις βάρος του δημοσίου συμφέροντος και των συμφερόντων των καταναλωτών».

2. Η με αριθμό 1998/81/21-12-2021 ερώτηση και Αίτηση Κατάθεσης Εγγράφων του Βουλευτή Β’ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Ο χειμώνας βρίσκει την Ελλάδα με σοβαρά προβλήματα ενεργειακής επάρκειας».

3. Η με αριθμό 1682/3-12-2021 ερώτηση της Βουλευτού Βοιωτίας του Συνασπισμού Ριζοσπαστικής Αριστεράς κ. Παναγιού (Γιώτας) Πούλου προς τον Υπουργό Οικονομικών, με θέμα: «Συνεχίζονται οι καθυστερήσεις καταβολής των ενισχύσεων λόγω COVID-19 στους δικαιούχους ιδιοκτήτες επαγγελματικής στέγης».

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Πρότυπες προτάσεις για έργα υποδομής και λοιπές διατάξεις αρμοδιότητας Υπουργείου Υποδομών και Μεταφορών».

Η Διάσκεψη των Προέδρων αποφάσισε στη συνεδρίασή της, της 24ης Φεβρουαρίου 2022, τη συζήτηση του νομοσχεδίου σε μία συνεδρίαση, ενιαία επί της αρχής, επί των άρθρων και των τροπολογιών. Η εγγραφή των ομιλητών σήμερα θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Επί της βασικής αυτής διαδικαστικής πρότασης υποθέτω δεν υπάρχει αντίρρηση.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα, λοιπόν, συμφώνησε.

Κυρίες και κύριοι συνάδελφοι, σας ενημερώνω ότι μόλις κατατέθηκε από το ΜέΡΑ25 ένσταση αντισυνταγματικότητας στα άρθρα 1 έως και 14, 18 έως και 20 και 23 έως και 25 του σχεδίου νόμου του Υπουργείου Υποδομών και Μεταφορών.

(Η προαναφερθείσα ένσταση αντισυνταγματικότητας του ΜέΡΑ25 καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 11)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Επειδή δεν είναι ενήμερα τα άλλα κόμματα, τώρα θα φωτοτυπηθεί, θα μοιραστεί και κατά τη διάρκεια των εισηγήσεων θα γίνει η ένσταση αντισυνταγματικότητας, για να έχετε προλάβει να την διαβάσετε.

Παρακαλώ να ανοίξει ο κατάλογος ηλεκτρονικής εγγραφής.

Μπορούμε να ξεκινήσουμε με τον γενικό εισηγητή της Νέας Δημοκρατίας, τον κ. Θεμιστοκλή Χειμάρα.

Ορίστε, κύριε Χειμάρα, έχετε τον λόγο.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ:** Καλημέρα και σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, εισάγουμε σήμερα προς ψήφιση στη Βουλή ένα ακόμη σημαντικό νομοσχέδιο, το οποίο αφορά στο θεσμό των πρότυπων προτάσεων για έργα υποδομής, στη ρύθμιση διαφόρων θεμάτων της Γενικής Γραμματείας Υποδομών, καθώς και των εποπτευόμενων φορέων του Υπουργείου Υποδομών και Μεταφορών.

Αντικείμενο του προτεινόμενου νομοσχεδίου είναι η θέσπιση ενός πλαισίου υποβολής, αξιολόγησης και έγκρισης προτάσεων καινοτομίας, με πρωτοβουλία του ιδιωτικού τομέα σχετικά με μεγάλα έργα υποδομών. Τα έργα αυτά υπερβαίνουν το ποσό των 200.000.000 ευρώ χωρίς ΦΠΑ, παρουσιάζουν χαρακτηριστικά καινοτομίας και πολυπλοκότητας, προάγουν την περιφερειακή ανάπτυξη και συμβάλλουν στην εθνική οικονομία. Πρόκειται να υλοποιηθούν μέσω συμβάσεων έργων, συμβάσεων παραχώρησης και συμπράξεων δημόσιου και ιδιωτικού τομέα.

Στο πλαίσιο του προτεινόμενου νομοσχεδίου ρυθμίζονται ιδίως το ελάχιστο επίπεδο μιας πρότασης καινοτομίας, το ελάχιστο επίπεδο ωρίμανσης, κίνητρα για την υποβολή προτάσεων, καθώς και ρυθμίσεις που αποσκοπούν στην τήρηση των αρχών της διαφάνειας και της ίσης μεταχείρισης των διαγωνιζομένων κατά το στάδιο δημοπράτησης των έργων.

Το προτεινόμενο νομοσχέδιο αποσκοπεί αφ’ ενός στην αξιοποίηση της τεχνογνωσίας του ιδιωτικού τομέα στη σύλληψη καινοτόμων ιδεών που αφορούν σε μεγάλα έργα υποδομής και αφ’ ετέρου στην επιτάχυνση των διαδικασιών ωρίμανσης τέτοιων έργων, μέσω της αξιοποίησης των πόρων και της ευελιξίας του ιδιωτικού τομέα. Επιδιώκεται με λίγα λόγια να αντιμετωπιστεί η απουσία επαρκούς ωρίμανσης μεγάλων έργων υποδομής κατά την τελευταία δεκαετία, κυρίως λόγω της κρίσης χρέους, αλλά και των γνωστών γραφειοκρατικών αγκυλώσεων του δημοσίου.

Η ανάγκη αντιμετώπισης του εν λόγω προβλήματος καθίσταται ιδιαίτερα πιεστική κατά το παρόν χρονικό σημείο για δύο λόγους. Πρώτον, λόγω της πανδημίας του κορωνοϊού και των δυσμενών συνεπειών στην εθνική οικονομία και δεύτερον δεδομένης της διαχρονικής αδυναμίας απορρόφησης πόρων για τη χώρα μας, καθίσταται απαραίτητη η ταχεία αξιοποίηση των κονδυλίων που θα διατεθούν τα επόμενα χρόνια, μέσω του Ταμείου Ανάκαμψης και Ανθεκτικότητας, εντός των γνωστών αυστηρών χρονικών πλαισίων που έχουν τεθεί.

Όλοι γνωρίζουμε πως υπάρχουν έργα τα οποία για χρόνια φτάνουν σε επίπεδο ωρίμανσης, στην καλύτερη των περιπτώσεων στο επίπεδο της προμελέτης ή της προσωρινής μελέτης ή της μελέτης που δεν χρηματοδοτήθηκε ποτέ και την ίδια στιγμή που αυτή η προμελέτη -για να είμαστε ειλικρινείς- παραμένει αραχνιασμένη στα συρτάρια κάποιας υπηρεσίας, την ίδια στιγμή, κυρίες και κύριοι συνάδελφοι, ευρωπαϊκοί πόροι αναζητούν ώριμα προς χρηματοδότηση έργα εδώ και δεκαετίες.

Τη στιγμή που αυτή η προμελέτη παραμένει στα συρτάρια κάποιας υπηρεσίας –για να είμαστε ειλικρινείς- την ίδια στιγμή, κυρίες και κύριοι συνάδελφοι, ευρωπαϊκοί πόροι αναζητούν ώριμα προς χρηματοδότηση έργα εδώ και δεκαετίες. Βεβαίως, την ίδια στιγμή, ο ελληνικός λαός περιμένει επίσης επί δεκαετίες την αξιοποίηση των συγκριτικών πλεονεκτημάτων του τόπου, τη δημιουργία οικονομίας εκεί που δεν υπάρχει, τη δημιουργία ποιοτικών θέσεων εργασίας.

Σήμερα επιχειρούμε την επιτάχυνση του κύκλου της επένδυσης για τα μεγάλα έργα υποδομών, η οποία θα συμβάλει σημαντικά στην επιτάχυνση υλοποίησης και βεβαίως στην απορρόφηση των πόρων. Σ’ αυτό ακριβώς το πλαίσιο των πολιτικών εντάσσεται και το σημερινό σχέδιο νόμου. Η θέσπιση του ρυθμιστικού πλαισίου αφορά στην αξιολόγηση της σκοπιμότητας, της αναγκαιότητας και της ωριμότητας του προτεινόμενου σχεδίου, καθώς και του κόστους της επένδυσης και του τρόπου χρηματοδότησης. Τα προτεινόμενα έργα δύνανται να αφορούν σε νέα έργα υποδομών ή σε αναδιαμόρφωση υφιστάμενων έργων, με την προϋπόθεση να φέρουν χαρακτηριστικά καινοτομίας ή και πολυπλοκότητας. Είναι ξεκάθαρο ότι η τελική απόφαση για την αποδοχή ή την απόρριψη των επενδυτικών προτάσεων ανήκει στις αρμόδιες υπηρεσίες του δημοσίου.

Στο πρώτο μέρος του νομοσχεδίου, από το άρθρο 1 έως το άρθρο 14 εισάγεται ο θεσμός των πρότυπων προτάσεων για τη σύμπραξη ιδιωτικού και δημόσιου τομέα στην υλοποίηση μεγάλων έργων υποδομής. Θεσπίζονται οι αρχές, το πλαίσιο και οι διαδικασίες υποβολής, αξιολόγησης και ανάθεσης των προτάσεων καινοτομίας με ιδιωτική πρωτοβουλία. Επίσης, καθορίζονται οι κανόνες που θα διέπουν τη διαδικασία ανάθεσης συμβάσεων μετά την αποδοχή της πρότυπης πρότασης. Θεσπίζονται οι κανόνες για τη διαδικασία της αξιολόγησης. Προβλέπεται ότι για την υλοποίηση ή μη των πρότυπων προτάσεων η απόφαση ανήκει στις αρμόδιες υπηρεσίες και τα διοικητικά όργανα.

Ειδικά για τα έργα ΣΔΙΤ και με στόχο την εξοικονόμηση χρόνου προβλέπεται η συγκρότηση Διυπουργικής Επιτροπής. Προσδιορίζονται οι δυνητικοί δικαιούχοι και καθορίζεται η διαδικασία υποβολής και το περιεχόμενο της πρότασης. Προβλέπεται η σύσταση και η συγκρότηση ειδικής επιτροπής για την αξιολόγηση των προτάσεων, η διαδικασία και οι προϋποθέσεις συνεδριάσεών της και η δυνατότητα αξιοποίησης εξειδικευμένων συμβούλων. Περιγράφεται η διαδικασία λήψης απόφασης από την κυβερνητική επιτροπή, καθώς και τα αποτελέσματα της έγκρισης ή της απόρριψης της πρότασης, ενώ καθορίζεται το ελάχιστο επίπεδο δημοσιότητας της έγκρισης της πρότυπης πρότασης.

Για την ανάθεση των συμβάσεων που αποτέλεσαν αντικείμενο πρότυπης πρότασης εφαρμόζεται η νομοθεσία περί ανάθεσης δημοσίων συμβάσεων και συμβάσεων παραχώρησης, ενώ καθορίζονται ειδικοί κανόνες που εφαρμόζονται υποχρεωτικά μετά την αποδοχή της πρότυπης πρότασης.

Προβλέπεται η υποχρέωση υποβολής βελτιωμένων προσφορών σε περίπτωση που ο προτείνων δεν έχει καταστεί πρώτος στον πίνακα κατάταξης, καθώς και η υποχρέωση καταβολής από τον οριστικό ανάδοχο της σύμβασης στον προτείνοντα των εξόδων προετοιμασίας της πρότυπης πρότασης. Το γεγονός ότι ο ιδιώτης καταθέτει την πρότυπη πρόταση δεν σημαίνει ότι αυτή η πρόταση γίνεται δεκτή και εκεί δρομολογείται η υλοποίησή της. Το Υπουργείο διενεργεί διαγωνισμό στη βάση του Εθνικού και Ενωσιακού Δικαίου.

Στο δεύτερο μέρος του νομοσχεδίου, στα άρθρα 15 έως 30 περιέχονται διατάξεις που αφορούν ρυθμίσεις θεμάτων του Υπουργείου και των εποπτευόμενων φορέων του για τη διασφάλιση της εύρυθμης λειτουργίας και την κάλυψη των αναγκών τους.

Επίσης, με τις υπόλοιπες διατάξεις επιλύονται τα ζητήματα που άπτονται της αρμοδιότητας του Υπουργείου Υποδομών και Μεταφορών και εισάγονται ρυθμίσεις της Γενικής Γραμματείας Υποδομών. Εγκρίνεται ο Κανονισμός που διέπει τις διαδικασίες για την επιθεώρηση και τη συντήρηση των γεφυρών της χώρας και συστήνεται διοικητική αρχή γεφυρών στο Υπουργείο Υποδομών και Μεταφορών. Αυξάνονται οι ημέρες μετακίνησης εκτός έδρας των υπαλλήλων της Γενικής Διεύθυνσης Αντιμετώπισης Φυσικών Καταστροφών. Βελτιώνονται οι προβλέψεις των δικαιούχων ενιαίας κάρτας, με στόχο τη διευκόλυνση της διέλευσης ατόμων με αναπηρία στους αυτοκινητόδρομους. Ρυθμίζεται, επίσης, η ανάθεση συμβάσεων του Αναπτυξιακού Προγράμματος Συμβάσεων Στρατηγικής Σημασίας με την πρόβλεψη εξαιρέσεων από τις διατάξεις του ν. 4412/2016, όπως προέκυψαν από την εφαρμογή του νόμου μετά την πρόσφατη τροποποίησή του με τον ν.4782/2021.

Εισάγονται διατάξεις για τις δημόσιες συμβάσεις που ωριμάζει ή αναθέτει το ΤΑΙΠΕΔ, διατάξεις ρυθμίσεων των εποπτευόμενων φορέων του Υπουργείου Υποδομών με στόχο την ενίσχυση του δημόσιου τομέα Εταιρεία Παγίων ΕΥΔΑΠ, κατανομής της κρατικής επιχορήγησης μεταξύ των εταιρειών «ΟΣΕ Α.Ε.» και «ΕΡΓΑ ΟΣΕ Α.Ε.», αντιμετώπισης των φαινομένων κυκλοφοριακής συμφόρησης στις περιοχές αναχωρήσεων και αφίξεων στα αεροδρόμια, κάλυψης αναγκών προσωπικού της Υπηρεσίας Πολιτικής Αεροπορίας από διαγωνισμό του ΑΣΕΠ.

Κυρίες και κύριοι συνάδελφοι, όπως ανέφερε ο κύριος Υπουργός στις συνεδρίαση των επιτροπών, σε συνέχεια της ακρόασης των φορέων και της γόνιμης συζήτησης που αναπτύχθηκε, η Κυβέρνηση και το επισπεύδον Υπουργείο επεξεργάστηκαν τις προτάσεις που υποβλήθηκαν τόσο από την ΕΑΑΔΗΣΥ, την Επιτροπή Ανταγωνισμού και τους παραγωγικούς φορείς, επιφέροντας βελτιώσεις σε διατάξεις που ήγειραν ζητήματα ερμηνείας και εφαρμογής, βελτιώσεις που εστιάζουν στην αποσαφήνιση και την ισχυροποίηση του προτεινόμενου νόμου.

Στο πλαίσιο αυτό έγιναν αποδεκτές νομοτεχνικές προτάσεις της Επιτροπής Ανταγωνισμού και της ΕΑΑΔΗΣΥ, όσον αφορά τις αρχές της διαφάνειας και του ανταγωνισμού που διέπουν την υποβολή, τον έλεγχο και την έγκριση μιας πρότυπης πρότασης με σχετική προσθήκη στο άρθρο 3.

Επίσης, προστέθηκε η υποχρέωση εκπόνησης μελέτης επιπτώσεων στον ανταγωνισμό στο άρθρο 7. Αναδιατυπώθηκε το άρθρο 18, σύμφωνα με τις υποδείξεις της ΕΑΑΔΗΣΥ και των παραγωγικών φορέων και περιορίστηκαν δραστικά οι εξαιρέσεις για την υλοποίηση δημόσιων συμβάσεων στρατηγικής σημασίας.

Τέλος. οι στοχευμένες μεταβολές του πλαισίου για δημόσιες συμβάσεις επεκτάθηκαν και για τους φορείς της οδηγίας 25/2014. Αποδεικνύεται με αυτόν τον τρόπο για άλλη μια φορά πως η Κυβέρνηση σέβεται τις κοινοβουλευτικές διαδικασίες, ακούει την κοινωνία και τους φορείς, αποδέχεται ορθολογικές προτάσεις και προχωρά σε διορθώσεις όπου απαιτείται, προκειμένου τα νομοθετήματα να τυγχάνουν της αποδοχής της Κοινωνίας των Πολιτών, των εκπροσώπων των θεσμικών και κοινωνικών φορέων και βεβαίως των συναδέλφων στο Κοινοβούλιο.

Κυρίες και κύριοι Βουλευτές, η εκτέλεση των δημοσίων έργων στην Ελλάδα χαρακτηρίζεται από αναποτελεσματικότητα και μεγάλες καθυστερήσεις εξαιτίας των γραφειοκρατικών διαδικασιών και των μακροχρόνιων δικαστικών προσφυγών. Δεν νομίζω πως πρέπει να συνεχίσουμε να κρυβόμαστε. Δύο είναι οι επιλογές που έχει μια πολιτική ηγεσία. Η πρώτη είναι να παραμείνει στον ασφαλή δρόμο, αν θέλετε, της ευημερίας των αριθμών και των πλασματικών στοιχείων απορροφήσεων των ευρωπαϊκών προγραμμάτων και η δεύτερη να αναλάβει δράση και να δημιουργήσει το νομοθετικό πλαίσιο που θα ενισχύσει τις προσπάθειες ουσιαστικής ανάπτυξης, τις πρωτοβουλίες που θα επιταχύνουν και θα ξεκολλήσουν, αν θέλετε, το όχημα της ανάπτυξης από τη λάσπη της απάθειας. Και η Κυβέρνηση του Κυριάκου Μητσοτάκη αυτό ακριβώς επιχειρεί από τον Ιούλιο του 2019.

Με το σημερινό σχέδιο νόμου επιδιώκεται η αντιμετώπιση των παθογενειών του συστήματος δημοσίων συμβάσεων για μεγάλα έργα υποδομής, η βελτίωση της αποτελεσματικότητας των διαδικασιών ανάθεσης και υλοποίησης και, βεβαίως, η βελτίωση της ποιότητας των παρεχόμενων υπηρεσιών. Η Κυβέρνηση αναλαμβάνει πρωτοβουλίες και προωθεί λύσεις. Ο τομέας των υποδομών και των τεχνικών έργων είναι στρατηγικής σημασίας για τη χώρα μας. Θα συμβάλει σημαντικά στην αξιοποίηση των πόρων του Ταμείου Ανάκαμψης και Ανθεκτικότητας και στην προσπάθεια για οικονομική ανάταξη και ανθεκτικότητα.

Τα νομοθετήματα και οι πολιτικές ενίσχυσης της επενδυτικής δραστηριότητας που εφαρμόζονται στη χώρα μας αποτελούν μέρος των προεκλογικών μας δεσμεύσεων, στη βάση των οποίων μας εξέλεξε ο ελληνικός λαός. Στη βάση αυτών ακριβώς των δεσμεύσεων εισάγουμε μία ακόμη μεταρρυθμιστική παρέμβαση στην κατεύθυνση της ενίσχυσης των επενδύσεων, με στόχους την αξιοποίηση των συγκριτικών πλεονεκτημάτων του τόπου μας, την ορθολογική και άμεση αξιοποίηση των πόρων του Ταμείου Ανάκαμψης και τη δημιουργία ποιοτικών θέσεων εργασίας.

Είναι μία νομοθετική παρέμβαση την οποία σας καλώ να υπερψηφίσετε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ωραία.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Τι θέλετε εσείς, κύριε Σπίρτζη;

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, θα ήθελα να κάνω μία ερώτηση.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, πείτε μας.

**ΧΡΗΣΤΟΣ ΣΠΙΡΤΖΗΣ:** Επειδή ο εισηγητής της Νέας Δημοκρατίας είπε ότι έγιναν αποδεκτές οι παρατηρήσεις τόσο της Ανεξάρτητης Αρχής Ανταγωνισμού, όσο και της ΕΑΑΔΗΣΥ, ξέρει κάτι που δεν ξέρουμε; Εμείς δεν έχουμε ενημερωθεί για κάτι τέτοιο.

**ΠΡΟΕΔΡΕΥΩΝ (Νικήτας Κακλαμάνης):** Αυτό δεν είναι ερώτημα προς το Προεδρείο.

**ΧΡΗΣΤΟΣ ΣΠΙΡΤΖΗΣ:** Όχι, είναι ερώτημα προς τον Υπουργό αν έχει πληροφορήσει τον εισηγητή της Νέας Δημοκρατίας …

**ΠΡΟΕΔΡΕΥΩΝ (Νικήτας Κακλαμάνης):** Δεν ερωτάται ο Βουλευτής. Αυτό, αν θέλετε, είναι ερώτηση προς τον Υπουργό και όχι προς τον συνάδελφό σας.

**ΧΡΗΣΤΟΣ ΣΠΙΡΤΖΗΣ:** Τον Υπουργό ρωτάμε.

**ΠΡΟΕΔΡΕΥΩΝ (Νικήτας Κακλαμάνης):** Άρα, ο κύριος Υπουργός την κατάλληλη ώρα θα σας απαντήσει για τις αλλαγές οι οποίες ενδεχομένως θα γίνουν με βάση όσα έχετε συζητήσει στη Διαρκή Επιτροπή.

**ΧΡΗΣΤΟΣ ΣΠΙΡΤΖΗΣ:** Μέχρι στιγμής δεν έχουμε κάτι.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Οι νομοθετικές βελτιώσεις και αλλαγές, όπως ξέρετε, δεν γίνονται πρωί-πρωί. Γίνονται καθ’ οδόν, να πούμε.

**ΣΩΚΡΑΤΗΣ ΦΑΜΕΛΛΟΣ:** Ο εισηγητής μας τι θα πει τώρα;

**ΠΡΟΕΔΡΕΥΩΝ (Νικήτας Κακλαμάνης):** Θέλετε να πείτε κάτι, κύριε Καραγιάννη;

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ο Υπουργός θα απαντήσει στον κ. Σπίρτζη ότι οι νομοτεχνικές βελτιώσεις θα γίνουν την κατάλληλη στιγμή και θα ανακοινωθούν από τον Υπουργό.

**ΣΩΚΡΑΤΗΣ ΦΑΜΕΛΛΟΣ:** Αν δεν ξέρουμε το νομοσχέδιο, πώς θα τοποθετηθούν οι εισηγητές;

**ΠΡΟΕΔΡΕΥΩΝ (Νικήτας Κακλαμάνης):** Κύριε Φάμελλε, δεν είναι η πρώτη φορά…

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Το νομοσχέδιο το ξέρετε. Τις νομοτεχνικές βελτιώσεις δεν ξέρετε. Το νομοσχέδιο το ξέρετε, πρέπει να το έχετε διαβάσει…

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κύριε Καραγιάννη.

Δεν είναι η πρώτη φορά που οι Υπουργοί δεν τις καταθέτουν τις νομοθετικές αλλαγές στην αρχή.

**ΧΡΗΣΤΟΣ ΜΠΟΥΚΩΡΟΣ:** Κύριε συνάδελφε…

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπουκώρο, μιλάει ο Προεδρεύων. Δεν απαντάτε εσείς. Ηρεμία! Θα έχετε τη δυνατότητα στη δευτερολογία σας, αφού τους ακούσετε, να μιλήσετε.

Ορίστε, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:**  Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, δεν μας εκπλήσσει ο τρόπος που κυβερνά, αλλά και νομοθετεί η Πλειοψηφία. Έχει ένα χαρακτηριστικό. Είναι το «άλλα αντ’ άλλων». Στο «άλλα αντ’ άλλων» προστίθεται ο εισηγητής να γνωρίζει για νομοτεχνικές βελτιώσεις οι οποίες διαφημίστηκαν στη Διαρκή Επιτροπή Παραγωγής και Εμπορίου από τον κύριο Υπουργό, αλλά δεν έκανε τον κόπο να τις παρουσιάσει στο Σώμα. Είναι ένα ακόμα δείγμα γραφής για τον τρόπο με τον οποίο νομοθετείτε τριάντα έναν μήνες μετά την ανάληψη της εξουσίας.

Βέβαια, ξεκινώντας τη συζήτηση στην Ολομέλεια αυτού του νομοσχεδίου δεν μπορώ να μην πω, εφ’ όσον ο κ. Χειμάρας κρατά κλειστά τα χαρτιά των αλλαγών, ότι υπάρχει κάτι που είναι ανοιχτό και διάφανο.

Είχατε πει προχθές, κύριε Καραμανλή, ότι υπάρχουν από κάποιους φορείς κάποιες επιφυλάξεις για αυτό το νομοσχέδιο. Θέλω να σας θυμίσω ότι δεν είναι επιφυλάξεις, είναι αντιρρήσεις.

Και ερχόμαστε στα σημερινά. Η Επιστημονική Επιτροπή της Βουλής για το άρθρο 18 πριν από λίγη ώρα με λίγα λόγια σας λέει ότι αυτό που νομοθετείτε θέτει σε αμφισβήτηση ευθέως ζητήματα διαφάνειας, χρηματοδότησης, αξιόπιστης προοπτικής έργων υποδομής. Είναι το δέκατο τρίτο σχόλιο της Επιστημονικής Επιτροπής της Βουλής επί του άρθρου 18 του νομοσχεδίου. Και αυτό είναι επιφύλαξη; Και αυτό δεν είναι αντίρρηση; Και αυτό δεν είναι κριτική ή αποτύπωση με επιστημονικό τρόπο και γλώσσα ότι αυτό που κάνετε δεν είναι τίποτε άλλο παρά πράξη ενός δράματος;

Δεν χρειάζονταν, κύριε Χειμάρα, δώδεκα λεπτά για να μας περιγράψετε τρεις πράξεις του δράματος. Και το λέω με απόλυτο σεβασμό. Η πρώτη πράξη του δράματος είναι ότι σε αυτό το νομοσχέδιο βρίσκουν στέγη η έλλειψη αδιαφάνειας –πρώτο και κύριο- που πρέπει να διαπερνά τις δημόσιες συμβάσεις, η έλλειψη στρατηγικού σχεδιασμού ενός μοντέλου ανάπτυξης που δεν είναι «Ό,τι θέλει ο καθένας εισηγείται σε μια κυβέρνηση που καταργεί κάθε κανόνα προκειμένου να φτάσει στην αξιολόγηση και στην υλοποίηση».

Βρίσκει στέγη, επίσης, η πλήρης απαξίωση των δημόσιων ελεγκτικών μηχανισμών και κυρίως του επιστημονικού προσωπικού που είτε υπηρετεί στον δημόσιο τομέα –αυτόν που τόσο έχετε συκοφαντήσει ως εμπόδιο στα σχέδια διαφάνειάς σας- αλλά και των επιστημόνων, των μελετητών, που βρίσκονται που κινούνται στην ελεύθερη αγορά και χιλιάδων εργοληπτών, τους οποίους βάζετε στο περιθώριο.

Επίσης, ένα χαρακτηριστικό σημείο είναι το Ενωσιακό Δίκαιο, το οποίο για εσάς υποτίθεται ότι είναι και μια πολιτική αξία που πρέπει να υποστηρίζεται.

Δεν υπάρχει κανένας σχεδιασμός, κανένα αναπτυξιακό πρόσημο σε όλα αυτά που νομοθετείτε, παρά μόνο αποδέχεστε με κυνισμό την ύπαρξη κινδύνου ακραίων στρεβλώσεων. Τι θα συμβαίνει; Ποιες είναι αυτές οι πράξεις του δράματος που περιγράφουμε; Όμιλοι εταιρειών θα προτείνουν χωροταξικές, πολεοδομικές μεταρρυθμίσεις και θα ευνοούν τις επενδύσεις τους. Τα ΣΔΙΤ και τα ενεργειακά θα κατασκευάζονται και θα χρηματοδοτούνται όχι με βάση το σχέδιο, αλλά με βάση τα συμφέροντα αυτών που στο τέλος συγκροτούν και την ομάδα των κομματικών φίλων και χορηγών της παράταξής σας.

Αναφέρει στις αντιρρήσεις η Επιτροπή Ανταγωνισμού –εκεί που εσείς το θεωρήσατε και το διατυπώσατε ως επιφυλάξεις- ότι βασικός σκοπός, βασικός στόχος είναι η ταχεία αξιοποίηση των κονδυλίων που θα διατεθούν στη χώρα μέσω του Ταμείου Ανάκαμψης και Ανθεκτικότητας, αλλά η χρήση των πρότυπων προτάσεων –αυτό που εισηγείστε- έχει νόημα μόνο εφ’ όσον ο ιδιωτικός τομέας επωμιστεί σε συντριπτικό μέρος τη χρηματοδότηση του έργου και το ανάλογο ρίσκο. Με λίγα λόγια, σας λέει ότι δεν μπορείτε με τα δημόσια οικονομικά της χώρας να ευνοείτε μόνο το κέρδος και την επιβίωση των ήδη ισχυρών και μεγάλων που και τώρα απολαμβάνουν τη μεγαλύτερη μερίδα του λέοντος.

Τριάντα έναν μήνες μετά από την ανάδειξή σας στην Κυβέρνηση, περιγράψατε προχθές στην ομιλία σας ότι ούτε λίγο ούτε πολύ αυτό που σας στοιχειώνει είναι ότι είστε θύματα της επιτυχίας σας. Το είπατε έτσι χαρακτηριστικά «Είμαστε θύματα της επιτυχίας μας». Μάλιστα. Μπορείτε να μας εξηγήσετε πώς γίνεται να είστε θύματα της επιτυχίας σας, όταν επιχειρείτε για μία ακόμη φορά μετά από την πολύμηνη κατάχρηση των απευθείας αναθέσεων και των πολιτικά υποβοηθούμενων διαγωνιστικών διαδικασιών στο πλαίσιο της πανδημίας και εκτός του θεσμικού πλαισίου πάντα με τη δικαιολογία της πανδημίας, το πλαίσιο των απευθείας αναθέσεων να έχει ξεπεράσει τα 6 δισεκατομμύρια; Διότι αναρωτιέται κάποιος για το εξής: Γιατί τώρα; Γιατί τώρα αυτό το νομοσχέδιο; Διότι, προφανώς, βλέπετε να πλησιάζει το τέλος της ανοχής και του κυνισμού με τις απευθείας αναθέσεις που αποτελούν ουσιαστικό πρόβλημα για τη δημοκρατία της χώρας, για την ανάπτυξη της χώρας, για την κοινοβουλευτική διαδικασία, για τον τρόπο που λειτουργεί η εκτελεστική εξουσία και βρίσκετε το νέο εργαλείο για να ενισχυθούν συγκεκριμένα οικονομικά συμφέροντα.

Αυτή είναι η ουσία, λοιπόν, αυτού που συζητάμε. Μην αναζητήσουμε την υλοποίηση –υποτίθεται- των προεκλογικών σας δεσμεύσεων, γιατί οι ίδιοι οι ενδιαφερόμενοι αποδόμησαν την πολιτική σας συνέπεια ότι είχατε σκοπό να βάλετε σε τάξη τις δημόσιες συμβάσεις σε αυτή τη χώρα και να ενισχύσετε την ανάπτυξη. Τελικά, το μόνο που επιχειρείτε να κάνετε και μέσω αυτού του νομοσχεδίου είναι να συγκεντρωθεί περισσότερη δύναμη σε συγκεκριμένους ανθρώπους.

Μας περιγράψατε στη διάρκεια της συζήτησης στις επιτροπές, κύριε Καραμανλή, το πρώτο βήμα. Το πρώτο βήμα για τις πρότυπες συμβάσεις είναι ότι έρχεται ένας ιδιώτης και υποβάλλει μια πρόταση για ένα έργο καινοτόμο. Το δεύτερο βήμα είναι να αξιολογείται από την Επιτροπή Αξιολόγησης. Θυμίζω ότι στην επιτροπή είναι επικεφαλής ο Υπουργός Υποδομών ή Ενέργειας και συντίθεται από πρόσωπα απολύτου πολιτικής επιρροής από την πλευρά σας. Αυτή είναι η Επιτροπή Αξιολόγησης.

Τρίτο βήμα για να εγκριθεί ή να απορριφθεί αυτή η πρόταση η Επιτροπή Στρατηγικών Συμβάσεων. Οι κανόνες σε όλη αυτή τη διαδικασία μπορείτε να μας πείτε πού βρίσκονται μέσα στο συγκεκριμένο νομοσχέδιο; Δεν προβλέψατε διαδικασία διατύπωσης γνώμης από την Επιτροπή Ανταγωνισμού σχετικά με τις επιπτώσεις των έργων υποδομής που περιγράφετε. Δεν προβλέψατε ότι το σύνολο των δεδομένων θα πρέπει να περιλαμβάνει πληροφορίες, όπως ημερομηνίες οικονομικού κλεισίματος και μια σειρά από άλλα δεδομένα. Είχατε μόνο βιασύνη να έρθει το συγκεκριμένο μοντέλο στη χώρα, που γίνεται υβρίδιο πειραματικής εφαρμογής για να επιτευχθεί -το επαναλαμβάνω για μια ακόμη φορά- ο πραγματικός πολιτικός στόχος σας.

Το τέταρτο βήμα λέτε ότι είναι και πολύ σημαντικό. Είναι τεράστια η διαφορά μεταξύ του τι συμβαίνει σε άλλες χώρες και στις χώρες της Ευρωπαϊκής Ένωσης. Γίνεται, λέτε, διαγωνιστική διαδικασία. Και πάλι θα επικαλεστώ όχι τις επιφυλάξεις, αλλά τις αντιρρήσεις που διατύπωσαν η Επιτροπή Ανταγωνισμού και η Αρχή Δημοσίων Συμβάσεων πάνω σε αυτό που εσείς αναφέρεστε, στη διαγωνιστική διαδικασία.

Το ίδιο συμβαίνει και στο άρθρο 18. Απαντήσατε και μάλιστα με τη γνωστή αλαζονική συμπεριφορά απέναντι στην Αντιπολίτευση για τις εξαιρέσεις του άρθρου 18. Αυτό για το οποίο η Επιστημονική Επιτροπή της Βουλής -μόλις πριν σας το διάβασα- σας θέτει μπροστά σε σημαντικές ευθύνες για το τι είναι αυτό που επιχειρείτε να κάνετε και τι αρνητικές επιπτώσεις θα έχει.

Χρησιμοποιήσατε τη μανιέρα, όπως συνηθίζω να λέω, τι έγινε στην κυβέρνηση ΣΥΡΙΖΑ και μιλήσατε για πενήντα επτά εξαιρέσεις. Θα αναγκαστώ να χρησιμοποιήσω μία έκφραση που εσείς τη χρησιμοποιείτε σε βαθμό κατάχρησης. Μάλλον δεν πρέπει να είστε καλά διαβασμένος. Οι εξαιρέσεις του ν.4412, ενός νόμου που έθεσε ένα συγκεκριμένο πλαίσιο για τις δημόσιες συμβάσεις ήταν σε συνέχεια του ν.3389/2005, όπου για κάθε έργο σε αυτή τη χώρα είχαμε και ένα νέο νομοσχέδιο. Χαρακτηριστικό παράδειγμα η ΠΑΘΕ. Έρχεται ο ν.4416 και θέτει ένα συγκεκριμένο κανονιστικό πλαίσιο για τις δημόσιες συμβάσεις το οποίο αποδέχονται και οι αρχές, όπως η Επιτροπή Ανταγωνισμού ή η Ενιαία Αρχή Δημοσίων Συμβάσεων, και τι σας λένε; Ότι φυλλορροώντας ο ν.4416 μπαίνει σε κίνδυνο αυτό που είχε προσπαθήσει η ελληνική πολιτεία. Μην βλέπετε μόνο πολιτικούς αντιπάλους, μην σας στοιχειώνει μόνο η πολιτική εντιμότητα και η κοινοβουλευτική πρακτική και ηθική της Αριστεράς και του ΣΥΡΙΖΑ. Δείτε και την πραγματικότητα. Αυτός ο νόμος αποτέλεσε τη βάση και τη δεξαμενή για να υπάρχει συγκεκριμένη λειτουργία αξιοπιστίας και διαφάνειας σε ό,τι αφορά τις δημόσιες συμβάσεις και όχι αυτό που εισηγείστε να αποφασίζει και να εισηγείται ο Υπουργός, να αποφασίζει και να αποδέχεται ο Πρωθυπουργός πλαισιωμένος από κάποιους κομματικούς μανδαρίνους ή από τις στρατιές των μετακλητών, τους οποίους έχετε βαφτίσει πολιτικό προσωπικό και τεχνοκράτες.

Εμείς, λοιπόν, σε αντίθεση με άλλες κυβερνήσεις σεβαστήκαμε τις αρχές, σεβαστήκαμε την Επιτροπή Ανταγωνισμού και αυτό που διατυπώθηκε στο ιστορικό παρελθόν αυτής της χώρας ως επιφύλαξη ή αντίρρηση μετατράπηκε σε κοινοβουλευτική πρακτική.

Είπα τώρα «κοινοβουλευτική πρακτική». Μάλιστα. Και στην δευτερολογία μου θα επανέλθω στα σημεία όταν μας αποκαλύψετε και τα κρυμμένα μυστικά των νομοτεχνικών βελτιώσεων που παραδεχθήκατε μέσω του εισηγητή σας ότι υπάρχουν, αλλά εμείς πρέπει να τα δούμε σε χρόνο που εσείς κρίνετε ότι πρέπει να τα δούμε για να μην διαταραχθεί ίσως η ηρεμία ή ο κυνισμός που συνοδεύει τις κοινοβουλευτικές σας δράσεις.

Κύριε Υπουργέ, πραγματικά -και σας το λέω προκαταβολικά- εάν βαρύνεται η παράταξη που εκπροσωπώ με αυτήν την πρακτική, ζητώ την κατανόηση και στέκομαι αυτοκριτικά απέναντι στους πολίτες σε σχέση με τον εθισμό πλέον, με το ότι το τερματίσατε να έρχονται στην Ολομέλεια τροπολογίες με γαρνιτούρα νόμων. Δεν μπορεί σε αυτό που συζητάμε σήμερα να υπάρχουν τριάντα έξι άρθρα τροπολογιών επί ενός νομοσχεδίου που έχει τριάντα ένα άρθρα.

Απευθύνομαι στον πρεσβύτερο που βλέπω σε αυτή την Αίθουσα, τον κ. Σκανδαλίδη και θέλω να πιστεύω ότι οι έμπειροι πολιτικοί και οι έμπειροι κοινοβουλευτικοί άνδρες και γυναίκες -κατατάσσω και εσάς, κύριε Καραμανλή σε αυτό- θα πρέπει να συμβάλουν στο να θεραπεύονται παθογένειες ή λαθεμένες πρακτικές σε αυτήν την Αίθουσα. Εσείς κάνετε το αντίθετο. Με πρόσχημα και δικαιολογία ότι το έκαναν και οι άλλοι, το έκαναν και οι παλιότεροι, εσείς το επιβαρύνετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εξηγήστε μου γιατί δεν είναι νομοσχέδιο η τροπολογία για τα υδατοδρόμια με δώδεκα άρθρα; Ποιος σας δίνει το δικαίωμα, ακόμα και αν συνέβαινε στο παρελθόν, εσείς προκλητικά να συνεχίζετε αυτή την πρακτική υποτιμώντας και τη νοημοσύνη των πολιτών, αλλά και την κοινοβουλευτική πρακτική και αντίληψη που έχουν κάποιοι γι’ αυτήν την Αίθουσα και αυτές τις διαδικασίες. Τριάντα έξι άρθρα σε τροπολογίες; Και μέσα σε αυτές τις τροπολογίες παγιδεύετε το Σώμα των συναδέλφων σας. Θα πρέπει για παράδειγμα, να ενισχυθεί η στήριξη με προσωπικό στον ΟΣΕ. Μας λοιδορούσατε όταν το λέγαμε και τώρα το φέρνετε με fast track διαδικασίες. Είμαι σίγουρος ότι κάπου θα υπάρχει και το μυστικό της αναξιοπιστίας και του εν δυνάμει κομματικού στρατού σε αυτές τις εκατόν είκοσι προσλήψεις με την εκδικητική απόφασή σας στην ίδια τροπολογία για τους εργαζόμενους του ΟΑΣΘ που σήμερα κάνουν στάση εργασίας γιατί συνεργάτη σας, ο κ. Ξιφαράς, υποσχέθηκε ως άλλος Μαυρογιαλούρος ότι θα υπάρξει παραγραφή αυτής της οφειλής από την εξομοίωση ενιαίου μισθολογίου και αποδοχών. Ο κ. Ξιφαράς στο προεδρείο των εργαζομένων του ΟΑΣΘ. Και έρχεστε σήμερα να κάνετε συμψηφισμό παραπολιτικό: «Κοιτάξτε, σας κλείνουμε το μάτι, θα δώσετε μόνο το 10% και θα σας χαρίσουμε το άλλο 90%»; Αυτή είναι η σύγχρονη Ελλάδα της καινοτομίας; Αυτή είναι η σύγχρονη Ελλάδα της ανάπτυξης;

Και κάτι τελευταίο. Οι πράξεις του δράματος έχουν την προσωπική σας σφραγίδα. Αναφέρθηκα στη θητεία των τριάντα ενός μηνών της Κυβέρνησης και στον αυτοθαυμασμό σας ότι σας δυσκολεύει το μέγεθος της επιτυχίας γι’ αυτό και είστε θύματα της επιτυχίας σας. Αναφέρεστε προφανώς, γιατί έτσι συνδέεται και η κοινοβουλευτική λαθροχειρία αυτού του νομοθετήματος σήμερα, στην επιτυχία σας επί τρία χρόνια να μην έχετε ολοκληρώσει τον διαγωνισμό για τα λεωφορεία σε Αθήνα και Θεσσαλονίκη. Είχατε το μόνο επιχείρημα ότι φταίει ο νόμος Σπίρτζη. Ακυρώσαμε τον διαγωνισμό Σπίρτζη γιατί η Αρχή του Προδικαστικού Ελέγχου είχε κρίνει ότι κάποια σημεία έπρεπε να θεραπεύσουν. Και το ξαναλέω: Τι κάνατε; Ακυρώσατε την αρχή; Ξεκινήσατε και πάλι διαγωνισμό και τριάντα έναν μήνες μετά δεν έχει κυκλοφορήσει ούτε ένα νέο λεωφορείο από τη διαγωνιστική διαδικασία που διαφημίζατε στους δρόμους της Αθήνας και της Θεσσαλονίκης.

Θα μάθατε τα νέα, φαντάζομαι, ότι μετά και τη χθεσινή απόφαση του ΚΑΣ η άλλη πληγή που ανοίξατε στη χώρα και τη Θεσσαλονίκη, το μετρό, θα είμαστε ευτυχείς αν παραδοθεί αφού συνετελέσθη το πολιτισμικό έγκλημα, μετά το 2025. Δεν ξέρω να σας τα είπαν αυτά τα νέα; Θα θυμάστε βέβαια τι έχει συμβεί…

**ΠΡΟΕΔΡΕΥΩΝ (Νικήτας Κακλαμάνης):** Κύριε Γιαννούλη και εσείς να θυμάστε ότι πρέπει να κλείνετε.

**ΧΡΗΣΤΟΣ ΓΙΑΝΝΟΥΛΗΣ:** Βεβαίως και ειδικά με εσάς από πάνω έχω ηθική υποχρέωση να το κάνω. Κλείνω.

Θα θυμάστε επίσης τι συνέβη πρόσφατα από αυτές τις ευνοϊκές πολιτικές στάσεις και συγγένειες στην Αττική Οδό. Φθάσατε στο σημείο να υποτιμάτε τόσο τη νοημοσύνη μας λέγοντας ότι είστε ο εμπνευσμένος Υπουργός που κατάφερε με νομοθετική πρωτοβουλία να επιβληθεί πρόστιμο στην «ΑΤΤΙΚΗ ΟΔΟ», λες και ζούμε σε Μπανανία, λες και στην Ελλάδα δεν υπάρχει κράτος δικαίου, δεν υπάρχει νομοθεσία για να υπερασπιστείς τα συμφέροντα των πολιτών και πρέπει να προσκυνήσεις την εμπνευσμένη πολιτική απόφαση για ένα πρόστιμο στην «ΑΤΤΙΚΗ ΟΔΟ» 2 εκατομμυρίων και το διχίλιαρο Μητσοτάκη για ανθρώπους που κινδύνευσε η ζωή τους! Και μας μιλάτε για καινοτομία, ανάπτυξη και όλα τα συναφή;

Αναφέρθηκα -και κλείνω, κύριε Πρόεδρε- στην κατάχρηση των απευθείας αναθέσεων. Είναι το νομοσχέδιο που φέρει την υπογραφή πολιτικών ανδρών οι οποίοι ανέχτηκαν και ανέχονται να κοιμάσαι την Κυριακή στις Σέρρες επιπλοποιός και να ξυπνάς τη Δευτέρα προμηθευτής υγειονομικού υλικού από τις Σέρρες στις αστικές συγκοινωνίες της Αθήνας, αντισηπτικών και μασκών με διπλάσια τιμή απ’ ό,τι οι συγκοινωνίες της Αθήνας προμηθεύονταν μέχρι τότε.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, όμως.

**ΧΡΗΣΤΟΣ ΓΙΑΝΝΟΥΛΗΣ:** Κλείνω, κύριε Πρόεδρε, λέγοντας το εξής.

Είδα προχθές ένα βίντεο, κύριε Καραμανλή -το αποκάλυψε ο κ. Σπίρτζης-όπου αποτυπώνεται πώς η επικοινωνία και η κοπτορραπτική στον δημόσιο λόγο σας είναι η πολιτική πρακτική. Έχω ένα παιδί δεκαεπτά ετών. Μπορεί να είναι υποψήφιος για δίπλωμα, κύριε Καραμανλή, με τον νόμο που θεσπίσατε. Θέλετε να μας απαντήσετε αντί να κόβετε το βίντεο όπου ένα δεκαεπτάχρονο παιδί εκθέτει τον Υπουργό, ο οποίος ρωτώντας το «πόσα μαθήματα έκανες;» εκείνο του απαντάει «πέντε - έξι»; Έρχεται ο υπόδικος, αν δεν κάνω λάθος, εξεταστής από πίσω και το διορθώνει το παιδί και λέει «είκοσι πέντε - είκοσι έξι». Εσείς ορθά ρωτήσατε στο βίντεο. Εφαρμόστηκε ο νόμος; Ο δεκαεπτάχρονος λέει την αλήθεια για τα πέντε - έξι μαθήματα.

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κύριε Γιαννούλη, παρακαλώ κλείστε.

**ΧΡΗΣΤΟΣ ΓΙΑΝΝΟΥΛΗΣ:** Ο εμπλεκόμενος σε διαδικασίες αδιαφάνειας σπεύδει να σας προστατέψει λέγοντας «είκοσι πέντε - είκοσι έξι». Και εσείς τι κάνετε; Αντί να κόψετε το κεφάλι του προβλήματος, αντί να κόψετε τη ρίζα του κακού της αδιαφάνειας και της διαφθοράς, κόβετε και ράβετε το βίντεο. Αυτό αντιστοιχίζεται και στο νομοσχέδιο -ποιο νομοσχέδιο!-, στις τροπολογίες συνοδεία νομοσχεδίου, που καταψηφίζουμε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο ειδικός αγορητής από το Κίνημα Αλλαγής, ο συνάδελφος κ. Χρήστος Γκόκας.

Να κλείσει το ηλεκτρονικό σύστημα εγγραφών, παρακαλώ.

Ορίστε, κύριε Γκόκα, έχετε τον λόγο.

**ΧΡΗΣΤΟΣ ΓΚΟΚΑΣ:** Κυρίες και κύριοι συνάδελφοι, εισάγεται προς συζήτηση σήμερα στην Ολομέλεια της Βουλής η θεσμοθέτηση ενός νέου πλαισίου και διαδικασιών υλοποίησης έργων υποδομής μέσα από τις πρότυπες προτάσεις, μαζί και με άλλες σοβαρές διατάξεις.

Υπάρχουν ορισμένες βασικές αρχές, κανόνες και θεσμικά πλαίσια στη λειτουργία της δημόσιας εν γένει διοίκησης και ειδικότερα στον τομέα παραγωγής των έργων υποδομής, που θα πρέπει να διασφαλίζουν τη διαφάνεια, την εξυπηρέτηση του δημοσίου συμφέροντος, τον υγιή και επαρκή ανταγωνισμό, τα οφέλη της κοινωνίας, της οικονομίας και το κόστος ενός έργου υποδομής του δημοσίου, όπως και ίση μεταχείριση για όσους συμμετέχουν σε αυτή τη διαδικασία. Η οποιαδήποτε νομοθετική παρέμβαση, η όποια επιμέρους θεσμοθέτηση θα πρέπει να βασίζεται ανάλογα στο Εθνικό Δίκαιο, στο Ενωσιακό Δίκαιο ή σε αντίστοιχες οδηγίες.

Επίσης, οι δημόσιες συμβάσεις που αφορούν κατασκευή έργων υποδομής θα πρέπει να εντάσσονται στο πλαίσιο του δημοκρατικού προγραμματισμού, με τοπικό, περιφερειακό και κεντρικό δημόσιο σχεδιασμό.

Στις συνεδριάσεις των επιτροπών και της ακρόασης φορέων για όλες τις παραπάνω βασικές προϋποθέσεις, θεμελιώδεις αρχές και κανόνες, εκφράστηκε μια σειρά προβληματισμών για την επιχειρούμενη νομοθέτηση. Ιδιαίτερα η ακρόαση φορέων ανέδειξε πολλά ζητήματα, με κυρίαρχα τα σχετικά με τη διαφάνεια και τον ανταγωνισμό, όπως και για όλα τα άλλα επιμέρους θέματα, κάτι που ενίσχυσε τις επιφυλάξεις μας για την επιχειρούμενη νομοθέτηση.

Είναι χαρακτηριστικές οι παρατηρήσεις και οι απόψεις δύο πολύ σημαντικών αρχών της πολιτείας, της Ενιαίας Ανεξάρτητης Αρχής Δημοσίων Συμβάσεων και της Επιτροπής Ανταγωνισμού, αλλά και όσα ακούστηκαν από αρκετούς εκπροσώπους φορέων, κυρίως αυτών που συμμετέχουν ενεργά, που εμπλέκονται στον κύκλο κατασκευής δημοσίων έργων, στη μελέτη και στην κατασκευή. Διαπιστώθηκαν προβλήματα που αφορούν και σε θέματα εξυπηρέτησης του δημοσίου συμφέροντος και του κοινωνικού οφέλους, της εξασφάλισης της ορθής αξιοποίησης των πόρων και στη στήριξη μιας βιώσιμης ανάπτυξης, στο κόστος των έργων, σε κινδύνους για φαινόμενα διαφθοράς, αλλά και στο πραγματικό όφελος για την κοινωνία και το δημόσιο.

Η ΕΑΑΔΗΣΥ επεσήμανε κενό δικαίου σε σχέση με το Εθνικό και Ενωσιακό δίκαιο, αλλά και τον κίνδυνο για τη διαφάνεια από το πλήθος των εξαιρέσεων και των παρεκκλίσεων που εκτός των άλλων εισάγονται.

Όπως επισημάνθηκε, αλλά όπως επίσης προκύπτει ούτε ο ίδιος ο στόχος της επιτάχυνσης δηλαδή των διαδικασιών υλοποίησης έργων πολυπλοκότητας και καινοτομίας, μεγάλων έργων άνω των 200 εκατομμυρίων ευρώ, που τελικά αποσκοπεί μόνο στη γρήγορη απορρόφηση πόρων, ούτε αυτό διασφαλίζεται, πέραν του ότι δεν διασφαλίζεται η ορθή αξιοποίηση των πόρων και η εξυπηρέτηση του δημόσιου σχεδιασμού σε όλα τα επίπεδα, που θα έπρεπε οι δύο αυτοί στόχοι να αποτελούν πρώτη επιλογή και προτεραιότητα. Στην πράξη καταργείται ο δημοκρατικός προγραμματισμός.

Εισάγετε, λοιπόν, τις πρότυπες προτάσεις για έργα υποδομής με σκοπό την επιτάχυνση κατασκευής έργων, την ιδέα των οποίων όμως θα συλλάβει ένας ιδιωτικός φορέας, με φόντο προφανώς την ταχύτερη απορρόφηση πόρων, ιδίως από το Ταμείο Ανάκαμψης. Δεν λέμε, χρειαζόμαστε όλους τους πόρους. Προβλέπεται όμως οι πρότυπες προτάσεις να αφορούν και επέκταση έργων που ήδη εκτελούνται ή την αναδιαμόρφωσή τους και μάλιστα το πιθανότερο είναι να είναι έργα των φορέων που προτείνουν την πρότυπη πρόταση.

Οι απανωτές κρίσεις πράγματι οδηγούν στην ανάγκη απορρόφησης και την αξιοποίηση πόρων, αλλά με βάση ένα εθνικό σχέδιο, που δεν υπάρχει και δεν συζητήθηκε ποτέ, με διαβούλευση, που επίσης δεν υπήρξε και οπωσδήποτε με διασφάλιση της διαφάνειας και του δημόσιου συμφέροντος, που φαίνεται ότι δεν εξυπηρετείται από αυτό το νομοσχέδιο, το οποίο αντικατοπτρίζει την κυβερνητική γενικότερη λογική και αντίληψη όσον αφορά στον προγραμματισμό και τη διαχείριση πόρων: γρήγορα μεγάλα έργα, μεγάλες επενδύσεις, άρα υπόθεση για λίγους, σε όλους τους κλάδους, στην ενέργεια, στις υποδομές, στην παραγωγή, με το δημόσιο να υποχωρεί και να μην υποστηρίζεται σε πολλούς τομείς, όπως η υγεία, η παιδεία, η ενέργεια, τώρα και στα έργα υποδομής.

Πρόκειται για μια παρέμβαση που αλλάζει τα χαρακτηριστικά του πλαισίου παραγωγής δημοσίων έργων. Το πρόβλημα δεν είναι ο ιδιωτικός τομέας για εμάς ή ο ιδιωτικός φορέας, αλλά το πλαίσιο στο οποίο καλείται να συμμετέχει, ενώ όλα στο τέλος καταλήγουν στο επιτελείο του Μαξίμου για τις εγκρίσεις. Ο ιδιωτικός τομέας έχει τη δική του συμμετοχή στον χώρο της μελέτης και κατασκευής των δημοσίων έργων. Είναι σημαντική, έχει προσφέρει στη γενικότερη ανάπτυξη, αλλά πώς και κατά πόσο πρέπει να επεκταθεί η συμμετοχή του και αυτό μπορούμε και πρέπει να το συζητήσουμε. Σε κάθε περίπτωση όμως θα πρέπει να εντάσσεται στο πλαίσιο ενός συγκεκριμένου σχεδιασμού, χωρίς ασάφειες, με αντικειμενικά κριτήρια για όλα τα στάδια υλοποίησης ενός έργου. Είτε είναι μικρό, είτε είναι μεγάλο έργο, είτε είναι καινοτόμο και πολύπλοκο, είτε δεν είναι πρέπει να υπάρχουν αρχές και κανόνες, όχι εξαιρέσεις που να γίνονται κανόνες. Γιατί οι διατάξεις του νομοσχεδίου που συζητάμε, για να δώσουν πολλά και μεγάλα έργα, που είναι ο στόχος σας, άρα και απορρόφηση πόρων, μόνο αν εφαρμοστούν μέσα από τις εξαιρέσεις μπορεί να πετύχουν ενδεχομένως κάτι τέτοιο.

Παράλληλα έχει εγκαταλειφθεί ο κλάδος των δημόσιων τεχνικών υπηρεσιών στην τύχη του, χωρίς νέες προσλήψεις, κατάρτιση και τεχνολογική υποστήριξη, παρά τη μεγάλη εμπειρία και τεχνογνωσία στην παραγωγή μεγάλων δημοσίων έργων, που κινδυνεύουν να χαθούν. Και προχωράμε χωρίς να έχουμε λύσει τα θέματα της γραφειοκρατίας. Πώς θα ξεπεραστούν οι καθυστερήσεις εγκρίσεων που καθυστερούν την ωρίμανση έργων; Πώς θα τα ξεπεράσουν αυτά οι πρότυπες προτάσεις;

Είναι δε χαρακτηριστική η γνώμη της Επιτροπής Ανταγωνισμού με την αναφορά σε αντίστοιχα εργαλεία που αφορούν τη Μεγάλη Βρετανία, όπου όμως ο ιδιωτικός τομέας χρηματοδοτεί το έργο, και κατά την Επιτροπή Ανταγωνισμού μόνο σε αυτήν την περίπτωση έχει νόημα αυτό το σύστημα, όταν δηλαδή ο ιδιωτικός τομέας αναλαμβάνει και το ρίσκο. Και γενικότερα επισημαίνει ότι αυτό το σύστημα θα πρέπει να χρησιμοποιείται ούτως ή άλλως με φειδώ. Αλλά και το σύστημα της Ιταλίας, που έγινε αναφορά, οδεύει επίσης προς κατάργηση, που είναι όμως κάτι διαφορετικό.

Φαίνεται, όπως ακούστηκε και από εκπρόσωπο φορέων, ότι δημιουργούμε μια δική μας ελληνική πατέντα, ενώ έχουμε ήδη τους τρόπους κατασκευής δημοσίων έργων, με σύμβαση έργων, με ΣΔΙΤ, με σύμβαση παραχώρησης. Δεν είμαστε κατά σε τίποτα από όλα αυτά. Και το ΣΔΙΤ το χρειαζόμαστε, είναι αναγκαίο όπου υπάρχει ανταποδοτικότητα, όπου ο ιδιωτικός τομέας μπορεί να εισφέρει τεχνογνωσία, να αντιμετωπίσει ειδικές συνθήκες ή να συμπληρώσει κεφάλαια. Η ανεξέλεγκτη όμως χρήση μειώνει τον ανταγωνισμό και αυξάνει το κόστος.

Να επισημανθεί δε ότι η έκθεση της Επιτροπής Ανταγωνισμού αναφέρει ότι κοστίζουν πολλές φορές περισσότερο τα έργα αυτά από τα έργα δημοσίων συμβάσεων έως και 40%, ενώ υπάρχει και η διαδικασία του ανταγωνιστικού διαλόγου που θεσπίστηκε με τον ν.4412/2016. Αυτή τουλάχιστον αφορά σε έργα και επιλογές του αναθέτοντα φορέα. Άρα λοιπόν γιατί δεν ενσωματώνουμε αυτές τις διαδικασίες επιτάχυνσης της ωρίμανσης μέσα στο υπάρχον θεσμικό πλαίσιο;

Εμείς εκτιμούμε ότι αυτό μπορεί να γίνει. Οι όποιες προτάσεις θα μπορούν να ενταχθούν, να αξιοποιηθούν, χωρίς να έχουν δημιουργηθεί δεσμεύσεις, υποχρεώσεις και άλλα δεδομένα σε βάρος των βασικών αρχών και χαρακτηριστικών των δημοσίων έργων, κυρίως σε ό,τι αφορά τη διαφάνεια και τον ανταγωνισμό. Και να δούμε και τις εξελίξεις στον κατασκευαστικό κλάδο, που οδηγούν στο περιθώριο τους μικρότερους, που είναι και οι συντριπτικά περισσότεροι.

Κυρίες και κύριοι συνάδελφοι, η νέα αυτή διαδικασία προβλέπει τέσσερα στάδια: την υποβολή της πρότυπης πρότασης, την αξιολόγηση, την έγκριση και τέλος την ανάθεση της εκτέλεσης με διαγωνιστική διαδικασία με ένα από τα τρία συστήματα που υπάρχουν, για να υλοποιηθούν έργα υποδομής, επαναλαμβάνω, με πρωτοβουλία του ιδιωτικού φορέα και επέκταση της συμμετοχής του, αφού πλέον συμμετέχει και στη σύλληψη της ιδέας, και στον σχεδιασμό, και στην ωρίμανση, ενώ δεν δίνεται η δυνατότητα στον ίδιο τον αναθέτοντα φορέα να έχει αυτήν την πρωτοβουλία για να μπει στη διαδικασία μιας τέτοιας ωρίμανσης ενός έργου που ο ίδιος έχει επιλέξει.

Επομένως τα ερωτήματα και οι αντιφάσεις είναι πάρα πολλές. Παρ’ ότι, κύριοι Υπουργοί, μιλάτε συνέχεια και επαναλαμβάνετε εξαγγελίες για πολλά έργα, χωρίς βέβαια ακόμη να δούμε εργοτάξια, επικαλείστε παράλληλα την ανάγκη υλοποίησης περισσότερων έργων, για επιταχυντές εξελίξεων στα μεγάλα έργα άνω των 200 εκατομμυρίων ευρώ, αλλά και με στοιχεία συγχρόνως καινοτομίας και πολυπλοκότητας μέσα από τις πρότυπες προτάσεις.

Τελικά έχουμε ή δεν έχουμε σχεδιασμένα έργα που πρέπει να προχωρήσουν και περιμένουμε κάποιες νέες ιδέες; Θα λυθεί το πρόβλημα των καθυστερήσεων με τις πρότυπες προτάσεις στα δρομολογημένα έργα; Αφού αυτές αφορούν συγκεκριμένων προϋποθέσεων έργα, πώς θα λυθεί αυτό το πρόβλημα; Ή πόσες θα είναι τελικά οι πρότυπες προτάσεις που θα προχωρήσουν για να πετύχετε τον στόχο όπως εσείς τον τοποθετείτε για γρήγορη απορρόφηση πόρων; Ή τελικά θα μετατραπούν, θα βαφτιστούν όλα τα μεγάλα έργα που καθυστερούν πρότυπες προτάσεις; Αλλιώς δεν μπορεί να προκύψει λογική εξήγηση. Μόνο αν οι εξαιρέσεις του άρθρου 3 γίνουν κανόνες.

Και βέβαια με αφορμή αυτό να πω ότι πρέπει να σταματήσει κάποια στιγμή στο όνομα της πανδημίας να περιορίζουμε τη διαφάνεια, όπως με την πρόβλεψη στο άρθρο 3 να παρακάμπτονται οι προϋποθέσεις καινοτομίας και πολυπλοκότητας για οκτώ μήνες ακόμη λόγω COVID και να εντάσσονται έργα στις πρότυπες προτάσεις. Αλλά και οι άλλες εξαιρέσεις που προβλέπουν οι αναθέτοντες φορείς να είναι και άλλοι, πέρα από τα Υπουργεία Υποδομών και Μεταφορών και Ενέργειας ή και έργα που απλώς δεν έχουν προχωρήσει.

Και βέβαια το ερώτημα είναι ποιος θα πάρει και για ποιον λόγο το ρίσκο για μια πρόταση που αν δεν εγκριθεί δεν θα έχει κανένα όφελος; Μήπως τελικά η όλη συζήτηση είναι προσχηματική; Και γιατί να μην πάμε και σε έργα κάτω των 200 εκατομμυρίων ευρώ που έχουν χαρακτηριστικά καινοτομίας και πολυπλοκότητας; Δεν υπάρχουν τέτοια έργα; Αν και βέβαια είπα και πριν ότι είναι ασαφή τα κριτήρια και οι προδιαγραφές για έναν τέτοιο χαρακτηρισμό.

Εάν θέλετε λοιπόν, μπορούμε να βρούμε ένα καλύτερο σχέδιο για το Ταμείο Ανάκαμψης και Ανθεκτικότητας στο οποίο να εντάξουμε όλους όσοι μπορούν να συμβάλουν και τον ιδιωτικό τομέα, και τους φορείς, και τον δημόσιο τομέα, αλλά με ένα πιο καθαρό πλαίσιο για τη συμμετοχή του ιδιωτικού τομέα στην ωρίμανση των έργων.

Διότι υπάρχουν και δύο ακόμη πολύ σοβαρά ζητήματα που αφορούν στην αξιολόγηση και στη διαγωνιστική διαδικασία. Η αξιολόγηση προβλέπεται στα άρθρα 8, 9 και 10 με τις αντίστοιχες επιτροπές και κριτήρια αξιολόγησης. Η επιτροπή είναι τετραμελής και πενταμελής για έργα ΣΔΙΤ, προεδρεύει ο Υπουργός και απουσιάζει η γνώμη των φορέων, της περιφέρειας και των δήμων. Έτσι μπορούν να ενταχθούν έργα που για έναν ιδιωτικό φορέα έχουν ενδιαφέρον, αλλά να μην αποτελούν προτεραιότητα για τις τοπικές κοινωνίες, με την έγκριση ουσιαστικά του Υπουργού, ο οποίος εγκρίνει δηλαδή τη δική του εισήγηση ως προέδρου της επιτροπής και του Πρωθυπουργού στη συνέχεια μέσα από την Κυβερνητική Επιτροπή Συμβάσεων Στρατηγικής Σημασίας. Ουσιαστικά, όπως είπα και πριν, αποφασίζει το επιτελείο Μαξίμου.

Επίσης στη διαγωνιστική διαδικασία ο προτείνων έχει προνομιακή μεταχείριση μέσα από τη δεύτερη ευκαιρία, το λεγόμενο «δικαίωμα διεκδίκησης» και αν δεν είναι ο ίδιος μειοδότης, και με το πλεονέκτημα ότι γνωρίζει καλύτερα το αντικείμενο του έργου αφού αυτός το μελέτησε. Άρα έχουμε διπλή παραβίαση του κανόνα της ίσης μεταχείρισης για τους συμμετέχοντες.

Κυρίες και κύριοι συνάδελφοι, η κριτική στο νομοσχέδιο είναι ουσιαστική. Απόδειξη είναι οι διατάξεις του άρθρου 18, που περιμένουμε βέβαια να δούμε και εμείς τις νομοτεχνικές βελτιώσεις που δεν γνωρίζουμε. Αλλά πιστεύω δύσκολα μπορεί να παραμείνει αυτό το άρθρο, που συγκέντρωσε τις περισσότερες αρνητικές κρίσεις. Εισάγεται η εξαίρεση από ορισμένες διατάξεις του ν.4412/2016 και των τροποποιήσεών του κατά την ανάθεση των συμβάσεων του Αναπτυξιακού Προγράμματος Στρατηγικής Σημασίας.

Οι συμβάσεις αυτές αφορούν σε μια ευρεία κατηγορία έργων με συνολικό προϋπολογισμό πάνω από 50 εκατομμύρια ευρώ, αλλά υπάρχουν και περιπτώσεις που προβλέπεται η εφαρμογή αντίστοιχης διαδικασίας και σε μικρότερους προϋπολογισμούς πάνω από 30 εκατομμύρια ευρώ. Ωστόσο και εδώ, σύμφωνα με την εισήγηση της Ενιαίας Ανεξάρτητης Αρχής Δημοσίων Συμβάσεων, δεν υπάρχει καμμία αιτιολόγηση για όλες αυτές τις παρεκκλίσεις και δεν προκύπτει από πουθενά ότι αυτές θα συμβάλλουν στην επιτάχυνση της διαδικασίας εκκίνησης και ολοκλήρωσης των σχετικών διαγωνιστικών διαδικασιών.

Αντίθετα, δημιουργείται κενό δικαίου, όπως αναφέρεται στη γνώμη της αρχής αυτής, που δεν συμβάλλει στη διαφάνεια και την εμπέδωση ασφάλειας δικαίου. Άρα λοιπόν καταστρατηγούνται οι αρχές της διαφάνειας και της ίσης μεταχείρισης, που θα πρέπει έτσι και αλλιώς να διέπουν όλες τις συμβάσεις ανεξαρτήτως εκτιμώμενης αξίας.

Στο άρθρο 19 προβλέπεται η παραχώρηση στο ΤΑΙΠΕΔ της δυνατότητας αναθέσεων εξειδικευμένων εργασιών σε δημόσιες συμβάσεις άνω των 30 εκατομμυρίων ευρώ, με προσφυγή στη διαδικασία διαπραγμάτευσης χωρίς δημοσίευση της προκήρυξης. Έχουμε ήδη εκφράσει την αντίθεσή μας για τη χορήγηση αυτής της αρμοδιότητας ως επέκτασης μια αμιγώς δημοσίας αρμοδιότητας του Υπερταμείου μέσω του ΤΑΙΠΕΔ και προφανώς και εδώ η αποφυγή της δημόσιας προκήρυξης για την ανάθεση υπηρεσιών συμβούλων είναι κάτι που δεν μας βρίσκει σύμφωνους.

Θα αφήσω την αναφορά σε ορισμένα επιμέρους ακόμη άρθρα και τροπολογίες για τη δευτερολογία μου. Όμως δεν μπορώ να μην επισημάνω ότι για μια ακόμη φορά έρχονται πέντε υπουργικές τροπολογίες με τριάντα έξι άρθρα συνολικά -πράγματι τριάντα έχει το νομοσχέδιο- που πρέπει να ψηφιστούν και μάλιστα ενιαία.

Κύριε Γιαννούλη, μας αντιγράψατε αυτήν τη φορά, καθώς είμαστε οι πρώτοι που φωνάζουμε εδώ και καιρό για αυτό το πρόβλημα, δηλαδή πότε επιτέλους θα σταματήσει αυτή η τακτική εκβίασης ψήφου των Βουλευτών και παραπλάνησης των πολιτών μέσα από επικοινωνιακή διαχείριση, όταν συνυπάρχουν άρθρα θετικά και αρνητικά. Δημιουργούν σύγχυση στους πολίτες για το τι ψηφίζει ο καθένας, πέραν του ότι έρχονται τελευταία στιγμή τόσα άρθρα, που είναι πολύ περισσότερα από τα άρθρα του νομοσχεδίου που συζητάμε τόσες ημέρες.

Όμως, πριν κλείσω, θα κάνω μόνο μια αναφορά για τους εργαζομένους του ΟΑΣΘ. Τους έχετε ακόμα χωρίς συλλογική σύμβαση εργασίας, δεν έχουν πάρει μη μισθολογικές παροχές, που πήραν συνάδελφοί τους που εκτελούν το ίδιο έργο σε άλλους ομοειδείς φορείς και καλώς, και τους ζητάτε εν μέσω του κύματος ακρίβειας επιστροφές χρημάτων. Έχουμε κάνει και σχετική ερώτηση.

Να αποσύρετε αυτό το άρθρο, γιατί στη συγκεκριμένη τροπολογία υπάρχουν και άρθρα που μπορούμε να ψηφίσουμε.

Κλείνοντας, κυρίες κύριοι συνάδελφοι, το νομοσχέδιο που εισάγεται στην Ολομέλεια προς ψήφιση, όπως το αναλύσαμε, δημιουργεί ένα πλαίσιο που καμμία ευρωπαϊκή χώρα δεν έχει θεσμοθετήσει, ένα πλαίσιο που δεν εξυπηρετεί το δημόσιο συμφέρον, δεν εξασφαλίζει τη διαφάνεια και τον υγιή ανταγωνισμό αλλά ούτε τον έλεγχο του κόστους υλοποίησης δημοσίων έργων. Δεν διασφαλίζεται η σύνδεση με τις πραγματικές αναπτυξιακές ανάγκες της τοπικής κοινωνίας και τον σχεδιασμό των τοπικών φορέων.

Εν τέλει ακόμα, δεν εξασφαλίζει ούτε την προσδοκώμενη γρήγορη απορρόφηση πόρων, που προκρίνεται από την Κυβέρνηση σε βάρος της πραγματικής αξιοποίησης αυτών των πόρων για δημιουργία βιώσιμης ανάπτυξης, με προστιθέμενη αξία, με περιφερειακή και παραγωγική διάσταση. Παράλληλα, υπονομεύει την προοπτική του κατασκευαστικού κλάδου, αφού σταδιακά ολοένα και περισσότεροι κατασκευαστές δημοσίων έργων μπαίνουν στο περιθώριο και αδυνατούν να ανταποκριθούν στις συνθήκες και τα προβλήματα που συσσωρεύονται στον τομέα κατασκευής δημόσιων έργων.

Καταψηφίζουμε επί της αρχής, γιατί δεν συμφωνούμε με αυτήν τη λογική και αντίληψη στη διαχείριση του προγράμματος ανάπτυξης δημόσιων έργων.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο Υπουργός κ. Καραμανλής για κάποιες νομοτεχνικές βελτιώσεις.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Πρόεδρε, σας ευχαριστώ πολύ, θα είμαι πολύ σύντομος.

Θα καταθέσουμε, λοιπόν, τις νομοθετικές βελτιώσεις. Κάποιες είναι τυπικές. Υπάρχουν δύο μέρη.

Το πιο βασικό έχει να κάνει, όπως είπαμε και στην επιτροπή, με το άρθρο 18, όπου πλέον περιορίζουμε δραστικά τις εξαιρέσεις και αυτό νομίζω είναι κάτι το οποίο επισημάνθηκε στην επιτροπή, τόσο από την ΕΑΑΔΗΣΥ όσο και από την Επιτροπή Ανταγωνισμού.

Εμείς, κυρίες και κύριοι συνάδελφοι, σεβόμαστε τις ανεξάρτητες αρχές και κάνουμε αυτήν τη διόρθωση, γιατί αυτή άλλωστε, κύριε Πρόεδρε, είναι και η ουσία αυτού του διαλόγου σε μια νομοθετική διαδικασία, η Κυβέρνηση να λαμβάνει σοβαρά υπ’ όψιν της όταν υπάρχουν ενστάσεις.

Οπότε θα σας τις καταθέσω και είμαι στη διάθεση των συναδέλφων για ό,τι χρειαστεί.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε. Παρακαλώ να φωτοτυπηθούν τότε και να μοιραστούν. Και μετά όποιος θέλει διευκρίνιση, θα πάρει τον λόγο.

Τον λόγο έχει τώρα η κ. Διαμάντω Μανωλάκου από το Κομμουνιστικό Κόμμα Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Το νομοσχέδιο αυτό για τις πρότυπες προτάσεις για έργα υποδομής είναι η χαρά των μεγαλοκατασκευαστικών ομίλων, αφού τους εξασφαλίζει όρους και προϋποθέσεις συμμετοχής στον σχεδιασμό, την υλοποίηση και τον έλεγχο κρατικών έργων υποδομών.

Συνεπώς η ιεράρχηση αυτών των έργων δεν μπορεί να γίνεται με βάση τις ανάγκες του λαού, που πνίγεται τον χειμώνα και καίγεται το καλοκαίρι, αλλά θα είναι έργα υποδομών που συνδέονται με τους στόχους του κεφαλαίου, δηλαδή της μέγιστης κερδοφορίας τους. Είναι έργα πνοής για τα κέρδη του κεφαλαίου και ασφυξίας για τους εργαζομένους και τον λαό, αφού έτσι γίνονται όχι μόνο πανάκριβα τα διάφορα έργα, που ίσως να μην ιεραρχούνται στις πρώτες ανάγκες για τον λαό και τη χώρα, όμως εξασφαλίζουν μεγάλα κέρδη στους ομίλους. Διότι και κατά την κατασκευή τους ενισχύονται και ωφελούνται από το μειωμένο εργασιακό κόστος που έχει εξασφαλίσει το αντεργατικό νομοθετικό έκτρωμα του νόμου Χατζηδάκη, ικανοποιώντας βεβαίως τις αξιώσεις των επιχειρηματικών ομίλων για ένταση της εκμετάλλευσης, με δουλειά χωρίς δικαιώματα, κατάργηση του σταθερού ημερήσιου χρόνου εργασίας, μεροκάματα πείνας και ούτω καθεξής. Έτσι λοιπόν δεν ιεραρχούνται έργα υποδομών για τη βελτίωση της ζωής του λαού και την προστασία της υγείας του, αλλά υποδομές που επιλέγουν οι επιχειρηματικοί όμιλοι.

Μάλιστα βάζετε πλαφόν για κάθε έργο πάνω από 200 εκατομμύρια ευρώ, που αυτό από μόνο του σημαίνει ότι αφορά μεγάλους επιχειρηματικούς ομίλους, εγχώριους μέσω συμπράξεων ή ξένους, ευνοώντας τη συγκέντρωση του κατασκευαστικού κεφαλαίου. Εξάλλου στους όρους του Ταμείου Ανάκαμψης για την έγκριση ένταξης έργων, που συμφωνήσατε όλοι, επιβάλλεται να είναι μέσω ΣΔΙΤ ή ό,τι άλλο θα ευνοεί και θα εξασφαλίζει την κερδοφορία των ομίλων.

Αυτό λοιπόν το νομοσχέδιο εσείς το ονομάζετε «επιταχυντή των έργων υποδομών» και εμείς το αποκαλούμε «επιταχυντή καπιταλιστικής κερδοφορίας σε βάρος των λαϊκών αναγκών».

Παραδείγματος χάριν, στις προτεραιότητές σας, όχι μόνο εσάς αλλά και όλων των προηγούμενων κυβερνήσεων, του ΣΥΡΙΖΑ, του ΚΙΝΑΛ-ΠΑΣΟΚ δεν ήταν τα αντιπλημμυρικά έργα, γιατί ισχύουν οι αρχές της Ευρωπαϊκής Ένωσης, που όλοι σας προσκυνάτε.

Τι λένε λοιπόν; Θα γίνονται μελέτες που να προσδιορίζουν απλώς τα επικίνδυνα σημεία για τις πλημμύρες, αλλά δεν θα κατασκευάζονται τα αντίστοιχα αντιπλημμυρικά έργα, αφού υπάρχει λογική κόστους-οφέλους και ακριβώς αυτό υλοποιεί η κάθε κυβέρνηση, δηλαδή την πολιτική της Ευρωπαϊκής Ένωσης, που καθορίζει την προστασία της ζωής του λαού, θεωρώντας προτιμότερο να δοθούν αποζημιώσεις σε λαϊκές συνοικίες, ακόμα και αν χαθούν ζωές, από το να γίνουν αντιπλημμυρικές υποδομές για να αποφευχθούν καταστροφές. Ή στα σχολεία, σοφάδες πέφτουν, σκεπές καταρρέουν, σχολεία κρέμονται στο κενό, φέρνοντας ξανά στο προσκήνιο με δραματικό τρόπο τα κρίσιμα ζητήματα κτηριακών και υλικοτεχνικών υποδομών, που μερικά είναι από τον περασμένο αιώνα. Ή χρειάζονται νοσοκομεία και ούτω καθεξής. Όλα αυτά δεν είναι στις προτεραιότητές σας.

Τι κάνετε λοιπόν μέσα από αυτό το νομοσχέδιο; Πρώτον, εφαρμόζετε μια νέα διαδικασία που σφίγγει πιο πολύ, πιο στενά τη σύνδεση του δημοσίου με τους επιχειρηματικούς ομίλους, γιατί τους παραχωρείτε συμμετοχή και στον σχεδιασμό κατασκευής των δημόσιων υποδομών, αντικείμενο που εξολοκλήρου ανήκε στο δημόσιο και στην πολιτική του κάθε υπουργείου. Αντί να στελεχώνετε δημόσιες υπηρεσίες με μηχανικούς και άλλο προσωπικό, τους αφαιρείτε αντικείμενο και τις συρρικνώνετε. Έτσι προωθείτε έργα που συμφέρουν στους κατασκευαστικούς ομίλους και το ονομάζετε πρωτοπορία.

Είναι όμως ακόμα πιο αντιλαϊκή και αντιδραστική πολιτική. Αυτό ακριβώς δημόσια το αποκάλεσε «ευτυχή γάμο» μεταξύ δημοσίου και ιδιωτικού τομέα ένας γενικός διευθυντής μεγάλου γαλλικού κατασκευαστικού ομίλου, που δραστηριοποιείται και έχει πάρει πολλά και μεγάλα έργα στη χώρα μας. Και βεβαίως αυτός ήταν ευτυχέστατος που συνεχίζονται ακόμη ευνοϊκότεροι όροι.

Δεύτερον, βάζετε πλαφόν, ώστε η αξία του κάθε έργου να υπερβαίνει τα 200 εκατομμύρια χωρίς ΦΠΑ και παράβολο υπέρ του δημοσίου που θα αντιστοιχεί στο ένα τοις χιλίοις της προϋπολογιζόμενης αξίας του έργου, δηλαδή πάνω από 200.000 ευρώ. Και ποιος μπορεί να το διαθέτει; Μόνο μεγάλες επιχειρήσεις, όμιλοι και με ρίσκο εάν δεν εγκριθεί να χάσουν μέρος τους ή και ολόκληρο το παράβολο.

Συνεπώς μόνο από αυτήν την προϋπόθεση κάνετε διαχωρισμό, από τη μια η μεγάλη μάζα μικρών και μεσαίων που στερούνται δικαιωμάτων και από την άλλη οι πολύ-πολύ μεγάλοι όμιλοι, που θα δίνουν τις απαραίτητες μελέτες, με πλήρη στοιχεία όπως λέτε στις αναθέτουσες αρχές, έργα με το κλειδί στο χέρι, όπως λένε οι ίδιες οι μεγαλοεταιρείες .

Φυσικό είναι, λοιπόν, οι αρμόδιοι να εγκρίνουν τη μελέτη και να αναθέσουν σε αυτήν την εταιρεία και την κατασκευή του έργου. Έτσι προωθείτε τη συγκεντροποίηση στον κατασκευαστικό κλάδο.

Μάλιστα, αν δούμε και τα στοιχεία που αναφέρουν οι συλλογικοί φορείς από τους εργολήπτες δημοσίων έργων, τι λένε; Ότι υπάρχουν σήμερα τριάντα δύο εταιρείες έκτης και έβδομης τάξης που αποτελούν το 0,0005% του κατασκευαστικού κλάδου από τις πεντέμισι χιλιάδες εργοληπτικές επιχειρήσεις που δραστηριοποιούνται στην κατασκευή δημοσίων έργων. Κι αν προστεθούν σε αυτές τις εταιρείες οι πέμπτης τάξης, ανεβάζουν το ποσοστό σε 0,01%. Τα στοιχεία μιλούν από μόνα τους.

Τρίτον, δημιουργείτε Επιτροπή Αξιολόγησης Πρότυπων Προτάσεων με τέσσερα μέλη, πλήρως ελεγχόμενη από την κάθε κυβέρνηση, αφού τα τέσσερα μέλη είναι ο Υπουργός, ο γενικός διευθυντής, ο προϊστάμενος της διεύθυνσης του αρμόδιου Υπουργείου κι ένας εμπειρογνώμονας που θα ορίζεται από τον αρμόδιο Υπουργό Μεταφορών ή Περιβάλλοντος.

Συνεπώς, οι όμιλοι που θα έχουν την πρωτοβουλία και το αντικείμενο στη μελέτη, την κατασκευή και τον έλεγχο αυτών των έργων υποδομών, θα έχουν και μία φιλοκυβερνητική επιτροπή που θα τους αξιολογήσει με ευνοϊκούς όρους που θεσπίζετε. Δηλαδή, αυτή η επιτροπή αξιολόγησης μπορεί να καλεί τον προτείνοντα να δίνει διευκρινίσεις με πρόσθετα στοιχεία ή πληροφορίες ως προς την πρόταση του μέχρι τριάντα ημέρες τυπικά. Ουσιαστικά, όμως, του δίνετε πρόσθετη προθεσμία μέχρι εκατόν είκοσι μέρες.

Οι διευκολύνσεις είναι πολλές και με τα όλα τους, μέχρι αυτός που προτείνει το έργο να το αναλάβει στα σίγουρα. Και φυσικά, όταν εγκριθεί, τα έξοδά του θα έχουν συμπεριληφθεί, δηλαδή, το κόστος μελετών και συνολικά για την υποβολή της πρότασής του. Βέβαια, βάζετε κι ένα όριο, ότι δεν μπορεί να είναι πάνω από το 3% της αξίας του έργου κι αν πάρουμε το ελάχιστο δυνατό, δηλαδή, του δίνετε τουλάχιστον 6 εκατομμύρια για την προετοιμασία του φακέλου. Αμείβεται πλουσιοπάροχα.

Μάλιστα, εάν υπάρξει και άλλος που θα διεκδικήσει το συγκεκριμένο έργο, τότε έχετε φροντίσει να θεσπίσετε το δικαίωμα διεκδίκησης και αποζημίωσης, ώστε αυτός που κάνει την πρόταση, να κάνει βελτιωμένη οικονομική προσφορά και να πάρει και την κατασκευή του έργου με κάθε τρόπο. Μυρίζει ρουσφετολογία στο τετράγωνο.

Τέταρτον, υπάρχει πληθώρα διατάξεων για παρεκκλίσεις και εξαιρέσεις. Πριν από λίγο μας είπε ο κύριος Υπουργός ότι στο άρθρο 16 μειώνονται οι εξαιρέσεις. Δεν είναι όμως μόνο στο άρθρο 18, είναι και σε άλλα άρθρα οι παρεκκλίσεις και για απευθείας αναθέσεις, που επεσήμαναν ορισμένοι φορείς στην ακρόαση. Ακόμα και αυτοί που συμφωνούσαν με το νομοσχέδιο τόνιζαν καθαρά και φωναχτά για αδιαφάνεια που χαρακτηρίζει αυτό το νομοσχέδιο.

Μάλιστα, καμμία αναφορά δεν κάνετε τουλάχιστον για το περιεχόμενο αυτών των παρεκκλίσεων. Για ποιον λόγο; Οι παρεκκλίσεις αυτές ταξινομούνται σε δώδεκα ομάδες και αναφέρονται σε βασικές διατάξεις του νόμου που διέπουν, κυρίως, τη διαδικασία ανάθεσης των συμβάσεων. Είναι η πλήρης διευκόλυνση και άνευ όρων επιτάχυνση των προβλεπόμενων διαδικασιών των στρατηγικών επενδύσεων.

Εμείς λέμε ότι πρόκειται για λευκή επιταγή στα χέρια της εκάστοτε κυβέρνησης, τώρα της Νέας Δημοκρατίας, για να μοιράζει σε ομίλους κατά βούληση και με fast track διαδικασίες τα κομμάτια της πανάκριβης πίτας των συμβάσεων στρατηγικής σημασίας με δεδηλωμένο στόχο την επιτάχυνση των διαδικασιών. Και ο νοών νοείτω. Είναι το άλλοθι.

Μάλιστα, επεκτείνεται και στο ΤΑΙΠΕΔ -που δεν είναι το άρθρο 18- δηλαδή, να αναθέτει χωρίς δημοσίευση της προκήρυξης συμβάσεις παραχώρησης έργων συνολικού κόστους μεγαλύτερου από 30 εκατομμύρια ευρώ. Είναι μετάθεση απευθείας σε τρίτους και η όποια διαφάνεια πάει περίπατο ξεδιάντροπα.

Πέμπτον, ιδιωτικοποιείτε παραπέρα τον έλεγχο των κρατικών έργων με τον θεσμό του ιδιώτη ελεγκτή ως προς την επίβλεψη έργων. Ουσιαστικά, υποκαθιστάτε τον κρατικό έλεγχο από ιδιώτη μηχανικό, αντί για άμεση στελέχωση των κρατικών ελεγκτικών αρχών και αλλαγή του πλαισίου περί διαπιστευμένων μηχανικών.

Όπως λέει στην ανακοίνωσή της η ομοσπονδία που εκπροσωπεί το σύνολο των διπλωματούχων μηχανικών του δημοσίου, οι ιδιώτες θα καθορίζουν τις τεχνικές προδιαγραφές για τα έργα, οι ιδιώτες θα καθορίζουν τις τιμές των υλικών και των εργασιών, δηλαδή, το κόστος των έργων. Τις μελέτες θα τις εκπονούν ιδιώτες μελετητές και θα τις επιβλέπουν οι πιστοποιημένοι ιδιωτικοί φορείς. Τα έργα θα τα κατασκευάζουν οι ιδιώτες εργολάβοι και θα τα επιμετρούν και επιβλέπουν ιδιώτες, οι οποίοι θα επιλέγονται και θα πληρώνονται από τους ίδιους εργολάβους.

Βλέπετε, λοιπόν, πώς ιδιωτικοποιείτε παραπέρα σκανδαλωδώς τον δημόσιο τομέα, για να εξασφαλίσετε επιπλέον σίγουρα κέρδη και προνόμια στους επιχειρηματικούς ομίλους, πώς εντείνετε τη συγκεντροποίηση του κατασκευαστικού τομέα και των έργων; Και επίσης, θα ιεραρχούνται ακόμα πιο πολύ στην κατασκευή υποδομών οι προτεραιότητες του κεφαλαίου και όχι οι ανάγκες του λαού που βασανίζεται, όχι μόνο από την ακρίβεια, τον πληθωρισμό, το ενεργειακό, τους μισθούς και τις συντάξεις φτώχειας, τις συνέπειες του ιμπεριαλιστικού πολέμου, αλλά και από καταστροφές, πλημμύρες, σεισμούς, δηλαδή, έλλειψη υποδομών.

Φυσικά, το αστικό κράτος και η διοίκηση πάντα έβαζαν μπροστά τα συμφέροντα των μεγαλοεπιχειρηματιών, όλες οι κυβερνήσεις. Αλλά τώρα προχωράτε κυνικά και προκλητικά ένα σκαλοπάτι παραπάνω.

Καταψηφίζουμε, λοιπόν, γιατί το ΚΚΕ θεωρεί ότι ο τομέας του χωροταξικού σχεδιασμού και κατασκευών θα πρέπει να προχωρά με επιστημονικό κεντρικό σχεδιασμό που θα βασίζεται σε αποτελέσματα ερευνών για τη διάγνωση νέων αναγκών, την εκπόνηση κανονισμών και προδιαγραφών, καθώς και εθνικού σχεδίου διαχείρισης αποβλήτων, ολοκληρωμένης διαχείρισης των υδάτινων πόρων για την προστασία και την αξιοποίησή τους, με κριτήριο τη λαϊκή ευημερία και τη διαμόρφωση φιλικών πόλεων στον άνθρωπο.

Μέσα σε αυτό το πλαίσιο θα προωθείται ισόμετρη ανάπτυξη του κλάδου των κατασκευών για την κάλυψη αναγκών στέγασης δημοσίων έργων υποδομής, τη στήριξη της αγροτικής παραγωγής, της βιομηχανίας, των κοινωνικών υπηρεσιών και με αξιοποίηση εγχώριων πηγών ενέργειας, ώστε να είναι πιο φθηνές και σε επάρκεια και σε σύνδεση με τη βιομηχανική παραγωγή που μπορεί να καλύψει τις ανάγκες του κλάδου των κατασκευών σε τσιμέντο και δομικά υλικά. Όλα αυτά θα πηγαίνουν μαζί και αγκαλιά.

Ο κλάδος των κατασκευών θα εγγυάται τη διασφάλιση λαϊκής στέγης, σύγχρονων προδιαγραφών που θα καλύπτει το σύνολο των σύγχρονων αναγκών για υψηλής ποιότητας στέγαση, επαρκούς σε χώρο, με κατάλληλα υλικά που θα καλύπτουν το σύνολο των προδιαγραφών φωτισμού, υγιεινής, εσωτερικής εργονομίας, προστασίας από φυσικά φαινόμενα. Ο κοινωνικοποιημένος κλάδος των κατασκευών, επίσης, θα προχωράει στην αναμόρφωση των πόλεων και της υπαίθρου με κατασκευές υποδομών στήριξης γρήγορης και ασφαλούς μεταφοράς, αλλά και υποδομές μεγάλης κλίμακας προστασίας από πλημμύρες, πυρκαγιές, σεισμούς.

Παράλληλα, θα προωθείται η διασφάλιση επαρκών πνευμόνων πρασίνου σε συνδυασμό με ζώνες λαϊκού αθλητισμού, πολιτισμού και ψυχαγωγίας, σε πλήρη αντιδιαστολή με τη σημερινή κατάσταση της αξιοποίησης των ελεύθερων χώρων από το κατασκευαστικό και τουριστικό κεφάλαιο, τόσο μέσα στις πόλεις όσο και στην ύπαιθρο, με κριτήριο την κερδοφορία τους.

Τέλος, σε ό,τι αφορά τις τροπολογίες, συνεχίζετε την ίδια απαράδεκτη μεθοδολογία. Είναι ενενήντα εννιά σελίδες το νομοσχέδιο και εκατόν δύο οι τροπολογίες, τριάντα ένα άρθρα το νομοσχέδιο, τριάντα έξι άρθρα οι τροπολογίες. Δηλαδή, είναι ένα άλλο νομοσχέδιο, που όμως δεν θα συζητηθεί, δεν θα ακούσει ο κόσμος το περιεχόμενό του, αλλά ένα ξερό «ναι» ή «όχι» μέσα από τρίλεπτη ή πεντάλεπτη τοποθέτηση. Είναι διαδικασία καταδικαστέα, όπως και το παρόν νομοσχέδιο.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο συνάδελφος κ. Βασίλειος Βιλιάρδος, ειδικός αγορητής από την Ελληνική Λύση.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Στις τροπολογίες δεν θα αναφερθώ. Τα είπαν, άλλωστε, οι συνάδελφοι. Δεν χρειάζεται να επαναλαμβάνεται κανείς.

**ΠΡΟΕΔΡΕΥΩΝ (Νικήτας Κακλαμάνης):** Έχετε και τη δευτερολογία.

**ΒΑΣΙΛΕΙΟΣ ΒΙΛΙΑΡΔΟΣ:** Ναι, είναι η ίδια διαδικασία. Την έχουμε πια κατηγορήσει πολλές φορές.

Κυρίες και κύριοι συνάδελφοι, κύριοι Υπουργοί, θα ξεκινήσουμε από το ότι το σημερινό νομοσχέδιο αποτελεί μια ακόμη πρόταση για την προώθηση έργων που θα ωφελήσουν τους μεγαλοεργολάβους, οι οποίοι έχουν προετοιμαστεί μεθοδικά για την απομύζηση των ευρωπαϊκών προγραμμάτων, ακόμη και με την αγορά μέσων μαζικής ενημέρωσης για να μπορούν να πιέζουν τα κόμματα, όπως συνήθιζαν ανέκαθεν με τα ΕΣΠΑ.

Αυτό που χρειάζεται, όμως, η Ελλάδα και το οποίο φαίνεται πως αδυνατεί να δρομολογήσει η Κυβέρνηση, είναι ο σχεδιασμός μιας εθνικής πολιτικής ανάπτυξης, λαμβάνοντας υπ’ όψιν την ενεργειακή παράμετρο, το διεθνές γεωπολιτικό περιβάλλον, τα σοβαρά οικονομικά προβλήματα της χώρας μας, την ανάγκη αλλαγής του οικονομικού μας μοντέλου με έμφαση την παραγωγή, τα ανταγωνιστικά μας πλεονεκτήματα και τους κινδύνους που αντιμετωπίζουμε ως έθνος.

Πριν, δε, από κάθε τι άλλο, θα πρέπει να σταματήσει το ξεπούλημα της δημόσιας περιουσίας μας από το Υπερταμείο, που δεν ελέγχουμε εμείς, σύμφωνα και με την πρόσφατη απόφαση του ΣΤΕ, όπως το παράδειγμα της «ΛΑΡΚΟ», που δρομολογείται διαγωνισμός με έναν διαγωνιζόμενο, προτού καν εξυγιανθεί.

Για να μην παρεξηγηθούμε, εμείς, αφού πιστεύουμε στην ελεύθερη αγορά χωρίς βέβαια την ύπαρξη ολιγοπωλίων, δεν είμαστε εναντίον των ιδιωτικοποιήσεων, με εξαίρεση, βέβαια, τις κοινωφελείς και τις στρατηγικές μας επιχειρήσεις. Απαραίτητη προϋπόθεση, όμως, είναι να εισπράττονται οι σωστές τιμές, αφού προηγηθεί η εκτίμηση της αξίας τους, η εξυγίανσή τους, βέβαια, και ο σωστός προγραμματισμός.

Εντούτοις, δεν περιμένει κανείς κάτι ανάλογα σοβαρό από μια Κυβέρνηση που λαμβάνει αποφάσεις μόνος του ο Πρωθυπουργός, ως μονάρχης, ακόμη και για σοβαρά εθνικά θέματα, όπως στην περίπτωση της αποστολής όπλων στην Ουκρανία, για την οποία λέγεται ότι δεν ρωτήθηκε καν ούτε ο Υπουργός Εξωτερικών, από μια Κυβέρνηση δε που δεν θέτει προς συζήτηση την ενεργειακή επάρκεια της χώρας μας, τη διατροφική της ασφάλεια, την αντιμετώπιση της εκρηκτικής αύξησης του πληθωρισμού κ.ο.κ., εν όψει και της εισβολής της Ρωσίας στην Ουκρανία, την οποία, ασφαλώς, καταδικάζουν οι πάντες, ως εισβολή.

Συνεχίζοντας, διαπιστώσαμε κατ’ αρχάς πως το σημερινό νομοσχέδιο έχει ως έμπνευσή του μια μελέτη του ΙΟΒΕ σε συνεργασία με τον ΣΕΒ, στον οποίο μετέχουν και οι μεγαλοεργολάβοι από το 2019, ενώ κατά τους ορισμούς του για τις πρότυπες προτάσεις, πρότυπα έργα είναι, σε γενικές γραμμές, τα εξής: Νέα και μεγάλα έργα με καινοτομία και πολυπλοκότητα, τα οποία δεν έχουν ενταχθεί σε άλλα προγράμματα, ενώ ο προϋπολογισμός τους υπερβαίνει το ποσόν των 200 εκατομμυρίων ευρώ, χωρίς ΦΠΑ.

Στη μελέτη του ΙΟΒΕ που αναφέραμε προηγουμένως, οι πρότυπες προτάσεις έργων αποκαλούνται αυτόκλητες ή USPs, ενώ θεωρείται πως αποτελούν ένα καινοτόμο εργαλείο ανάπτυξης κατασκευαστικών έργων μέσω ΣΔΙΤ με τον ιδιωτικό τομέα να αναλαμβάνει ρόλο οδηγού στον σχεδιασμό και στον τρόπο χρηματοδότησης ενός τεχνικού έργου. Δηλαδή, ενώ παραδοσιακά ο δημόσιος τομέας σχεδιάζει και αναθέτει μέσω διαγωνισμού σε ιδιώτες την υλοποίηση των τεχνικών έργων υποδομής, με τα USPs ουσιαστικά αντιστρέφεται η λογική των κλασικών έργων ΣΔΙΤ, επειδή μια ιδιωτική εταιρεία αποστέλλει με δική της πρωτοβουλία στο δημόσιο μελέτη για την πραγματοποίηση ενός έργου χωρίς να υπάρχει εκ των προτέρων σχετική πρόσκληση από το δημόσιο.

Τα έργα ΣΔΙΤ, βέβαια, αποτελούν μια εύκολη λύση για τη χρηματοδότηση του δημοσίου τομέα, ενώ έχουν επικριθεί σε πολλές περιπτώσεις με τα αποτελέσματά τους να είναι αμφιλεγόμενα. Αναλογικά, πάντως, υπάρχουν πολλά ΣΔΙΤ τα τελευταία χρόνια, ενώ το Ευρωπαϊκό Ελεγκτικό Συνέδριο -όχι εμείς- έχει επικρίνει το μεγάλο και αυξανόμενο κόστος, καθώς επίσης τις ατέλειες των έργων ΣΔΙΤ, των συμβάσεων δημοσίου ιδιωτικού τομέα.

Συνεχίζοντας με την αιτιολογική έκθεση, αναφέρει γενικότητες περί καινοτόμων έργων, χωρίς να επεξηγεί τι ακριβώς εννοεί, επίσης την επιτάχυνση των διαδικασιών ωρίμανσης των έργων, τη διαφάνεια, την αξιοποίηση πόρων και φυσικά το Ταμείο Ανάκαμψης, που βιάζεται να σπαταλήσει η Κυβέρνηση, όσο μπορεί πριν τις εκλογές. Τα ίδια και τα ίδια.

Όσον αφορά, τώρα, τα περιεχόμενα του νομοσχεδίου, τα δεκατέσσερα από τα τριάντα άρθρα, τα μισά δηλαδή, αναφέρονται στις πρότυπες προτάσεις, ενώ τα υπόλοιπα είναι στην ουσία τροπολογίες.

Το πρώτο μέρος του αφορά στις πρότυπες προτάσεις. Δίνονται οι ορισμοί των πρότυπων έργων και περιγράφεται ποιοι έχουν δικαίωμα υποβολής πρότυπης πρότασης, η διαδικασία υποβολής και το περιεχόμενο της πρότυπης πρότασης.

Αναφέρεται, επιπλέον, η Επιτροπή Αξιολόγησης Πρότυπων Προτάσεων που θα συσταθεί, καθώς επίσης η διαδικασία αξιολόγησης της πρότυπης πρότασης και της ανάθεσης των συμβάσεων κατόπιν έγκρισής της.

Εκτός αυτού αναφέρεται το κόστος του παραβόλου για την υποβολή της πρότυπης πρότασης, το οποίο είναι ίσο με ένα τοις χιλίοις επί της προϋπολογιζόμενης αξίας του έργου. Ο δε υποβάλλων έχει προνομιακή μεταχείριση στον διαγωνισμό, εκτός εάν κάποιος άλλος προσφέρει πολύ μεγαλύτερη έκπτωση.

Στο δεύτερο μέρος υπάρχουν διάφορες τροπολογίες, που αφορούν ρυθμίσεις για ανάθεση συμβάσεων του αναπτυξιακού προγράμματος συμβάσεων στρατηγικής σημασίας, καθώς επίσης σε έργα που ωριμάζει και αναθέτει το ΤΑΙΠΕΔ. Εδώ πρόκειται για την περίφημη μονάδα Project Preparation Facility -ή PPF- που περιλαμβάνει 2,5 δισεκατομμύρια ευρώ, κάτι που μας προξένησε ιδιαίτερη εντύπωση.

Τέλος, εμπερικλείει κάποια θέματα του Υπουργείου, όπως τα εξής: Σχετικά με τον Οργανισμό της ΕΥΔΑΠ, τη σύσταση Διοικητικής Αρχής Γεφυρών, την παρακράτηση επιχορήγησης του ΟΣΕ υπέρ της «ΕΡΓΟΣΕ», θέματα εξοπλισμού των αεροδρομίων του δημοσίου και προσλήψεις ελεγκτών στην Υπηρεσία Πολιτικής Αεροπορίας, τη μετακίνηση υπαλλήλων εκτός έδρας, τους δικαιούχους ενιαίας κάρτας για τη διέλευση ατόμων με αναπηρία, τα προσόντα διαπιστευμένων ελεγκτών μηχανικών, διαδικαστικά για την κατακύρωση και παραλαβή έργων, καθώς επίσης συντελεστές αναθεώρησης έργων.

Το Γενικό Λογιστήριο του Κράτους, πάντως, δεν παρέχει κόστος, με ελάχιστες εξαιρέσεις, αν και θα υπάρχει από τη λειτουργία της πλατφόρμας για τις πρότυπες προτάσεις, για την επιτροπή αξιολόγησης, από τις προσλήψεις στην Υπηρεσία Πολιτικής Αεροπορίας, από τις αμοιβές υπαλλήλων εκτός έδρας κ.ο.κ..

Το σημαντικότερο είναι, όμως, το ότι δεν αναφέρεται ποιο ποσόν από το πρόγραμμα δημοσίων επενδύσεων θα δοθεί σε αυτά τα πρότυπα έργα, κάτι που θεωρούμε εξαιρετικά σημαντικό αφού πρέπει, επιτέλους, να χρησιμοποιηθεί το πρόγραμμα δημοσίων επενδύσεων για παραγωγικές επενδύσεις.

Περαιτέρω, τονίσαμε πως οι πρότυπες ή αυτόκλητες προτάσεις δεν είναι κάτι νέο που ανακάλυψε η μελέτη του ΙΟΒΕ και του ΣΕΒ του 2019 που αναφέραμε, αφού πρόκειται για ένα εργαλείο που χρησιμοποιείται από τη δεκαετία του 1990 σε αναπτυσσόμενες χώρες της Νότιας Αμερικής, της Αφρικής, καθώς επίσης της Ασίας.

Εν προκειμένω, υπάρχουν αρνητικές μελέτες, ενώ συχνά πρόκειται για χώρες που έχει εμπλοκή το ΔΝΤ, όπως η Χιλή και η Νότια Αφρική. Για όλα όσα λέμε έχουμε καταθέσει τα αντίστοιχα έγγραφα στα πρακτικά των επιτροπών καθώς και τη μελέτη της Παγκόσμιας Τράπεζας.

Χρησιμοποιείται, βέβαια, και στις ανεπτυγμένες χώρες αλλά σε πολύ μικρότερη κλίμακα και με μεγάλη προσοχή, όπως στη Βιρτζίνια ή στην Αριζόνα, αν δεν απατώμαι, και στην Πενσυλβάνια των Ηνωμένων Πολιτειών, στην Ιταλία και στην Αυστραλία.

Το εργαλείο αυτό έχει εφαρμοστεί για να προωθήσει έργα κυρίως σε χώρες που οι δημόσιες υπηρεσίες τους θεωρείται πως δεν μπορούν να ανταποκριθούν στις ανάγκες. Οπότε για να το προωθεί η Κυβέρνηση στην Ελλάδα σημαίνει πως θεωρεί αναπτυσσόμενη τη χώρα μας, σε αντίθεση βέβαια με όλες τις άλλες της Ευρωπαϊκής Ένωσης, και ανίκανο τον δημόσιο τομέα της. Θεωρεί, δηλαδή, αναπτυσσόμενη την Ελλάδα και ανίκανο τον δημόσιο τομέα της.

Σε κάθε περίπτωση, το εργαλείο αυτό έχει κατακριθεί, ως πηγή πολλών προβλημάτων, μεταξύ άλλων από την Παγκόσμια Τράπεζα, που προαναφέραμε, με κύρια προβλήματα κατά τη μελέτη της, το 2017, τα εξής:

Πρώτον, τον ανεπαρκή και άνισο ανταγωνισμό, ο οποίος οδηγεί, τελικά, τις κυβερνήσεις σε αδύναμη διαπραγματευτική θέση.

Δεύτερον, τον μεγάλο αριθμό χαμηλής ποιότητας προτάσεων, με αποτέλεσμα να σπαταλιέται ο χρόνος του δημοσίου τομέα για την αξιολόγησή τους. Ενδεικτικά, ενώ υποβλήθηκαν πάνω από διακόσιες προτάσεις στη Χιλή, μεταξύ των ετών 1995 και 2006, μόνο οι είκοσι δύο είχαν γίνει δεκτές, ενώ, τελικά, συμβασιοποιήθηκαν μόλις οι δώδεκα από τις διακόσιες.

Τρίτον, την αδιαφάνεια ως προς τη σκοπιμότητα των έργων, τις λεπτομέρειες των προτάσεων και τα κόστη τους, ενώ δεν είναι πάντα εύκολα αντιληπτός ο λόγος που προτείνονται τα έργα.

Τέταρτον, το ότι τα έργα είτε δεν είναι στην πραγματικότητα καινοτόμα είτε δεν επιλέγουν την πιο καινοτόμα λύση ως προς τα μέρη τους, όπως στον εξοπλισμό ή στο λογισμικό, ενώ πολλές φορές προτείνονται δρόμοι και άλλα έργα υποδομών που δεν είναι απαραίτητα στη συγκεκριμένη χώρα.

Πέμπτον, τη διαφθορά κατά τη διαπραγμάτευση των όρων μεταξύ εργολάβου και δημοσίου, ενώ σύμφωνα με μια άλλη μελέτη στο Μεξικό το 44% των διαγωνιζόμενων έδιναν ποσοστά -μίζες, στην καθομιλουμένη- στο δημόσιο.

Έκτον, το ότι πολλές φορές, τα έργα δεν συμφωνούν με τις προτεραιότητες της χώρας, ενώ σε αυτές τις περιπτώσεις οι προτάσεις κατατίθενται τεχνηέντως -όχι εντέχνως- σταδιακά, για να δοθεί πρώτα μια προέγκριση από το δημόσιο.

Συμπερασματικά, λοιπόν, οι πρότυπες προτάσεις, που άλλαξε το όνομά τους για να μη γίνεται αντιληπτή η αποτυχία τους στο παρελθόν, όπως η τρόικα σε θεσμούς και σήμερα βέβαια σε ενισχυμένη εποπτεία -είναι πάντα τα ίδια: τρόικα, θεσμοί, ενισχυμένη εποπτεία- οδηγούν σε μια χαμηλή ωφέλεια των έργων, σε σχέση με τα χρήματα που καταβάλλονται, καθώς επίσης στην απαξίωση και στη δυσφήμιση των δημοσίων υπηρεσιών.

Με βάση δε τα δεδομένα για τα έργα ΣΔΙΤ που συμμετέχουν η Παγκόσμια Τράπεζα, η Ευρωπαϊκή Τράπεζα Επενδύσεων και άλλοι οργανισμοί, οι πρότυπες προτάσεις πρέπει να εφαρμόζονται μόνο κατ’ εξαίρεση. Το λέει καθαρά: «μόνο κατ’ εξαίρεση».

Κατά την άποψή μας, πάντως, δεν είναι ανεπαρκές το δημόσιο, όσον αφορά την προώθηση έργων. Απλά, οι εκάστοτε κυβερνήσεις δεν φροντίζουν να τελειώνουν τα έργα στο χρονοδιάγραμμά τους και εντός του προϋπολογισμού τους για προφανείς λόγους.

Κλείνοντας με ορισμένα άρθρα, αφού αναφερθήκαμε σε όλα στις επιτροπές, θέτοντας ερωτήματα, που στην πλειοψηφία τους δεν απαντήθηκαν, είπαμε πως στο άρθρο 3 η ελάχιστη αξία των 200 εκατομμυρίων είναι απαγορευτική -το τόνισαν άλλωστε όλοι οι θεσμοί που συμμετείχαν- για πολλά έργα που μπορεί να είναι ωφέλιμα και κερδοφόρα, με πολύ χαμηλότερο προϋπολογισμό, ενώ ακόμη και στο αναπτυξιακό νομοσχέδιο με τις στρατηγικές επενδύσεις ο ελάχιστος προϋπολογισμός είναι στο 1 εκατομμύριο ευρώ ή και χαμηλότερος σε κάποιες περιπτώσεις.

Όσον αφορά στα έργα ΣΔΙΤ, η άποψή μας είναι να επιβαρύνεται και ο ιδιώτης για την όποια υποαπόδοση του έργου, όχι απλά να αποζημιώνεται για την πτώση των εσόδων, όπως συμβαίνει με τους αυτοκινητόδρομους, που επιχορηγήθηκαν με τεράστια ποσά για την πανδημία. Κάτι ανάλογο έχει θεσμοθετηθεί στις Ηνωμένες Πολιτείες με τα έργα για τις ανανεώσιμες πηγές ενέργειας, όπου υπάρχει δέσμευση για την παραγόμενη ενέργεια, χωρίς δικαιολογίες του τύπου «δεν φύσηξε», «δεν βγήκε ήλιος» ή «έπεσε χιόνι».

Η «ΤΕΡΝΑ», για παράδειγμα, έχει πληρώσει τέτοια πρόστιμα στις Ηνωμένες Πολιτείες, ενώ στην Ελλάδα δεν πληρώνει -ή τουλάχιστον μέχρι σήμερα δεν έχει πληρώσει- καμμία απολύτως εταιρεία, επειδή δεν υπάρχουν ανάλογες δεσμεύσεις.

Σε σχέση με τους διαγωνισμούς, ρωτήσαμε πώς εξασφαλίζεται να μην υπάρχουν στημένοι, δηλαδή να μη γίνονται στημένοι διαγωνισμοί, ειδικά στο στάδιο όπου μένουν δύο μόνο εταιρείες. Εν προκειμένω, στην ουσία, συμφώνησε μαζί μας η Επιτροπή Ανταγωνισμού, αφού είχε επίσης επιφυλάξεις ως προς το επίπεδο του ανταγωνισμού στην Ελλάδα και τη δημιουργία καρτέλ, ζητώντας -σωστά- τη συμμετοχή της στη λήψη αποφάσεων.

Παρεμπιπτόντως εδώ, λόγω των μαζικών εργολαβιών ύψους άνω των 4 δισεκατομμυρίων ευρώ, που δημοπρατήθηκαν μέσα σε δύο μόνο ημέρες, καταθέσαμε στην επιτροπή, στα πρακτικά, το άρθρο όπου αναφέρονται. Ο τίτλος του άρθρου ήταν χαρακτηριστικός: «Η χορογραφία του καρτέλ των κατασκευών, πώς στήνεται ένα παιχνίδι στους διαγωνισμούς και οι συμπτώσεις με «ΓΕΚ ΤΕΡΝΑ». Επαναλαμβάνω: «Η χορογραφία του καρτέλ των κατασκευών, πώς στήνεται ένα παιχνίδι στους διαγωνισμούς και οι συμπτώσεις με «ΓΕΚ ΤΕΡΝΑ», είναι κάτι που δεν χρειάζεται -νομίζω- παραπάνω σχόλια.

Σε σχέση, τώρα, με το ότι το έργο εγκρίνεται μόνο από την κυβερνητική επιτροπή συμβάσεων στρατηγικής σημασίας, απαιτήσαμε να υποβάλλεται επιπλέον για συζήτηση στη Βουλή, αφού πρόκειται για έργα 200 εκατομμυρίων ευρώ το καθένα.

Ειδικά, όσον αφορά στο άρθρο 18, προβλέπεται παρέκκλιση είκοσι μία συνολικά διατάξεων του ν.4412/2016 περί δημοσίων συμβάσεων, κάτι με το οποίο είναι αδύνατο να συμφωνήσει ο οποιοσδήποτε λογικός άνθρωπος.

Τέλος, στο άρθρο 27 ρωτήσαμε τι θα κάνει η Εταιρεία Παγίων ΕΥΔΑΠ, εάν πρόκειται για όχημα με στόχο να ξεπουληθεί η ΕΥΔΑΠ, με κάποιο τέχνασμα βέβαια, αφού με την απόφαση του Σ.τ.Ε. απαγορεύτηκε η ιδιωτικοποίησή της, εάν τυχόν σχεδιάζεται δηλαδή να πουληθούν τα πάγια και να παραμείνει δημόσια μόνο η υπηρεσία, κατά τη γνωστή μέθοδο του κ. Χατζηδάκη, ο οποίος πρώτα τεμαχίζει τις επιχειρήσεις και μετά πουλάει τα κομμάτια τους, όσο τα πουλάει, χωρίς βέβαια να πάρουμε καμμία απάντηση.

Αλήθεια, σχεδιάζετε κάτι ανάλογο με την ΕΥΑΘ; Θα είχε ιδιαίτερο ενδιαφέρον να το γνωρίζουμε, αφού κάτι τέτοιο, βέβαια, θα επιβεβαίωνε τις υποψίες μας.

Για όλους αυτούς τους λόγους, καθώς επίσης επειδή θέλουμε να είμαστε εποικοδομητικοί, χωρίς αντιπολιτευτικές παρωπίδες -το κάνουμε, πάντοτε, σε όλα τα νομοσχέδια-, ζητήσαμε να αποσυρθεί το νομοσχέδιο, για να διορθωθεί -το επαναλαμβάνω: να αποσυρθεί, για να διορθωθεί-, ενώ φυσικά το καταψηφίζουμε στη σημερινή του μορφή.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Θα ήθελα να ανακοινώσω προς το Σώμα ότι ο Αντιπρόεδρος της Κυβέρνησης, οι Υπουργοί Δικαιοσύνης, Οικονομικών, Ανάπτυξης και Επενδύσεων, Εσωτερικών και Υποδομών και Μεταφορών, καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 3-3-2022 σχέδιο νόμου «Ενιαία Αρχή Δημοσίων Συμβάσεων».

Παραπέμπεται στην αρμόδια Διαρκή Επιτροπή.

Καλείται στο Βήμα ο ειδικός αγορητής από το ΜέΡΑ25 κ. Κρίτων Αρσένης.

Κύριε Αρσένη, θα είστε εσείς ο λέγων και στην αντισυνταγματικότητα;

**ΚΛΕΩΝ ΓΡΗΓΟΡΙΑΔΗΣ:** Εγώ θα είμαι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Α, εντάξει. Γιατί αν ήταν ο κ. Αρσένης, να μην κατέβαινε από το Βήμα, να του έδινα συνεχόμενα τον λόγο.

Ορίστε, κύριε Αρσένη, έχετε το λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριοι Υπουργέ, αυτό είναι ένα εμβληματικό νομοσχέδιο. Ακόμα και για «Μητσοτάκης Α.Ε.» εκπλήσσει και σοκάρει.

Μετατρέπετε τις κυβερνήσεις -αρχής γενομένης από τη δική σας- σε ντελιβεράδες, σε μεταφορείς χρημάτων από το δημόσιο ταμείο, από τα δάνεια που παίρνουμε, στα ταμεία των πέντε βαθύπλουτων οικογενειών αυτής της χώρας και όχι μόνο αυτής της χώρας.

Αναβαθμίζετε τους πλουτοκράτες σε εισοδηματίες -γιατί δεν είναι επιχειρηματίες- ανθρώπους που τους δίνετε εσείς και οι προηγούμενες κυβερνήσεις τζάμπα τα δημόσια μονοπώλια προκειμένου να εισπράττουν βεβαιωμένα υπερκέρδη, να αυξήσουν τις τιμές, να φέρουν περαιτέρω οικονομική εξαθλίωση στους συμπολίτες μας, σε όλους μας. Τους μετατρέπετε σε εισοδηματίες όταν ήδη έχετε εξασφαλίσει πως όταν χάνουν, όταν δεν είναι τα κέρδη τους όσο υψηλά θα θέλανε οι ίδιοι, όπως προβλέπει η σύμβαση του ΣΥΡΙΖΑ για τη «FRAPORT», θα τους αποζημιώνετε εσείς για τα διαφυγόντα κέρδη. Και από εισοδηματίες τους μετατρέπετε πλέον σε κυβερνήτες αυτής της χώρας. Τέτοια είναι η απληστία! Δεν τους φτάνει καν αυτό. Δεν τους φτάνουν καν τα βεβαιωμένα υπερκέρδη τους. Θέλουν το επόμενο. Κι όταν τους δώσετε το επόμενο, θα ζητήσουν το μεθεπόμενο. Δεν θα τελειώσει εδώ πέρα η ιστορία.

Πώς το καταφέρνετε; Με τον νόμο σας οι πέντε πολύ μεγάλες κατασκευαστικές εταιρείες θα αποφασίζουν για λιμάνια, αεροδρόμια, ύδρευση, αποχέτευση, τηλεπικοινωνίες, ηλεκτρισμό, αστικό σχεδιασμό, για τα πάντα. Δεν θα έρχεται το κράτος, το δημόσιο να πει αντιμετωπίζω μια οικονομική κρίση, χρειάζομαι να κάνω αυτό το έργο, να επενδύσω εδώ. Αντιμετωπίζω την ακρίβεια, τις εκρήξεις στις τιμές της ενέργειας και χρειάζεται να κάνω αυτό. Δεν θα έρχεται το κράτος να πει σχεδιάζω αυτό το έργο υποδομής, ανάπτυξης ή αντιμετώπισης μιας κοινωνικής κρίσης και μετά να ζητάει ποιος μπορεί να το κατασκευάσει.

Θα έρχονται οι κατασκευαστικές να μας πουν αυτές ποια έργα πρέπει να κάνουμε. Με βάση ποια κριτήρια; Με βάση την κερδοφορία τους. Όπως είπαν στην Επιτροπή Ανταγωνισμού και στην Επιτροπή Δημοσίων Συμβάσεων, όχι για τα κοινωνικά κριτήρια, όχι για να απαντήσουν στις κοινωνικές ανάγκες, όσο επείγουσες και να είναι αυτές. Θα προτείνουν τα έργα που τους φέρνουν τα υπερκέρδη και που τους είναι εύκολα, όχι κοινωνικά βέλτιστα, όχι κοινωνικά αναγκαία, όχι αυτά που απαντούν στις κρίσεις του σήμερα.

Ποιος θα αποφασίζει γι’ αυτά τα έργα; Εδώ είναι πολύ εμβληματικό σημείο του νομοσχεδίου σας, πολύ εμβληματικό της «Μητσοτάκης Α.Ε.». Δεν θα αποφασίζει η δημόσια διοίκηση. Τα έργα αυτά δεν θα εντάσσονται στον σχεδιασμό του κράτους. Θα αποφασίζει ο Υπουργός, θα αποφασίζει ο Γενικός Γραμματέας -πολιτικά πρόσωπα- ένας εμπειρογνώμονας που θα διορίζει ο Υπουργός και μονοπρόσωπα ένας ανώτατος διευθυντής από τη διοίκηση. Δεν θα υπάρχει καμμία έγκριση, εισήγηση από καμμία δημόσια υπηρεσία, από κανέναν εργαζόμενο, από κανέναν φορέα που με βάση το Σύνταγμα καλείται να σχεδιάσει την ανάπτυξη και τις απαντήσεις του κράτους στα προβλήματα. Δεν θα εντάσσεται σε κανένα πλαίσιο το οποιοδήποτε έργο εγκριθεί.

Ακούστε το καλύτερο. Αφού ο Υπουργός, είτε Υποδομών και Μεταφορών είτε Ενέργειας και Περιβάλλοντος, εισηγηθεί την έγκριση ή την απόρριψη κάποιας πρότασης των μεγάλων κατασκευαστικών, η εισήγηση αυτή εγκρίνεται από τον ίδιο τον Υπουργό σε δεύτερη φάση. Ο ίδιος ο Υπουργός θα εγκρίνει ή θα απορρίψει την απόφαση που ο ίδιος εισηγείται ως πρόεδρος της επιτροπής. Και στη συνέχεια πάει σε ένα συμβούλιο με Υπουργούς και Υφυπουργούς, πάλι πολιτικό. Πουθενά η δημόσια διοίκηση.

Αυτό για το οποίο έχετε εκλεγεί να διαχειρίζεστε και να εποπτεύετε, τη λειτουργία της δημόσιας διοίκησης, δεν πιστεύεται καθόλου. Δηλαδή, είδαμε προηγουμένως κάποιον Βουλευτή να ορκίζεται με θρησκευτικό όρκο για την τήρηση του Συντάγματος, την οποία παραβιάζετε. Αυτούς τους όρους τους παραβιάζετε. Γιατί το Σύνταγμα λέει ότι είστε εκλεγμένοι για να διαχειρίζεστε τη δημόσια διοίκηση. Εσείς τη δυσφημείτε και την καταργείτε ξανά και ξανά.

Η απληστία δεν τελειώνει εδώ πέρα. Δεν φτάνουν τα θέματα αρμοδιότητας του Υπουργείου Περιβάλλοντος και Ενέργειας και Υποδομών και Μεταφορών. Δεν φτάνουν τα έργα ύψους άνω των 200 εκατομμυρίων ευρώ χωρίς ΦΠΑ. Θέλουν κι άλλα. Θέλουν κι άλλα Υπουργεία κι άλλα έργα και θέλουν και χαμηλότερους προϋπολογισμούς. Τα ακούσαμε και στην ακρόαση φορέων.

Όμως, εσείς έχετε ήδη μεριμνήσει γι’ αυτό. Στο άρθρο 3, πεδίο εφαρμογής: «Ειδικά για το διάστημα οκτώ μηνών από την έναρξη ισχύος του παρόντος, παρ’ ότι δεν πληρούνται οι προϋποθέσεις οι προηγούμενες που είναι η αρμοδιότητα του Υπουργείου Μεταφορών και Υποδομών και Ενέργειας και Τεχνολογίας, θα εγκρίνονται έργα τα οποία κρίνονται ότι συμβάλλουν στην αντιμετώπιση δυσμενών οικονομικών συνεπειών της πανδημίας του κορωνοϊού».

Και δεν τελειώνετε μόνο εδώ πέρα. Όταν ορίζετε τις πέντε προϋποθέσεις που πρέπει να πληρούν αυτά τα έργα τι λέτε; «Αφορούν έργα υποδομών που εμπίπτουν στην αρμοδιότητα του Υπουργείου Υποδομών και Μεταφορών ή Υπουργείου Περιβάλλοντος και Ενέργειας». Και μετά θέτετε έναν δεύτερο όρο. «Έργα υποδομών που παρουσιάζουν χαρακτηριστικά καινοτομίας και πολυπλοκότητας».

Άρα, επειδή προφανώς στα έργα υποδομών που είναι στα δύο Υπουργεία δεν χρειάζεται να εξειδικεύσουμε αν παρουσιάζουν χαρακτηριστικά καινοτομίας και πολυπλοκότητας αφού είναι όλα τα έργα, είτε παρουσιάζουν είτε δεν παρουσιάζουν, εισάγετε τον δεύτερο όρο για να μας πείτε ότι δεν περιορίζεστε στις αρμοδιότητες των δύο Υπουργείων. Οποιοδήποτε έργο βαφτίζεται ως έργο υποδομής μπορείτε να το εγκρίνετε.

Τι μας είπαν οι Ανεξάρτητες Αρχές Δημοσίων Συμβάσεων και η Επιτροπή Ανταγωνισμού, όχι μόνο για το άρθρο 18 που φέρατε τελευταία στιγμή μετά την καταγραφή τροποποίησης. Μας είπαν ότι εν γένει στο νομοσχέδιο χτίζεται καρτέλ πάνω στα ήδη υφιστάμενα καρτέλ αυτής της χώρας. Αυτά τα καρτέλ που δεν αντιμετωπίζετε και μας φέρνουν την ακρίβεια σε διπλάσιες φορές τιμές από ό,τι στην Κύπρο, από ό,τι σε άλλες χώρες. Μας φέρνετε να έχουμε ρεκόρ τιμών εξαιτίας αυτών των ολιγοπωλίων, των καρτέλ. Αυτά ακριβώς χτίζετε, αυτά ενισχύετε.

Στην ουσία, με το νομοσχέδιο αυτό -με τον νόμο σε λίγο, καθώς έχετε την κυβερνητική πλειοψηφία- απαξιοίτε τις δημοκρατικές διαδικασίες. Δεν θα εκλέγει ο πολίτης την κυβέρνηση που θα κάνει τον σχεδιασμό απέναντι στις ανάγκες και πώς θα αντιμετωπίζονται. Θα εκλεγεί από αυτόν που κατ’ εντολή των ολιγαρχών, των πλουτοκρατών θα παίρνει τα χρήματα από τα δημόσια ταμεία και θα τα δίνει στα ταμεία των ολιγαρχών.

Μας φέρατε τις τροποποιητικές. Τις εξετάζουμε, καθώς μας τις φέρατε πριν από έναν ομιλητή. Όμως, θέλω να καταλάβω. Θα δούμε μία-μία όλες τις διατάξεις που είχατε φέρει, τις παρεκκλίσεις, για να καταλάβουμε πώς σκέφτεστε. Γιατί δεν μπορώ να καταλάβω, κύριε Υπουργέ, πώς διανοηθήκατε αυτές τις παρεκκλίσεις και τώρα κάποιες τις αποσύρετε και κάποιες όχι.

Παρέκκλιση, λοιπόν, από την υποχρέωση σύμφωνης γνώμης Τεχνικού Συμβουλίου Δημοσίων Έργων. Παρακάμπτεται η Γενική Γραμματεία Υποδομών του Υπουργείου Υποδομών και Μεταφορών. Παρέκκλιση για την τεχνική επάρκεια των αναθετουσών αρχών και την υποστήριξή τους από τη Γενική Γραμματεία Υποδομών και Μεταφορών, ο ρόλος της οποίας υποβαθμίζεται. Παρέκκλιση για τη διαβούλευση των δημοσιευμένων εγγράφων συμβάσεων.

Παρέκκλιση για τις απευθείας αναθέσεις συμβάσεων, μπορούσατε να αναθέτετε μέχρι 10% απευθείας, 100% απευθείας.

Παρέκκλιση για τη δυνατότητα εξειδίκευσης διαδικασιών διενέργειας διαγωνισμών, παρέκκλιση που με τον πρώτο έλεγχο που έκανα από τις διατάξεις που μας φέρατε διατηρείται.

Όσον αφορά τα όργανα διενέργειας διαδικασιών ανάθεσης και εκτέλεσης δημοσίων συμβάσεων, στην ουσία βγάζετε από τη διαδικασία τα καθ’ ύλην από άποψη τεχνοκρατικής κατάρτισης μέλη των οργάνων ανάθεσης συμβάσεων. Για παράδειγμα, στη σύνθεση των γνωμοδοτικών οργάνων δεν χρειάζεται να συμμετέχει πλέον μέλος του Μητρώου Πιστοποιημένων Υπαλλήλων Δημοσίων Συμβάσεων. Τι κάνετε δηλαδή; Για να εξυπηρετήσετε συμφέροντα, νομοθετείτε τις πιο έωλες κατά το δυνατόν διατάξεις και αποκλείετε από τα όργανα ανάθεσης των συμβάσεων αυτούς που έχουν την τεχνική επάρκεια. Το διατηρείτε.

Επίσης, δεν εφαρμόζονται οι προθεσμίες εντός των οποίων οι επιτροπές διενέργειας διαδικασίας ανάθεσης και ολοκλήρωσης των έργων πρέπει να λειτουργούν. Δεν υπάρχει καμμία πρόβλεψη τακτικών προθεσμιών.

Άλλο πράγμα που είχατε -δεν έχουμε τσεκάρει αν το έχετε βγάλει- για την εξαίρεση, για τις τεχνικές προδιαγραφές που μπορούν να εγκρίνονται, αφού γίνεται η ανάθεση και η υπογραφή της σύμβασης. Δηλαδή, στη σκέψη της Κυβέρνησης είναι ότι μετά από την υπογραφή της σύμβασης θα ορίζονται οι τεχνικές λεπτομέρειες και οι τεχνικές προδιαγραφές του έργου. Αδιανόητο!

Επίσης, δυνατότητα πρόσκλησης με τα έγγραφα της σύμβασης οικονομικών φορέων που μπορούν να συμμετέχουν στη διαδικασία σύναψης συμβάσεων και άλλα πολλά, παραβλέψεις, στην ουσία παρεκκλίσεις από την οδηγία, παραβίαση της οδηγίας 2014/24 σχετικά με τις δημόσιες προμήθειες για τη διαδικασία σύναψης συμβάσεων με ενώσεις οικονομικών φορέων όπου μπορεί κατά παρέκκλιση -κατά παράβαση των ευρωπαϊκών οδηγιών- να συμμετέχουν και φορείς. Όταν έχετε, δηλαδή, ενώσεις φορέων, δεν χρειάζεται να πληρούν τις προϋποθέσεις όλα τα μέλη τους, αρκεί ένα.

Παρεκκλίσεις από την εκπόνηση περιβαλλοντικών μελετών, όσον αφορά τα αρχαιολογικά ευρήματα που μπαίνουν εμπόδιο στους πλουτοκράτες, ξανά και ξανά γι’ αυτά τα δύο.

Παρέκκλιση για την έκδοση της προηγούμενης γνώμης τεχνικού συμβουλίου της αναθέτουσας αρχής.

Σχετικά με τις εναλλακτικές προσφορές και το τι γίνεται όταν ισοψηφούν δύο προσφορές, είναι ένα νομοσχέδιο-σκούπα που φέρνει παρεκκλίσεις σε όλο το πλαίσιο ανάθεσης δημοσίων έργων.

Μας φέρατε, βέβαια, τώρα και ένα δεύτερο νομοσχέδιο με τροπολογίες.

Έχουμε κατάργηση για όλες αυτές τις εταιρείες που βάζουν ανεμογεννήτριες σε όλες τις βουνοκορφές μας μέσα σε «NATURA» κατά παράβαση όχι της ευρωπαϊκής νομοθεσίας, της καταδικαστικής απόφασης της χώρας μας για την παράβαση της ευρωπαϊκής νομοθεσίας τον Δεκέμβρη του 2020, πρόσφατα. Τους καταργείτε τώρα και την εγγυητική επιστολή που ήταν 35.000 ανά MW, που τους επιστρεφόταν όταν υπήρχε η εγγύηση ότι εκτέλεσαν σωστά το έργο. Δεν σας ενδιαφέρει η σωστή εκτέλεση του έργου. Άλλωστε, αν σας ενδιέφερε, θα ελέγχατε αν έχουμε ορνιθολογικές μελέτες, αν οι περιβαλλοντικές μελέτες είναι copy-paste και αντιγραφές στα κύρια σημεία τους για την πανίδα και τη χλωρίδα από blog για επισκέψεις ορειβατικών συλλόγων, παραδείγματος χάριν, στα Πιέρια. Θα ελέγχατε αν τηρείται η δέουσα εκτίμηση ή αν θα καταδικαστούμε σύντομα και πανευρωπαϊκά και για τη μη τήρησή της, αν μπαίνουν μέσα σε «NATURA» και ούτω καθεξής.

Βλέπουμε και την ιδεολογική εμμονή σας με τον ΟΑΣΘ, που τιμωρείτε τους εργαζόμενους τώρα με αναδρομικές επιστροφές μισθών.

Το ΜέΡΑ25 καταθέτει και τροπολογία για αυτό που έχουμε ανακοινώσει ήδη, κατάργηση των ψηφιακών πιστοποιητικών COVID-19, κατάργηση και αναδρομική επιστροφή όλων των προστίμων στα φυσικά πρόσωπα για τον COVID-19, οργανική ένταξη των επικουρικών γιατρών και νοσηλευτικού προσωπικού στο ΕΣΥ, πρόσληψη ιατρικού και νοσηλευτικού προσωπικού, σύσταση δημόσιου δικτύου δωρεάν κέντρων καθολικών ελέγχων των τεστ.

Έχω απευθύνει και στις επιτροπές το ερώτημά μου προς τον ΣΥΡΙΖΑ για ποιον λόγο επιφυλάχθηκε στις επιτροπές απέναντι σε αυτό το νομοσχέδιο, τι τον έκανε να είναι ανεπιφύλακτα κατά. Συνεχίζω να καταθέτω το ερώτημά μου απέναντι στον ΣΥΡΙΖΑ: Αν ξαναγίνει κυβέρνηση, θα αποσύρει αυτό το νομοσχέδιο;

Εμείς ως ΜέΡΑ25 δεσμευόμαστε ότι οποτεδήποτε μας δοθεί αυτή η ευκαιρία θα αποσύρουμε αυτό το νομοσχέδιο. Ζητάμε σήμερα από την Κυβέρνηση να το αποσύρει και καλούμε όλη την Αντιπολίτευση να ζητήσει και να δεσμευτεί, οποτεδήποτε της δοθεί η ευκαιρία, να αποσυρθεί αυτό το εξάμβλωμα.

Κλείνοντας, η ακτινογραφία αυτού του νομοσχεδίου: Μετατρέπετε τις κυβερνήσεις από κυβερνώντες που σχεδιάζουν με βάση τις κοινωνικές ανάγκες -ή θα έπρεπε με βάση το Σύνταγμα να το κάνουν- σε ντελιβεράδες, σε απλούς μεταφορείς πόρων που έχουμε στα δημόσια ταμεία. Παίρνουμε από τους ευρωπαϊκούς πόρους ή δανειζόμαστε εμείς, η χώρα με το μεγαλύτερο κατά ποσοστό ΑΕΠ χρέος παγκοσμίως και όλα αυτά τα δίνετε, τα μεταφέρετε ως κυβερνήσεις στα ταμεία των πλουτοκρατών ανερυθρίαστα. Αυτό κάνει αυτό το νομοσχέδιο. Το καταψηφίζουμε ολόψυχα.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Όπως είχαμε πει, θα μπούμε τώρα στη συζήτηση της ένστασης αντισυνταγματικότητας. Θα υπάρχει, όπως ξέρετε με τον Κανονισμό, άρθρο 100 παράγραφος 2, ο λέγων και οι αντιλέγοντες. Θα πάμε κατ’ ανάστροφη φορά. Μόλις τελειώσει η ένσταση αντισυνταγματικότητας, θα πάρει τον λόγο ο Υφυπουργός κ. Καραγιάννης και ύστερα ξεκινάμε τον κατάλογο με τους έξι κατ’ επιλογήν που είναι -για να είναι παρόντες- ο κ. Σιμόπουλος, ο κ. Φάμελλος, ο κ. Πουλάς, η κ. Αδαμοπούλου, ο κ. Σταμενίτης, η κ. Πέρκα, οι πρώτοι έξι κατ’ επιλογή και μετά όπως είσαστε γραμμένοι στον κατάλογο.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Τι θέλετε; Αφού ανέβηκε ο κ. Γρηγοριάδης να μιλήσει.

**ΧΡΗΣΤΟΣ ΣΠΙΡΤΖΗΣ:** Σας το είπα, κύριε Πρόεδρε, γράψτε το, αν θέλετε, αργότερα, μετά τον κ. Γρηγοριάδη, θέλουμε να κάνουμε μία ερώτηση πάνω στις νομοτεχνικές βελτιώσεις που κατέθεσε ο κύριος Υπουργός.

**ΠΡΟΕΔΡΕΥΩΝ (Νικήτας Κακλαμάνης):** Ωραία, να τελειώσουμε με την ένσταση αντισυνταγματικότητας -που είναι άσχετο με αυτό- και αμέσως μετά θα πάρετε τον λόγο, κύριε Σπίρτζη.

Ορίστε, κύριε Γρηγοριάδη, έχετε τον λόγο για πέντε λεπτά ως λέγων.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ που μου δίνετε τον λόγο, κύριε Πρόεδρε.

Κυρίες και κύριοι Βουλευτές, το ΜέΡΑ25 καταθέτει σήμερα ένσταση αντισυνταγματικότητας κατά του σχεδίου νόμου που συζητάμε στην Ολομέλεια.

Κύριε Πρόεδρε, με το άρθρο 24 του Συντάγματός μας το περιβάλλον κατέστη αντικείμενο συνταγματικής προστασίας. Με τον τρόπο αυτό έχει αναχθεί σε συνταγματικά προστατευόμενη αξία το οικιστικό, το φυσικό και πολιτιστικό περιβάλλον, από το οποίο εξαρτάται η ποιότητα ζωής όλων μας και η υγεία των κατοίκων των πόλεων και των οικισμών.

Από τα παραπάνω, κύριε Πρόεδρε, προκύπτει ευθέως ότι ο συνταγματικός νομοθέτης εμπιστεύτηκε στο κράτος την αρμοδιότητα για την προστασία των παραπάνω αγαθών και την ανάπτυξη της χώρας, των έργων υποδομής συμπεριλαμβανομένων, τα οποία συνδέονται έτσι τόσο με την προστασία του περιβάλλοντός μας όσο και με την προστασία και την ανάπτυξη της χώρας και, εν τέλει, συνδέονται με την υποχρέωση της πολιτείας για διασφάλιση των καλύτερων όρων διαβίωσης των πολιτών της.

Η διατύπωση, κύριε Πρόεδρε, της παραγράφου 2 του άρθρου 24 δεν αφήνει το παραμικρό περιθώριο αμφισβήτησης ότι η αρμοδιότητα αυτή ανήκει στον σκληρό πυρήνα μάλιστα του κράτους μας και συνάπτεται με την ίδια τελικά την κρατική υπόσταση. Τη διαβάζω για να μην υπάρχουν αμφιβολίες: Η παράγραφος 2 του άρθρου 24 του Συντάγματος της Ελλάδας λέει τα εξής: «Η χωροταξική αναδιάρθρωση της χώρας, η διαμόρφωση, η ανάπτυξη, η πολεοδόμηση και η επέκταση των πόλεων και των οικιστικών γενικά περιοχών υπάγεται στη ρυθμιστική αρμοδιότητα και τον έλεγχο του κράτους, με σκοπό να εξυπηρετείται η λειτουργικότητα και η ανάπτυξη των οικισμών και να εξασφαλίζονται οι καλύτεροι δυνατοί όροι διαβίωσης».

Επομένως, κύριε Πρόεδρε, η απόφαση για την υλοποίηση έργων υποδομής και ο σχεδιασμός τους ανάγεται στην αρμοδιότητα του κράτους. Τούτο, κυρίες και κύριοι Βουλευτές, δεν είναι βεβαίως καθόλου τυχαίο, διότι το κράτος, όπως είδαμε, υποχρεούται να σχεδιάσει και να υλοποιήσει την ανάπτυξη της χώρας με γνώμονα, πρώτον, την προστασία του περιβάλλοντος και, δεύτερον, τη διασφάλιση των καλύτερων όρων διαβίωσης των πολιτών της χώρας.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Από την άλλη μεριά, ο ιδιωτικός τομέας, κυρίες και κύριοι Βουλευτές, όπως όλοι ξέρουμε, δεν έχει νομική υποχρέωση ούτε για την ανάπτυξη της χώρας μας ούτε, βέβαια, για την προάσπιση των δικαιωμάτων των πολιτών της και την εξυπηρέτηση των συμφερόντων τους. Οι ιδιωτικές εταιρείες, αντιθέτως, λειτουργούν με γνώμονα την αποκόμιση του κέρδους τους και αυτό βεβαίως είναι και λογικό και νόμιμο. Όμως, ακριβώς επειδή εξυπηρετούν, κύριε Πρόεδρε και κυρίες και κύριοι Βουλευτές, άλλους σκοπούς από τους δημόσιους δεν είναι ποτέ δυνατόν να ανατίθεται σε αυτές η εξυπηρέτηση σκοπών δημοσίου συμφέροντος. Γι’ αυτό δεν είναι ταμπού ούτε ιδεοληψία, η εμμονή στη δημόσια δράση και η αποφυγή της ιδιωτικοποίησής της.

Εν προκειμένω, κύριε Πρόεδρε, κυρίες και κύριοι Βουλευτές τα άρθρα του προτεινόμενου σχεδίου νόμου παραβιάζουν τις παραπάνω διατάξεις του Συντάγματος για τους παραπάνω λόγους.

Πρώτον, διότι με τις διατάξεις των προτεινομένων άρθρων 1-14 εκχωρείται κρατική αρμοδιότητα εντελώς ανεπίτρεπτα στον ιδιωτικό τομέα. Με το μέρος Α΄ υπό τον τίτλο πρότυπες προτάσεις και με το άρθρο 1 ειδικότερα θεσπίζονται αυτές οι πρότυπες προτάσεις για τα έργα υποδομής, όπου υποκρύπτεται παρέκκλιση από τη συνταγματική υποχρέωση του σχεδιασμού από το κράτος των έργων υποδομής. Αυτή παρουσιάζεται μάλιστα και έχει ενδιαφέρον ως δήθεν εναλλακτική λύση -από το νομοσχέδιο διαβάζω- αλλά σε ποιο πρόβλημα θα αναρωτηθεί κάποιος. Ως εναλλακτική λύση πού; Στην παραδοσιακή -πάλι από το νομοσχέδιο διαβάζω- μέθοδο σύλληψης και ωρίμανσης ενός έργου, όπου -και αυτό είναι πολύ ενδιαφέρον για την δημοκρατία μας- ως παραδοσιακή νοείται, βεβαίως -τι άλλο!- η συνταγματικώς προβλεπόμενη. Παράδοση, λοιπόν, αποτελεί κατά το νομοθέτη, τον συντάκτη του νομοσχεδίου, το Σύνταγμά μας και εναλλακτική του η παραβίαση του Συντάγματός μας. Πράγματι, το Σύνταγμα αποτελεί και νομική παράδοση. Ιδίως, επειδή το άρθρο 24 αυτού του Συντάγματος είναι αποτέλεσμα κοινωνικών αγώνων για την προστασία του περιβάλλοντος και τη διασφάλιση της ποιότητας ζωής και ως εκ τούτου αποτελεί εκτός από κατοχυρωμένο δικαίωμα και λαϊκή κατάκτηση, όπως και πλείστα άλλα άρθρα του. Και επειδή γνωρίζετε πολύ καλά ότι η ανεπίτρεπτη αυτή παρέκκλιση και επειδή μάλιστα γνωρίζει ο συντάκτης σας πολύ καλά ότι πράγματι είναι ανεπίτρεπτη αυτή η παρέκκλιση, γι’ αυτό και σπεύδετε αμέσως να συμπληρώσετε ότι αυτή τελεί δήθεν «συμπληρωματικά προς τον σχεδιασμό του κράτους», ενώ όπως θα καταδειχθεί τούτο είναι αναληθές, κύριε Πρόεδρε, αφού το κράτος, η αναθέτουσα αρχή εν προκειμένω παραιτείται της αρμοδιότητάς του και τη μετακυλίει σε ιδιώτες, στο μεγάλο κεφάλαιο αυτής της χώρας, στους γνωστούς σε σας και σε μας παρασιτικούς ολιγάρχες. Αυτοί είναι, κυρίες και κύριοι Βουλευτές, που αναλαμβάνουν -με το σχέδιο νόμου αν το ψηφίσετε σήμερα- την πρωτοβουλία του σχεδιασμού εφόσον αυτοί συλλαμβάνουν την ιδέα, αυτοί σχεδιάζουν, αυτοί συμμετέχουν στην ωρίμανση και τέλος αυτοί υλοποιούν. Ποιοι; Οι πέντε-δέκα φίλοι σας. Όχι εσάς, του κ. Μητσοτάκη οι Α.Ε., αλλά οι παρασιτικοί ολιγάρχες. Όλα αυτά πώς; Δημοσία δαπάνη. Με λεφτά του ελληνικού λαού.

Φυσικά, τούτο το τονίζουμε, διότι όπως κατέθεσε και η ΕΑΑΔΗΣΥ, αλλά και η Επιτροπή Ανταγωνισμού, αυτό το εισαγόμενο μοντέλο δεν εφαρμόζεται σε κανένα κράτος της Ευρώπης, παρά μόνο στα λεγόμενα υπό ανάπτυξη που όλοι ξέρουμε ότι είναι ένας ευγενικός τρόπος να πεις τα υποανάπτυκτα κράτη, δηλαδή τη Νότια Αμερική, την Υποσαχάρια Αφρική κ.λπ..

Ποια είναι η αιτιολογική βάση για την παρέκκλιση αυτή; Σύμφωνα με την αιτιολογική έκθεση, δήθεν προβλήματα στη διαδικασία ωρίμανσης των έργων λόγω της οικονομικής κρίσης που δεν έπεσαν από τον ουρανό, αλλά και των γραφειοκρατικών διαδικασιών του δημοσίου και η διευκόλυνση του αρμόδιου Υπουργείου Μεταφορών και Υποδομών.

Κοιτάξτε, αν οι αιτιάσεις της αιτιολογικής έκθεσης δηλώνουν αδυναμία του αρμόδιου ή και των συναρμόδιων Υπουργών σας να σχεδιάσετε και να υλοποιήσετε έργα υποδομής για τη χώρα, τούτο προφανώς δεν μπορεί να ληφθεί με την παράκαμψη των συνταγματικών διατάξεων και την παραίτησή σας από τις αρμοδιότητες σας που αναλάβατε.

Από την άλλη, ως παράκαμψη της γραφειοκρατίας βαπτίζεται μάλλον η παράκαμψη των εγγυήσεων του νομοθετικού και κανονιστικού πλαισίου και η διασφάλιση των πολλαπλών πτυχών του δημοσίου συμφέροντος. Όμοιο ευφημισμό -θυμίζω- επικαλούνταν πολλά μνημονιακά νομοσχέδια, όπου την οικονομική αφαίμαξη του ελληνικού λαού και την κλοπή της δημόσιας περιουσίας του την ονόμαζαν καταπολέμηση της γραφειοκρατίας, απλοποίηση διαδικασίας, σύντμηση των καθυστερήσεων κ.ο.κ., 350 δισεκατομμύρια ήταν αυτές οι συντμήσεις.

Δεύτερον, διότι αποκρύπτεται εύνοια με όρους παραβίασης των αρχών του υγειούς ανταγωνισμού προς το μεγάλο κεφάλαιο της χώρας. Το πλαφόν, κύριε Πρόεδρε, άνω των 200 εκατομμυρίων ευρώ που προβλέπεται στο άρθρο 3 του παρόντος νομοσχεδίου ως προϋπολογισμός του έργου, είναι σαφέστατο ότι αποκλείει τις περισσότερες επιχειρήσεις της χώρας μας και απευθύνεται σε πολύ λίγες και εκλεκτές εταιρείες στις οποίες αναθέτει κρατική αρμοδιότητα επιβαρύνοντας δυσανάλογα τα δημόσια ταμεία. Οι σχετικές αιτιάσεις της ΠΕΔΜΕΔΕ είναι ενδεικτικές και βεβαίως βάσιμες.

Τρίτον, διότι παραβιάζονται οι αρχές της διαφάνειας και της αξιοκρατίας καθώς με τις διατάξεις των άρθρων 18, 20, 23 έως και 25 τροποποιούνται οι διατάξεις του ν.4412/2016 για τις δημόσιες συμβάσεις εις τρόπον τέτοιο, ώστε να επιτρέπονται περαιτέρω απευθείας αναθέσεις. Ενώ με την παράγραφο 3 του άρθρου 3 του νομοσχεδίου βαπτίζονται και δημόσιες συμβάσεις οι συμπράξεις αυτές.

Επομένως, οι δήθεν διασφαλίσεις του άρθρου 5 είναι προσχηματικές και μόνο ως ευφημισμός μπορούν να εκληφθούν εφόσον από το σύνολο του σχεδίου νόμου, η τήρηση των αρχών αυτών της ισοτιμίας και χωρίς διακρίσεις της προστασίας των δικαιωμάτων των ιδιωτών του υγιούς ανταγωνισμού και της προστασίας του περιβάλλοντος και αειφόρου ανάπτυξης, όχι μόνο δεν διασφαλίζονται αλλά μεθοδικά παραβιάζονται.

Τέταρτον, διότι υπάρχει ασυμβίβαστο στη θεσπιζόμενη με το άρθρο 8 Επιτροπή Αξιολόγησης στο πρόσωπο του αρμόδιου Υπουργού, όπου συμπίπτουν δύο ασυμβίβαστες ιδιότητες, αυτή του προέδρου της επιτροπής και του αποφασίζοντος οργάνου επί της εισήγησης.

Επομένως, το ίδιο πρόσωπο -για να το καταλάβει ο ελληνικός λαός- εισηγείται και το ίδιο πρόσωπο λαμβάνει την απόφαση επί της εισηγήσεως κατά τα άρθρα 8 και 9.

Για όλους τους ανωτέρω λόγους, το σχέδιο νόμου παρουσιάζει ζητήματα προφανούς αντισυνταγματικότητας και πρέπει να αποσυρθεί πάση θυσία.

Σας ευχαριστώ για την ανοχή, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ο αντιλέγων κ. Κωνσταντινίδης έχει τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Μια διευκρίνιση, κύριε Πρόεδρε.

Έχει αλλάξει η ένσταση αντισυνταγματικότητας που αρχικώς υπεβλήθη;

**ΧΡΗΣΤΟΣ ΓΙΑΝΝΟΥΛΗΣ:** Μοιράστηκε άλλη.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Σε ποια σημεία της άλλαξε δηλαδή; Δεν αφορά στα άρθρα 24, 3 και 5 του Συντάγματος;

**ΚΛΕΩΝ ΓΡΗΓΟΡΙΑΔΗΣ:** Αφορά μόνο το άρθρο 24.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Να το αποδώσουμε, λοιπόν, στη σπουδή και στο αντιπολιτευτικό πάθος, αφού φυσικά το άρθρο 3 του Συντάγματος για τις σχέσεις της Εκκλησίας με το Κράτος ουδεμία σχέση έχει με το συζητούμενο σχέδιο νόμου. Βεβαίως, αντίστοιχης αβασιμότητας είναι και οι ουσιαστικές επικλήσεις που επιχειρήθηκαν κατά την προφορική ανάπτυξη της ένστασης αντισυνταγματικότητας η οποία ήταν καθόλα γενική, αόριστη και τελικά αβάσιμη, αφού πέραν της επίκλησης του συνόλου των διατάξεων του σχεδίου νόμου καμμία ειδικότερη αναφορά δεν γίνεται, έτσι ώστε να είναι αυτή δεκτική αντίκρουση.

Υποβλήθηκε, λοιπόν, η ένσταση αντισυνταγματικότητας των άρθρων 1 έως 14 του συζητούμενου νομοσχεδίου, 18,19 και 20 και 23, 24 και 25 ως δήθεν διατάξεις που παραβιάζουν τις διατάξεις του άρθρου 24 του Συντάγματος. Αναφερθήκαμε στην υπερβολή και ίσως στη σύγχυση της αρχικής επίκλησης της συνταγματικής διάταξης περί σχέσεων Πολιτείας και Εκκλησίας του άρθρου 3 που δεν μπορεί βέβαια κανείς να κατανοήσει ποιαν ακριβώς ρύθμιση προσβάλλει.

Αντιλαμβανόμαστε ότι η γενικότητα της υποβληθείσας ενστάσεως αντισυνταγματικότητας σε ένα κείμενο έξι γραμμών αποτελεί ένα πυροτέχνημα αντιπολιτευτικής διάθεσης, χωρίς καμμία απολύτως στόχευση ή νομικό έρεισμα.

Προς τούτο και πέραν της γενικόλογης αναφοράς, συλλήβδην είκοσι διατάξεων του νομοσχεδίου, ουδεμία άλλη αναφορά ή θέση αναλύεται ή έστω περιγράφεται. Η αοριστία, λοιπόν, της υπό κρίση ένστασης, που αποτελεί ουσιαστικά και τον βασικό λόγο απόρριψής της, δεν θεραπεύεται ούτε από τη φιλότιμη προσπάθεια ανάλυσής της από τον λέγοντα συνάδελφο.

Είμαι, λοιπόν, υποχρεωμένος να τοποθετηθώ συνολικά επί του νομοσχεδίου και να εξηγήσω γιατί καμμία διάταξή του δεν πάσχει από πλευράς συμβατότητας με τις συνταγματικές διατάξεις και όχι μόνο τις επικαλούμενες. Ειδικότερα, λοιπόν, η υποβληθείσα ένσταση αντισυνταγματικότητας κατά των άρθρων 1 έως 14 αφορά τις διατάξεις του νομοσχεδίου για τον θεσμό των πρότυπων προτάσεων και πιθανά αναζητά βάση στην άποψη ότι εκχωρείται, με τις διατάξεις αυτές, ο κρατικός σχεδιασμός σε έργα υποδομής προς τον ιδιωτικό τομέα.

Πριν από την παράθεση της θέσης της Πλειοψηφίας επικαλούμαι και θα καταθέσω στα Πρακτικά της συζήτησης την με αριθμό Α2/22 γνώμη της Ενιαίας Ανεξάρτητης Αρχής Δημοσίων Συμβάσεων, της ΕΑΔΗΣΥ, την από 28-2-2022 και με αριθμό πρωτοκόλλου 88 γνώμη της Επιτροπής Ανταγωνισμού, αλλά και την εκδοθείσα από 23-2-2022 έκθεση της Επιστημονικής Υπηρεσίας της Βουλής, από τις οποίες ούτε κατά υποψία, πολλώ μάλλον με ρητή αναφορά, γίνεται λόγος για ζητήματα αντισυνταγματικότητας σε οποιαδήποτε διάταξη του συζητούμενου νομοσχεδίου.

Σύμφωνα, λοιπόν, με τη διάταξη του άρθρου 26 του Συντάγματος, η εκτελεστική εξουσία ασκείται από τον Πρόεδρο της Δημοκρατίας και την Κυβέρνηση. Όπως είναι γνωστό, σύμφωνα με την κρατούσα θεωρία, το κράτος ταυτίζεται με το δίκαιο και αποτελεί ένα συγκεντρωτικό κανονιστικό σύστημα. Όπως επισημαίνει ο καθηγητής Σπηλιωτόπουλος, συμφέρον είναι η χρησιμότητα που έχουν για ένα πρόσωπο οι υπηρεσίες άλλου προσώπου και η έννοια του δημοσίου συμφέροντος είναι η χρησιμότητα ή η ωφέλεια που συνδέει τις ενέργειες κάποιου με το δημόσιο, με την έννοια της οργανωμένης δομής του κράτους.

Όπως γίνεται δε παγίως δεκτό από τη νομολογία του Συμβουλίου της Επικρατείας, πεδία της κρατικής εξουσίας, που ανήκουν στον σκληρό πυρήνα της λειτουργίας του κράτους, δεν είναι νοητό και επιτρεπτό να εκχωρούνται σε ιδιώτες. Το ερώτημα, λοιπόν, που αναπόφευκτα προκύπτει, ανακύπτει, είναι αν στην προκειμένη περίπτωση, με τις διατάξεις 1 έως 14 του νομοσχεδίου, εκχωρείται κάποια από αυτές τις εξουσίες του σκληρού πυρήνα του κράτους προς τους ιδιώτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ας δούμε, λοιπόν, μία προς μία τις σχετικές διατάξεις του συζητούμενου βεβαίως νομοσχεδίου. Κάθε ιδιωτικός φορέας, στο πλαίσιο των πρότυπων προτάσεων, έχει δικαίωμα να υποβάλει προς το δημόσιο πρόταση για την πραγματοποίηση μιας δημόσιας υποδομής. Η πρόταση αυτή τίθεται υπό την αποκλειστική ευχέρεια αποδοχής ή απόρριψης του κράτους. Συνεπώς το υπό κρίση νομοσχέδιο συστηματοποιεί αυτό που ο καθένας θα μπορούσε ακόμα και σήμερα να πράξει, χωρίς να προϋποτίθενται αυτοί οι καινούργιοι κανόνες.

Κανένας ιδιωτικός φορέας που προτείνει δεν διαθέτει ούτε ευθεία ούτε έμμεση δυνατότητα επιβολής της πρότασής του. Η πρόταση υποβάλλεται και ελέγχεται από επιτροπή, στην οποία το 50% των μελών της είναι υπηρεσιακά στελέχη, γενικοί διευθυντές ή διευθυντές και το υπόλοιπο 50% πολιτικά υπηρεσιακά στελέχη, δηλαδή ο Υπουργός και ο Γενικός Γραμματέας. Την τελική απόφαση αποδοχής της πρότασης διατηρεί ένα ανώτατο κυβερνητικό όργανο, η κυβερνητική επιτροπή συμβάσεων στρατηγικής σημασίας.

Τα παραπάνω, λοιπόν, αναφερόμενα περιγράφονται στα άρθρα 1 έως 10 και είναι προφανές ότι όχι μόνο ο κρατικός σχεδιασμός παραμένει στο κράτος, αλλά και η μεμονωμένη περίπτωση υποβολής μιας πρότασης μπορεί να γίνει δεκτή, μετά από ελεγκτική και εγκριτική διαδικασία αμιγώς από τη δημόσια εξουσία, από κρατικούς λειτουργούς.

Περαιτέρω, η διαδικασία που περιγράφεται στα άρθρα 11, 12 και 13 αποτελεί την επιτομή της τήρησης των αρχών της διαφάνειας και της προστασίας του ανταγωνισμού, αλλά ιδίως του δημοσίου συμφέροντος. Περιγράφεται με απόλυτη σαφήνεια, ευρεία δημοσιότητα του περιεχομένου όχι μόνο της υποβοηθούμενης πρότασης, αλλά και της εγκριτικής απόφασης. Τίθενται κανόνες διενέργειας δημόσιου διαγωνισμού, σύμφωνα με τις υφιστάμενες διατάξεις και ακόμα και το θεσμοθετούμενο δικαίωμα διεκδίκησης αποζημίωσης εκ μέρους του προτείνοντος, εφόσον αυτός δεν είναι ο τελικός ανάδοχος, το οποίο καθορίζεται και πάλι με απόφαση της επιτροπής αξιολόγησης, δηλαδή και πάλι κρατικού οργάνου, αφού σε αυτό συμμετέχουν μόνο υπηρεσιακά στελέχη και πολιτικά υπηρεσιακά στελέχη.

Ιδρύεται, λοιπόν, στάδιο βελτίωσης των προσφορών, δηλαδή παρέχει τη δυνατότητα στο δημόσιο να καλέσει και να λάβει βελτιωμένες προσφορές και φυσικά και αυτό είναι απολύτως συμβατό με την έννοια της προστασίας του δημοσίου συμφέροντος. Αυτό θέλουμε, να επιτυγχάνουμε, δηλαδή, το καλύτερο δυνατό αποτέλεσμα.

Αξιότιμες κυρίες και κύριοι Βουλευτές, από τις σύντομες αυτές αναφορές- παρατηρήσεις είναι αυταπόδεικτο ότι οι διατάξεις των άρθρων 1 έως 14 δεν προσκρούουν στην κεφαλαιώδη διάταξη του άρθρου 5 του Συντάγματος περί προστασίας της προσωπικότητας, πολλώ δε μάλλον στη διάταξη του άρθρου 24 για την προστασία του περιβάλλοντος, αφού δεν περιλαμβάνουν περιβαλλοντικές διατάξεις, δεν τροποποιούν υφιστάμενο νομικό πλαίσιο για την προστασία του περιβάλλοντος. Αντίθετα ρητά προβλέπεται η τήρηση της περιβαλλοντικής νομοθεσίας στο άρθρο 9 παράγραφος 13, αλλά και στο άρθρο 7, όπου ρητώς αναφέρεται ότι πρέπει να τηρούνται οι περιβαλλοντικοί όροι.

Με τις διατάξεις των άρθρων 18 και 19 ρυθμίζονται ανόμοια μεταξύ τους ζητήματα. Έτσι, με τη διάταξη του άρθρου 18, όπως διαμορφώθηκε εκ μέρους του…

**ΠΡΟΕΔΡΕΥΩΝ (Απόστολος Αβδελάς):** Και κλείστε σιγά-σιγά, σας παρακαλώ.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** …με τις νομοτεχνικές βελτιώσεις αναφορικά με την εξαίρεση των συμβάσεων του ν.4799/21 από τις τέσσερις εθνικές διατάξεις του ν.4412/16, οι οποίες αφορούν διαδικαστικού χαρακτήρα προβλέψεις προς επιτάχυνση των διαδικασιών. Με τη διάταξη του άρθρου 19 το ΤΑΙΠΕΔ καταλαμβάνεται από το πεδίο εφαρμογής της διάταξης του άρθρου 128 του ν.4412/2016.

Συνεπώς δεν μπορεί να δει κανείς πού ακριβώς στηρίζεται η ένσταση περί αντισυνταγματικότητας, όταν μάλιστα για τα έργα ΣΔΙΤ, στη διάταξη της παραγράφου 7 του άρθρου 1 του ίδιου νόμου, δηλαδή του ν.4412/16, είχαν εισαχθεί πενήντα επτά εξαιρέσεις από την προηγούμενη κυβέρνηση του ΣΥΡΙΖΑ, χωρίς ουδέποτε να τεθεί θέμα αντισυνταγματικότητας ή διακριτής μεταχείρισης.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κωνσταντινίδη.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Η προσχηματικότητα, λοιπόν, της υποβληθείσας ενστάσεως προκύπτει από τη συμπερίληψη σε αυτή των άρθρων 20, 23 και 24, 25. Οφείλω κατ’ αρχάς να πω ότι η αρμόδια Ανεξάρτητη Αρχή ΕΑΔΗΣΥ, στη γνώμη που επικαλέστηκε και καταθέτω, δεν εγείρει ουδεμία έστω υπόνοια αντίρρησης ή αντισυνταγματικότητας για τις υπό κρίση διατάξεις, οι οποίες διαμορφώθηκαν, μάλιστα, με βάση τις υποδείξεις της.

Στις διατάξεις των άρθρων 20 και 25 περιλαμβάνονται διορθωτικές παρεμβάσεις επί υφιστάμενων διατάξεων του ν.4782/21, στη διάταξη δε του άρθρου 22 παρέχεται η δυνατότητα στους αρμόδιους Υπουργούς για αναπροσαρμογή του επιτοκίου σε περίπτωση χορήγησης προκαταβολής σε δημόσια σύμβαση. Άρα ούτε εκεί υπάρχει κάποιο ζήτημα συνταγματικότητας και κατά συμπέρασμα, κυρίες και κύριοι συνάδελφοι, δεν νομίζω ότι συντρέχει καμμία απολύτως έννοια παραβίασης του Συντάγματος και θα πρέπει να απορριφθεί πανηγυρικά η προσχηματική αυτή ένσταση.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Βουλευτής κ. Ευστάθιος Κωνσταντινίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Παρακαλώ πολύ τους Κοινοβουλευτικούς Εκπροσώπους να τηρήσουν τον χρόνο.

Θα ξεκινήσουμε με την Ελληνική Λύση και τον κ. Κωνσταντίνο Χήτα.

**ΚΩΝΣΤΑΝΤΙΝΟΣ ΧΗΤΑΣ:** Τουλάχιστον από την ιστορία αυτή να βγει κάτι, να καταλάβουμε κάτι. Δεν κατάλαβα τίποτα από τους δύο προηγούμενους. Τίποτα δεν κατάλαβα.

Κάθε φορά που συζητείται μια ένσταση αντισυνταγματικότητας νιώθω ότι συμμετέχω ως τηλεθεατής σε μια θεατρική παράσταση και το χειρότερο είναι ότι ξέρεις και το τέλος του έργου κάθε φορά. Είναι τελείως προσχηματικά όλα όσα γίνονται. Άρα, λοιπόν, ας εκμεταλλευτούμε τη σημερινή ένσταση αντισυνταγματικότητας να πούμε δυο πράγματα στον κόσμο, να καταλάβει τι ακριβώς γίνεται εδώ μέσα.

Κατ’ αρχάς τι δουλειά έχουμε εμείς ως Βουλή να πούμε αν είναι συνταγματικό ή όχι; Θα επαναφέρουμε, λοιπόν, για πολλοστή φορά την πρότασή μας -και θα επιμένουμε σε αυτό- για τη σύσταση Συνταγματικού Δικαστηρίου. Το Συνταγματικό Δικαστήριο πρέπει να το κρίνει αυτό, αν είναι συνταγματικό ή όχι και όχι οι Βουλευτές.

Θέλω να ξεκαθαρίσω τα πράγματα λίγο. Άλλο κομμάτι είναι το νομοσχέδιο το οποίο, κύριε Καραμανλή, κύριε Καραγιάννη, θα το καταψηφίσουμε -και θα σας πούμε και τους λόγους, τους οποίους εξηγήσαμε κιόλας- και άλλο κομμάτι είναι η ένταση αντισυνταγματικότητας. Τα ξεκαθαρίζω, γιατί ξέρετε καμμιά φορά τα φίλτρα των μέσων ενημέρωσης δεν είναι πολύ καθαρά και γράφουν άλλα αντί άλλων. Άρα ξεκαθαρίζουμε τη θέση μας.

Σε ό,τι αφορά στο νομοσχέδιο μιλάμε για την παράδοση του κράτους σε ιδιώτες και μεγαλοεργολάβους. Μιλάμε για την πλήρη απονεύρωση του κράτους. Αυτές οι πρότυπες προτάσεις όπως τις χαρακτηρίζετε, ξέρετε, κύριε Καραμανλή, εφαρμόζονται σε χώρες οι οποίες χαρακτηρίζονται αναπτυσσόμενες. Τέτοιες χώρες είναι η Λατινική Αμερική, είναι η Αφρική, είναι η Ασία κατά κύριο λόγο.

Εσείς, ως Κυβέρνηση, θεωρείτε ότι το δημόσιο είναι ανίκανο να πράξει, είναι ανίκανο να λειτουργήσει, είναι ανίκανο να δημιουργήσει.

Εμείς λέμε ότι είναι λάθος αυτό που λέτε. Λέμε ότι το δημόσιο είναι μια χαρά ικανό. Ανίκανοι είστε εσείς, η Κυβέρνηση, για να λειτουργήσετε και να πράξετε και να παραγάγετε. Και μιλώ για τις κυβερνήσεις μέχρι και σήμερα.

Θα ήθελα να ξεκαθαρίσω και κάτι ακόμα. Εμείς δεν είμαστε κατά του ιδιωτικού τομέα. Καθόλου! Είμαστε υπέρ του ιδιωτικού τομέα. Είμαστε υπέρ του ιδιωτικού τομέα υπό προϋποθέσεις, όταν θα υπάρχει ένα κράτος ισχυρό, ένα κράτος σοβαρό, ένα κράτος το οποίο δεν θα εκβιάζεται από μεγαλοσυμφέροντα, ένα κράτος το οποίο δεν θα μπλέκει σε μίζες με διάφορους για να τους ελέγχουμε και, άρα, θα σηκώνουμε τα χέρια εμείς και θα τα κάνουν ιδιώτες. Όχι! Δεν είναι ανίκανο το δημόσιο. Ανίκανες είναι οι κυβερνήσεις.

Θα ήθελα τώρα να ρωτήσω κάτι στην ένσταση αντισυνταγματικότητας. Επικαλείστε το άρθρο 24 του Συντάγματος. Λέει, για παράδειγμα, το ΜέΡΑ25 ότι εδώ εγείρεται θέμα αντισυνταγματικότητας. Αυτό που θέλω να ρωτήσω είναι το εξής: Η αντισυνταγματικότητα είναι αλά καρτ με βάση αυτά που λέει το Σύνταγμα; Διότι απ’ όσο γνωρίζουμε, το συγκεκριμένο κόμμα είναι υπέρ της «πράσινης» ενέργειας, υπέρ των ανεμογεννητριών, κ.λπ..

Να ενημερώσουμε, λοιπόν, το συγκεκριμένο κόμμα ότι η κ. Σακελλαροπούλου, η νυν Πρόεδρος της Δημοκρατίας, τότε στο Σ.τ.Ε. πάνω στο άρθρο 24 πάτησε και επέτρεψε να φυτεύουν ανεμογεννήτριες στα δάση, γιατί έλεγε εδώ το άρθρο 24 ότι απαγορεύεται η μεταβολή προορισμού των δασών και των δασικών εκτάσεων, εκτός εάν προέχει η εθνική οικονομία, η αγροτική εκμετάλλευση ή άλλη χρήση που επιβάλλει το δημόσιο συμφέρον. Πάνω εκεί, λοιπόν, πάτησε η κ. Σακελλαροπούλου και όπου υπάρχει καμένο δάσος φυτεύουν ανεμογεννήτριες.

Εδώ δεν είναι αντισυνταγματικό; Το λέω επειδή είστε υπέρ της «πράσινης» ενέργειας. Άρα, λοιπόν, να είμαστε λίγο σοβαροί.

Πάγια θέση μας είναι ότι οι προτάσεις αντισυνταγματικότητας δεν έχουν κανένα νόημα και είναι τελείως προσχηματικές. Τελείως προσχηματικές! Γίνονται για να γίνει ένα μικρό σόου, να πούμε δυο πράγματα και τελείωσε. Ούτως ή άλλως, το αποτέλεσμα ξέρουμε ποιο θα είναι. Θα είναι αρνητικό. Υπάρχει ένα μεγάλο πρόβλημα με το Σύνταγμά μας. Είναι ένα Σύνταγμα, το οποίο ιδίως από τα χρόνια των μνημονίων -και τώρα συνεχίζεται- το έχουμε ξεχειλώσει, το έχουμε κάνει ακορντεόν και το ερμηνεύει ο καθένας όπως θέλει. Το μεγάλο πρόβλημα με το Σύνταγμα είναι ότι το Σύνταγμα πλέον δεν ορίζει τους νόμους, αλλά οι νόμοι ορίζουν το Σύνταγμα. Ένας νόμος θα ορίζει το Σύνταγμα, γιατί το Σύνταγμα σε παραπέμπει πάντα στον νόμο. Άρα ο νόμος έρχεται και το ανατρέπει και είναι όλα καλά.

Γι’ αυτό λέμε και επιμένουμε ότι είναι απαραίτητη η ίδρυση συνταγματικού δικαστηρίου στη χώρα μας. Δεν μπορεί να έχουν συνταγματικό δικαστήριο η Τουρκία, τα Σκόπια και να μην έχουμε εμείς! Διότι αν υπάρχει το συνταγματικό δικαστήριο, στο οποίο επιμένουμε, κάθε κυβέρνηση «θα έτρεμε» για το αν είναι συνταγματικός ένας νόμος ή όχι, γιατί θα ήταν εκεί το συνταγματικό δικαστήριο να το κρίνει και όχι η πλειοψηφία εδώ της Βουλής που, ούτως ή άλλως, «Γιάννης κερνάει, Γιάννης πίνει».

Άρα, λοιπόν, στον χρόνο που μας δόθηκε σήμερα, για άλλη μια φορά θέλαμε να φανούμε χρήσιμοι, προκειμένου να καταλάβει ο κόσμος πώς παίζεται το παιχνίδι, ποια είναι η ουσία, πού χωλαίνει το κράτος, πού χωλαίνει η ελληνική Κυβέρνηση και η ελληνική πολιτεία.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Χήτα, και για την τήρηση του χρόνου. Δώσατε το παράδειγμα.

Καλείται τώρα στο Βήμα ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νίκος Καραθανασόπουλος.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ο λαός μας λέει διάφορα ωραία. Θα περιοριστώ σε ένα από αυτά που λέει: «Το πολύ το κύριε ελέησον το βαριέται και ο Θεός». Έχει καταντήσει πλέον μια βιομηχανία αντισυνταγματικότητας που εννέα στις δέκα φορές δεν έχει κανένα νόημα επί της ουσίας, απλώς για να ’χαμε να λέγαμε.

Το Σύνταγμα είναι ταξικό, δηλαδή θυσιάζει την ικανοποίηση των αναγκών του λαού στον βωμό των αναγκών των καπιταλιστικών επιχειρήσεων για τη διασφάλιση της καπιταλιστικής ιδιοκτησίας και κερδοφορίας. Πολλές φορές το κάνουν κουρελόχαρτο αυτοί που το ψήφισαν, για να ενταχθούν και να ικανοποιηθούν και άλλες ανάγκες των επιχειρηματικών ομίλων σε ένα κράτος το οποίο είναι εχθρικό για τον λαό και τις ανάγκες του. Και η προστασία του περιβάλλοντος αποτελεί λαϊκή ανάγκη.

Για μας, το βασικό σε κάθε νομοσχέδιο είναι ποιον εξυπηρετεί. Στο συγκεκριμένο νομοσχέδιο δεν υπάρχει δεύτερη κουβέντα ότι εξυπηρετεί τις ανάγκες του κατασκευαστικού κλάδου και των επιχειρηματικών ομίλων. Αυτές οι ανάγκες καταστρέφουν, ποδοπατάνε τις αναγκαίες υποδομές οι οποίες μπορούν να εξυπηρετήσουν λαϊκές ανάγκες. Άρα, λοιπόν, είναι αντιλαϊκό.

Γι’ αυτόν ακριβώς τον λόγο, κύριε Πρόεδρε, εμείς ως ΚΚΕ το καταψηφίζουμε και δεν θα συμμετέχουμε στην ψηφοφορία περί αντισυνταγματικότητας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Καραθανασόπουλε.

Τον λόγο έχει ο κ. Σκανδαλίδης από το Κίνημα Αλλαγής.

Ορίστε, κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θέλω κατ’ αρχάς να διατυπώσω τη γενική αρχή που διέπει τη στάση μας στα θέματα αντισυνταγματικότητας. Την έχουμε ξαναπεί και θα τη λέμε συνεχώς, γιατί πιστεύουμε ότι είναι κάτι πάρα πολύ σημαντικό. Λέμε, λοιπόν, ότι σε τέτοια θέματα πρέπει να είμαστε φειδωλοί, πρέπει να είμαστε ακριβολόγοι, να είμαστε σίγουροι ότι η εφαρμογή παραβιάζει κατάφωρα και το πνεύμα και το γράμμα του Συντάγματος και ότι αυτή η διαδικασία δεν είναι ψωμοτύρι στην κοινοβουλευτική διαδικασία, αλλά είναι μια εξόχως σημαντική και εξαιρετική υπόθεση. Εξάλλου, η δημοκρατία μας έχει τα όργανα εκείνα που συζητούν τη συνταγματικότητα όλων των νόμων και μπορούν να αποφασίζουν κάθε φορά.

Τώρα, επί της ουσίας, θέλω να βάλω δύο αντίθετες, αν θέλετε, ιδέες. Η μία είναι της Ενιαίας Αρχής Δημοσίων Συμβάσεων, η οποία επισημαίνει ότι δεν προκύπτει ο δικαιολογητικός λόγος όλων των προτεινόμενων παρεκκλίσεων, καθώς δεν προκύπτει ότι αυτές θα συμβάλουν στην επιτάχυνση της διαδικασίας εκκίνησης και ολοκλήρωσης των σχετικών διαγωνιστικών διαδικασιών. Αντίθετα, με την προτεινόμενη διάταξη, δημιουργείται κενό δικαίου, το οποίο καλείται να καλύψει η αναθέτουσα αρχή με την εκάστοτε διακήρυξη, γεγονός που δεν συμβάλλει στη διαφάνεια και την εμπέδωση ασφάλειας δικαίου, καθώς σε κάθε περίπτωση ελλοχεύει ο κίνδυνος θέσπισης με την οικεία διακήρυξη κανόνων οι οποίοι ενδεχομένως δεν συνάδουν με το πνεύμα και τις απαιτήσεις της εθνικής και ενωσιακής νομοθεσίας περί δημοσίων συμβάσεων και οι οποίοι αναγκαστικά θα οδηγηθούν προς εξέταση και κρίση από τις αρμόδιες διοικητικές και δικαστικές αρχές, με αποτέλεσμα τελικά περαιτέρω καθυστερήσεις στην ολοκλήρωση των σχετικών διαδικασιών. Αυτή είναι η μία άποψη.

Υπάρχει και η αντίθετη άποψη η οποία θα λέει ότι σύμφωνα με τις διατάξεις του ν.4412/2016 δεν απαλλάσσονται οι αναθέτουσα αρχές από την υποχρέωση τήρησης των γενικών αρχών που εφαρμόζονται στις διαδικασίες σύναψης δημοσίων συμβάσεων, ήτοι της αμοιβαίας αναγνώρισης, της προστασίας του δημοσίου συμφέροντος, της προστασίας των δικαιωμάτων των ιδιωτών, της ίσης μεταχείρισης και μη διάκρισης, της ελευθερίας του ανταγωνισμού και της προστασίας του περιβάλλοντος και της βιώσιμης και αειφόρου ανάπτυξης.

Είναι ένας νόμος που είχε ψηφίσει ο ΣΥΡΙΖΑ που προέβλεπε τις πρώτες εξαιρέσεις στις αναθέσεις τεχνικών συμβούλων. Κι έρχεται σήμερα ο νόμος της Νέας Δημοκρατίας και διευρύνει αυτές τις εξαιρέσεις προς κάθε κατεύθυνση. Αυτή είναι η αλήθεια και αυτή είναι η δουλειά που κάνουν σήμερα τα δύο κόμματα του δικομματισμού στη μια κυβέρνηση και στην άλλη κυβέρνηση. Τότε, η Νέα Δημοκρατία καταψήφισε τις εξαιρέσεις για την ανάθεση σε τεχνικούς συμβούλους. Αυτή είναι η πολιτική ουσία του προβλήματος που σήμερα θέλετε να το αντιμετωπίσουμε συνταγματικά.

Εμείς, λοιπόν, λέμε τα εξής: Στα αναφερόμενα άρθρα ανακύπτει σοβαρό ζήτημα συμβατότητας με το Ενωσιακό Δίκαιο περί δημοσίων προμηθειών και συμβάσεων, ενώ διατηρούνται επιφυλάξεις ως προς τη συμβατότητά τους με τις επιμέρους συνταγματικές αρχές, όπως της ίσης μεταχείρισης, της αναλογικότητας και της διαφάνειας. Αυτό θα το κρίνουν μετά την εφαρμογή των διατάξεων του νομοσχεδίου οι ενδεχόμενες δικαστικές προσφυγές.

Θέλω να σας πληροφορήσω, κύριοι της Κυβέρνησης, ότι επιχειρώντας να παρακάμψετε ενωσιακούς κανόνες με στόχο να κατευθύνετε συγκεκριμένα έργα σε συγκεκριμένους στόχους, δεν θα τα καταφέρετε γιατί είναι ένας από τους νόμους που θα μείνει ανεφάρμοστος εξαιτίας των εμποδίων που θα προέλθουν στη διαδικασία της εφαρμογής του. Και αυτή είναι όλη η ουσία του προβλήματος.

Εμείς, λοιπόν, δεν ψηφίζουμε υπέρ της αντισυνταγματικότητας με βάση και τη γενική μας αρχή, αλλά και όλα αυτά. Τι είναι το συμφέρον για τη χώρα; Να ψηφίζουμε νόμους που δεν εφαρμόζονται; Διότι περί αυτού πρόκειται. Κανένα έργο δεν θα επιταχύνει τη διαδικασία και θα το εξηγήσουμε αυτό στη συγκεκριμένη συζήτηση.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Σκανδαλίδη.

Τον λόγο έχει ο κ. Χρήστος Σπίρτζης από τον ΣΥΡΙΖΑ - Προοδευτική Συμμαχία.

**ΧΡΗΣΤΟΣ ΣΠΙΡΤΖΗΣ:** Ευχαριστώ, κύριε Πρόεδρε.

Εμείς θα στηρίξουμε την ένσταση αντισυνταγματικότητας. Και θα τη στηρίξουμε για δύο λόγους: Πρώτον, δεν υιοθετούμε την επιχειρηματολογία, όπως κάνει το ΚΙΝΑΛ, της Νέας Δημοκρατίας. Δεν υπήρχαν εξαιρέσεις, κύριε Σκανδαλίδη, επί ΣΥΡΙΖΑ στον ν.4412.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Υπήρχαν.

**ΧΡΗΣΤΟΣ ΣΠΙΡΤΖΗΣ:** Δεν υπήρχαν και όποτε θέλετε να μας πείτε ποιες είναι αυτές για να τις δούμε και εμείς.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:**…τεχνικούς συμβούλους.

**ΧΡΗΣΤΟΣ ΣΠΙΡΤΖΗΣ:** Δεν υπήρχαν. Υπήρχε το άρθρο 32 που ήταν για εξαιρετικές περιπτώσεις και δεν ήταν εξαίρεση, ήταν θεσμοθετημένο. Να συνεννοηθούμε κάποτε τι είναι εξαίρεση και τι δεν είναι. Οι κανόνες που υπήρχαν τηρούνταν και μάλιστα με πολύ μεγάλη φειδώ.

Πάμε τώρα στο γιατί.

Κύριε Πρόεδρε, εγώ δεν είμαι νομικός, μηχανικός είμαι, αλλά φαίνεται ότι οι μηχανικοί ξέρουν καλύτερη γραφή και ανάγνωση από τους νομικούς της Αίθουσας.

Διαβάζω, λοιπόν, από την έκθεση της Επιστημονικής Υπηρεσίας της Βουλής των Ελλήνων επί του άρθρου 18 παράγραφος 19: «Εν προκειμένω επισημαίνεται όπως και ανωτέρω η αυτονόητη εφαρμογή των θεμελιωδών αρχών της συνθήκης για τη λειτουργία της Ευρωπαϊκής Ένωσης, όπως της ίσης μεταχείρισης και της μη διάκρισης, της διαφάνειας, της νομιμότητας, της αντικειμενικότητας και αμεροληψίας, της αναλογικότητας, της προαγωγής του ανταγωνισμού, της προστασίας του δημόσιου συμφέροντος κ.λπ. κατά τις διαδικασίες ανάθεσης δημόσιων συμβάσεων από τις αρχές των κρατών-μελών». Δηλαδή δεν καλύπτει το άρθρο 18 όλες αυτές τις αρχές που δεν είναι μόνο Ενωσιακό Δίκαιο, όπως γνωρίζετε πολύ καλά -καλύτερα από εμάς- είναι και από το Σύνταγμα.

Και συνεχίζει η Επιστημονική Υπηρεσία: «Ειδικά προς τη διασφάλιση του ανταγωνισμού επί δημοσίων συμβάσεων που υπερβαίνουν ορισμένη αξία (κατώτατα όρια) ισχύει το ρυθμιστικό πλαίσιο των οδηγιών περί δημοσίων συμβάσεων. Τυχόν παραβίαση των βασικών αυτών αρχών έχει αντίκτυπο στη χρηματοδότηση των εν λόγω δημοσίων έργων, η οποία γίνεται σε μεγάλο βαθμό από τα ευρωπαϊκά διαρθρωτικά και επενδυτικά ταμεία και στην κάλυψη του τυχόν προκύπτοντος δημοσιονομικού κόστους». Επομένως τα λέει η Επιστημονική Επιτροπή της Βουλής.

Επιπρόσθετα, κύριε Πρόεδρε, γιατί θα ξεχάσουμε και αυτά που έχουμε ζήσει και αυτά που ξέρουμε: Από τη στιγμή που οι διατάξεις αυτές αντιβαίνουν το Ενωσιακό Δίκαιο των δημοσίων συμβάσεων, δηλαδή τις οδηγίες 23 και 24 όπως λέει και η ΕΑΑΔΗΣΥ και η Επιτροπή Ανταγωνισμού και όλοι οι φορείς που συμμετείχαν στη διαβούλευση και όπως έχουν στοιχειοθετηθεί από την Αρχή Δημοσίων Συμβάσεων σύμφωνα με το Σύνταγμα οι οδηγίες πρέπει να είναι αυτολεξεί και στο πνεύμα και στο γράμμα τους εναρμονισμένες και ενσωματωμένες στο Ελληνικό Δίκαιο. Προφανώς εδώ όσες προτεινόμενες διατάξεις υπάρχουν και για τις πρότυπες συμβάσεις και για τις αλλαγές στο θεσμικό πλαίσιο του νόμου των δημοσίων συμβάσεων, του ν.4412, δεν είναι σύμφωνα με τις οδηγίες 23 και 24. Άρα πρόσθετα σε αυτά που λέει το ΜέΡΑ25 και σύμφωνα με το άρθρο 28 του Συντάγματος αντισυνταγματικό είναι το νομοσχέδιο.

**ΧΡΗΣΤΟΣ ΜΠΟΥΚΩΡΟΣ:** Η ένσταση αντισυνταγματικότητας…

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, αφήστε τον να ολοκληρώσει.

**ΧΡΗΣΤΟΣ ΣΠΙΡΤΖΗΣ:** Διακόπτετε όσο θέλετε. Κανένα πρόβλημα. Ξέρει όλος ο ελληνικός λαός τι κάνετε.

**ΠΡΟΕΔΡΕΥΩΝ (Απόστολος Αβδελάς):** Όχι, δεν σας διακόπτει. Συνεχίστε, κύριε Σπίρτζη.

**ΧΡΗΣΤΟΣ ΣΠΙΡΤΖΗΣ:** Πάμε τώρα επί της ουσίας, κύριε Πρόεδρε.

Ακούσαμε για μία επιτροπή, λέει, που δεν εκχωρεί τον σχεδιασμό του κράτους, του σκληρού κράτους, του δημοσίου στον ιδιωτικό τομέα. Στην επιτροπή η αναλογία μεταξύ του πολιτικού κόσμου και των υπηρεσιακών είναι «50%-50%». Και γιατί δεν είναι μόνο αρμοδιότητα υπηρεσιακών να εισηγούνται στον Υπουργό; Είναι δυνατόν ο Υπουργός να είναι αυτός που ορίζει μέλη επιτροπής, για να αποδεχτούν την πρότυπη σύμβαση, την πρόταση μιας μεγάλης ιδιωτικής εταιρείας;

Ακούστε, κύριοι συνάδελφοι, μπορεί και η πρακτική σας και ιδεολογία σας να θέλουν να δώσουν τον σχεδιασμό στους ιδιώτες, τον χωροταξικό σχεδιασμό τον εθνικό σχεδιασμό των υποδομών, τα πάντα στους ιδιώτες. Μέχρι σήμερα σύμφωνα με το Σύνταγμα, σύμφωνα με τους κανόνες της δημοκρατίας που έχουμε στη χώρα μας, αυτό γινόταν όταν ήσασταν κυβέρνηση, γιατί το αποδεχόσασταν μέσα από τους κανόνες που έχει ο κοινοβουλευτισμός. Εδώ έρχεστε να θεσμοθετήσετε το ότι δίνετε αυτό το δικαίωμα στον ιδιωτικό τομέα. Αυτό είναι μια μεγάλη διαφορά.

Είναι άλλο να υιοθετείτε εσείς ως παράταξη όχι το δημόσιο συμφέρον, όχι το εθνικό συμφέρον, αλλά το συμφέρον των ιδιωτών και να έρχεστε μέσα από την κοινοβουλευτική πλειοψηφία να το εφαρμόζετε και είναι άλλο να δίνετε αυτή την αρμοδιότητα στον ιδιωτικό τομέα. Και για να μην κοροϊδευόμαστε τώρα, θα είναι ο Υπουργός και ένας σύμβουλός του στην επιτροπή και θα είναι και δύο γενικοί διευθυντές και θα εισηγούνται οι γενικοί διευθυντές όπως θέλουν. Αυτό λέτε.

Υπάρχει, λοιπόν, κύριε Πρόεδρε, μεγάλο ζήτημα στο συγκεκριμένο νομοσχέδιο της προστασίας του πολιτικού κόσμου σε σχέση με την επιβολή του οικονομικού κόσμου και της χώρας, αλλά και του οικονομικού συστήματος, στον πολιτικό κόσμο. Οφείλουμε μέσα στο Κοινοβούλιο αυτό να το προστατεύσουμε. Δεν το προστατεύετε, συνάδελφοι της Νέας Δημοκρατίας, και γι’ αυτό ψηφίζουμε την ένσταση αντισυνταγματικότητας του ΜέΡΑ25.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Σπίρτζη.

Τον λόγο έχει ο κ. Μπουκώρος ως Κοινοβουλευτικός Εκπρόσωπος της Νέας Δημοκρατίας.

**ΧΡΗΣΤΟΣ ΣΠΙΡΤΖΗΣ:** Δύο θα μιλήσουν από τη Νέα Δημοκρατία;

**ΠΡΟΕΔΡΕΥΩΝ (Απόστολος Αβδελάς):** Θα μιλήσει ως Κοινοβουλευτικός Εκπρόσωπος. Ο αντιλέγων ήταν ο κ. Κωνσταντινίδης.

Κύριε Μπουκώρε, έχετε τον λόγο.

**ΧΡΗΣΤΟΣ ΣΠΙΡΤΖΗΣ:** Δικός μας Κοινοβουλευτικός Εκπρόσωπος είναι ο κ. Φάμελλος. Μετά θα μιλήσει ο κ. Φάμελλος.

**ΧΡΗΣΤΟΣ ΜΠΟΥΚΩΡΟΣ:** Προεδρεύετε;

**ΠΡΟΕΔΡΕΥΩΝ (Απόστολος Αβδελάς):** Μη μου κάνετε τέτοια, κύριε Σπίρτζη. Σας παρακαλώ.

**ΧΡΗΣΤΟΣ ΜΠΟΥΚΩΡΟΣ:** Δεν μίλησα, κύριε Σπίρτζη.

Κύριε Πρόεδρε, να έχω λίγο χρόνο παρακαλώ.

Φαίνεται ότι αναζητούνται ευκαιρίες για δημιουργία εντυπώσεων. Κατ’ αρχάς ενδελεχώς απάντησε ο αντιλέγων από την πλευρά της Νέας Δημοκρατίας, ο κ. Κωνσταντινίδης. Η ένσταση αντισυνταγματικότητας, όπως την είδαμε διορθωμένη να κατατίθεται, αφορά μόνο το άρθρο 24 του Συντάγματος. Στις τοποθετήσεις έχουμε αναφορές στο άρθρο 5 του Συντάγματος. Ευτυχώς τελευταία στιγμή έγινε κατανοητό και δεν έχουμε αναφορές και για το άρθρο 3 του Συντάγματος. Αποσύρθηκε. Η πρώτη αίτηση αντισυνταγματικότητας αφορούσε τα άρθρα 3, 5 και 24. Άρα μπορούμε να συζητήσουμε μόνο για τα ζητήματα περιβαλλοντικής νομοθεσίας. Από το 9 του άρθρου 13 του παρόντος νομοσχεδίου ξεκαθαρίζεται ότι δεν αλλάζει και καμμία παρέκκλιση δεν εισάγεται. Από εκεί και πέρα με ένα άλμα λογικής τα κόμματα της Αντιπολίτευσης προσπαθούν να ισχυριστούν ότι εκχωρείται, πρώτον, ο σχεδιασμός και, δεύτερον, η έγκριση μεγάλων έργων της χώρας, πράγμα το οποίο όπως αναλύθηκε επαρκώς και φαίνεται και εμφανώς από τις διατάξεις του νομοσχεδίου δεν ισχύει. Εδώ κατατίθενται προτάσεις, μπαίνουν πέντε φίλτρα του δημοσίου στη συνέχεια, όχι ένα, όπως εξήγησε ο κ. Κωνσταντινίδης.

Επιπροσθέτως, αν εξαρχής αμφισβητούμε αυτές τις δημόσιες αρχές, είτε είναι Υπουργός είτε είναι υπηρεσιακοί παράγοντες που συμμετέχουν στα όργανα που προαναφέρθηκαν, αυτό μπορεί να ισχύει για κάθε νομοσχέδιο. Η αντίληψη περί δημοσίου συμφέροντος και περί προστασίας του είναι πολύ ευρύτερη από κάποια ιδεολογήματα που παρουσιάζονται εδώ στο Κοινοβούλιο. Αυτό που κάνει το νομοσχέδιο επιταχύνει, δίνει τη δυνατότητα κατάθεσης προτάσεων. Επιταχύνει την ωρίμανση μελετών. Από κει και πέρα είναι η πολιτεία αρμόδια να αποφανθεί οριστικά αν αυτές οι προτάσεις υπηρετούν τον στρατηγικό σχεδιασμό της χώρας.

Και ανοίγω εδώ μια παρένθεση να πω ότι ο στρατηγικός σχεδιασμός της χώρας έχει παρουσιαστεί, έχει εγκριθεί και υλοποιείται. Αφορά το «Ελλάδα 2.0» για το Ταμείο Ανασυγκρότησης, αφορά τον αναπτυξιακό νόμο που ψηφίσαμε.

Έχουμε βάλει το νομοθετικό πλαίσιο και θα έρθει η πολιτεία να δει αν υπηρετούν αυτόν τον στρατηγικό σχεδιασμό οι όποιες προτάσεις κατατεθούν. Πού είναι, λοιπόν, η εκχώρηση στους ιδιώτες;

Προσχηματική, κύριε Πρόεδρε, η αίτηση αντισυνταγματικότητας. Όσον αφορά την Αξιωματική Αντιπολίτευση, καλά, να σύρεται από το ΚΙΝΑΛ με αφορμή την εκλογή νέας ηγεσίας και τη δημοσκοπική άνοδο το καταλαβαίνω. Αλλά να σύρεται και από ένα μικρό κόμμα, όπως το ΜέΡΑ25, αυτό δεν το καταλαβαίνω. Απελπισία!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μπουκώρο.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Απόστολος Αβδελάς):** Όχι, κύριε Σπίρτζη. Ο Υπουργός θα κλείσει.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Θα είμαι πολύ σύντομος.

Νομίζω ότι έγινε σαφές ότι δεν υπάρχει καμμία βάση για αυτό το οποίο συζητάμε, για την αίτηση αντισυνταγματικότητας. Κατ’ αρχάς το γεγονός και μόνο ότι μοιράστηκαν δύο έγγραφα, διότι δεν μπορούσατε να διαπιστώσετε σε ποιο άρθρο θέλετε να βασιστείτε για την αίτησή σας, μιλάει από μόνο του. Αυτά τα πράγματα -λυπάμαι που το λέω, κύριε Πρόεδρε- δεν τα έχουμε ξαναδεί ποτέ στο Κοινοβούλιο και θα συμφωνήσω με τον Κοινοβουλευτικό μας Εκπρόσωπο και θα πω ότι είναι θλιβερό μια τέτοια νομική ακροβασία -κι όσοι γνωρίζουν ελάχιστα νομικά καταλαβαίνουν ότι είναι νομική ακροβασία- να έρχεται το κόμμα της Αξιωματικής Αντιπολίτευσης και να τη στηρίζει.

Πραγματικά, κύριε Πρόεδρε, κυρίες και κύριοι συνάδελφοι λυπάμαι γι’ αυτή την απίστευτη νομική ακροβασία και για το ολίσθημα του ΣΥΡΙΖΑ. Αλλά φαίνεται, αγαπητοί κύριοι συνάδελφοι του ΣΥΡΙΖΑ, ότι πλέον πολιτικά είστε σε τέτοια αδιέξοδα που έχετε χάσει τα λογικά σας και γι’ αυτό θα σας κρίνουν όσοι μας ακούνε και θα σας κρίνουν όποτε γίνουν εκλογές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κυρίες και κύριοι συνάδελφοι, ολοκληρώθηκε η συζήτηση κατά το άρθρο 100 παράγραφος 2 του Κανονισμού της Βουλής…

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, τον λόγο.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε,…

**ΠΡΟΕΔΡΕΥΩΝ (Απόστολος Αβδελάς):** Και οι δύο θέλετε να μιλήσετε; Έκλεισε η συζήτηση. Σας παρακαλώ!

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, παρακαλώ, τον λόγο.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Γρηγοριάδη. Θα τα πείτε κατά τη διάρκεια της ομιλίας σας. Κοινοβουλευτικός είστε. Θα μπορέσετε να τα πείτε μετά.

**ΧΡΗΣΤΟΣ ΣΠΙΡΤΖΗΣ:** Είστε Πρόεδρος!

**ΠΡΟΕΔΡΕΥΩΝ (Απόστολος Αβδελάς):** Είμαι Πρόεδρος.

**ΚΛΕΩΝ ΓΡΗΓΟΡΙΑΔΗΣ:** Είναι πρωτόγνωρη αυτή η διαδικασία. Ήταν προσωπικές οι παρατηρήσεις του Υπουργού…

**ΠΡΟΕΔΡΕΥΩΝ (Απόστολος Αβδελάς):** Κύριε Γρηγοριάδη, μη με φέρνετε σε δύσκολη θέση. Ξέρετε ποια είναι η διαδικασία. Δεν υπάρχει θέμα. Έτσι έχει δικαίωμα να μιλήσει κι ο κ. Σπίρτζης. Θα έχετε την ευκαιρία έπειτα στην ομιλία σας να τα πείτε, κύριε Γρηγοριάδη.

Κυρίες και κύριοι συνάδελφοι, ολοκληρώθηκε, λοιπόν, η συζήτηση κατά το άρθρο 100 παράγραφος 2 του Κανονισμού της Βουλής για το θέμα της αντισυνταγματικότητας που ετέθη.

Οι αποδεχόμενοι την ένσταση αντισυνταγματικότητας παρακαλώ να εγερθούν.

(Εγείρονται οι αποδεχόμενοι την πρόταση)

Προφανώς δεν ηγέρθη ο απαιτούμενος αριθμός Βουλευτών από το Σύνταγμα και τον Κανονισμό της Βουλής.

Συνεπώς η ένσταση αντισυνταγματικότητας απορρίπτεται.

Πριν πάμε στον Υφυπουργό κ. Καραγιάννη να δώσω τον λόγο στον Υφυπουργό Αθλητισμού κ. Αυγενάκη για την τροπολογία 1228/40 για τα άρθρα 1, 2, 3, γιατί πρέπει να πάει σε συνεδρίαση επιτροπής.

Ορίστε, κύριε Αυγενάκη, έχετε τον λόγο για τρία λεπτά.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, πριν ανεβείτε στην Έδρα είχαμε ζητήσει τον λόγο.

**ΠΡΟΕΔΡΕΥΩΝ (Απόστολος Αβδελάς):** Στην αίτηση αντισυνταγματικότητας, κύριε Σπίρτζη, όπως το διαβάζω, δεν υπάρχουν δευτερολογίες. Γιατί με φέρνετε σε δύσκολη θέση;

**ΣΩΚΡΑΤΗΣ ΦΑΜΕΛΛΟΣ:** Είχαμε ερωτήσεις για τις νομοτεχνικές και ειπώθηκε ότι θα μας δοθεί ο λόγος μετά.

**ΧΡΗΣΤΟΣ ΣΠΙΡΤΖΗΣ:** Μη μας αναγκάσετε να κάνουμε προσωπική μομφή.

**ΠΡΟΕΔΡΕΥΩΝ (Απόστολος Αβδελάς):** Αν είναι για τις νομοτεχνικές, όταν τελειώσει ο κ. Αυγενάκης, θα σας δώσω τον λόγο.

**ΧΡΗΣΤΟΣ ΣΠΙΡΤΖΗΣ:** Όχι όταν τελειώσει ο κ. Αυγενάκης. Πριν αλλάξετε στο Προεδρείο, ζητήσαμε τον λόγο και ειπώθηκε ότι θα μας δοθεί. Έλεος!

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, περιμένετε μισό λεπτό.

Κύριε Σπίρτζη, δεν σας άκουσα ότι ζητήσατε για τις νομοτεχνικές. Θα μου πάρετε το κεφάλι; Μόλις τελειώσει ο κ. Αυγενάκης, θα σας δώσω τον λόγο, σας το είπα. Γιατί υψώνετε τη φωνή, δεν καταλαβαίνω. Δεν μπορούμε να συνεννοηθούμε αλλιώς;

**ΧΡΗΣΤΟΣ ΣΠΙΡΤΖΗΣ:** Να κρατάτε τα προσχήματα τουλάχιστον.

**ΠΡΟΕΔΡΕΥΩΝ (Απόστολος Αβδελάς):** Δεν είναι τα προσχήματα. Δεν σας άκουσα. Ποια προσχήματα; Τι λέτε τώρα;

**ΧΡΗΣΤΟΣ ΣΠΙΡΤΖΗΣ:** Αυτό που λέμε.

**ΠΡΟΕΔΡΕΥΩΝ (Απόστολος Αβδελάς):** Σας έχω δώσει την εντύπωση ότι δεν είμαι για όλους εδώ πάνω;

**ΧΡΗΣΤΟΣ ΣΠΙΡΤΖΗΣ:** Ναι.

**ΠΡΟΕΔΡΕΥΩΝ (Απόστολος Αβδελάς):** Τι λέτε τώρα;

**ΧΡΗΣΤΟΣ ΣΠΙΡΤΖΗΣ:** Αυτό σας λέω.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ! Σε εμένα δεν θα τα λέτε αυτά.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, έχει μία ώρα που ζητήθηκε ο λόγος. Για διευκρινίσεις είναι.

**ΠΡΟΕΔΡΕΥΩΝ (Απόστολος Αβδελάς):** Έχετε τον λόγο, κύριε Αυγενάκη.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριοι συνάδελφοι, ζήτησα να μιλήσω τώρα, γιατί έχουμε επιτροπή στη συνέχεια και πρέπει να παρευρεθώ.

Η ψήφιση των τριών διατάξεων είναι αναγκαία και απαραίτητη για να διασφαλιστεί η έγκαιρη και αποτελεσματική υλοποίηση αθλητικών εγκαταστάσεων, εξυπηρετώντας λόγους δημοσίου συμφέροντος. Οι περισσότερες από αυτές τις αθλητικές εγκαταστάσεις που αφορούν οι συγκεκριμένες διατάξεις θα φιλοξενήσουν άμεσα διεθνούς εμβέλειας αθλητικές διοργανώσεις, οι οποίες αναβαθμίζουν το κύρος του ελληνικού αθλητισμού στο διεθνές στερέωμα, θα ενισχύσουν τον αθλητικό τουρισμό της χώρας μας και, ναι, θα αποφέρουν και πολύτιμα έσοδα.

Ξεκινώ από αυτή τη διάταξη που αφορά τα Χανιά και συγκεκριμένα το Ναυταθλητικό Κέντρο Χανίων, όπου ανοίγουμε τον δρόμο για την ολική ανακαίνιση του κολυμβητηρίου στη Νέα Χώρα. Δίνουμε λύση σε προβλήματα πολλών ετών, καθώς για πάρα πολλά χρόνια δεν έχει γίνει κανένα απολύτως έργο συντήρησης, παρά μόνο μερικές παρεμβάσεις την περίοδο του Κυριάκου Βιρβιδάκη.

Η αθλητική οικογένεια των Χανίων είχε χορτάσει από κενές υποσχέσεις και στομφώδεις εξαγγελίες, χωρίς καν να υπάρχουν άδειες για τις συγκεκριμένες εγκαταστάσεις. Από το 1979, όταν και ολοκληρώθηκαν οι εγκαταστάσεις, μέχρι σήμερα, δηλαδή σαράντα και πλέον χρόνια, δεν είχε γίνει κανένα ουσιαστικό έργο, δεν υπήρχαν οικοδομικές άδειες. Πλέον το Ναυταθλητικό Κέντρο Χανίων, όπως λειτουργεί, σχεδόν ασυντήρητο, είναι επικίνδυνο για το σύνολο της αθλητικής οικογένειας των Χανίων, που να σημειωθεί ότι είναι νομός χωρίς άλλο κολυμβητήριο, παρά την τεράστια παράδοση των Χανίων στην ανάδειξη κορυφαίων πρωταθλητών και πρωταθλητριών κολύμβησης και υδατοσφαίρισης, με συμμετοχές σε ευρωπαϊκά και παγκόσμια πρωταθλήματα, καθώς και στους Ολυμπιακούς Αγώνες.

Ήδη από το 2021 αφαιρέσαμε το στέγαστρο στις δύο προπονητικές πισίνες λόγω επικινδυνότητας, ενώ είναι αναγκαίο επίσης να γίνει άμεσα και η καθαίρεση του στεγάστρου των κερκίδων, που είναι επίσης επικίνδυνο για το κοινό.

Σκοπός μας η ολική αναβάθμιση και αυτής της αθλητικής εγκατάστασης. Στόχος μας να δημιουργήσουμε νέο, σύγχρονο, ασφαλές και λειτουργικό ναυταθλητικό κέντρο, όπως αρμόζει στην αθλητική ιστορία των Χανίων. Με τη διάταξη προτείνουμε την αλλαγή των όρων δόμησης σε χαμηλούς συντελεστές 0,6 και ανοίγουμε τον δρόμο για την ανακατασκευή. Ωστόσο, αν δεν προβλεφθούν άμεσα ειδικοί όροι δόμησης λόγω της ιδιαιτερότητας της περιοχής, τότε δεν μπορεί να καταστεί δυνατή η αναβάθμιση της αθλητικής εγκατάστασης. Συνεπώς προσαρμόζουμε ειδικούς όρους δόμησης στην υφιστάμενη πολεοδομική κατάσταση αναφορικά με το οικόπεδο, το οποίο ανήκει στη Γενική Γραμματεία Αθλητισμού και βρίσκεται επί της οδού Ακτής Κανάρη, εντός της επέκτασης του ρυμοτομικού σχεδίου της πόλης των Χανίων και έτσι θα επιτύχουμε τη συνολική αναβάθμιση των αθλητικών εγκαταστάσεων.

Μάλιστα μέχρι τέλος του Μάρτη ο Οργανισμός Ανάπτυξης Κρήτης, όπως μας ενημέρωσε, θα έχει ολοκληρώσει τις μελέτες και τα τεύχη δημοπράτησης και θα είμαστε σε θέση να ανανεώσουμε και να ανακοινώσουμε τα επόμενα βήματα. Σήμερα γίνεται το πρώτο γενναίο βήμα από την Κυβέρνηση Μητσοτάκη, με τη συμβολή των τοπικών Βουλευτών και ιδιαιτέρως του κ. Διγαλάκη, ο οποίος έχει συμβάλει τα μέγιστα. Και πρέπει να γίνει το συντομότερο, γιατί είναι πολλές και σημαντικές οι διοργανώσεις που πρέπει να φιλοξενηθούν στο Ναυταθλητικό Κέντρο Χανίων.

Πάω στην επόμενη διάταξη, που αφορά τον Καρτερό στο Ηράκλειο. Όσον αφορά τις δύο διατάξεις -όχι μία- για τον Καρτερό, η περιοχή αυτή θα αποτελέσει επίκεντρο δύο πολύ σπουδαίων διεθνών αθλητικών διοργανώσεων, που μας ανατέθηκαν μόλις πριν από τρεις μήνες. Αναφέρομαι στο Παγκόσμιο Πρωτάθλημα Beach Handball Ανδρών - Γυναικών και Εφήβων και Νεανίδων από τις 13 έως τις 27 Ιουνίου αυτού του έτους, δηλαδή σε τέσσερις μόλις μήνες από σήμερα, και των 3ων Παράκτιων Μεσογειακών Αγώνων για το 2023, αλλά και πολλών άλλων εγχώριων, μεγάλων διοργανώσεων παραλίας και θάλασσας.

Αυτές οι δύο σπουδαίες διεθνείς διοργανώσεις -ξεχωρίζω αυτές τις δύο- είναι υποχρεώσεις της Ελλάδας προς την παγκόσμια αθλητική κοινότητα. Πρόκειται να διεξαχθούν σε αθλητικές εγκαταστάσεις που θα κατασκευαστούν σε παραλιακή έκταση εκατόν ενενήντα τεσσάρων στρεμμάτων περίπου, στην ευρύτερη περιοχή του Δήμου Ηρακλείου. Για την ακρίβεια, στα σύνορα με τον Δήμο Χερσονήσου. Αποτελεί τμήμα μεγαλύτερης ιδιοκτησίας, η οποία ανήκει στο «Ξενία» Καρτερού Ηρακλείου Κρήτης, του οποίου η χρήση έχει παραχωρηθεί έναντι ανταλλάγματος από την Εταιρεία Ακινήτων Δημοσίου, την ΕΤΑΔ, στο Εθνικό Αθλητικό Κέντρο Ηρακλείου, εποπτευόμενο από το Υφυπουργείο Αθλητισμού.

Οι κατασκευές αφορούν τόσο τις αμιγώς αθλητικές εγκαταστάσεις όσο και τις βοηθητικές, συμπληρωματικές, όπως αποδυτήρια, ιατρείο, χώρο για έλεγχο ντόπινγκ, γραφεία διοίκησης, χώρους συνεντεύξεων, συναντήσεων και εργασίας δημοσιογράφων, προσωρινές εγκαταστάσεις, τουαλέτες κ.λπ., ό,τι χρειάζεται δηλαδή για να οργανωθούν άψογα τόσο σπουδαίες, μεγάλες, διεθνείς διοργανώσεις.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ολοκληρώνω, κύριε Πρόεδρε, σε λιγότερο από ένα λεπτό και σας ευχαριστώ πολύ.

Διευκρινίζω ότι οι εγκαταστάσεις που θα κατασκευαστούν για το Παγκόσμιο Πρωτάθλημα Beach Handball σε τέσσερις μήνες θα αποτελέσουν το μεγαλύτερο τμήμα, σχεδόν το 80%, των εγκαταστάσεων και των υποστηρικτικών χρήσεων που απαιτούνται για τους Μεσογειακούς Αγώνες, που θα ακολουθήσουν τον Σεπτέμβριο του 2023.

Ενδεικτικά να αναφέρω ότι για τις ανάγκες του Παγκοσμίου Πρωταθλήματος Beach Handball πρέπει να κατασκευαστούν άμεσα, σε τέσσερις μήνες δηλαδή, τέσσερα γήπεδα: ένα κεντρικό, με λυόμενες περιμετρικές κερκίδες, χωρητικότητας δυόμισι χιλιάδων θέσεων, δύο χωρητικότητας πεντακοσίων θέσεων, ένα βοηθητικό γήπεδο, προπονητήριο στην ουσία, καθώς και γήπεδα beach volley, beach soccer, beach tennis και beach handball για τους Μεσογειακούς Αγώνες το καλοκαίρι του 2023.

Συμπτωματικά από αύριο, Παρασκευή, αναμένεται να επισκεφθούν τη χώρα μας, το Ηράκλειο, ο Ιταλός Πρόεδρος της Διεθνούς Επιτροπής Μεσογειακών Αγώνων, της ΔΕΜΑ, Ντάβιντε Τιτζάνο, ο Γενικός Γραμματέας της ΔΕΜΑ, καθώς και ο Λιβανός Πρόεδρος της Συντονιστικής Επιτροπής της ΔΕΜΑ για τους αγώνες «Ηράκλειο 2023» στρατηγός Σουχαήλ Κουρί, μαζί με τα υπόλοιπα πέντε μέλη της επιτροπής της ΔΕΜΑ, προκειμένου να ενημερωθούν για την πορεία των προετοιμασιών.

Θα είμαστε έτοιμοι έγκαιρα και σωστά και δεν θα τρέχουμε την τελευταία στιγμή να κάνουμε μπαλώματα. Παράλληλα, είμαστε σε διαρκή επικοινωνία με τη Διεθνή Ομοσπονδία Χειροσφαίρισης αλλά και με την Ελληνική Ομοσπονδία Χειροσφαίρισης για το παγκόσμιο πρωτάθλημα του Ιουνίου ανδρών, γυναικών και εφήβων, με τη συμμετοχή αθλητών από εβδομήντα περίπου χώρες.

Αν ακολουθηθούν οι προβλεπόμενες διαδικασίες δεν επαρκεί επ’ ουδενί το χρονικό διάστημα για την έγκαιρη ανάθεση και ολοκλήρωση των αναγκαίων έργων κατασκευής των υποδομών. Γι’ αυτόν τον λόγο και σπεύδουμε, με τη διάταξη αυτή, να επιταχύνουμε τις διαδικασίες.

Επομένως στο άρθρο 1 ρυθμίζεται η δυνατότητα από τη Γενική Γραμματεία Αθλητισμού ταχείας ανάθεσης συμβάσεων, μελετών και έργων, που αφορούν στην κατασκευή αθλητικών εγκαταστάσεων παραλίας αλλά και βοηθητικών εγκαταστάσεων, οι οποίες είναι αναγκαίες, επαναλαμβάνω, για τη διεξαγωγή του Παγκοσμίου Πρωταθλήματος Beach Handball σε τέσσερις μήνες, των Παράκτιων Μεσογειακών Αγώνων του Σεπτεμβρίου 2023 και των λοιπών πανελλήνιων διοργανώσεων αθλημάτων θαλάσσης και παραλίας το καλοκαίρι του 2022 και του 2023.

Επιπλέον επιτρέπονται οι αναγκαίοι ειδικοί όροι δόμησης, ώστε να γίνει δυνατή η έκδοση των απαιτούμενων οικοδομικών αδειών για την εγκατάσταση προσωρινών υπαίθριων αθλητικών εγκαταστάσεων στην περιοχή του Καρτερού, για τους σκοπούς των δύο σπουδαίων διοργανώσεων που αναφέρθηκαν και λίγο παραπάνω.

Σας ευχαριστώ θερμά και ευχαριστώ και την πολιτική ηγεσία του Υπουργείου Υποδομών, που κι εκείνο συμβάλλει σε αυτή την προσπάθεια, όπως και σε πολλά άλλα που συμβαίνουν στον Νομό Ηρακλείου και στην Κρήτη συνολικότερα.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αυγενάκη.

Μισό λεπτό να τα πάρουμε με τη σειρά. Θα καταθέσει μια νομοτεχνική ο κύριος Υπουργός, οπότε, αν θέλετε, κύριε Σπίρτζη, μπορείτε να περιμένετε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Κύριοι συνάδελφοι, απλά να καταθέσουμε μια μικρή διόρθωση γραμματική που έχει γίνει και στο κεφάλαιο δεύτερο, στο άρθρο 18, για να διευκολύνουμε και να κατανοήσουμε όλοι ποιες εξαιρέσεις αφαιρούνται, τις αναφέρουμε συγκεκριμένα, για να είναι κατανοητό σε όλους ποιες μένουν -άρα έχετε και το πρώτο κείμενο- και ποιες φεύγουν. Τις καταθέτω.

(Στο σημείο αυτό ο Υπουργός Υποδομών και Μεταφορών κ. Κωνσταντίνος Αχ. Καραμανλής καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 126-127)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Παρακαλώ να μοιραστούν.

Τον λόγο έχει ο κ. Σπίρτζης.

**ΜΑΞΙΜΟΣ ΣΕΝΕΤΑΚΗΣ:** Δεν διευκολύνετε, κύριε Σπίρτζη!

**ΧΡΗΣΤΟΣ ΣΠΙΡΤΖΗΣ:** Δεν πειράζει που δεν διευκολύνουμε. Το έχουμε ζητήσει μία ώρα! Πριν ανέβει στο Προεδρείο το έχουμε ζητήσει.

Ευχαριστώ, κύριε Πρόεδρε.

Κύριε Υπουργέ, πραγματικά θα θέλαμε να μας αναπτύξετε τις νομοτεχνικές, εσείς να μας τις αναπτύξατε. Εδώ είναι, τις ακούσαμε μία-μία. Κι επίσης θα θέλαμε να μας αναπτύξετε και τις εξαιρέσεις που κρατάτε. Φαντάζομαι θα το έχετε στο ενημερωτικό και φαίνεται βέβαια φαίνεται το πόσο και ποιος είναι σε πανικό, όταν εγκαλέσατε πριν το ΜέΡΑ25 που κατέθεσε δύο φορές ένσταση αντισυνταγματικότητας κι εσείς καταθέτετε πριν αλέκτορα λαλήσαι δις, όχι τρεις.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Για να σας διευκολύνουμε.

**ΧΡΗΣΤΟΣ ΣΠΙΡΤΖΗΣ:** Μη μας διευκολύνετε τόσο πολύ. Εσείς έχετε μάθει συμβάσεις δημοσίων έργων διακοσίων είκοσι τεσσάρων σελίδων να τις φέρνετε βράδυ σε τροπολογία. Μη μας διευκολύνετε τόσο πολύ!

Πάμε, λοιπόν, στο παρακάτω. Βγάζετε, λοιπόν, την πρώτη φορά που καταθέσατε -και την εξηγείτε φαντάζομαι με τη δεύτερη, θα το δούμε κι αυτό, αν δεν έχετε βάλει και κάτι άλλο μέσα- την εξαίρεση του 10% για τις απευθείας αναθέσεις. Ποιον κοροϊδεύετε; Αφού το έχετε σαν γενική διάταξη. Ποιον κοροϊδεύετε;

Δεύτερον, να μας εξηγήσετε, κύριε Υπουργέ, γιατί δεν θέλετε να υπάρχει η διαδικασία της παραγράφου 2 του άρθρου 14. Γιατί την κρατάτε αυτή την εξαίρεση; Δηλαδή γιατί δεν θέλετε τη σύμφωνη γνώμη του τεχνικού συμβουλίου, αν κάτι που θέλει να βγάλει κάποιος, να δει το τεχνικό συμβούλιο αν είναι τεχνικό έργο ή είναι προμήθεια, που είναι μια στρέβλωση της αγοράς που γινόταν από τις δημόσιες υπηρεσίες και μια παρανομία συνεχής;

Κύριε Αυγενάκη, αν θέλετε μη φύγετε, γιατί θα ρωτήσουμε κι εσάς.

Το δεύτερο: Γιατί κρατάτε την εξαίρεση από τις ημερομηνίες; Γιατί κρατάτε την εξαίρεση από τις επιτροπές αξιολόγησης; Πού είναι ισονομία, η διαφάνεια, το κράτος δικαίου; Γιατί τις κρατάτε αυτές τις εξαιρέσεις;

Τέλος, γιατί το μπάχαλο που κάνατε με τις αλλαγές τον Μάρτιο του 2021 το κρατάτε σαν εξαίρεση και έρχεστε αναδρομικά -μιλάω για την παράγραφο 5- να νομιμοποιήσετε το μπάχαλο που φέρατε στις δημόσιες συμβάσεις, ενώ έχουν βγει δικαστικές αποφάσεις, όταν ξέρετε ότι θα δώσετε αποζημιώσεις για αυτά; Όχι εσείς από την τσέπη σας, αλλά ο ελληνικός λαός.

Σε αυτά, λοιπόν, θέλουμε συγκεκριμένες απαντήσεις.

Δεύτερον, κύριε Αυγενάκη, δεν απευθύνομαι σε εσάς προσωπικά, αλλά απευθύνομαι στον συνάδελφο και φίλο κ. Μπουκώρο και στον Υπουργό κ. Καραμανλή, που είπε ότι εμείς είμαστε σε πανικό. Βλέπουμε ποιος είναι σε πανικό. Κι άλλο κατά παρέκκλιση; Κι άλλες απευθείας αναθέσεις; Και άλλα; Και στο Ηράκλειο; Για τους Μεσογειακούς Αγώνες; Τόσο έντιμοι είστε;

Και ξεκινάμε. Κατά παρέκκλιση κάθε αντίθετης διάταξης για τις ανάγκες του Παγκόσμιου Πρωταθλήματος Παράκτιας Χειροσφαίρισης και των Παράκτιων Μεσογειακών Αγώνων του 2023, θα είναι έτοιμη, σήμερα φέρατε τροπολογία, κατ’ εξαίρεση, σε πανικό.

Δεύτερον, ειδικοί όροι δόμησης επί τμήματος εντός τουριστικού ακινήτου «Ξενία» Καρτερού Ηρακλείου. Κατ’ εξαίρεση κι αυτό.

Τρίτον, ειδικοί όροι δόμησης για την επισκευή και αναβάθμιση του Εθνικού Ναυταθλητικού Κέντρου Χανίων. Καθορίζονται ειδικοί όροι δόμησης, ίδια περίπτωση με το άρθρο 2. Και πραγματικά μπορεί ο κ. Κωνσταντινίδης να μας πει πόσο είναι αντισυνταγματικό να υπάρχουν ειδικοί όροι δόμησης με νόμο; Δεν θέλει χωροταξική μελέτη, κύριε Κωνσταντινίδη, αυτό που μας φέρνετε τελευταία στιγμή εδώ πέρα; Δεν θέλει προεδρικό διάταγμα;

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ένσταση κάνετε.

**ΧΡΗΣΤΟΣ ΣΠΙΡΤΖΗΣ:** Όχι, ε; Συγχαρητήρια για τα νομικά που ξέρετε. Μηχανικοί σάς ρουμπώνουν! Συγχαρητήρια για τα νομικά που ξέρετε!

Θέλουμε, λοιπόν, κύριε Αυγενάκη, με όλη την εκτίμηση που σας έχω, να μας πείτε γιατί ήταν κατ’ εξαίρεση, γιατί; Πού είναι αντισυνταγματικά, πού χρειάζονται προεδρικά διατάγματα, χωροταξικές μελέτες, διαβούλευση με την τοπική κοινωνία και την τοπική αυτοδιοίκηση και όλα τα υπόλοιπα. Γιατί πάλι απευθείας αναθέσεις; Γιατί;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Σπίρτζη.

Τον λόγο έχει η κ. Διαμάντω Μανωλάκου, η ειδική αγορήτρια του Κομμουνιστικού Κόμματος Ελλάδας, και μετά θα απαντήσει και στους δύο ο Υφυπουργός.

**ΔΙΑΜΑΝΤΩ ΜΑΝΩΛΑΚΟΥ:** Αν και δεν είμαστε αντίθετοι με τους διεθνείς αθλητικούς αγώνες που προγραμματίζονται και βεβαίως και με τις αναγκαίες υποδομές, βεβαίως να είναι έργα τα οποία θα μείνουν στον δήμο να τα αξιοποιεί ο λαός. Διότι η πείρα που υπάρχει δείχνει ότι γίνονται προχειρότητες και μετά καταστρέφονται.

Ωστόσο, έχουμε κι εμείς το εξής ερώτημα: Δεν σας φτάνει ο χρόνος για δημοπρασία, αλλά πηγαίνετε σε κατευθείαν αναθέσεις; Και θα θέλαμε μια απάντηση.

**ΠΡΟΕΔΡΕΥΩΝ (Απόστολος Αβδελάς):** Ο κ. Καραμανλής θα απαντήσει στον κ. Σπίρτζη.

Ναι, πείτε μου και τι θέλετε, κύριε Γιαννούλη.

Συγγνώμη, κύριε Υπουργέ.

**ΧΡΗΣΤΟΣ ΓΙΑΝΝΟΥΛΗΣ:** Εφόσον θα πάρει τον λόγο να απαντήσει ο κ. Καραμανλής -ο οποίος ξέρει εύκολα να ψέγει τις αντιπολιτευόμενες παρατάξεις-, ήθελα να ρωτήσω το εξής: Ακούγεται, διατυπώνεται και διαφημίζεται πολύ έντονα εκτός της Αιθούσης -δεν ξέρω αν αυτό είναι αντιδεοντολογικό- ότι πρόκειται να ψηφίσουμε ή να εξετάσουμε τροπολογία για τα τρόφιμα του Υπουργείου Ανάπτυξης. Ελπίζω…

**ΠΡΟΕΔΡΕΥΩΝ (Απόστολος Αβδελάς):** Αυτό μού το ρώτησε και άλλος συνάδελφος. Δεν μπορώ εγώ να απαντήσω για ό,τι κουτσομπολιά λέγονται έξω από εδώ. Μόνο για ό,τι λέγεται στην Αίθουσα.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Αν ξέρατε τη διαδικασία, κύριε Γιαννούλη, θα πρέπει να ξέρετε ότι μέχρι το τέλος της ψήφισης του νομοσχεδίου μπορεί να έρθουν υπουργικές τροπολογίες. Αυτή είναι η διαδικασία. Επομένως τώρα καταλαβαίνω…

**ΧΡΗΣΤΟΣ ΓΙΑΝΝΟΥΛΗΣ:** Πολύ σωστή διαδικασία, να τη χαίρεστε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Εγώ σας ακούω με πολύ μεγάλη προσοχή και ας επανέλθουμε λίγο στον ορθό λόγο. Διότι εδώ πέρα ακούγονται πράγματα που δεν έχουν καμμία σχέση με την πραγματικότητα. Καταλαβαίνω τον πανικό σας, καταλαβαίνω την υστερία σας, αλλά να μιλάμε επί της ουσίας.

Τι έγινε εδώ, αγαπητοί κυρίες και κύριοι συνάδελφοι, για να καταλάβετε την πολιτική υποκρισία του ΣΥΡΙΖΑ. Είχαμε καταθέσει ένα άρθρο 18, με κάποιες εξαιρέσεις για τον νόμο δημοσίων συμβάσεων, για να μπορεί το ΤΑΙΠΕΔ να βοηθάει στην ωρίμανση έργων. Τώρα, που αυτή τη στιγμή υπάρχει…

**ΧΡΗΣΤΟΣ ΣΠΙΡΤΖΗΣ:** Α…

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Σπίρτζη, τα «α» και τα «ου» εκτός Αιθούσης. Εντάξει; Εγώ δεν πρόκειται να μπω σε αυτή τη διαδικασία.

**ΠΡΟΕΔΡΕΥΩΝ (Απόστολος Αβδελάς):** Δεν σας διέκοψε, μην απαντάτε, κύριε Υπουργέ. Ένα «α» έκανε, μην απαντάτε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Τώρα, αν θέλετε να κάνετε πολιτικό θέατρο, κάντε.

Λοιπόν. Και ήρθε η ΕΑΑΔΗΣΥ και η Επιτροπή Ανταγωνισμού έκανε κάποιες παρατηρήσεις. Και γυρίσαμε και είπαμε το προφανές, ότι δεχόμαστε αυτές τις παρατηρήσεις.

**ΣΩΚΡΑΤΗΣ ΦΑΜΕΛΛΟΣ:** Μα δεν τις λάβατε υπ’ όψιν σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Μπορώ να μιλήσω; Μου επιτρέπετε, κύριοι της Αντιπολίτευσης, να μιλήσω; Κύριε Πρόεδρε, μπορώ να μιλήσω;

**ΠΡΟΕΔΡΕΥΩΝ (Απόστολος Αβδελάς):** Κύριε Φάμελλε, έχει δίκιο. Δεν σας διέκοψε. Συνεχίστε, κύριε Υπουργέ.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Όποιοςδιακόπτει, αγαπητοί συνάδελφοι, δείχνει τον πανικό του.

Τι έκανε η Κυβέρνηση σε αντίθεση με όταν ήταν κυβέρνηση ο ΣΥΡΙΖΑ; Ήρθε το νομοσχέδιο, λοιπόν, γιατί αυτή είναι η κοινοβουλευτική διαδικασία. Προφανώς, ούτε αυτό δεν γνωρίζετε. Πάμε στην επιτροπή, ακούμε τους φορείς, ακούμε τις δύο ανεξάρτητες αρχές, στις οποίες εμείς δεν έχουμε αλλεργία ως παράταξη -κάποιος άλλος είχε αλλεργία στις ανεξάρτητες αρχές, όταν ήταν κυβέρνηση- και καθόμαστε και…

**ΧΡΗΣΤΟΣ ΣΠΙΡΤΖΗΣ:** Ούτε διαβούλευση έγινε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Πώς δεν έγινε διαβούλευση στο νομοσχέδιο; Εννοείται ότι έγινε διαβούλευση. Ό τι θέλετε λέτε, σας παρακαλώ πολύ! Μπορείτε να με αφήσετε να ολοκληρώσω και μετά να πείτε ό,τι θέλετε; Έτσι γίνεται διάλογος στο Κοινοβούλιο. Τι να κάνουμε τώρα; Διακόπτετε την ώρα που προσπαθώ να εξηγήσω…

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ,…

**ΠΡΟΕΔΡΕΥΩΝ (Απόστολος Αβδελάς):** Κύριε Γιαννούλη, σας παρακαλώ. Τόσες φορές τον διακόψατε. Σας παρακαλώ.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σταματήστε αυτό το θέατρο του παραλόγου.

Ερχόμαστε, λοιπόν, και ακούμε τις δύο ανεξάρτητες αρχές, λαμβάνουμε υπ’ όψιν τις παρατηρήσεις τους και γυρνάμε και λέμε ότι από τις εξαιρέσεις που είχαμε θα αφήσουμε τις απολύτως απαραίτητες. Έτσι νομοθετούν οι σοβαρές κυβερνήσεις. Τι έκανε ο ΣΥΡΙΖΑ παλαιότερα, όταν ο κ. Σπίρτζης ήταν Αναπληρωτής Υπουργός και ο κ. Σταθάκης Υπουργός, στον ν.4412;

Να σας πούμε τι κάνανε; Με το άρθρο 1 παράγραφος 7 του ν.4412 τι είπανε; Πενήντα επτά εξαιρέσεις για όλα τα έργα ΣΔΙΤ.

Αυτοί είστε, λοιπόν, αγαπητοί συνάδελφοι του ΣΥΡΙΖΑ. Τώρα έρχεστε ως Αντιπολίτευση και μας εγκαλείτε γιατί κάνουμε έργα ΣΔΙΤ. Εσείς, όχι μόνο υποστηρίξατε τα έργα του ΣΔΙΤ, αλλά δώσατε και πενήντα επτά εξαιρέσεις.

Κοιτάξτε, έχω φτάσει σε ένα σημείο να καταλαβαίνω ότι εδώ πέρα πολλές φορές γίνεται διάλογος κωφών. Εντάξει; Νομίζω ότι αυτό μπορεί να το διαπιστώσει ο καθένας. Πάρτε τον νόμο και διαβάστε τις εξαιρέσεις.

**ΧΡΗΣΤΟΣ ΣΠΙΡΤΖΗΣ:** Πείτε μας τον νόμο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας είπα τον νόμο. Άρθρο 1 παράγραφος 7, ν.4412.

Πενήντα επτά εξαιρέσεις για ΣΔΙΤ, που τώρα καταπολεμάτε.

(Θόρυβος στην Αίθουσα)

Όσο κι αν φωνάζετε, δεν θα βρείτε το δίκιο σας. Αυτή είναι η πραγματικότητα. Επομένως αυτή η πολιτική εξαπάτηση, η οποία είναι δυστυχώς στο DNA του κόμματός σας, δεν θα μένει αναπάντητη. Αυτή είναι η πραγματικότητα.

Επομένως, ειδικά για θέματα αποζημιώσεων εσείς, κύριε Σπίρτζη, τα ξέρετε καλά.

**ΧΡΗΣΤΟΣ ΣΠΙΡΤΖΗΣ:** Αυτό είναι προσωπικό.

**ΠΡΟΕΔΡΕΥΩΝ (Απόστολος Αβδελάς):** Κύριε Σπίρτζη, σας παρακαλώ.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Γιατί, ξέρετε, κυρίες και κύριοι συνάδελφοι, πόσο καλά τα ξέρει; Γιατί έδωσε πανωπροίκια 750 εκατομμύρια, όταν έγινε το δεύτερο reset. Αυτά έδωσε ο κ. Σπίρτζης. Ξέρετε καλά να αποζημιώνετε τους μεγαλοεργολάβους. Συγχαρητήρια.

**ΧΡΗΣΤΟΣ ΣΠΙΡΤΖΗΣ:** Δεν ντρέπεστε!

**ΠΡΟΕΔΡΕΥΩΝ (Απόστολος Αβδελάς):** Αφήστε τον να ολοκληρώσει.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Αυτοί είστε, γι’ αυτό σάς καταψηφίσανε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Δεν μπορώ να καταλάβω γιατί παρεμβαίνετε, ενώ είμαι από τους ανθρώπους που, αν μου ζητήσετε τον λόγο, θα σας τον δώσω. Δεν υπάρχει περίπτωση να μη σας τον δώσω. Γιατί να τον διακόπτουμε τον Υπουργό; Ή γιατί ο Υπουργός να διακόπτει εσάς; Σας παρακαλώ, ένας-ένας.

(Θόρυβος στην Αίθουσα)

**ΧΡΗΣΤΟΣ ΣΠΙΡΤΖΗΣ:** Ήταν προσωπικό.

**ΠΡΟΕΔΡΕΥΩΝ (Απόστολος Αβδελάς):** Κύριε Σπίρτζη, κάντε μου τη χάρη. Επειδή πρέπει να ανέβει στην επιτροπή ο κ. Αυγενάκης, να απαντήσει και σε εσάς και στην κ. Μανωλάκου, για να τον αποδεσμεύσουμε.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, δεν είναι διάλογος Κοινοβουλευτικών Εκπροσώπων. Πρέπει να μιλήσουν και οι Βουλευτές.

**ΠΡΟΕΔΡΕΥΩΝ (Απόστολος Αβδελάς):** Έχετε δίκιο, κύριε Μπουκώρε, αλλά είναι Κοινοβουλευτικός Εκπρόσωπος, δεν μπορώ να κάνω διαφορετικά. Βάσει του Κανονισμού, έχει δικαίωμα.

Κύριε Αυγενάκη, στην τροπολογία, σας παρακαλώ. Απαντήστε και στον κ. Σπίρτζη και στην κ. Μανωλάκου.

(Θόρυβος στην Αίθουσα)

Σας παρακαλώ, μιλάει ο Υφυπουργός. Σας παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κατ’ αρχάς θα απευθυνθώ στον κ. Σπίρτζη για το ρεσιτάλ υποκρισίας από τον ΣΥΡΙΖΑ κι έχω μείνει άφωνος. Και ξέρετε, έχετε φέρει σε δύσκολη θέση τον κ. Πολάκη, που κάθεται στη γωνία σιωπηλός. Μιας και αναφερθήκαμε για τα Χανιά, για το Κολυμβητήριο της Νέας Χώρας Χανίων, που επικαλούνταν πριν από μερικούς μήνες ότι είχε βγάλει λεφτά επί ΣΥΡΙΖΑ και ήταν έτοιμο να ξεκινήσει το έργο, αγνοώντας ότι δεν είχε καν οικοδομική άδεια και δεν ήταν τακτοποιημένες οι πολεοδομικές εκκρεμότητες εδώ και σαράντα χρόνια. Λοιπόν, μην το κάνετε. Τον φέρνετε σε δύσκολη θέση.

Αυτό που κάνουμε σήμερα είναι μια γενναία πράξη, ένα πρώτο μεγάλο γενναίο βήμα για ένα έργο εξαιρετικά σημαντικό για την Κρήτη, για την αθλητική οικογένεια της χώρας, για τα Χανιά, το οποίο μπαίνει μπροστά. Και σύντομα θα έχουμε να ανακοινώσουμε και τα επόμενα βήματα, δηλαδή, τα τεύχη δημοπράτησης, την εξασφάλιση των χρημάτων που απαιτούνται για την ολοκλήρωση των μελετών, που είναι τώρα στο τελευταίο στάδιο, και τα βήματα που πρέπει να ακολουθηθούν. Άρα με ρωτάτε για κάτι για το οποίο ξέρετε ήδη την απάντηση.

**ΧΡΗΣΤΟΣ ΣΠΙΡΤΖΗΣ:** Θα σας πω τώρα.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Βέβαια, δεν ξέρετε ότι θα φέρετε σε δύσκολη θέση τον συνάδελφό σας. Σας το λέω, μην το κάνετε, γιατί είναι κρίμα από τον Θεό. Ξέρω ότι έχει εκτεθεί ανεπανόρθωτα στην τοπική κοινωνία των Χανίων ο ΣΥΡΙΖΑ.

Και από την άλλη, άκουσα: «Μα στο Ηράκλειο θα κάνετε τους παράκτιους;». Έχετε κανένα πρόβλημα με το Ηράκλειο; Έχετε κανένα πρόβλημα με την Κρήτη, κύριε Σπίρτζη; Αν έχετε πρόβλημα, πέστε το. Αλλά πέστε το δυνατά, μην κρύβεστε πίσω από το δάχτυλό σας.

Διότι, ναι, μετά από πάρα πολλά χρόνια η αθλητική οικογένεια διεκδικεί και κερδίζει μεγάλες διοργανώσεις, όσο κι αν σας φαίνεται παράξενο, και όχι μόνο στην Κρήτη, αλλά και σε πολλά άλλα σημεία της χώρας. Και πρόκειται για αθλητικές εγκαταστάσεις, όπως το ΟΑΚΑ, η Παιανία, όπως στην Ήπειρο, στη Θεσσαλονίκη, στην Κέρκυρα, στην Πάτρα, που ανήκουν στο Υπουργείο Αθλητισμού, τακτοποιούνται και νομοθετικά και πολεοδομικά, αλλά και ενισχύονται με χρηματοδοτήσεις, για να αποκατασταθούν και να λειτουργήσουν σωστά και με ασφάλεια.

Μη μας κατηγορείτε, λοιπόν. Ναι, αυτή η διοργάνωση πρέπει να γίνει σε τέσσερις μήνες. Αφορά διεθνή διοργάνωση beach handball και ενισχύει και τον αθλητικό τουρισμό και, συν τοις άλλοις, θα έχουμε εβδομήντα εκπροσωπήσεις, αθλητές και αθλήτριες από εβδομήντα περίπου χώρες. Αν εσείς το θεωρείτε μικρό και δευτερεύουσας σημασίας, εμείς το θεωρούμε πολύ σημαντικό. Και γι’ αυτόν τον λόγο και σε συνεργασία με τα συναρμόδια Υπουργεία σπεύσαμε και φέραμε αυτή τη διάταξη.

Και θα επιτρέψετε να αποχωρήσω, γιατί έχουμε στην επιτροπή ακρόαση φορέων εν όψει του νομοσχεδίου.

**ΧΡΗΣΤΟΣ ΣΠΙΡΤΖΗΣ:** Κύριε Υπουργέ,…

**ΠΡΟΕΔΡΕΥΩΝ (Απόστολος Αβδελάς):** Κύριε Σπίρτζη, τελείωσε η τροπολογία, αφήστε το. Ο κ. Αυγενάκης πηγαίνει στην επιτροπή. Θέλετε να πείτε κάτι στον Υπουργό, στον κ. Καραμανλή;

**ΧΡΗΣΤΟΣ ΣΠΙΡΤΖΗΣ:** Επί προσωπικού ζήτησα τον λόγο για τον κ. Καραμανλή.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Σπίρτζη.

**ΧΡΗΣΤΟΣ ΣΠΙΡΤΖΗΣ:** Ο κ. Καραμανλής όπως συνήθιζε ως αντιπολίτευση συνηθίζει και σήμερα, τη λάσπη και τα ψέματα. Τα 700 εκατομμύρια, κύριε Καραμανλή, ήταν από τα 2 δισεκατομμύρια ευρώ που άφησε η κυβέρνησή σας ως claims και είχαν σταματήσει, τότε που κάνατε τα εγκαίνια δήθεν στους αυτοκινητόδρομους. Δεν τα θυμάστε;

Αλλά να σας θυμίσω, να σας θυμίσω ότι, εκτός από τα δύο δισεκατομμύρια που αφήσατε, το 1,5 δισεκατομμύριο που αφήσατε στο μετρό της Θεσσαλονίκης…

(Θόρυβος στην Αίθουσα)

**ΠΡΟΕΔΡΕΥΩΝ (Απόστολος Αβδελάς):**  Σας παρακαλώ. Πού είμαστε, στο γήπεδο;

**ΧΡΗΣΤΟΣ ΣΠΙΡΤΖΗΣ:** Στο γήπεδο είναι.

Το ψέμα της Νέας Δημοκρατίας ήταν, είναι και θα παραμείνει η παράδοση της Δεξιάς.

**ΠΡΟΕΔΡΕΥΩΝ (Απόστολος Αβδελάς):** Κλείστε, κύριε Σπίρτζη.Δεν είναι προσωπικό και δεν υπάρχει προσωπικό, σας παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Αυτό το πράγμα είναι... (δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Γιαννούλη, σας παρακαλώ.

Κλείστε, κύριε Σπίρτζη. Είναι η τρίτη παρέμβασή σας. Μετά μη μου ζητήσετε άλλη.

**ΧΡΗΣΤΟΣ ΣΠΙΡΤΖΗΣ:** Δεν σας αρέσει να τα ακούτε; Τα δισεκατομμύρια που δίνετε σήμερα είναι το πρόβλημα στο μετρό της Θεσσαλονίκης. Σήμερα! Αφήστε την κυβέρνηση Σαμαρά, που αφήσατε και μια χώρα πτωχευμένη. Σήμερα! Δεν ντρέπεστε; Είδατε του ΚΑΣ την απόφαση; Την είδατε του ΚΑΣ την απόφαση;

(Θόρυβος στην Αίθουσα)

**ΠΡΟΕΔΡΕΥΩΝ (Απόστολος Αβδελάς):** Κλείστε, κύριε Σπίρτζη.

**ΧΡΗΣΤΟΣ ΣΠΙΡΤΖΗΣ:** Δώστε δισεκατομμύρια, κύριε Καραμανλή. Συνεχίστε να λέτε ψέματα.

**ΠΡΟΕΔΡΕΥΩΝ (Απόστολος Αβδελάς):** Κύριε Σπίρτζη, κλείστε στα 750. Αυτό που σας είπε. Σας παρακαλώ.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, μπορώ να έχω, σας παρακαλώ, τον λόγο;

**ΠΡΟΕΔΡΕΥΩΝ (Απόστολος Αβδελάς):** Ορίστε.

**ΧΡΗΣΤΟΣ ΜΠΟΥΚΩΡΟΣ:** Ως Κοινοβουλευτικός Εκπρόσωπος θα μιλήσω επί της διαδικασίας, όχι επί του νομοσχεδίου. Δεν δίνει κανένας Κανονισμός το δικαίωμα σε κανέναν Εκπρόσωπο κόμματος -Κοινοβουλευτικό Εκπρόσωπο, εννοώ- είτε είναι του κυβερνώντος κόμματος είτε είναι της Αντιπολίτευσης είτε οποιουδήποτε άλλου κόμματος να απαντάει αμέσως μετά τον Υπουργό.

**ΠΡΟΕΔΡΕΥΩΝ (Απόστολος Αβδελάς):** Στον Κοινοβουλευτικό Εκπρόσωπο το δίνει. Έχει δικαίωμα τριών παρεμβάσεων. Ήταν η τρίτη. Δεν έχει δικαίωμα άλλης ο κ. Σπίρτζης.

**ΧΡΗΣΤΟΣ ΜΠΟΥΚΩΡΟΣ:** Ο αγαπητός κ. Σπίρτζης, τον οποίο χαίρομαι όταν ακούω, γιατί ανεβάζει τις εντάσεις, έχει μιλήσει ήδη τρεις φορές.

**ΠΡΟΕΔΡΕΥΩΝ (Απόστολος Αβδελάς):** Εγώ καθόλου. Έχετε δίκιο.

**ΧΡΗΣΤΟΣ ΜΠΟΥΚΩΡΟΣ:** Μέχρι να ολοκληρωθεί η συζήτηση του νομοσχεδίου, θα μιλήσει τριάντα τρεις.

**ΠΡΟΕΔΡΕΥΩΝ (Απόστολος Αβδελάς):** Όχι, δεν θα ξαναμιλήσει. Είναι η τρίτη φορά. Τον ξέρει τον Κανονισμό.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα ο Υφυπουργός Υποδομών και Μεταφορών, ο κ. Γεώργιος Καραγιάννης. Παρακαλώ πολύ ησυχία.

**ΧΡΗΣΤΟΣ ΓΙΑΝΝΟΥΛΗΣ:** Πάει να μιλήσει και τσιρίζουν.

**ΠΡΟΕΔΡΕΥΩΝ (Απόστολος Αβδελάς):** Κύριε Γιαννούλη, τα ίδια κάνετε και εσείς. Σας παρακαλώ.

Ορίστε, κύριε Υφυπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Γιαννούλη, θα τα πούμε όλα. Μη στεναχωριέστε. Όλα θα ειπωθούν.

**ΧΡΗΣΤΟΣ ΓΙΑΝΝΟΥΛΗΣ:** Θα τα πούμε, κύριε Καραγιάννη, όλα, όχι αυτά που λέτε.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Και για τον συνάδελφό σας που κάθεται εξ αριστερών σας και για όλους.

Κύριε Πρόεδρε, κυρίες και κύριοι Βουλευτές, το νομοσχέδιο που φέραμε σήμερα για ψήφιση στην Ολομέλεια της Βουλής αποτελεί ένα ακόμη εργαλείο για το Υπουργείο Υποδομών και Μεταφορών, μια μεταρρύθμιση που θα πάει βήματα μπροστά τα επόμενα χρόνια τα δημόσια έργα στη χώρα μας.

Οι πρότυπες προτάσεις θα αποτελέσουν έναν νέο τρόπο σύλληψης και ωρίμανσης μεγάλων έργων, που θα δώσει λύσεις και θα βοηθήσει να καταπολεμήσουμε παθογένειες ετών. Ουσιαστικά αποτελεί ένα νομοσχέδιο επιταχυντή εξελίξεων που εμπλέκει -ναι, εμπλέκει- τον ιδιωτικό τομέα στη σύλληψη και στην ωρίμανση των έργων, αξιοποιώντας ουσιαστικά την τεχνογνωσία του.

Στόχος μας -και το δηλώνουμε- είναι να διπλασιάσουμε δυνάμεις, να μπορέσουμε να απορροφήσουμε ταχύτερα ευρωπαϊκά κονδύλια. Θεωρούμε πως η αλληλεπίδραση ιδιωτικού και δημοσίου τομέα θα έχει ευεργετικά αποτελέσματα μακροπρόθεσμα για το ίδιο το δημόσιο, αφού θα γίνει ουσιαστικά μια μεταφορά τεχνογνωσίας, που αυτή τη στιγμή το ελληνικό δημόσιο τη χρειάζεται.

Η πρωτοβουλία μας άλλωστε αυτή αποτελεί μια σαφή προεκλογική εξαγγελία του ίδιου του Πρωθυπουργού, του Κυριάκου Μητσοτάκη, και του Υπουργού Υποδομών και Μεταφορών Κώστα Καραμανλή, που περιεχόταν ρητά στο πρόγραμμα της Νέας Δημοκρατίας που είχαμε καταθέσει πριν από τις εκλογές.

Και αυτό δείχνει και κάτι ακόμη. Δείχνει μια συνέπεια λόγων και έργων, η οποία η αλήθεια είναι ότι χαρακτηρίζει το κόμμα της Νέας Δημοκρατίας και δεν χαρακτηρίζει, δυστυχώς, την Αξιωματική Αντιπολίτευση.

Η κριτική που ακούσαμε όλες τις προηγούμενες μέρες είναι, κατά την άποψή μας, και υπερβολική, αλλά κυρίως άστοχη. Αντί η Αντιπολίτευση να συμβάλλει με προτάσεις και θέσεις για τη βελτίωση του νομοσχεδίου, επιδεικνύει μια υποκριτική στάση -θα έλεγα- προστασίας δήθεν των αδυνάτων έναντι των μεγάλων συμφερόντων. Νομίζω πως αυτή η καραμέλα στα στόματα των στελεχών του ΣΥΡΙΖΑ έχει παραπαιχθεί και είναι και αναχρονιστική, είναι η πραγματικότητα, γιατί αποτελεί ένα βαρίδι στη δημόσια συζήτηση, που και την αποπροσανατολίζει και ουσιαστικά δεν βοηθά την ελληνική οικονομία να προχωρήσουν τα ουσιαστικά ζητήματα μπροστά.

Η δήθεν εξυπηρέτηση μεγάλων συμφερόντων, λοιπόν, αποτελεί ένα αποκύημα της φαντασίας σας. Αν εννοείτε τώρα ότι τα μεγάλα έργα τα αναλαμβάνουν οι μεγάλες τεχνικές εταιρείες και αυτό σάς προκαλεί έκπληξη, εδώ είστε, κύριε Σπίρτζη. Δεν χρειάζεται να ταλαιπωρούμαστε. Να μας πείτε κι εσείς όταν ήσασταν στο Υπουργείο Υποδομών τι ακριβώς κάνατε, τι ακριβώς κάνατε για τις αποζημιώσεις για το μετρό, τι ακριβώς κάνατε για τις αποζημιώσεις για τους αυτοκινητόδρομους.

**ΧΡΗΣΤΟΣ ΣΠΙΡΤΖΗΣ:** Βεβαίως.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Έχετε εμπειρία, νομίζω, και δεν νομίζω ότι η μνήμη σας είναι ασθενής. Μπορείτε να απολογηθείτε για όλα και να πείτε τα πάντα. Εμείς που ήμασταν εκεί πέρα γνωρίζουμε πάρα πολύ καλά.

Όμως, αυτό που έχει σημασία αυτή τη στιγμή να κάνουμε είναι να προχωρήσουμε μπροστά. Να αντιληφθείτε, γιατί είδα ότι διαβάσατε το άρθρο 18 και δεν διαβάσατε τι εξαιρέσεις είναι. Ουσιαστικά παραποιήσατε τις νομοτεχνικές βελτιώσεις που κάναμε. Αυτό θα χρειαστεί να το διαβάζουμε λίγο πιο προσεκτικά όλοι μας. Παρ’ όλο που δεν είστε νομικός και είστε μηχανικός -και φαντάζομαι και καλά κάνετε για το επάγγελμά σας, τιμή σας είναι αυτό το πράγμα-, θα πρέπει να διαβάζετε λίγο καλύτερα τις νομοτεχνικές βελτιώσεις.

Κυρίες και κύριοι, η Νέα Δημοκρατία είναι ένα θεσμικό κόμμα και ο ίδιος ο ρόλος της επιβάλλει να σχεδιάζει και να υλοποιεί έργα και μεταρρυθμίσεις για ένα καλύτερο μέλλον των πολιτών. Αυτή η θεσμική υποχρέωσή μας μας οδήγησε να μελετήσουμε την παγκόσμια αλλά και την ευρωπαϊκή εμπειρία. Δεν υιοθετήσαμε σε αυτό το νομοσχέδιο μηχανιστικά υπάρχοντα αντίστοιχα μοντέλα, αλλά δημιουργήσαμε μια ασφαλή και συμφέρουσα για το δημόσιο νομοθετική πρωτοβουλία. Δημιουργήσαμε ουσιαστικά το υπόβαθρο, ώστε ο ιδιωτικός τομέας να δύναται να αναλάβει πρωτοβουλία για να μελετήσει και να ωριμάσει τεχνικά και χρηματοοικονομικά ένα μεγάλο έργο και να το προτείνει -επαναλαμβάνω, να το προτείνει- στο ελληνικό δημόσιο.

Επειδή και σε αυτή την Αίθουσα αλλά και στην αίθουσα των επιτροπών ακούστηκαν διάφορα ζητήματα και διάφορα ερωτήματα, θα ήθελα να εξηγήσουμε κάποια πράγματα σε αυτή την Αίθουσα, στην αίθουσα της Ολομελείας.

Ακούσαμε ότι αντικαθίσταται ή εκχωρείται ο σχεδιασμός των μεγάλων έργων υποδομής στον ιδιωτικό τομέα. Η απάντηση είναι απλή: Όχι. Ο ιδιωτικός τομέας απλώς κάνει προτάσεις. Την επιλογή την κάνει το ελληνικό δημόσιο.

Υποχρεώνεται το ελληνικό δημόσιο να αποδεχθεί την πρόταση; Μα φυσικά και όχι. Το δημόσιο ελέγχει την πρόταση και αν η δημόσια διοίκηση, δηλαδή αν οι ανώτεροι και οι ανώτατοι δημόσιοι υπάλληλοι που μετέχουν στην επιτροπή κατά 50%, το αποφασίσουν, γιατί επιτρέψτε μου να σας πω είναι ότι είναι η μοναδική φορά που μια πολιτική ηγεσία εκχωρεί ένα κομμάτι αυτό στη δημόσια διοίκηση για να αποφασίσει.

Το 50% της επιτροπής, κύριε Σπίρτζη, επιτρέψτε μου να σας πω ότι είναι υπάλληλοι που κάποιοι από αυτούς αξιολογήθηκαν επί των ημερών σας και αυτό θα πρέπει να το αναγνωρίσετε. Αυτοί μετέχουν στην επιτροπή και αυτοί πρώτη φορά αποφασίζουν, κάτι που δεν είχε ξαναγίνει ποτέ.

**ΧΡΗΣΤΟΣ ΣΠΙΡΤΖΗΣ:** Και ο Υπουργός.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Φυσικά και ο Υπουργός.

**ΧΡΗΣΤΟΣ ΣΠΙΡΤΖΗΣ:** Με τον Πρωθυπουργό μαζί στην ίδια επιτροπή.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Και, μάλιστα, υπάρχει και τριπλό επίπεδο ελέγχου. Υπάρχει η επιτροπή, υπάρχει ο Υπουργός, που την εγκρίνει, και υπάρχει και η επιτροπή των μεγάλων, στρατηγικών συμβάσεων. Τρεις φορές θα ελεγχθεί αυτή η πρόταση για το πώς θα εξελιχθεί και αν την υιοθετήσει το ελληνικό δημόσιο. Αυτό σε ό,τι αφορά το πώς αντιλαμβανόμαστε τη δημόσια διοίκηση.

Είναι υποχρεωμένο το ελληνικό δημόσιο να αποδεχθεί την πρόταση όπως υποβάλλεται; Όχι, φυσικά. Μπορεί να ζητήσει τις όποιες μεταβολές και αλλαγές χωρίς κανένα κόστος, χωρίς να ζημιώνουμε το ελληνικό δημόσιο με ένα ευρώ.

Και δημιουργείται κόστος και υποχρεώσεις, αν αλλάξουμε αυτή την πρόταση; Κανένα κόστος. Το δικαίωμα του ελληνικού δημοσίου να απορρίπτει την οποιαδήποτε πρόταση το έχει και εξακολουθεί να το έχει, χωρίς καμμία επιβάρυνση.

Ανατίθεται η εκτέλεση του έργου σε αυτόν που υπέβαλε την πρόταση; Μα, φυσικά και όχι. Αν η πρόταση εγκριθεί, διενεργείται δημόσιος διαγωνισμός διεθνής, με βάση τις ισχύουσες διατάξεις για την ανάθεση των δημοσίων συμβάσεων, όπως αυτές ισχύουν. Και αυτό, μάλιστα, απαντά και στις όποιες επιφυλάξεις για την τήρηση της αρχής της διαφάνειας και του ανταγωνισμού.

**ΧΡΗΣΤΟΣ ΣΠΙΡΤΖΗΣ:** Ανατίθεται η μελέτη;

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Σπίρτζη, μη μιλάτε για μελέτες, γιατί το ελληνικό δημόσιο έχει πληρώσει πάρα πολλά για τις λάθος μελέτες σε αποζημιώσεις. Επειδή γνωρίζετε, καλό είναι να μην τα λέτε.

**ΠΡΟΕΔΡΕΥΩΝ (Απόστολος Αβδελάς):** Κύριε Υφυπουργέ, μην του κάνετε διάλογο, γιατί ξεθαρρεύει.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Τα έργα αυτά όπως υλοποιούνταν έτσι θα συνεχίσουν να υλοποιούνται, με το ίδιο νομικό πλαίσιο και τους ίδιους περιορισμούς, από τις ίδιες εταιρείες που θα τα υλοποιούσαν έτσι κι αλλιώς, αν αυτά είχαν μελετηθεί από το οποιοδήποτε Υπουργείο, με τις ίδιες προβλέψεις, με τα ίδια πτυχία, με την ίδια τεχνική εμπειρία. Αυτή είναι η αλήθεια. Αυτή είναι η πραγματικότητα και τη λέμε ξεκάθαρα.

Αν ο προτείνων, λοιπόν, δεν αναλάβει το έργο, καταβάλλει αποζημίωση το ελληνικό δημόσιο; Όχι. Την καταβολή των εξόδων και μέχρι του 3% -μέχρι του 3% επαναλαμβάνω-, όπως προβλέπει το νομοσχέδιο, αναλαμβάνει ο ανάδοχος του έργου. Και αυτό, βέβαια, γίνεται ώστε να αποκατασταθεί η ισότητα και ο ανταγωνισμός, αφού τα έξοδα για την ωρίμανση της πρότασης, τις μελέτες, τη χρηματοοικονομική ανάλυση τα έχει κάνει ο προτείνων. Άρα κάθε άλλος δυνητικά μπορεί ανέξοδα να δώσει καλύτερη προσφορά.

Ακούσαμε από τα χείλη κάποιων συναδέλφων αν η πρόταση υποβάλλεται με αδιαφανείς διαδικασίες και εν κρυπτώ. Μα φυσικά και όχι. Η διαδικασία υποβολής της πρότασης γίνεται ηλεκτρονικά, σε πλατφόρμα που παρέχει τα εχέγγυα τήρησης των αρχών, πάνω απ’ όλα, της διαφάνειας.

Ο προϋπολογισμός του έργου μπορεί να είναι ανεξέλεγκτος; Μα φυσικά δεν μπορεί να είναι. Ο προϋπολογισμός δεν μπορεί να διαφοροποιηθεί από τα εκάστοτε ισχύοντα περιγραφικά τιμολόγια του δημοσίου για τις κατασκευαστικές εργασίες, ενώ παράλληλα εισάγουμε και το στάδιο βελτίωσης των προσφορών. Και ξέρετε τι σημαίνει αυτό; Σημαίνει ότι ξανακαλούμε αυτούς που μας έχουν υποβάλει να βελτιώσουν τις προσφορές τους για την περαιτέρω προστασία του δημοσίου συμφέροντος.

Αποφασίζει με αδιαφανή κριτήρια ο Υπουργός Υποδομών ή ο Υπουργός Ενέργειας και Περιβάλλοντος; Η απόφαση, όπως είπα και πριν, περνάει από τρία στάδια ελέγχου.

Κυρίες και κύριοι, το πλέγμα των ανωτέρω προβλέψεων καθιστά ουσιαστικά άνευ ουσίας την κριτική του ΣΥΡΙΖΑ και αποκαλύπτει την πραγματική του στόχευση, που δεν είναι άλλη από τη δημιουργία ενός κλίματος δήθεν αδιαφάνειας εκ μέρους της Κυβέρνησης.

Άφησα τελευταίο το θέμα του χρηματικού ορίου των 200 εκατομμυρίων για τις πρότυπες προτάσεις. Το χρηματικό όριο αυτό επελέγη ώστε να αφορά όντως πολύ μεγάλα έργα, με υπερτοπικό χαρακτήρα, που συνήθως υλοποιούνται από το Υπουργείο Υποδομών και Μεταφορών. Και είναι μία πρώτη φάση, που το Υπουργείο -ως η μεγαλύτερη αναθέτουσα αρχή στη χώρα- με το έμπειρο και καταρτισμένο στελεχιακό του προσωπικό θα υλοποιήσει τα πρώτα έργα αυτά με το νέο σύστημα. Θα το δούμε, θα το εξετάσουμε και στην πράξη και, αν θεωρήσουμε ότι είναι σκόπιμο και εφικτό, το όριο αυτό στο μέλλον μπορεί να τροποποιηθεί προς τα κάτω, για να μεγαλώσει το εύρος των έργων που αφορά.

Αξιότιμες κυρίες και κύριοι Βουλευτές, η Κυβέρνηση της Νέας Δημοκρατίας καταβάλλει κάθε δυνατή προσπάθεια για να εξελίξει το νομικό οπλοστάσιο της χώρας στον τομέα της παραγωγής δημοσίων έργων. Δεν καταργεί, αλλά εμπλουτίζει τις δυνατότητες του δημοσίου τομέα και παράγει έγκαιρα ποιοτικές δημόσιες υποδομές.

Ακούστηκε και μια κριτική για το νομοσχέδιο πως «αφού έχετε ένα πρόγραμμα και δημοπρατείτε το τελευταίο τετράμηνο 6,5 δισεκατομμύρια και το συνολικό σας πρόγραμμα εκτείνεται άνω των 13 δισεκατομμυρίων, γιατί το χρειάζεστε αυτό το εργαλείο;».

Στην κριτική αυτή επιτρέψτε μου να σας πω ότι απαντάμε ξεκάθαρα. Η χώρα μας χρειάζεται κάθε δυνατό εργαλείο για να προχωρήσει, να κατασκευάσει έργα, να επιστρέψει σε ισχυρούς ρυθμούς ανάπτυξης και να δημιουργήσει νέες θέσεις εργασίας, να κάνει τα πάντα, ώστε να γυρίσουν πίσω οι νέοι που αναγκάστηκαν να μεταναστεύσουν στα χρόνια της κρίσης.

Αυτή είναι η αποστολή της ελληνικής Κυβέρνησης. Αυτό είναι το χρέος μας προς την ελληνική κοινωνία και καλό θα ήταν να παραμερίσουμε πολιτικές και ιδεολογικές διαφορές μας και να συνασπιστούμε όλοι μας σε αυτόν τον μεγάλο στόχο.

Έχουμε ξαναπεί -και ο Κώστας Καραμανλής από αυτό το Βήμα το έχει πει πολλές φορές- ότι τα έργα μάς ξεπερνούν. Ξεπερνούν τον χρόνο ζωής των κυβερνήσεων και τις μικροκομματικές μας σκοπιμότητες. Είναι έργα ζωής και πνοής για την Ελλάδα, για τους πολίτες της και έτσι πρέπει να προχωρήσουν. Τα έργα δεν αφορούν στις επόμενες εκλογές, αφορούν τις επόμενες γενιές και αυτό οφείλουμε να το προασπίσουμε.

Τώρα θα μου επιτρέψετε και μια σύντομη αναφορά σε ό,τι αφορά το δεύτερο μέρος του νομοσχεδίου, το οποίο θα έλεγα ότι παρέχει στοχευμένες κινήσεις για την αντιμετώπιση συγκεκριμένων πτυχών της δραστηριότητας του Υπουργείου, χωρίς όμως να υπολείπονται σε καμμία περίπτωση σημασίας.

Ιδρύουμε τη Διοικητική Αρχή Γεφυρών, η οποία συμπληρώνει τις ήδη υπάρχουσες αρχές του Υπουργείου Υποδομών και Μεταφορών για τις σήραγγες και τα φράγματα, ώστε με κεντροποιημένο σύστημα να καθορίζονται τόσο οι προδιαγραφές κατασκευής όσο και οι προδιαγραφές λειτουργίας και συντήρησης όλων των γεφυρών της χώρας, τομέας εξαιρετικής σπουδαιότητας για τη λειτουργία του κράτους.

Αυξάνουμε τη δυνατότητα μετακινήσεων των υπαλλήλων της Γενικής Διεύθυνσης Φυσικών Καταστροφών, ώστε να είναι εφικτό να πηγαίνουν άμεσα στους χώρους που συμβαίνουν φυσικές καταστροφές, και δυστυχώς το τελευταίο διάστημα έχουμε πάρα πολλές, οπότε παρεμβαίνουμε και σε αυτό το επίπεδο.

Θεσμοθετούμε την ενιαία κάρτα για τα άτομα με αναπηρία.

Προβαίνουμε σε διορθωτικές κινήσεις του νόμου των δημοσίων συμβάσεων.

Ενισχύουμε -και αυτό έχει ιδιαίτερη σημασία- τον δημόσιο χαρακτήρα της ΕΥΔΑΠ Παγίων.

Επιλύουμε και ένα ακόμη σημαντικό πρόβλημα που αντιμετωπίζουν όλοι οι πολίτες, το πρόβλημα της στάθμευσης, της αυθαίρετης στάθμευσης των οδικών προσβάσεων στους χώρους αναχωρήσεων και αφίξεων στα αεροδρόμια της χώρας.

Κυρίες και κύριοι Βουλευτές, είμαστε εδώ για να ανταποκριθούμε σε έναν γόνιμο αλλά κυρίως ουσιαστικό διάλογο. Ακούσαμε με προσοχή τους φορείς στη σχετική συζήτηση της επιτροπής της Βουλής και προβήκαμε στις αναγκαίες διορθωτικές κινήσεις, τιμώντας και τηρώντας το καθήκον μας, ότι ακούμε τις ανεξάρτητες αρχές και, όπου είδαμε ότι υπήρχαν ζητήματα, ο Υπουργός κατέθεσε τις απαραίτητες νομοθετικές βελτιώσεις, γιατί το κόμμα της Νέας Δημοκρατίας και η Κυβέρνησή μας, όπως είπα, λειτουργεί θεσμικά και ακούει τις παρατηρήσεις και προσπαθούμε κάθε νομοσχέδιο που κατεβαίνει στη Βουλή να το βελτιώνουμε.

Εμείς είμαστε εδώ πέρα ως ένας επιταχυντής των πολιτικών εξελίξεων, αλλά κυρίως της ανάπτυξης της χώρας προς όφελος όλων, όχι των λίγων, αλλά των πολλών, γιατί στη δική μας τη λογική τέτοιου είδους διακρίσεις δεν χωρούν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υφυπουργέ.

Επιτέλους να πάμε στους ομιλητές.

Την αυλαία ανοίγει ο κ. Ευστράτιος Σιμόπουλος από τη Νέα Δημοκρατία και ακολουθεί, πάλι Θεσσαλονικιός, ο κ. Σωκράτης Φάμελλος από τον ΣΥΡΙΖΑ - Προοδευτική Συμμαχία.

Ορίστε, κύριε Σιμόπουλε, έχετε τον λόγο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρία και κύριοι συνάδελφοι, δεν θα μιλήσω για το μετρό Θεσσαλονίκης. Έχω σταματήσει εδώ και αρκετούς μήνες να μπαίνω σε αυτή την αντιπαράθεση. Όλοι θα κριθούμε, όταν σε λίγους μήνες το μετρό θα λειτουργήσει, με τον σταθμό «Βενιζέλου», και εκεί όλοι θα κρίνουμε και θα κριθούμε ποιος είχε δίκιο και ποιος είχε άδικο.

**ΧΡΗΣΤΟΣ ΓΙΑΝΝΟΥΛΗΣ:** Ο κ. Καραγιάννης συμφωνεί σε αυτό;

**ΠΡΟΕΔΡΕΥΩΝ (Απόστολος Αβδελάς):** Κύριε Γιαννούλη!

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Θέλω, επίσης, να αναφερθώ σε αυτά τα οποία αρχικά είπε ο κ. Σπίρτζης, αναφερόμενος στα έργα της προηγούμενης διακυβέρνησης. Ένα θα πω. Όποιος ξέρει την ταινία «Η ζωή των άλλων» μπορεί να παραλληλίσει και να πει «τα έργα των άλλων». Αυτά εγκαινιάζατε επί πέντε χρόνια.

Έρχομαι τώρα στο συγκεκριμένο νομοσχέδιο. Τι επιτυγχάνουμε με τις πρότυπες συμβάσεις, με απλά λόγια; Κυρίως να ξεπεραστεί η μεγάλη διάρκεια ωρίμανσης των έργων, να ξεπεραστούν, δηλαδή, με όρους ιδιωτικού τομέα οι δυσχέρειες του δημοσίου.

Ας είμαστε ειλικρινείς. Από την απόφαση για την εκτέλεση ενός έργου έως τη δημοπράτηση περνούν χρόνια, βασικά για μελέτες. Όταν ήμουν Γενικός Γραμματέας Δημοσίων Έργων, ασχολήθηκα αρκετά με το έργο Καλαμάτα - Ριζόμυλος, έργο που ξεκίνησε η ωρίμανσή του αρκετά χρόνια πριν από εμένα. Πρόσφατα πληροφορήθηκα ότι το έργο θα δημοπρατηθεί μέσα στους επόμενους μήνες, ίσως και εβδομάδες, με τη μέθοδο ΣΔΙΤ. Ή μήπως έχει δημοπρατηθεί;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Έχουμε προσωρινό ανάδοχο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Έχει ήδη προσωρινό ανάδοχο. Έκανε δέκα χρόνια -δέκα χρόνια!- αυτό το έργο, μπορεί και δώδεκα.

Τι κάνει, λοιπόν, ο νομοθέτης με το παρόν νομοσχέδιο; Πολύ απλά δίνει ένα ακόμη όπλο στα χέρια της πολιτείας και του ιδιωτικού τομέα να προχωρήσουν γρήγορα κάποια έργα.

Προσέξτε, όμως. Ένα εργαλείο είναι. Ο βασικός κορμός της εκτέλεσης των έργων θα είναι ο σχετικός νόμος και το παρόν νομοθετικό πλαίσιο, μέσα από το οποίο η Κυβέρνηση ήδη έχει δημοπρατήσει έργα 6 δισεκατομμυρίων ευρώ.

Πιστέψτε με -και κυρίως στην Αντιπολίτευση το λέω- σπάνια ο ιδιωτικός τομέας θα αναλάβει το κόστος της ωρίμανσης έργων τα οποία δεν θα έχουν αναπτυξιακό ή κοινωνικό αποτύπωμα ή δεν θα γίνουν εύκολα αποδεκτά από την πολιτεία. Λάβετε υπ’ όψιν ότι ακόμη και η ωρίμανση αυτή του ιδιωτικού τομέα θα απαιτήσει χρόνο μεγαλύτερο από μία κυβερνητική ή υπουργική θητεία. Δεν νομίζω ότι οι μεγάλες τεχνικές εταιρείες τρελαίνονται να αναλάβουν αυτόν τον κίνδυνο, χωρίς να είναι σίγουρες -όπως είπα στην αρχή- για το αναπτυξιακό αποτύπωμα.

Ταυτόχρονα, υπάρχουν και δικλίδες ασφαλείας, με κυριότερη τη δημοπράτηση. Δεν πρόκειται για ανάθεση κάποιας σύμβασης.

Παράλληλα, βάζει και το όριο των 200 εκατομμυρίων. Και εδώ δεν καταλαβαίνω σε καμμία περίπτωση τις αντιρρήσεις της Αντιπολίτευσης. Ενώ διαφωνεί με τη φιλοσοφία του νόμου, ταυτόχρονα κατακρίνει τα όρια. Δηλαδή, αν δεν υπήρχε το όριο, θα ψηφίζατε το νομοσχέδιο, κύριοι της Αντιπολίτευσης; Αν δεν αποφάσιζε τελικά-τελικά ο Πρωθυπουργός ή ο Υπουργός της Επικρατείας, θα το ψηφίζατε, κύριοι της Αντιπολίτευσης; Πέστε το ξεκάθαρα.

Κυρίες και κύριοι συνάδελφοι, η χώρα έχει ανάγκη από υποδομές. Σήμερα το οπλοστάσιό της διευρύνεται. Προφανώς, επειδή ο ιδιωτικός τομέας θα έχει την πρωτοβουλία, υπάρχει ανάγκη για την ύπαρξη δικλίδων ασφαλείας. Υπάρχουν στο νομοσχέδιο. Είναι λογικό, βέβαια, η ΕΑΑΔΗΣΥ και η Αρχή Ανταγωνισμού να κάνουν κάποιες επισημάνσεις. Αυτός είναι ο ρόλος τους. Να μεταφράζουμε, όμως, τις επισημάνσεις αυτές ως «δώρα σε ολιγάρχες» και άλλα φαιδρά, πάει πολύ.

Προσωπικά, δεν βλέπω μεγαλύτερους κινδύνους διαφάνειας ή διαφθοράς απ’ όσους υπάρχουν πάντα σε μία ανοικτή οικονομία και με τις σχέσεις οι οποίες διαμορφώνονται δημοσίου και ιδιωτικού τομέα. Άλλωστε, εσείς τα ξέρετε πολύ καλά. Δεν ήταν πρότυπη σύμβαση αυτό το οποίο συνέβη στο έργο Πάτρα - Πύργος ούτε τα «βοσκοτόπια» ούτε η κατάτμηση των συμβάσεων. Δεν ήταν πρότυπη σύμβαση. Ήταν ένα έργο το οποίο έγινε με τη μέθοδο, με τον νόμο περί δημοσίων έργων. Κι εκεί, λοιπόν, δεν υπήρχαν δικλίδες ασφαλείας και φτάσαμε στο σημείο αυτό.

Τίποτα, όμως, δεν είναι γραμμένο σε πλάκες, όπως οι Δέκα Εντολές. Ως παράδειγμα θα αναφέρω την τροπολογία η οποία ήρθε σήμερα και αφορά στα υδατοδρόμια. Η εμπειρία της αδειοδότησής τους ανέδειξε και την ανάγκη νέων ρυθμίσεων. Έτσι μπορεί να γίνει στο μέλλον και για το συγκεκριμένο νομοσχέδιο. Πρέπει από την πράξη να παίρνουμε παραδείγματα και να μεταφράζουμε σε νομοθετικό πλαίσιο. Αυτό κάνει και η Κυβέρνηση και αυτό, νομίζω, μπορεί να κάνει και για το συγκεκριμένο νομοσχέδιο.

Το σύστημα που νομοθετούμε σήμερα είναι χρήσιμο. Στην πορεία, όπως είπα, θα υπάρχει δυνατότητα να βελτιωθεί. Τέλος, πριν από τις επόμενες εκλογές θεωρώ ότι πολύ δύσκολα θα εφαρμοστεί σε κάποιο έργο. Κι επειδή είναι σίγουρη η Αντιπολίτευση ότι θα είναι και κυβέρνηση, δεν κατανοώ και τα θέματα τα οποία έβαλε ο εισηγητής της Αντιπολίτευσης στην πρώτη του ομιλία στην επιτροπή, που είχε πρόβλημα με τον Υπουργό Επικρατείας, ο οποίος θα έχει λόγο. Μάλλον, προεξοφλήσατε ότι η Νέα Δημοκρατία θα είναι κυβέρνηση πάλι.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Σιμόπουλε.

Καλείται στο Βήμα ο κ. Σωκράτης Φάμελλος από τον ΣΥΡΙΖΑ - Προοδευτική Συμμαχία και να ετοιμάζεται ο κ. Πουλάς από το Κίνημα Αλλαγής.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, αν προσπαθούσε κάποιος να περιγράψει με μία λέξη το νομοσχέδιο που έχουμε σήμερα μπροστά μας, θα μπορούσε εύκολα να το χαρακτηρίσει ως την προσπάθεια του κ. Καραμανλή να αφαιρέσει από τα δημόσια έργα τον χαρακτηρισμό «δημόσια».

Ζηλέψατε φαίνεται τη δόξα του κ. Σκρέκα και του κ. Χατζηδάκη, που αφαίρεσαν το «δέλτα» από τη ΔΕΗ και βλέπουμε πού κατέληξαν για όλους τους καταναλωτές οι λογαριασμοί ρεύματος. Το μοντέλο ΔΕΗ που θέλει να εφαρμόσει ο κ. Καραμανλής στα έργα υποδομής είναι, πρακτικά, να νέμονται λίγοι τα έργα και να πληρώνουν κόστος όλοι οι πολίτες και όλες οι επιχειρήσεις.

Όπως η Κυβέρνηση, δηλαδή, βάζει πλάτη στο καρτέλ της ενέργειας μέσα σε μια ολιγοπωλιακή αγορά με στρεβλώσεις, που ανεβάζει κατακόρυφα όμως, το κόστος στην ενέργεια, έτσι και στα έργα, με εισηγητή πλέον τον κ. Καραμανλή, θέλει να παραχωρήσει τα μη δημόσια πλέον έργα σε ένα καρτέλ λίγων και πολύ μεγάλων εργολάβων.

Αυτή η πορεία έχει ξεκινήσει ήδη με τον ν.4782, τον προηγούμενο νόμο. Έτσι, λοιπόν, έχουμε ένα πλαίσιο όπου παρακολουθήστε τι γίνεται: Ιδιώτες καθορίζουν τις τεχνικές προδιαγραφές, ιδιώτες καθορίζουν τις τιμές των υλικών και των εργασιών, ιδιώτες εκπονούν τις μελέτες, ιδιώτες επιβλέπουν και τα έργα και τις μελέτες, ιδιώτες μετρούν και όλοι αυτοί πληρώνονται από τον ανάδοχο. Δηλαδή, «Γιάννης κερνάει, Γιάννης πίνει».

Υπάρχει, βέβαια, ένα επιχείρημα, ότι τουλάχιστον τώρα θα έχουμε έργα που ικανοποιούν τις ανάγκες της κοινωνίας. Δυστυχώς, αυτό δεν βρίσκεται στην ατζέντα του κ. Καραμανλή. Τα πρότυπα έργα δεν θα προκύπτουν από έναν σχεδιασμό κοινωνικών αναγκών, αναπτυξιακό, χωροταξικό, αλλά θα επιλέγονται επειδή καλύπτουν τις ανάγκες του αναδόχου. Κι αυτό λέει και η ΕΑΑΔΗΣΥ. Το είπε και στην ακρόαση φορέων.

Καταργείται έτσι ο σχεδιασμός για την υλοποίηση δημόσιων έργων. Δεν υπάρχει αναπτυξιακό σχέδιο, δεν υπάρχει χωροταξία, δεν υπάρχει δημοκρατικός προγραμματισμός. Γιατί, αν βάλουμε τέτοιους όρους, σκέφτονται τα στελέχη της Νέας Δημοκρατίας, τότε μπορεί να μην εξυπηρετούνται οι ανάγκες του εργολάβου. Οπότε, τι να το κάνουμε το νομοσχέδιο, που είναι φωτογραφικό για να ικανοποιεί τους πολύ μεγάλους εργολάβους; Στα συρτάρια, λοιπόν, και το σχέδιο ανάπτυξης, όπως κάνατε και στον αναπτυξιακό νόμο.

Νεοφιλελευθερισμός αλά Μητσοτάκη σημαίνει ότι παραδίδεις τα κλειδιά της χώρας σε λίγους και ισχυρούς και αυτοί σού επιτρέπουν να είσαι στην πολιτική εξουσία και να αναπαράγεται η καρέκλα και η οικογενειοκρατία. Αντί να κινητροδοτείται στη χώρα μας η διαβούλευση, η συμμετοχή, η διεπιστημονικότητα, η ενίσχυση της αυτοδιοίκησης, η ανθεκτικότητα στην κλιματική κρίση, η βιώσιμη ανάπτυξη, τα αφήνετε όλα αυτά μόνο για επικοινωνιακά πυροτεχνήματα. Τα λέει συχνά ο κ. Μητσοτάκης με το ψεύτικο «πράσινο» προσωπείο. Στην πράξη, όμως, παραχωρείτε την πρωτοβουλία του σχεδιασμού σε ιδιώτες.

Νομίζω ότι μπορείτε να καταλάβετε πόσο επικίνδυνο είναι όταν αποφασίζετε να παραχωρήσετε όχι μόνο την περιουσία της χώρας, όχι μόνο τους πόρους δηλαδή, αλλά και την ασφάλεια στο κριτήριο του κέρδους λίγων και πολύ μεγάλων εργολαβικών εταιρειών.

Ακόμα και τα έργα ασφάλειας, τα αντιπλημμυρικά, τα αντισεισμικής προστασίας, τα έργα ανθεκτικότητας, όπως η πολιτική προστασία, θα εξαρτώνται και θα προτεραιοποιούνται ανάλογα με το αν ικανοποιούν την όρεξη, δηλαδή την κερδοφορία, λίγων επιχειρηματικών ομίλων, οι οποίοι θα τα κατέχουν κιόλας και θα τα διαχειρίζονται και θα προσπορίζονται και κέρδη.

Χωροταξικές και πολεοδομικές μεταρρυθμίσεις θα εξαρτώνται από έναν μεγάλο όμιλο. Δίκτυα ενεργειακά δεν θα κατασκευάζονται με βάση το σχέδιο ανάπτυξης της χώρας ή με τις ανάγκες των ακριτικών περιοχών, αλλά με βάση τα κέρδη του εργολάβου. Δρόμοι, λιμάνια, γέφυρες, όλα αυτά δεν θα πηγαίνουν με βάση την κοινωνική χρησιμότητα ούτε με πολιτικό σχέδιο, αλλά με τους δείκτες κερδοφορίας.

Η κοινωνία και η πολιτεία χάνει το δικαίωμά της να σχεδιάζει με αυτά που κάνει η Νέα Δημοκρατία. Μας πάει πίσω από την Ευρώπη -αυτό είναι ξεκάθαρο-, όπου εκεί υπάρχουν στοιχεία δημοκρατικού προγραμματισμού. Εδώ το σύστημα εξουσίας Μητσοτάκη έχει επιλέξει τη λογική της «Άγριας Δύσης».

Έτσι, λοιπόν, μία οικονομική οντότητα θα προτείνει το έργο, θα το μελετά, θα το κατέχει, θα το διαχειρίζεται με αδιαφάνεια και με προσωπική παρέμβαση του Υπουργού σε όλες τις φάσεις, με προκλητικές υπερεξουσίες. Το «Γιάννης κερνάει, Γιάννης πίνει» σημαίνει ότι ο Υπουργός συμμετέχει στην επιτροπή, εγκρίνει το αποτέλεσμά της ή το απορρίπτει μετά, εκ των υστέρων, μόνος του κι έτσι δεν υπάρχουν κριτήρια ούτε οικονομικής βιωσιμότητας ούτε χρηματοοικονομικής βιωσιμότητας ούτε απόδοσης ούτε εύλογης τιμολόγησης ούτε διαφάνεια ούτε λογοδοσία.

Νομίζω ήταν ξεκάθαρα αυτά που είπαν οι φορείς στην επιτροπή. Παραδείγματος χάριν, η ΕΑΑΔΗΣΥ είπε ότι η αναθέτουσα αρχή επιδιώκει το δημόσιο συμφέρον και ο ιδιωτικός φορέας είναι λογικό να ικανοποιεί τα οικονομικά και τα επαγγελματικά του συμφέροντα. Λέει ξεκάθαρα η Αρχή Δημοσίων Συμβάσεων ότι αυτό το σχέδιο νόμου μάς οδηγεί σε έργα που ικανοποιούν τον ανάδοχο και όχι το δημόσιο συμφέρον ούτε την πολιτεία.

Το πιο σημαντικό, βέβαια, που λέει είναι ότι δεν υπάρχουν αυτές οι προτάσεις στις οδηγίες και σε κάθε περίπτωση το σύστημα δημοσίων συμβάσεων πρέπει να διέπεται από τη διαφάνεια, από την ίση μεταχείριση. Γιατί τι λένε οι εργολάβοι, οι ίδιες οι εργοληπτικές εταιρείες; Μας λένε ότι «το νομοθέτημα αυτό θεσμοθετεί την παράκαμψη και είναι πονηρούτσικο». Το είπε απ’ ό,τι βλέπω και η ΠΕΣΕΔΕ και η ΠΕΔΜΕΔΕ.

Τι είπε, όμως, η Επιτροπή Ανταγωνισμού στην ακρόαση των φορέων; Ας δούμε και αυτό. Λέει ότι η χρήση του συγκεκριμένου εργαλείου έχει νόημα μόνο όταν το μεγαλύτερο ποσοστό, ας πούμε το 90%, του κόστους το αναλαμβάνει ο ανάδοχος.

Εδώ ισχύει κάτι τέτοιο; Όχι. Η Κυβέρνηση κάνει αυτό το φωτογραφικό νομοθέτημα για να ικανοποιήσει τους κολλητούς της, ξεκάθαρα, που πάνε και διεκδικούν τους πόρους στο Ταμείο Ανάκαμψης. Άρα ούτε τις προτάσεις της ΕΑΑΔΗΣΥ ούτε τις προτάσεις της Επιτροπής Ανταγωνισμού αποδέχεται η Κυβέρνηση.

Είναι ψέματα αυτό που είπε ο κ. Καραμανλής, ότι φέρνει νομοτεχνικές που ικανοποιούν τις προτάσεις της ΕΑΑΔΗΣΥ και της Επιτροπής Ανταγωνισμού. Το αντίθετο κάνει.

Και, για να σας πω την αλήθεια, οι μόνες αλλαγές που κάνει η Κυβέρνηση είναι ότι αλλάζει την ΕΑΑΔΗΣΥ. Κατατέθηκε σήμερα νόμος που αλλάζει την ΕΑΑΔΗΣΥ, γιατί τολμάει και μιλάει. Δηλαδή έτσι σέβεται τις ανεξάρτητες αρχές, γιατί έκανε και ένα τέτοιο λογύδριο προηγουμένως ο κ. Καραμανλής, ότι εμείς δεν τις σεβόμασταν. Όμως, αυτά ιδρύθηκαν με την κυβέρνηση του ΣΥΡΙΖΑ και ενισχύθηκαν και τώρα την καταργείτε, γιατί έχει τη γνώμη και τοποθετείται.

Αυτά νομίζω ότι δεν μπορείτε να τα κρύψετε, γιατί είναι στα πρακτικά της Βουλής και από ό,τι φάνηκε στα πρακτικά της Βουλής, ακούσαμε και από αναδόχους να λένε ότι έχουμε κάνει πανηγύρι τα τελευταία χρόνια με τις αναθέσεις και τις διαδικασίες πλήρους αδιαφάνειας. Τα διαβάζω από τα πρακτικά.

Έτσι, λοιπόν, όλη η δημόσια περιουσία και τα δημόσια οικονομικά θα δρομολογούνται από τις ιδέες και τις πρωτοβουλίες του ιδιωτικού τομέα, με σοβαρούς δημοσιονομικούς κινδύνους, που φαίνεται ότι αγνοούνται από την Κυβέρνηση. Δεν την ενδιαφέρει την Κυβέρνηση τι ποσά θα επιβαρύνουν τον δημόσιο τομέα τα επόμενα χρόνια, γιατί δεσμεύει για μεγάλη περίοδο τα δημόσια οικονομικά και έτσι η προτεραιότητά σας είναι μόνο τι θα κερδίσουν οι εργολάβοι. Με μεγάλη ευκολία και χωρίς κανένα συναίσθημα ευθύνης σπαταλάτε την περιουσία της Ελλάδας, δεσμεύετε πόρους σε βάθος χρόνου και υποθηκεύετε τη δημοσιονομική σταθερότητα εσείς, που το παίζατε οι πιστοί της δημοσιονομικής σταθερότητας.

Και βέβαια, οι δημόσιες υπηρεσίες συνεχώς φθίνουν. Είναι μπελάς για εσάς οι δημόσιες υπηρεσίες. Δεν τις ενισχύετε. Παραπονέθηκε ο προηγούμενος εισηγητής ότι καθυστερούν οι μελέτες από τις δημόσιες υπηρεσίες και εμείς ρωτάμε πολύ απλά: «Γιατί δεν ενισχύονται σε τεχνογνωσία και σε στελέχη;». Γιατί τότε θα μπορούσαν να διαχειριστούν έργα πολυπλοκότητας και υπάρχει εμπειρία και από το μετρό και από τη γέφυρα Ρίου - Αντιρρίου και από τα ολυμπιακά έργα. Δεν την αξιοποιείτε, αλλά απαξιώνετε συνέχεια τις δημόσιες υπηρεσίες, για να έχετε μετά το επιχείρημα ότι καθυστερούν τα έργα και να ιδιωτικοποιήσετε και τη λειτουργία παραγωγής των έργων. Είναι ξεκάθαρο ότι οι καλές και δυνατές υπηρεσίες για εσάς είναι μπελάς, δεν τις θέλετε. Δεν κάνετε προσλήψεις, δεν τις ενισχύετε στην τεχνογνωσία.

Οφείλω, όμως, να αναγνωρίσω -και κλείνω, κύριε Πρόεδρε- ότι είστε συνεπείς. Όλο το νομοσχέδιο είναι ένας οδοστρωτήρας. Αποδομείτε δημόσιες λειτουργίες, αδυνατίζετε την Ελλάδα, αδυνατίζετε τις λειτουργίες των υπηρεσιών, γιατί αυτό που σας ενδιαφέρει είναι να έχετε ένα κράτος αδύναμο, για να έχετε δικαιολογία να γίνεται το πλιάτσικο των λίγων κολλητών του συστήματος εξουσίας Μητσοτάκη. Αυτό, όμως, δεν βοηθάει τη χώρα μας, δεν βοηθά την τεχνική παραγωγή, δεν βοηθάει την ασφάλεια των κατασκευών, την ποιότητα ζωής, το περιβάλλον.

Για να γλιτώσετε από όλα αυτά, βέβαια, έχετε τη λίστα Πέτσα, φιμώνετε τα μέσα ενημέρωσης -και με τους μεγάλους εργολάβους γίνεται αυτό- και, φυσικά, δίνετε τις αναθέσεις στους δικούς σας ανθρώπους. Το είδαμε μέχρι και στην πανδημία. Δεν ντραπήκατε να χρησιμοποιήσετε την πανδημία ως δικαιολογία, για να αναθέσετε απευθείας 7 δισεκατομμύρια ευρώ, λεφτά των Ελλήνων πολιτών, για να κάνετε χατίρια στους κολλητούς σας.

Κάπως έτσι -νομίζω- έγινε και με ένα επιπλάδικο στις Σέρρες, που πήρε μία σύμβαση υγειονομικού υλικού. Μην τα ξεχνάμε αυτά, δεν μπορείτε να τα κρύψετε. Έχουν καταγραφεί και τα είπαν σε πρόσφατη επίσκεψη του Προέδρου μας, του Αλέξη Τσίπρα, στην ΕΑΑΔΗΣΥ, τα κατέθεσαν τα ίδια τα στελέχη της ΕΑΑΔΗΣΥ. Πιθανά γι’ αυτό τούς τιμωρείτε και τώρα την καταργείτε.

Θέλετε μια Ελλάδα αδύναμη, τον πολίτη και τον επιχειρηματία αδύναμο και κατηγορούμενο για ατομική ευθύνη, «και φταις που είσαι μόνος και αδύναμος και σε κατηγορώ και σε βάζω στην άκρη, για να κάνω παιχνίδια με τους μεγάλους εργολαβικούς ομίλους».

Αυτή είναι και η μεγάλη μας διαφορά. Εμείς θέλουμε ένα κράτος ισχυρό, ανθρώπινο, με πολιτική προστασία, με σεβασμό στη βιώσιμη ανάπτυξη, με ισχυρές υπηρεσίες, με ανταγωνιστικό ιδιωτικό τομέα και όχι παρασιτικό, όπως εσείς εκπαιδεύετε τους κολλητούς σας να είναι έναντι των δημόσιων πόρων.

Οφείλω, όμως, να πω, κύριε Πρόεδρε, ότι έχουμε και σοβαρές ενστάσεις για τις τροπολογίες.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** Έχουμε μία τροπολογία που νομοθετεί ότι το Κτηματολόγιο θα κλείσει με εκκρεμότητες, τροπολογίες που καθορίζουν όρους δόμησης με νόμο κατά παράβαση του πολεοδομικού σχεδιασμού, απευθείας αναθέσεις, αναδρομική επιβολή εγγυητικής επιστολής ακόμα και σε μικρά έργα ΑΠΕ. Κατεβάζετε το όριο στο οποίο μπαίνουν οι εγγυητικές επιστολές, χτυπάτε και τα μικρά έργα ανανεώσιμων πηγών ενέργειας.

Είναι μια απαράδεκτη διαδικασία νομοθέτησης, η οποία απεικονίζει αυτό που έλεγε ο Πρωθυπουργός σας ότι δεν θα είστε. Είστε μια Κυβέρνηση τουρλού, η οποία είναι και επικίνδυνη για τη χώρα μας.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και καλείται στο Βήμα ο κ. Ανδρέας Πουλάς του Κινήματος Αλλαγής και να ετοιμάζεται η κ. Αγγελική Αδαμοπούλου από το ΜέΡΑ25.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, μετά τον κ. Πουλά για τη δεύτερη νομοτεχνική, γιατί δεν ισχύουν αυτά που είπε ο κ. Καραμανλής, έχω μία ερώτηση.

**ΠΡΟΕΔΡΕΥΩΝ (Απόστολος Αβδελάς):** Κύριε Σπίρτζη, έχετε κλείσει με τις παρεμβάσεις σας, να είμαστε δίκαιοι. Εσείς είπατε να εφαρμόσω τον Κανονισμό, δεν το είπα εγώ.

**ΧΡΗΣΤΟΣ ΣΠΙΡΤΖΗΣ:** Ναι, εγώ το είπα, δεν έχω κάνει παρέμβαση μέχρι τώρα. Έχει καταθέσει νέα νομοτεχνική και έχουμε ερώτηση. Προβλέπεται από τον Κανονισμό. Συγγνώμη, να μη φέρνουν νομοτεχνικές και τροπολογίες.

**ΧΡΗΣΤΟΣ ΓΙΑΝΝΟΥΛΗΣ:** Προβλέπεται, κύριε Πρόεδρε, από τον Κανονισμό για τις νομοτεχνικές.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Πουλά, μπορείτε να ξεκινήσετε.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ζούμε σε μια εποχή όπου τίποτα δεν είναι σταθερό και δεδομένο.

Αφ’ ενός, σε παγκόσμια κλίμακα οι αναθεωρητικές τάσεις φαίνεται να κερδίζουν έδαφος σε επιθετικότητα και σπουδαιότητα. Η εισβολή στην Ουκρανία δημιουργεί νέα δεδομένα και συνεπάγεται τεκτονικές αλλαγές, από τη μετατόπιση των παγκόσμιων κεφαλαίων έως την αιφνίδια επιτάχυνση του ευρωπαϊκού οικοδομήματος, τόσο πολιτικά όσο και στρατιωτικά.

Αφ’ ετέρου, σε εθνικό επίπεδο βγήκαμε από μια δεκαετή οικονομική κρίση, που προκάλεσε πρωτοφανή φτωχοποίηση, περνάμε μέσα από την πανδημία, που επηρεάζει συθέμελα την ελληνική κοινωνία, και ζούμε σε ένα εθνικά επισφαλές και δύσκολο περιβάλλον.

Μέσα σε έναν τέτοιο κόσμο που φλέγεται και που απαιτεί εθνική εγρήγορση, προνοητικότητα, σύνεση και σπουδή, φέρνετε προς ψήφιση ένα νομοσχέδιο που δείχνει ότι κάποιοι εντός της Κυβέρνησης ζουν εκτός πραγματικότητας. Θεωρείτε ότι αυτή τη χρονική στιγμή αυτό που χρειάζεται η ελληνική κοινωνία είναι ένα νομοσχέδιο σαν το συγκεκριμένο; Ποια εθνική ανάγκη εξυπηρετεί σήμερα και ποια εθνική προτεραιότητα, πέρα από την εξυπηρέτηση συγκεκριμένων ιδιωτικών συμφερόντων μεγάλων κατασκευαστικών εταιρειών;

Πρόκειται για ένα σχέδιο νόμου που, βεβαίως, είναι πιστό στην πολιτική σας φιλοσοφία. Μετά την παγιοποίηση κατά παρέκκλιση των κειμένων διατάξεων προμηθειών με πρόσχημα την πανδημία, που ουσιαστικά έχει καταργήσει τον ν.4412/2016, έρχεστε να ολοκληρώσετε το έργο σας, καθιστώντας τον ιδιωτικό τομέα αποφασιστικό παράγοντα ωρίμανσης δημόσιων έργων, χωρίς εγγυήσεις διασφάλισης της διαφάνειας και του υγιούς ανταγωνισμού και της προστασίας του δημοσίου συμφέροντος.

Με πρόσχημα την καινοτομία, την πολυπλοκότητα των προς υλοποίηση έργων υποδομών αρμοδιότητας του Υπουργείου Υποδομών και Μεταφορών και του Υπουργείου Περιβάλλοντος, οι ιδιωτικοί φορείς θα προτείνουν μελέτες και κατασκευές, παρακάμπτοντας την εθνική νομοθεσία περί δημοσίων έργων, υπό τη διαδικασία των πρότυπων προτάσεων, που εγείρει σοβαρά ερωτηματικά νομιμότητας, συμμόρφωσης με το Κοινοτικό Δίκαιο. Για τον σκοπό αυτό θέτετε συγκεκριμένες προϋποθέσεις, φωτογραφίζοντας κατά συνέπεια και συγκεκριμένα έργα. Η προϋπολογιζόμενη αξία εκάστου έργου πρέπει να υπερβαίνει το ποσό των 200 εκατομμυρίων ευρώ και να μην έχει ενταχθεί στον σχεδιασμό της αναθέτουσας αρχής ή του αναθέτοντος φορέα.

Παράλληλα, όμως, θεσπίζετε και εξαιρέσεις για έργα που έχουν ενταχθεί στον σχεδιασμό της αναθέτουσας αρχής ή στο Πρόγραμμα Δημοσίων Επενδύσεων και παρουσιάζουν χαμηλό βαθμό ωρίμανσης, καθώς και έργα που διαθέτουν εισήγηση της Επιτροπής Αξιολόγησης των Πρότυπων Προτάσεων. Είναι προφανής ο κίνδυνος οι εξαιρέσεις να καταστούν ο κανόνας και τελικά η υλοποίηση όλων των σημαντικών έργων υποδομών να περνάει από την εφαρμογή της συγκεκριμένης διαδικασίας, παραγκωνίζοντας στην πράξη τον νόμο περί δημοσίων έργων.

Τα όργανα δε που θα εισηγούνται και θα εγκρίνουν την ένταξη μίας μελέτης ή ενός έργου στη συγκεκριμένη διαδικασία θα είναι αποκλειστικά κυβερνητικά, χωρίς καμμία δικλίδα ανεξαρτησίας, αδιαβλητότητας και διαφάνειας.

Ως προς την κρίση δε επί των χαρακτηριστικών της καινοτομίας και της πολυπλοκότητας που απαιτούνται για τη δυνατότητα υποβολής προτάσεων από τους ιδιωτικούς φορείς, δεν υπάρχουν ούτε κριτήρια ούτε διαδικασία αξιολόγησης. Ως αιτιολογία για τη θέσπιση των πρότυπων προτάσεων παρουσιάζετε την αποφυγή των καθυστερήσεων και της γραφειοκρατίας του δημόσιου τομέα. Από πότε βαφτίζεται η τήρηση των νόμων και η διασφάλιση της διαφάνειας και του υγιούς ανταγωνισμού ως γραφειοκρατία; Και σε ποιον βαθμό αναμένεται η συγκεκριμένη διαδικασία των πρότυπων προτάσεων να μπορέσει να θεραπεύσει τις καθυστερήσεις και τη γραφειοκρατία που επικαλείστε; Και πώς είναι δυνατόν να μην υπάρχουν καθυστερήσεις, όταν ο δημόσιος τομέας είναι αποψιλωμένος στις πιο καίριες θέσεις;

Θυμίζω ότι, αντί η Κυβέρνησή σας να δρομολογήσει προσλήψεις δημόσιων υπαλλήλων υψηλών προσόντων, έχετε γεμίσει κάθε δημόσιο φορέα με μετακλητούς αμφιβόλων προσόντων και αξιολόγησης, εκτοξεύοντας τον αριθμό τους σε ύψος ρεκόρ.

Η περιφρόνηση της Κυβέρνησής σας προς τον δημόσιο τομέα φάνηκε και στην περίοδο της πανδημίας. Ενώ όλες οι χώρες της Ευρώπης στήριζαν με κάθε τρόπο τα εθνικά συστήματα υγείας τους, εσείς επιφυλάσσατε μόνο χειροκροτήματα, είσοδο ιδιωτών σε αυτά με άνισους όρους σε σχέση με το μόνιμο ιατρονοσηλευτικό προσωπικό, επιδεικνύοντας παγερή σιωπή στα δίκαια αιτήματά τους. Μετά πήρε σειρά ο ΕΦΚΑ και στο τέλος δίνετε τα πάντα και στα δημόσια έργα. Και όχι μόνο αυτό, αλλά επιπλέον επιλέγετε μια διαδικασία για την ωρίμανση των έργων που δεν συνδέεται σε κανένα σημείο με τον περιφερειακό και τοπικό σχεδιασμό για την ανάπτυξη της κάθε περιοχής.

Επί της ουσίας, προτεραιοποίηση στην υλοποίηση των έργων θα γίνεται ερήμην των τοπικών κοινωνιών. Θα είναι επιλογή αποκλειστικά της κεντρικής εξουσίας σε συνεργασία με τις κατασκευαστικές μελετητικές εταιρείες και όχι αποτέλεσμα διαβούλευσης με τους κατά τόπους φορείς και τις ανάγκες των τοπικών κοινωνιών.

Κύριε Υπουργέ, είναι φανερό ότι έχετε θέσει σε εφαρμογή τον πραγματικό κυβερνητικό σας σχεδιασμό. Για να τον υλοποιήσετε, δεν διστάζετε να εκμεταλλευτείτε τις παθογένειες του δημόσιου τομέα, για να φέρετε τους ιδιώτες παντού ως πανάκεια. Μόνο στον προγραμματισμό του Υπουργείου Υποδομών και Μεταφορών εντάσσονται έργα ύψους 13 δισεκατομμυρίων ευρώ, τα οποία, όμως, δεν μπορούν να υλοποιηθούν χωρίς διαβούλευση με τις τοπικές κοινωνίες και χωρίς συνάφεια με τις τοπικές ανάγκες. Η Κυβέρνησή σας επιτρέπει ουσιαστικά η περιφερειακή ανάπτυξη να καθοριστεί από μία σειρά επιχειρηματικά συμφέροντα με άγνωστο κοινωνικό αποτύπωμα και ερήμην της κοινωνίας.

Το Κίνημα Αλλαγής, σε αντίθεση με την Κυβέρνησής σας, εξακολουθεί να εμπιστεύεται τον δημόσιο τομέα, την τοπική αυτοδιοίκηση, να ενθαρρύνει τους πολίτες να συμμετέχουν και να συνδιαμορφώνουν το μέλλον τους, το οποίο σε καμμία περίπτωση δεν πρέπει να αφεθεί να καθορίζεται και να προτεραιοποιείται από ιδιωτικά συμφέροντα και σε κλειστά κυβερνητικά γραφεία ερήμην της κοινωνίας. Το Κίνημα Αλλαγής, σε αντίθεση με την Κυβέρνησής σας, εξακολουθεί να εμπιστεύεται τον δημόσιο τομέα, την τοπική αυτοδιοίκηση, να ενθαρρύνει τους πολίτες να συμμετέχουν και να συνδιαμορφώνουν το μέλλον τους, το οποίο σε καμμία περίπτωση δεν πρέπει να αφεθεί να καθορίζεται και να προτεραιοποιείται από ιδιωτικά συμφέροντα και σε κλειστά κυβερνητικά γραφεία ερήμην της κοινωνίας.

Γι’ αυτούς τους λόγους που σας ανέφερα, καταψηφίζουμε το παρόν σχέδιο νόμου.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ κύριε Πουλά και για την τήρηση του χρόνου.

Καλείται στο Βήμα η κ. Αγγελική Αδαμοπούλου από το ΜέΡΑ25.

Και να ετοιμάζεται ο κ. Σταμενίτης από τη Νέα Δημοκρατία.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, πριν ξεκινήσω την τοποθέτησή μου, θα ήθελα και εγώ από το Βήμα της Βουλής να εκφράσω τα δημόσια θερμά συλλυπητήριά μου για τις πρόσφατες μεγάλες απώλειες τόσο της Μαριέττας Γιαννάκου όσο και του Δημήτρη Τσοβόλα. Πρόκειται για δύο πολιτικά πρόσωπα, τα οποία διακρίθηκαν για την εντιμότητά τους, το ήθος τους, τη συνέπειά τους, τη μαχητικότητά τους και δεν δίστασαν, βέβαια, να αντιπαρατεθούν ακόμη και με τις ίδιες τις παρατάξεις τους, υπερβαίνοντας τις στείρες κομματικές γραμμές. Οπωσδήποτε, λοιπόν, ο πολιτικός κόσμος είναι ακόμη πιο φτωχός.

Δεν θα μπορούσα να μην αναφερθώ στις τραγικές εξελίξεις που σηματοδοτεί ο πόλεμος στην Ουκρανία. Όπως έχει αποδείξει περίτρανα η ιστορία από έναν πόλεμο προκύπτουν πολλοί περισσότεροι ηττημένοι αριθμητικά και λιγότεροι, αλλά ξεκάθαροι, κερδισμένοι νικητές.

Από τον συγκεκριμένο πόλεμο ο αυτονόητα ηττημένος, χαμένος, είναι ο ουκρανικός λαός, όπως ήταν ο λαός της Κύπρου το 1974. Είναι τα θύματα τα οποία θα πληρώσουν με τη ζωή τους και με την υγεία τους τις παράλογες πολιτικές αποφάσεις. Ηττημένοι είναι οι πρόσφυγες οι οποίοι θα αναγκαστούν να ξεριζωθούν από τα χώματα της πατρίδας τους, είναι ο λαός της Ρωσίας ο οποίος θα πεινάσει από τις οικονομικές κυρώσεις, οι οποίες έχουν αρχίσει ήδη να επιβάλλονται. Ηττημένη, βεβαίως, είναι η Ευρωπαϊκή Ένωση, η οποία δεν φρόντισε προληπτικά να αφυπνιστεί, προκειμένου να προλάβει αυτόν τον πόλεμο, ο οποίος λαμβάνει χώρα στο κέντρο της ευρωπαϊκής ηπείρου. Ηττημένοι είμαστε όλοι μας, οι οποίοι βρισκόμαστε ενώπιον ενός φαντάσματος. Βρισκόμαστε μπροστά στο φάντασμα ενός εκτεταμένου πολέμου και μιας καλπάζουσας ανέχειας. Και βεβαίως, ηττημένη η δημοκρατία και η σοβαρότητα της Ελλάδας με έναν Πρωθυπουργό ο οποίος πήρε μια απόφαση μονομερώς για τη στάση που θα κρατήσει η χώρα μας, χωρίς να έχει φροντίσει να συγκαλέσει ένα Συμβούλιο Πολιτικών Αρχηγών των κομμάτων. Θεώρησε μονομερώς ότι μπορούσε να λάβει αυτή την απόφαση, παρακάμπτοντας με αυτόν τον τρόπο και δείχνοντας ότι γράφει στα παλαιότερα των υποδημάτων του αθροιστικά την πλειονότητα των Ελληνίδων και των Ελλήνων με μία άκρως αντιδημοκρατική απόφαση και πολιτική η οποία μάλιστα διχάζει με έναν ολοκληρωτικό αφορισμό ότι όταν συντρέχει το εθνικό συμφέρον, τότε δεν χωρούν οι διαφωνίες.

Είναι πραγματικά ντροπή, κύριοι της Κυβέρνησης, να θεωρείτε ή να πιστεύετε ότι εσείς ξέρετε καλύτερα από τον οποιονδήποτε ποιο είναι το εθνικό συμφέρον και να θεωρείτε έμμεσα ότι είναι προδότης ο πολίτης, ο οποίος διαφωνεί μαζί σας πολλώ δε μάλλον όταν δυόμισι χρόνια τώρα υπονομεύετε με τις πολιτικές σας το εθνικό συμφέρον και όταν είστε οι πρωταθλητές στην παραπληροφόρηση, στα fake news και στον επικοινωνιακό τσαρλατανισμό.

Να δούμε ποιοι είναι οι κερδισμένοι από τον πόλεμο. Κατ’ αρχάς, οι απανταχού πολεμοκάπηλοι. Αυτό το έχει περιγράψει ο Ζμπίγκνιου Μπρεζίνσκι στη μεγάλη σκακιέρα, ο οποίος δεν ήταν αριστερός, ήταν ένας απολύτως δεξιός Αμερικανοπολωνός σύμβουλος ασφαλείας πολλών Αμερικανών Προέδρων. Κερδισμένοι είναι οι λαδέμποροι, οι οποίοι τι κάνουν; Αγοράζουν τα ουκρανικά ομόλογα πολέμου διετούς ή ετήσιας ισχύος με 10% και 11% επιτόκιο και τα οποία ομόλογα είναι αυτά που θα οδηγήσουν την Ουκρανία μετά τη λήξη του πολέμου να μπει σε ένα πάρα πολύ αυστηρό πρόγραμμα δημοσιονομικής πείνας. Κερδισμένοι είναι όσοι προσβλέπουν στις αναθεωρήσεις των διεθνών συνθηκών και σε επεκτατισμούς, όπως είναι η Τουρκία η οποία θα παίξει το γνωστό και σκληρό παιχνίδι της αρπακτικής ουδετερότητας, της ουδετερότητας με ανταλλάγματα. Κερδισμένες είναι οι χώρες οι οποίες παράγουν και εξάγουν φυσικό αέριο, το οποίο τώρα με τον αποκλεισμό της Ρωσίας θα έχει ως αποτέλεσμα όχι μόνο να ανεβάσουν τις τιμές, αλλά να οδηγήσουν τα κράτη-μέλη της Ευρωπαϊκής Ένωσης σε ένα πλειοδοτικό διαγωνισμό υπό τον φόβο της ενεργειακής ανεπάρκειας. Κερδισμένοι, βεβαίως, είναι οι διεθνείς μεγαλέμποροι σιτηρών, οι οποίοι με το να τεθούν εκτός παιχνιδιού, η Ουκρανία και η Ρωσία, θα μοσχοπουλήσουν τις αποθήκες τους στην αγορά, οδηγώντας έτσι τον κόσμο αλλά και την Ελλάδα να πει το ψωμί ψωμάκι όταν ο πληθωρισμός θα εκτινάσσεται στα ύψη. Κερδισμένοι είναι οι απανταχού εθνικιστές, οι αποσταθεροποιητικές δυνάμεις εντός Ευρωπαϊκής Ένωσης και βεβαίως οι βιομήχανοι του πολέμου, οι οποίοι κατέχουν τα περίπου 100 δισεκατομμύρια γερμανικά ευρώ σε εξοπλισμούς.

Ειλικρινά, το ερώτημα το οποίο προκύπτει είναι: Αφού καταδικάζετε τον πόλεμο, γιατί τον υποδαυλίζετε;

**ΠΡΟΕΔΡΕΥΩΝ (Απόστολος Αβδελάς):** Δεν θα σας μείνει χρόνος για το νομοσχέδιο, κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ:** Θα μιλήσω σε λίγο για το νομοσχέδιο, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Μα, έμειναν δύο λεπτά.

**ΑΓΓΕΛΙΚΗ ΑΔΑΜΟΠΟΥΛΟΥ:** Γιατί τον υποδαυλίζετε; Γιατί εμπλέκετε τη χώρα μας σε αυτόν τον πόλεμο, ο οποίος δεν θα είχε επιρροή στη χώρα μας; Πρέπει να καταλάβουμε ότι η Ελλάδα δεν είναι ούτε Ηνωμένες Πολιτείες Αμερικής ούτε Ευρωπαϊκή Ένωση ούτε ΝΑΤΟ που, όταν λαμβάνουν αποφάσεις για την Ελλάδα δεν την υπολογίζουν και δεν τη λογαριάζουν.

Μπαίνω, λοιπόν, στο νομοσχέδιο λέγοντας ότι είμαστε εν μέσω μιας εξοντωτικής οικονομικής κρίσης και μιας πανδημίας θανάτου. Τα χειρότερα μπορούν να συμβούν στη χώρα μας και για την Ελλάδα σε αυτή την κρίσιμη συγκυρία βλέπουμε ότι τα ηνία της πατρίδας μας βρίσκονται στα χέρια μιας αναποτελεσματικής κυβέρνησης που λιβανίζει ολημερίς έναν Πρωθυπουργό κατώτερο των περιστάσεων, ο οποίος τι κάνει εν προκειμένω στο συγκεκριμένο νομοσχέδιο;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Φέρνει ένα νομοσχέδιο κομμένο και ραμμένο στα μέτρα του Ιδρύματος Οικονομικών και Βιομηχανικών Ερευνών και του Συνδέσμου Ελλήνων Βιομηχάνων, κομμένο και ραμμένο στα μέτρα τους από τα συρτάρια τους. Είναι ένα νομοσχέδιο της ασυδοσίας, της αδιαφάνειας, με τις περίφημες συμπράξεις δημοσίου και ιδιωτικού δικαίου, τις προσφιλείς προς εσάς, οι οποίες έρχονται να ευνοήσουν σκανδαλωδώς τον ιδιώτη, με την ίδια την Επιτροπή Ανταγωνισμού να σας λέει ότι οι διαβόητες πρότυπες προτάσεις δεν έχουν κανένα απολύτως νόημα, αν ο ιδιώτης δεν αναλάβει τη χρηματοδότηση και το αντίστοιχο επιχειρηματικό ρίσκο και όχι όταν χαρίζετε την προίκα του δημοσίου έναντι πινακίου φακής και αφήνετε στον ιδιώτη όλα τα ωφελήματα.

Η Ανεξάρτητη Αρχή Δημοσίων Συμβάσεων, καθώς επίσης και η Επιτροπή Ανταγωνισμού εξέφρασαν επιφυλάξεις για τα νέα πανίσχυρα καρτέλ, τα οποία θα ελέγχουν τις αγορές και τις εστίες διαφθοράς που θα ξεσπάσουν. Διότι έχουμε τώρα έργα άνω των 200.000.000 ευρώ, για τα οποία δεν θα υπάρχει καμμία δημόσια εποπτεία, ελλιπής τεχνική και ουσιαστική αξιολόγηση, δηλαδή οι γνωστές fast track διαδικασίες και εντελώς αμφιλεγόμενα κριτήρια που θα γίνονται λάστιχο στα χέρια της εκάστοτε πολιτικής ηγεσίας.

Ο δε πολιτικός ανθρωπότυπος του Υπουργού- μεσάζοντα ιδιωτικών συμφερόντων βλέπουμε να θριαμβεύει για μία ακόμη φορά σε βάρος της έντιμης διαχείρισης, της δημόσιας περιουσίας, του δημόσιου χρήματος και μάλιστα λίγες εβδομάδες αφού είδαμε με τον χιονιά, με τον πιο σκληρό τρόπο, τι σημαίνει να είναι ο ιδιώτης αυτός ο οποίος διαχειρίζεται τις δημόσιες υποδομές, δηλαδή την παταγώδη αποτυχία.

Τελειώνω, λοιπόν, λέγοντας ότι στον πόλεμο με τους πολίτες και με τη νομιμότητα, η μόνη νικήτρια προφανώς θα είναι η Κυβέρνηση.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Αδαμοπούλου, η οποία δεν ξέφυγε πολύ από τον χρόνο.

Κινδυνεύω να γίνω γραφικός, αλλά να ενημερώσω ότι δεν είμαι αυτός που θα πει σε κάποιο συνάδελφο να μην ασχοληθεί με την επικαιρότητα. Προς Θεού! Όμως, ας μην αφιερώνουμε τον περισσότερο χρόνο στην επικαιρότητα και μετά τρέχουμε να προλάβουμε τον χρόνο για το νομοσχέδιο. Έτσι αναγκάζομαι και εγώ να αφήσω τον χρόνο να περάσει, γιατί και εκεί δεν θέλω να διακόψω.

Κύριε Σπίρτζη, έχετε τον λόγο για μία ερώτηση.

**ΧΡΗΣΤΟΣ ΣΠΙΡΤΖΗΣ:** Ευχαριστώ, κύριε Πρόεδρε.

Πριν λίγο ο Υπουργός μάς είπε ότι καταθέτει νομοτεχνική βελτίωση, η οποία δεν διαφέρει από την πρώτη. Ρωτάω για να καταλάβουμε καλύτερα.

Ο Υπουργός μάς είπε ότι καταθέτει νομοτεχνική βελτίωση αποσύροντας την πρώτη. Δεν αλλάζει τίποτε, γιατί είναι μια γραμματική διόρθωση. Το ρωτάω για να καταλάβουμε καλύτερα τι μένει από τις εξαιρέσεις και ο κ. Καραγιάννης, ο Υφυπουργός μάς είπε να διαβάζουμε καλύτερα τις νομοτεχνικές.

Διαβάζουμε λοιπόν επειδή τους ακούμε…

**ΔΙΟΝΥΣΙΟΣ ΣΤΑΜΕΝΙΤΗΣ:** Να κάνω μία παρατήρηση, κύριε Πρόεδρε;

**ΠΡΟΕΔΡΕΥΩΝ (Απόστολος Αβδελάς):** Μισό λεπτό, κύριε Σταμενίτη. Αφήστε τον να μιλήσει, σας παρακαλώ.

**ΧΡΗΣΤΟΣ ΣΠΙΡΤΖΗΣ:** Κύριε Σταμενίτη, δεν θα αλλάξετε τον Κανονισμό της Βουλής, γιατί θέλετε να καλύψετε…

**ΠΡΟΕΔΡΕΥΩΝ (Απόστολος Αβδελάς):** Κύριε Σπίρτζη, μην απαντάτε. Σε εμένα απευθύνεστε.

Κύριε Σταμενίτη, θα απαντήσετε όταν ανεβείτε στο Βήμα.

**ΧΡΗΣΤΟΣ ΣΠΙΡΤΖΗΣ:** Η δεύτερη νομοτεχνική προφανώς δεν είναι ίδια με την πρώτη και μάλιστα στο σημείο αη΄. Τι προβλέπει το σημείο αη΄ που κρατάει την εξαίρεση; Τον καθορισμό, την έγκριση των τεχνικών προδιαγραφών. Δηλαδή εκεί που στήνονται τα έργα και οι προμήθειες. Κρατάνε την εξαίρεση του στησίματος προμηθειών και έργων; Και μας λένε ότι είναι η ίδια νομοτεχνική και μας κάνουν και μάθημα; Συγγνώμη, καλά τα ψέματα που είπατε στον ελληνικό λαό, αλλά και μέσα στο Κοινοβούλιο;

Το δεύτερο γιατί έχει και άλλο σημείο του κρατάει εξαίρεση...

**ΔΙΟΝΥΣΙΟΣ ΣΤΑΜΕΝΙΤΗΣ:** Κύριε Πρόεδρε…

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Σταμενίτη. Γιατί το κάνετε αυτό; Θα απαντήσετε, είναι η σειρά σας!

**ΧΡΗΣΤΟΣ ΣΠΙΡΤΖΗΣ:** Να μη λέτε ψέματα, κύριε Σταμενίτη, μέσα στο Κοινοβούλιο. Κρατάτε την εξαίρεση στησίματος έργων και προμηθειών και μιλάτε και από πάνω!

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Σταμενίτη. Είναι Κοινοβουλευτικός Εκπρόσωπος.

Κύριε Σπίρτζη, σε μένα απευθύνεστε. Το δεύτερο ερώτημα;

**ΧΡΗΣΤΟΣ ΣΠΙΡΤΖΗΣ:** Το δεύτερο είναι η παράγραφος βη΄ που λέει για τις ειδικές περιπτώσεις ματαίωσης της διαδικασίας ανάθεσης δημόσιας σύμβασης έργων και μελετών. Τι είναι αυτό; Να μας το εξηγήσουν. Γιατί το κρατάνε στις εξαιρέσεις;

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, έχετε τον λόγο για να απαντήσετε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Σπίρτζη, αυτή τη στιγμή νομίζω ότι πλέον έχουμε χάσει τα λογικά μας. Αυτό έχουμε χάσει σε αυτή την Αίθουσα…

**ΧΡΗΣΤΟΣ ΣΠΙΡΤΖΗΣ:** Αυτό λέω κι εγώ.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κάνουμε ένα παιχνίδι εντυπώσεων…

**ΧΡΗΣΤΟΣ ΣΠΙΡΤΖΗΣ:** Παιχνίδι εντυπώσεων;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Σπίρτζη, σας διέκοψα;

**ΠΡΟΕΔΡΕΥΩΝ (Απόστολος Αβδελάς):** Κύριε Σπίρτζη, δεν σας διέκοψε. Το κάνετε συνέχεια. Σας παρακαλώ!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Να καταλάβουμε κάτι το οποίο είναι προφανές. Όταν εκνευρίζεστε και διακόπτετε, χάνετε το δίκιο σας και δίκιο να έχετε. Επομένως, αν θέλετε να με ακούσετε, πολύ ευχαρίστως. Αν θέλετε να διακόπτετε, να καθίσω και εγώ να σας ακούω να κάνετε τους μονολόγους που κάνετε. Έτσι έχετε μάθει και έτσι έχετε συνηθίσει στα αμφιθέατρα προφανώς που έχετε θητεύσει, κύριε Σπίρτζη, εσείς και οι ομοϊδεάτες σας.

Επανέρχομαι λοιπόν. Κύριοι συνάδελφοι, γιατί υπάρχει αυτός ο εκνευρισμός στον ΣΥΡΙΖΑ. Διότι εσείς νομοθετούσατε με εξαιρέσεις στα έργα ΣΔΙΤ, τα οποία έργα ΣΔΙΤ ενώ τα νομοθετούσατε και ενώ κάνατε έργα ΣΔΙΤ, τώρα έρχεστε και κουνάτε το δάχτυλο στην Κυβέρνηση, γιατί και εμείς κάνουμε έργα σύμπραξης ιδιωτικού και δημόσιου τομέα; Μα, εμείς είμαστε η παράταξη που πιστεύουμε στη σύμπραξη του ιδιωτικού και του δημόσιου τομέα.

Εσείς, αγαπητέ κύριε Σπίρτζη, δώσατε πενήντα επτά εξαιρέσεις. Τώρα επειδή δεν διαβάζετε, να σας πω ποια είναι η διαφορά στη νομοτεχνική, για να το καταλάβετε καλύτερα και να υπάρχει απόλυτη διαφάνεια, διότι καταλαβαίνω ότι έχουμε μία δυσκολία συνεννόησης. Μπορεί να την έχουμε και εμείς.

Στη νομοτεχνική βελτίωση σάς είπα ότι για το πρώτο κομμάτι κάνουμε μια γραμματική διόρθωση και για το δεύτερο κομμάτι, που αφορά το άρθρο 18 που είναι και το επίμαχο σημείο, λέμε και είναι σαφέστατο πλέον μέσα στη βελτιωμένη νομοτεχνική ποιες εξαιρέσεις βγαίνουν. Άρα έχετε και ποιες εξαιρέσεις μένουν και ποιες βγαίνουν. Και αυτό το οποίο διαπιστώνετε πλέον είναι ότι οι περισσότερες εξαιρέσεις που ζήτησαν οι δύο ανεξάρτητες αρχές να βγουν, βγήκαν. Πόσο πιο απλά λοιπόν μπορούμε να το πούμε; Δεν μπορούμε να το πούμε πιο απλά…

**ΧΡΗΣΤΟΣ ΣΠΙΡΤΖΗΣ:** Εντάξει, καλυφθήκαμε!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Δυστυχώς δεν μπορούμε να συνεννοηθούμε.

Να καταθέσω, όμως, μιας που είμαστε εδώ, και μία νομοτεχνική βελτίωση στο κεφάλαιο δεύτερο και στο κεφάλαιο τρίτο. Μην ανησυχείτε, δεν αφορά το άρθρο 18.

**ΧΡΗΣΤΟΣ ΣΠΙΡΤΖΗΣ:** Αυτό μας είπατε και πριν.

**ΧΡΗΣΤΟΣ ΓΙΑΝΝΟΥΛΗΣ:** Ανησυχούμε όμως.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Μην ανησυχείτε, κύριε Γιαννούλη και εν πάση περιπτώσει αν ανησυχείτε, εμείς εδώ είμαστε να σας βοηθήσουμε σε όλες τις ανησυχίες σας. Γι’ αυτό είμαστε εδώ.

**ΧΡΗΣΤΟΣ ΓΙΑΝΝΟΥΛΗΣ:** Αυτό φοβόμαστε.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Επομένως στο κεφάλαιο τρίτο, στο άρθρο 28, πριν την λέξη «παρακρατείται» προστίθεται η λέξη «δύναται να» και μετά τη λέξη «ποσοστό» προστίθεται η λέξη «έως» και αυτό αφορά την τροπολογία για την «ΟΣΕ Α.Ε.».

Επίσης κατατίθεται μία νομοθετική βελτίωση για ένα άρθρο για την τροπολογία με αριθμό 1228, την οποία θα έρθει να υπερασπιστεί ο Υπουργός Ενέργειας και Περιβάλλοντος.

Τα καταθέτω κι αυτά.

(Στο σημείο αυτό ο Υπουργός Υποδομών και Μεταφορών κ. Κωνσταντίνος Αχ. Καραμανλής καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 186)

ΑΛΛΑΓΗ ΣΕΛΙΔΑΣ

**ΧΡΗΣΤΟΣ ΣΠΙΡΤΖΗΣ:** Για τις τεχνικές προδιαγραφές δεν απάντησε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Θα τα ακούσετε…

**ΠΡΟΕΔΡΕΥΩΝ (Απόστολος Αβδελάς):** Αυτό είναι άλλο θέμα.

Κύριε Σταμενίτη, έχετε τον λόγο για να απαντήσετε όπως θέλετε.

**ΔΙΟΝΥΣΙΟΣ ΣΤΑΜΕΝΙΤΗΣ:** Κύριε Πρόεδρε, απλώς διαμαρτυρήθηκα γιατί υπάρχει μία συμφωνία οι Κοινοβουλευτικοί Εκπρόσωποι να παρεμβαίνουν τρεις φορές και ο συνάδελφος από τον ΣΥΡΙΖΑ ζήτησε επιπλέον τοποθέτηση, γιατί υπάρχει μια νέα νομοτεχνική και αντιλήφθηκα ότι τοποθετείται στην προηγούμενη που ήδη τοποθετήθηκε. Τώρα αν θέλει περισσότερο λόγο να μιλάει, ευχαρίστως να μας πει και σε εμάς τους Βουλευτές να μη μιλάμε και να ακολουθήσω το παράδειγμα του Γιάννη Κεφαλογιάννη, να καταθέσω την ομιλία μου στα Πρακτικά και να πω «παρακαλώ, διαβάστε την ομιλία μου».

Πριν ξεκινήσω την ομιλία μου, θα ήθελα να πω δυο λόγια, γιατί αναφέρθηκε η προηγούμενη συνάδελφος στις εξελίξεις των τελευταίων ημερών, οι οποίες πραγματικά προκαλούν σε όλους μας μεγάλη θλίψη. Βρισκόμαστε μπροστά σε εξελίξεις που σηματοδοτούν, όπως όλοι παραδέχονται, την αρχή μιας νέας εποχής και μπροστά σε τέτοιας έντασης και σημασίας γεγονότα, η ελληνική Κυβέρνηση και ο Πρωθυπουργός Κυριάκος Μητσοτάκης παίρνουν τις μεγάλες αποφάσεις που απαιτούν οι περιστάσεις.

Η χώρα μας στεκόταν πάντοτε στη σωστή πλευρά της ιστορίας. Και αυτό κάνουμε και τώρα. Είμαστε μέλος της Ευρωπαϊκής Ένωσης και του ΝΑΤΟ και υπερασπιζόμαστε τις αρχές του Διεθνούς Δικαίου και του απαραβίαστου των συνόρων. Ίσες αποστάσεις ανάμεσα στον θύτη και στο θύμα δεν χωρούν και πρέπει να είμαστε καθαροί σε αυτό. Επίσης να ενημερώσουμε και τη συνάδελφο ότι υπάρχει εκλεγμένη Κυβέρνηση και υπάρχει Πρωθυπουργός που έχει πάρει την εντολή από τον ελληνικό λαό να προχωρεί σε συγκεκριμένες πράξεις.

Να πάω τώρα και σε κάτι άλλο, που ακούσαμε πάλι από τους συναδέλφους του ΣΥΡΙΖΑ. Θα ήθελα να τους θυμίσω κάτι σχετικά με τα μεγάλα έργα και τους οδικούς άξονες. Η κυβέρνηση της Νέας Δημοκρατίας και του ΠΑΣΟΚ με πρωθυπουργό τον Σαμαρά το 2012-2013, σε συμφωνία με την Ευρωπαϊκή Επιτροπή κατάφερε να πετύχει την επανεκκίνηση των έργων αυτών, που λόγω της μεγάλης κρίσης είχαν ουσιαστικά σταματήσει και ο κίνδυνος που θα υπήρχε είναι να πληρωθούν τεράστιες ρήτρες, αν δεν υπήρχε επανεκκίνηση.

Και ήρθε μετά η κυβέρνηση ΣΥΡΙΖΑ - ΑΝΕΛ, η οποία ευθύνεται λόγω της περιβόητης διαπραγμάτευσης Βαρουφάκη- Τσίπρα, λόγω του «σκουπίσματος» των ταμειακών διαθεσίμων, λόγω των capital control, για τη διακοπή των εργασιών στους αυτοκινητοδρόμους. Και μετά ήρθε ο Υπουργός και έδωσε 700.000.000 σε εργολάβους για να γίνει επανεκκίνηση. Αυτή είναι η πραγματικότητα. Αυτό το έχει καταγράψει η ιστορία.

Κι ερχόμαστε τώρα στο θέμα της σημερινής συνεδρίασής μας που αφορά το νομοσχέδιο του Υπουργείου Υποδομών και Μεταφορών για την εισαγωγή των πρότυπων προτάσεων για έργα υποδομής. Πρόκειται για μια νομοθετική πρωτοβουλία που θεσμοθετεί ένα πλαίσιο υποβολής αξιολόγησης και έγκρισης προτάσεων καινοτομίας με πρωτοβουλία του ιδιωτικού τομέα σχετικά με τα μεγάλα έργα υποδομών.

Δεν υπάρχει αμφιβολία ότι η χώρα μας έχει ανάγκη από μεγάλα έργα υποδομής, όπως δεν υπάρχει καμμία αμφιβολία ότι κατά τη διάρκεια της διακυβέρνησης από την προηγούμενη κυβέρνηση ΣΥΡΙΖΑ - ΑΝΕΛ υπήρξαν όχι απλώς καθυστερήσεις, αλλά τραγικά λάθη στις επιλογές που εμπόδισαν σημαντικά την εξελικτική πορεία της υλοποίησης των μεγάλων έργων. Όπως έχω ξαναπεί σε παλαιότερες συζητήσεις για τις υποδομές, οι περιπτώσεις στις οποίες η προηγούμενη κυβέρνηση δεν έκανε τίποτα για να προχωρήσουν τα έργα ή όπου έκανε αποδείχτηκε ότι τα έμπλεξε περισσότερο τα πράγματα, είναι δεκάδες. Ευτυχώς, όμως, για τους πολίτες, αλλά και συνολικά για την ανάπτυξη της χώρας μας, οι περιπτώσεις αυτές αντιμετωπίστηκαν, ξεμπλόκαραν και πήραν τον δρόμο τους, με τις επιλογές αυτής της Κυβέρνησης και της ηγεσίας του Υπουργείου Υποδομών και Μεταφορών με Υπουργό τον κ. Καραμανλή.

Χαρακτηριστικά παραδείγματα τα οποία τα έχουμε συζητήσει πολλές φορές εδώ στην Ολομέλεια, αλλά και στις συνεδριάσεις των επιτροπών, είναι τα εξής: το έργο Πάτρα-Πύργος ή το έργο που αφορά τη δική μου εκλογική περιφέρεια, τον Νομό Πέλλας, ο δρόμος Θεσσαλονίκη-Γιαννιτσά-Έδεσσα. Τεσσεράμισι χρόνια η κυβέρνηση ΣΥΡΙΖΑ δεν έκανε τίποτα απολύτως! Ούτε τα 500 εκατομμύρια ευρώ στον μελετητή δεν πλήρωσε που είχε εντάξει στο ΠΔΕ η κυβέρνηση της Νέας Δημοκρατίας το 2014.

Απόλυτα συνεπείς με όσα υποσχεθήκαμε, αλλά και με τις ιδεολογικές μας καταβολές, αναδιαμορφώνουμε τον χάρτη των μεγάλων έργων.

Προφανώς, κυρίες και κύριοι συνάδελφοι, για να επιτευχθούν αυτοί οι υψηλοί στόχοι που έχουμε θέσει στον τομέα των υποδομών, χρειαζόμαστε και τα απαραίτητα νομοθετικά εργαλεία. Είναι απαραίτητο ένα θεσμικό πλαίσιο που θα διευκολύνει τις διαδικασίες και παράλληλα θα εξασφαλίζει τη διαφάνεια. Έτσι, λοιπόν, μετά τις νομοθετικές παρεμβάσεις με τον ν.4782 και τον ν.4799, το Υπουργείο Υποδομών και Μεταφορών εισάγει προς συζήτηση και ψήφιση το συγκεκριμένο σχέδιο νόμου, με το οποίο στοχεύει να επιταχύνει ακόμη περισσότερο τις εξελίξεις στο πεδίο των υποδομών και των μεγάλων έργων μέσα από την εμβάθυνση των συνεργασιών μεταξύ δημοσίου και ιδιωτικού τομέα, στοχεύοντας πάντοτε στην αποκόμιση ωφελειών για τους Έλληνες πολίτες και την κοινωνία. Είναι, άλλωστε, γνωστό και αποδεικνύεται και μέσα από τη νομοθέτηση της Κυβέρνησης της Νέας Δημοκρατίας ότι για εμάς η συνεργασία μεταξύ των δυνάμεων του δημοσίου και ιδιωτικού τομέα αποτελεί ισχυρό όπλο και χρήσιμο εργαλείο για την επίτευξη αναπτυξιακών στόχων.

Κυρίες και κύριοι συνάδελφοι, το σχέδιο νόμου για τις πρότυπες προτάσεις θεσπίζει, όπως ανέφερα και στην αρχή της ομιλίας μου, ένα πλαίσιο υποβολής, αξιολόγησης και έγκρισης προτύπων προτάσεων για τα μεγάλα νέα έργα άνω των 200 εκατομμυρίων ευρώ με χαρακτηριστικά καινοτομίας και πολυπλοκότητας, έργα τα οποία στοχεύουν στην περιφερειακή ανάπτυξη και, παράλληλα, όπως είναι αυτονόητο, συμβάλλουν στην ανάπτυξη της εθνικής οικονομίας.

Πού στοχεύουν οι παρεμβάσεις της συγκεκριμένης νομοθετικής πρωτοβουλίας; Επιτρέψτε μου να σταθώ και εγώ με τη σειρά μου γρήγορα στα βασικά σημεία που χαρακτηρίζουν το σχέδιο νόμου. Πρώτον, είναι οι διατάξεις που στοχεύουν στην ανάδειξη νέων καινοτομιών μέσα από την αξιοποίηση της τεχνογνωσίας του ιδιωτικού τομέα για την υλοποίηση μεγάλων έργων υποδομής, διατηρώντας και ακολουθώντας τις υφιστάμενες διαδικασίες του δημοσίου και, δεύτερον, στην επιτάχυνση των διαδικασιών ωρίμανσης τέτοιων έργων μέσω της αξιοποίησης των πόρων και της ευελιξίας του ιδιωτικού τομέα.

Με την υιοθέτηση των παραπάνω πρακτικών επιδιώκεται να αντιμετωπιστεί ένα μεγάλο πρόβλημα που όσοι ασχολούνται με τα έργα υποδομής το γνωρίζουν καλά. Αυτό είναι η απουσία επαρκούς ωρίμανσης μεγάλων έργων υποδομής κατά την τελευταία δεκαετία λόγω κυρίως της οικονομικής κρίσης που ταλαιπώρησε τη χώρα μας, αλλά και των γραφειοκρατικών αγκυλώσεων του δημοσίου τομέα. Είναι ένα πρόβλημα που αντιμετωπίζεται κυρίως στα μεγάλα έργα όπου υπάρχει πολυπλοκότητα και καινοτομία και το οποίο απαιτείται να το ξεπεράσουμε, αν θέλουμε να προχωρήσουμε μπροστά, αν θέλουμε να αναπτύξουμε τις υποδομές μας, αν θέλουμε να οικοδομήσουμε μια ισχυρή οικονομία και να πετύχουμε σταθερή ανάκαμψη. Για μας αυτές οι στοχεύσεις είναι βασικές. Αποτελούν τον οδηγό και την πυξίδα της διακυβέρνησης της χώρας.

Κυρίες και κύριοι Βουλευτές, εμείς πιστεύουμε ότι ο τομέας των υποδομών είναι ιδιαίτερης στρατηγικής σημασίας για την υλοποίηση του μεγάλου μας σχεδίου για τη μεταστροφή της οικονομίας και την αναμόρφωση της χώρας. Γι’ αυτό και στηρίζουμε τις πρωτοβουλίες του Υπουργείου Υποδομών και Μεταφορών, οι οποίες προωθούν λύσεις, ξεπερνούν εμπόδια και θεραπεύουν παθογένειες του παρελθόντος.

Πιθανόν, οι συνάδελφοι της Αντιπολίτευσης να ενοχλούνται και να νοιώθουν αμήχανα όταν διαπιστώνουν διαρκώς τη συνέπεια της Κυβέρνησης της Νέας Δημοκρατίας μεταξύ όσων παρουσίασε στον ελληνικό λαό προεκλογικά και αυτών που υλοποιεί. Εμείς όμως δεν θα κουραστούμε να λέμε ότι η νομοθέτηση της Κυβέρνησης στηρίζεται και κατευθύνεται από το πρόγραμμά μας, για το οποίο μας επέλεξε η πλειονότητα των Ελλήνων πολιτών, όπως ακριβώς συμβαίνει και με το σημερινό σχέδιο νόμου που καλούμαστε να ψηφίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα δώσουμε τον λόγο τώρα στην κ. Θεοπίστη Πέρκα από τον ΣΥΡΙΖΑ-Προοδευτική Συμμαχία. Ακολουθεί ο κ. Παπαηλιού από τον ΣΥΡΙΖΑ-Προοδευτική Συμμαχία και μετά θα δώσουμε τον λόγο στον κ. Λιβάνιο για την τροπολογία με γενικό αριθμό 1225. Ακολουθούν άλλοι τρεις ομιλητές και μετά ο Υπουργός κ. Βορίδης.

Τον λόγο έχει, λοιπόν, η κ. Πέρκα από τον ΣΥΡΙΖΑ.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Πριν μπω στο θέμα του νομοσχεδίου, θα ήθελα να ενημερώσω για κάτι τους συναδέλφους και κυρίως τον κ. Σταμενίτη, ο οποίος δεν πιστεύω ότι μας είπε ψέματα αλλά πιστεύω ότι δεν έχει καλή πληροφόρηση.

Το 2012-2013, αγαπητέ συνάδελφε, έγινε όντως τελετή επανεκκίνησης. Μιλάμε για τελετή-φιέστα. Δεν έγινε ποτέ επανεκκίνηση των έργων. Τα έργα αυτά είχαν claims, δηλαδή αξιώσεις, από τους παραχωρησιούχους πάνω από 2 δισεκατομμύρια ευρώ, γιατί είχαν γίνει με συμβάσεις παραχώρησης που δεν συνέφεραν καθόλου το ελληνικό δημόσιο.

Ο κ. Σουφλιάς, λοιπόν, μιλούσε τότε για τους δρόμους της ανάπτυξης, όπως μιλάει και σήμερα –θα επανέλθω σε αυτό που αφορά την ανάπτυξη- και έβαλε τέτοιους όρους στις συμβάσεις που αν αργούσε η αρχαιολογία έξι μήνες, θα είχε ρήτρα το ελληνικό δημόσιο και αν αργούσαν οι απαλλοτριώσεις, θα υπήρχε ρήτρα. Και δεν θα τελείωναν ποτέ. Ήταν και 2 δισεκατομμύρια!

Και ήρθε, ευτυχώς, η κυβέρνηση του ΣΥΡΙΖΑ, έδωσε 700 εκατομμύρια από τα 2 δισεκατομμύρια και πάνω που ήταν, και τελείωσαν οι δρόμοι. Ποιος δεν τελείωσε; Αυτός που δεν θα τελειώσει ποτέ.

Σήμερα, στο Υπουργείο –θα ξεκινήσω από αυτό- η πιο σημαντική διεύθυνση που έχει τα έργα Ε-65, Πάτρα-Πύργος-Καστέλι δεν έχει διευθυντή εδώ και μήνες ούτε τμηματάρχη! Δεν δουλεύει! Τίποτα δεν έχει γίνει! Και σήμερα, μας φέρνει ένα νομοσχέδιο ο κύριος Υπουργός και μάλιστα είπε ότι είναι το όχημα της ανάπτυξης, σαν τους δρόμους της ανάπτυξης που δεν ήρθαν ποτέ! Μόνο με την κυβέρνηση του ΣΥΡΙΖΑ ήρθε! Κι εδώ άργησε έναν χρόνο η ανάπτυξη.

Κατ’ αρχάς, να θυμίσω στον κύριο Υπουργό ότι πρότυπες προτάσεις ή αλλιώς συμπράξεις καινοτομίας με βάση την αντίστοιχη οδηγία έχουν ήδη ενσωματωθεί στο Εθνικό Δίκαιο με το άρθρο 31 του ν.4412. Τι κάνει αυτό το νομοσχέδιο; Τις μεταφέρει με πολύ στρεβλό τρόπο, ώστε πραγματικά να μην είναι συμβατές με τις ευρωπαϊκές οδηγίες, αρχές, ΕΑΑΔΗΣΥ, κ.λπ..

Πάμε, όμως, στο πιο κρίσιμο σημείο. Ένας λόγος που αυτή η χώρα πτώχευσε, εκτός των άλλων, ήταν και τα δημόσια έργα. Τι γινόταν, λοιπόν; Πήγαινε ο εργολάβος με τον Υπουργό, έβγαζαν έναν χάρτη και έλεγαν «Κάνουμε έναν δρόμο εδώ;» και απαντούσαν «Και δεν κάνουμε; Να κάνουμε». Δεν υπήρχε στρατηγικός σχεδιασμός ούτε τέτοια κουλτούρα.

Θα μου επιτρέψετε να πω, λοιπόν, ότι ως Γενική Γραμματέας Μεταφορών με Υπουργό τον Χρήστο Σπίρτζη είχαμε προχωρήσει σε στρατηγικό σχεδιασμό για το ποια έργα πρέπει να προκρίνονται και μας είπε με θράσος ο κ. Καραγιάννης ότι θα μας φέρουν προτάσεις. Δηλαδή, δεν σχεδιάζει το κράτος, δεν σχεδιάζει η πολιτεία να δει ποιες ανάγκες πρέπει να καλύψει. Θα έρχονται οι ιδιώτες να κάνουν τον στρατηγικό σχεδιασμό, τον αναπτυξιακό σχεδιασμό της χώρας; Και το λέτε χωρίς ντροπή;

Η SRSS, λοιπόν, τότε κάναμε στρατηγικό σχεδιασμό με ένα μοντέλο το οποίο θα έπρεπε να επικαιροποιείται. Είχε προβλεφθεί να υπάρχει το building capacity, δηλαδή μια δομή μέσα στο Υπουργείο που να μπορεί να επικαιροποιεί αυτό το μοντέλο, για να ξανασχεδιάζει. Πάνε όλα! Ξαναγυρίζετε στο παλιό μοντέλο που μας έφερε στην πτώχευση!

Και, φυσικά, σε όλη αυτή τη διαδικασία, σας είπα για τους διευθυντές του Υπουργείου, διαλύετε το δημόσιο, είναι εμπόδιο. Η τεχνογνωσία αυτών των υπαλλήλων που είναι τόσα χρόνια, των μηχανικών που έχουν κάνει τα μεγαλύτερα έργα της χώρας, δεν αξιοποιείται, δεν μας ενδιαφέρει. Ο ιδιώτης και η μεγάλη εταιρεία μας ενδιαφέρουν.

Και πού το βρήκατε, κύριε Καραγιάννη, αυτό που είπατε ότι είδατε μοντέλα; Στην Ευρώπη αυτό μόνο η Ιταλία το έχει δοκιμάσει με αποτυχία. Το Περού; Δεν είναι ευρωπαϊκή πρακτική, γι’ αυτό είναι και ενάντια στις οδηγίες. Και να σας πω και κάτι; Μας λέτε «κάνουμε νομοτεχνικές, κάνουμε κάποιες εξαιρέσεις». Τρομάξατε! Η Παγκόσμια Τράπεζα έχει εντοπίσει θέματα διαφάνειας σε αυτό το μοντέλο. Η ΕΑΑΔΗΣΥ προειδοποιεί για ζητήματα δημοσιονομικά, θέματα εφαρμογής των αρχών της ίσης μεταχείρισης, της διαφάνειας, φαινόμενα διαφθοράς. Η Επιτροπή Ανταγωνισμού λέει ότι στον ιδιωτικό τομέα μόνο όταν αναλαμβάνει κατά 90% μπορεί να χρησιμοποιηθεί αυτό.

Και η Επιτροπή της Βουλής μιλάει για κενό δικαίου. Και βεβαίως έρχονται οι οργανώσεις των κατασκευαστών και λένε ότι θα κάνουν προσφυγή. Την προσφυγή φοβηθήκατε. Και πάλι όμως δε θα τη γλιτώσετε γιατί δεν βελτιώνετε και τίποτα ουσιαστικό. Μόνο ο πρόεδρος του ΤΕΕ -και το καταγγέλλω αυτό διότι είμαι μέλος του ΤΕΕ και της διοίκησης χρόνια- βρήκε εξαιρετικό το νομοσχέδιο με το εξωπραγματικό όριο των 200 εκατομμυρίων ευρώ. Αποκλείονται οι μικρές εταιρείες και να μη μιλήσουμε για το επίμαχο άρθρο 18 με τις εξαιρέσεις.

Από την ΠΕΣΕΔΕ περιμένετε προσφυγές, κύριε Υπουργέ. Πιστεύω ότι θα δικαιωθούν γιατί θα πάνε στα ευρωπαϊκά δικαστήρια.

Για εμάς, λοιπόν, η λύση δεν είναι η παράκαμψη και η εξαίρεση ούτε η δημιουργία αθέμιτου ανταγωνισμού με εργολήπτες δυο ταχυτήτων, αλλά η ενίσχυση του ρόλου του κράτους, η αναβάθμιση και επιμόρφωση της δημόσιας διοίκησης.

Και κάτι τελευταίο. Σε μια τροπολογία άκουσα κάτι για το «ΞΕΝΙΑ» Ηρακλείου. Εγώ θυμάμαι ότι έχει περάσει ΕΣΧΑΔΕ και θέλει προεδρικό διάταγμα. Με τροπολογία κάνουμε και χωροταξία; Όλα με τροπολογίες; Και σταματήστε και αυτή την ιστορία με τους συμβούλους, επί τη ευκαιρία: 200 εκατομμύρια η «ΕΡΓΟΣΕ» για συμβούλους και 20 με 40 εκατομμύρια η απορρόφηση κατ’ έτος.

Παρ’ όλα αυτά εγώ έχω καταθέσει δύο βουλευτικές τροπολογίες, κύριε Υπουργέ, που αφορούν την περιοχή μου τη Φλώρινα και παρακαλώ να τις κάνετε αποδεκτές ή να πάρετε εσείς μια αντίστοιχη πρωτοβουλία.

Θα σας παρουσιάσω και λίγο την περιοχή. Είναι μια περιοχή που συνορεύει και με την Αλβανία και με τη Βόρεια Μακεδονία, τελείως ακριτική. Βιώνει μια βίαιη απολιγνιτοποίηση με απόφαση της δικής σας Κυβέρνησης, χωρίς κανένα σχέδιο και καμμία πρόνοια για τους κατοίκους, τους εργαζόμενους, τους άμεσα και έμμεσα πληττόμενους. Έχει τις χαμηλότερες θερμοκρασίες και εν μέσω ενεργειακής κρίσης καταλαβαίνετε πόσο στοιχίζει. Και πάνω απ’ όλα ήρθε και ένας σεισμός.

Βλέπουμε ότι αυτή η Κυβέρνηση δεν έχει τα αντανακλαστικά να αντιδράσει, να βοηθήσει. Υπάρχει μια πλήρης αδιαφορία. Και σας το λέμε πραγματικά: Δεν θα επιτρέψουμε να ξανασυμβεί αυτό, να ξεχνιέται μια ολόκληρη περιοχή. Ακόμα δεν έχει εκδοθεί το ΦΕΚ οριοθέτησης της σεισμόπληκτης περιοχής, που είναι η βάση βέβαια για τα επόμενα, όπως είναι οι άδειες επισκευής, η χορήγηση της αναλογούσας στεγαστικής συνδρομής. Τίποτα από όλα αυτά δεν έχει γίνει. Επισπεύστε επιτέλους αυτές τις διαδικασίες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ζητάω, λοιπόν, με αυτή την τροπολογία χορήγηση έκτακτης εφάπαξ ενίσχυσης με τη μορφή επιδόματος στα φυσικά ή νομικά πρόσωπα ή νομικές οντότητες που διέμεναν σε ακίνητα ή χρησιμοποιούσαν ως επαγγελματική στέγη ακίνητα που επλήγησαν από τον σεισμό της 9ης Ιανουαρίου και έχουν και σοβαρές και εκτεταμένες καταστροφές. Πρόκειται για τριακόσια περίπου πληγέντα ακίνητα τα οποία έχουν καταγραφεί από τα κλιμάκια των υπαλλήλων του Υπουργείου Υποδομών και Μεταφορών και χαρακτηρίστηκαν ως προσωρινά ακατάλληλα και επικίνδυνα για χρήση. Η διάταξη στοχεύει στην άμεση ανακούφιση και λόγω του κοινωνικού της χαρακτήρα λέμε ότι πρέπει το επίδομα να μην κατάσχεται ούτε να συμψηφίζεται με οφειλές των δικαιούχων προς τη φορολογική διοίκηση, το υπόλοιπο δημόσιο κ,λπ., και βεβαίως δεν υποκαθιστά σε καμμία περίπτωση την προβλεπόμενη από την κείμενη νομοθεσία στεγαστική συνδρομή της πολιτείας.

Παρακαλώ να κάνετε, λοιπόν, δεκτή αυτή την τροπολογία και να σας υπενθυμίσω ότι η κυβέρνηση του ΣΥΡΙΖΑ εν μέσω δημοσιονομικών περιορισμών και μνημονίων είναι η πρώτη που έδωσε την έκτακτη εφάπαξ ενίσχυση σε πληττόμενους από φυσικές καταστροφές: σεισμός Ζακύνθου, Μάτι, Μάνδρα, Πρέβεζα. Μόνο σε τρεις μήνες το 2017 είχαμε δώσει εφάπαξ επίδομα λόγω φυσικών καταστροφών -και θα καταθέσω και το σχετικό ΦΕΚ- σε δεκαπέντε με είκοσι δήμους: Σαμοθράκης, Σύμης, Λάρισας, Τρικάλων, Κατερίνης, Χανίων, Κέρκυρας, στους πληγέντες δήμους της Δυτικής Αττικής. Και βλέπουμε ότι η δική σας Κυβέρνηση έχει δώσει την αντίστοιχη ενίσχυση μόνο στην Εύβοια και στην Καρδίτσα, όχι στη Χαλκιδική, όχι στον Έβρο, όχι στην Πάργα. Γιατί; Όπου έπαιξαν τα κανάλια, ό,τι ακούστηκε! Αυτό δεν θα το επιτρέψουμε.

Η δεύτερη τροπολογία αφορά το Υπουργείο Παιδείας και Θρησκευμάτων. Αφορά τη μοριοδότηση υποψηφίων πανελλαδικών εξετάσεων λόγω του σεισμού το οποίο είναι φαινόμενο ανωτέρας βίας και έχει δημιουργήσει δυσμενείς και αντίξοες συνθήκες για τα παιδιά τα οποία πρέπει να τύχουν ισότιμης συμμετοχής.

**ΠΡΟΕΔΡΕΥΩΝ (Απόστολος Αβδελάς):** Και ολοκληρώστε με αυτό.

**ΘΕΟΠΙΣΤΗ (ΠΕΤΗ) ΠΕΡΚΑ:** Τελειώνω, κύριε Πρόεδρε.

Και βεβαίως να υπενθυμίσω ότι πλέον στη Φλώρινα όπου έχει πολύ συχνά χιονοπτώσεις από τότε που ανέλαβε η Νέα Δημοκρατία παρατηρείται το εξής φαινόμενο: Πέφτει το ρεύμα για πάνω από είκοσι τέσσερις ώρες. Για τους κατοίκους της Αττικής με την πρόσφατη κακοκαιρία προβλέφθηκε να αποζημιώνονται. Για τους κατοίκους της Φλώρινας δεν θα προβλεφθεί; Κάτι γίνεται βέβαια με τον ΔΕΔΔΗΕ, με τις εργολαβίες του, με τον συντονισμό του και με όλα αυτά, οπότε κάθε τόσο πολλές περιφερειακές ενότητες μένουν χωρίς ρεύμα.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστώ, κυρία Πέρκα.

Καλείται στο Βήμα ο κ. Γεώργιος Παπαηλιού από τον ΣΥΡΙΖΑ - Προοδευτική Συμμαχία και πριν από την κ. Γκαρά θα μιλήσει ο κ. Λιβάνιος για την τροπολογία του.

Κύριε Παπηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, κύριε Υπουργέ, επειδή και στη σημερινή συνεδρίαση αναφέρθηκαν και εξακολουθούν και αναφέρονται έργα επί έργων, οι δρόμοι της ανάπτυξης που λέτε, να πω ότι όσον αφορά την εθνική οδό Βυτίνας - Αρχαίας Ολυμπίας, δηλαδή τον οριζόντιο άξονα της Πελοποννήσου και ειδικότερα την παράκαμψη των Λαγκαδίων, παρ’ ότι παραλάβατε υπερώριμο έργο με πλήρεις μελέτες και με εξασφαλισμένη χρηματοδότηση δεν το δημοπρατήσατε, το ματαιώνετε, παρά τις εξαγγελίες σας και τα «κατόπιν ενεργειών» των εκπροσώπων σας στην ευρύτερη περιοχή. Προχωρήστε το και πάντως πείτε την αλήθεια και μην κοροϊδεύετε τον κόσμο.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Έρχομαι τώρα στο νομοσχέδιο. Με το νομοσχέδιο εισάγεται στην ελληνική έννομη τάξη ο θεσμός των προτύπων ή αυτόκλητων προτάσεων που εμφανίζονται ως καινοτόμες, εναλλακτικές και οικονομικά βιώσιμες για τα έργα υποδομής. Βάσει αυτών οι φορείς του ιδιωτικού τομέα καταθέτουν αυτοβούλως προτάσεις και η Κυβέρνηση χωρίς κριτήρια τις εντάσσει στον σχεδιασμό της, που δεν είναι πλέον δικός της, δεσμεύει πόρους και τις δημοπρατεί είτε ως ΣΔΙΤ είτε ως δημόσιο έργο. Ανατίθεται, δηλαδή, ουσιαστικά σε φορείς του ιδιωτικού τομέα ο σχεδιασμός και η προτεραιοποίηση της στρατηγικής που σύμφωνα με το Σύνταγμα ανήκει στην Κυβέρνηση, στην πολιτεία.

Ο ιδιωτικός τομέας και όχι οι αναθέτουσες αρχές, οι αναθέτοντες φορείς αναλαμβάνουν την πρωτοβουλία και τη συμμετοχή στον εντοπισμό, τη μελέτη, την αξιολόγηση, την ωρίμανση, τη δημοπράτηση και την εκτέλεση των έργων με σκοπό -έτσι λέτε- την επιτάχυνση της υλοποίησής τους σύμφωνα με την ανάλυση συνεπειών της ρύθμισης του υπό κρίση νομοσχεδίου. Με αυτόν τον τρόπο ο σχεδιασμός των δημοσίων έργων δεν θα γίνεται πλέον από την Κυβέρνηση, αλλά από τις εταιρείες που προτείνουν, μελετούν και εκτελούν. Η Κυβέρνηση και εν προκειμένω ο αρμόδιος Υπουργός ως πρόεδρος επιτροπής τα μέλη της οποίας είναι της επιρροής του απλώς εγκρίνει τις προτάσεις ή μπορεί και να τις απορρίπτει. Όμως είναι προφανές ότι στην πράξη υπάρχει προσυνεννόηση.

Ο σχεδιασμός θα αφορά όλα τα έργα υποδομής. Έτσι μέσω των πρότυπων προτάσεων η δημόσια περιουσία και τα δημόσια οικονομικά θα ορίζονται, θα δρομολογούνται από τις ιδέες και την πρωτοβουλία του ιδιωτικού τομέα. Επιπλέον, και αφού οι σχετικές ρυθμίσεις εφαρμόζονται για τα έργα προϋπολογιζόμενης αξίας άνω του ποσού των 200 εκατομμυρίων ευρώ χωρίς τον ΦΠΑ το νομοσχέδιο «φωτογραφίζει», το νομοσχέδιο αφορά συγκεκριμένους μεγάλους κατασκευαστικούς ομίλους που έχουν τη δυνατότητα να εμπλακούν στη σχετική διαδικασία αφού τίθενται συγκεκριμένα κριτήρια και προϋποθέσεις που μόνον αυτοί πληρούν ή μπορούν να επιτύχουν.

Με αυτόν τον τρόπο τα έργα θα συγκεντρώνονται στους μεγάλους και ισχυρούς ενώ θα αποκλείονται οι μεσαίες και μικρές κατασκευαστικές εταιρείες, όπως και τα μελετητικά γραφεία αυτού του επιπέδου. Έτσι τίθενται εν αμφιβόλω οι αρχές της ίσης μεταχείρισης, της αναλογικότητας, του ελεύθερου ανταγωνισμού όταν μάλιστα στα είκοσι υπό κατασκευή μεγάλα έργα σε όλη τη χώρα οι εταιρείες που τα υλοποιούν είναι τέσσερις - πέντε και για οκτώ από αυτά μετέχει μία συγκεκριμένη εταιρεία. Ο νοών νοείτω.

Αντιρρήσεις για τις συγκεκριμένες ρυθμίσεις που προτείνονται εκφράζουν και η Ανεξάρτητη Αρχή Δημοσίων Συμβάσεων και η Επιτροπή Ανταγωνισμού, αλλά ακόμη και η Επιστημονική Υπηρεσία της Βουλής.

Ειδικότερα, η Ενιαία Ανεξάρτητη Αρχή Δημοσίων Συμβάσεων αναφέρει ότι οι ρυθμίσεις του νομοσχεδίου παραβιάζουν τις σχετικές οδηγίες της Ευρωπαϊκής Ένωσης και θέτουν σε κίνδυνο τη διαφάνεια των διαδικασιών. Ο αντιπρόεδρος της αρχής κατά την ακρόασή του ενώπιον της αρμόδιας επιτροπής της Βουλής τόνισε: «σε μία διαδικασία κυβερνητικού σχεδιασμού, δηλαδή σχεδιασμού της πολιτείας, οι δημόσιοι φορείς σχεδιάζουν έργα υποδομής που ανταποκρίνονται σε κοινωνικές και οικονομικές ανάγκες. Αντίθετα, στην περίπτωση των αυτόκλητων προτάσεων το κύριο κίνητρο ενός ιδιωτικού φορέα που υποβάλλει μια πρόταση έργου είναι να προωθήσει τα συμφέροντά του, τα οποία δεν ευθυγραμμίζονται πάντοτε τουλάχιστον με τα συμφέροντα της πολιτείας ή τις ανάγκες της κοινωνίας. Κατά συνέπεια οι παραχωρήσεις που βασίζονται σε αυτή τη διαδικασία ενέχουν σημαντικό κίνδυνο να αποκλίνουν από το δημόσιο συμφέρον, αλλά και να παράγουν ή να ενισχύουν τη διαφθορά. Ο κίνδυνος αδικαιολόγητης επιρροής στις αποφάσεις των αναθετουσών αρχών είναι παρών όταν ο ανταγωνισμός είναι περιορισμένος, όπως συμβαίνει εν προκειμένω».

Σχετικά με τις διατάξεις για τη διαδικασία αξιολόγησης από την επιτροπή αξιολόγησης δεν προκύπτει η εφαρμογή μιας σειράς αναγκαίων κριτηρίων, όπως της οικονομικής αποδοτικότητας, της χρηματοοικονομικής βιωσιμότητας, της εύλογης τιμολόγησης, της διαφάνειας και της λογοδοσίας.

Κυρίες και κύριοι συνάδελφοι, με το υπό κρίση νομοσχέδιο καταργείται ουσιαστικά το νομοθετικό πλαίσιο των δημοσίων συμβάσεων αφού δικαιολογούνται παρεκκλίσεις από αυτό. Η χαρά της αρχαιολογικής, εργοδοτικής και περιβαλλοντικής ασυλίας!

Ο ν.4412/2016 ως ενιαίο συνεκτικό και μοναδικό νομοθετικό πλαίσιο για την ανάθεση και εκτέλεση των δημοσίων συμβάσεων αποτελεί κομβική επιλογή της πολιτείας, με στόχο την κατάργηση της περιπτωσιολογικής αντιμετώπισης, τον εκσυγχρονισμό, τον εξορθολογισμό των διοικητικών διαδικασιών, την επαύξηση της αποτελεσματικότητας και την ενίσχυση της διαφάνειας στον τομέα των δημοσίων συμβάσεων. Οποιαδήποτε παρέκκλιση δεν δικαιολογείται, όταν εισάγονται στοιχεία αποσπασματικότητας.

Και τελειώνω με το εξής λόγω χρόνου, κύριε Πρόεδρε και κυρίες και κύριοι συνάδελφοι. Η Κυβέρνηση της Νέας Δημοκρατίας, η κυβέρνηση του συστήματος Μητσοτάκη, εκκινώντας από το επιτελικό κράτος προχωρεί σε σειρά νομοθετημάτων που αποσκοπούν στην ενίσχυση συγκεκριμένων συμφερόντων, αυτών των μεγάλων και ισχυρών. Αυτό προϋποθέτει και συνεπάγεται τη διαμόρφωση ενός θα έλεγα κατ’ ευφημισμόν κράτους, αφού εκχωρεί κρατικές αρμοδιότητες με τρόπο ανεπίτρεπτο. Με αυτόν τον τρόπο αποδομείται και βέβαια υπηρετεί τα συμφέροντα των μεγάλων και ισχυρών, τον εξοβελισμό των μικρών και μεσαίων επιχειρήσεων, που για την Κυβέρνηση είναι βαρίδια για την οικονομία, των εργαζομένων και εν τέλει την πυροδότηση ανισοτήτων.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Βίτσας):** Παρακαλώ κλείστε, κύριε Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κύριε Πρόεδρε.

Οι μεγάλοι και ισχυροί θα λυμαίνονται τον δημόσιο πλούτο και τη δημόσια περιουσία, και εν προκειμένω όχι μόνον πλέον δημοσιονομικά, μέσω των εργολαβιών που όλο αυτό το διάστημα προωθούν, εκτελούν και διεκδικούν όλο και περισσότερα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Τώρα εκ μέρους του Υπουργείου Ψηφιακής Διακυβέρνησης θα αναπτύξει την τροπολογία 1225/37, κατατεθείσα την 1-3-2022, ο Υφυπουργός του αντίστοιχου Υπουργείου κ. Λιβάνιος.

Ορίστε, κύριε Λιβάνιε, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε.

Κυρίες και κύριοι Βουλευτές, η τροπολογία που μόλις ανέφερε ο κύριος Πρόεδρος, αποτελείται από πέντε άρθρα, εκ των οποίων τα τέσσερα αφορούν τη λειτουργία του Εθνικού Κτηματολογίου και ένα άρθρο αφορά τη δυνατότητα των δήμων να καλύπτουν δαπάνες πρόσβασης σε δημόσια δίκτυα για πρόσβαση στο ίντερνετ.

Το πρώτο άρθρο, λοιπόν, αφορά την αποζημίωση των γραφείων κτηματογράφησης. Είναι γνωστό το θέμα. Είναι πρόβλημα το οποίο έχει προκύψει από διαδοχικές παρατάσεις, τυπικές ή άτυπες, συμβάσεων κτηματογράφησης. Προκειμένου να μην οδηγηθούν στα δικαστήρια, διακοπεί η κτηματογράφηση, που είναι πολύ σημαντικό, αλλά και επιβαρυνθεί άσκοπα το δημόσιο με τόκους από δίκες τις οποίες κατά πάσα πιθανότητα θα τις χάσει, πάμε σε μία συμβιβαστική λύση, ώστε με βάση τους συγκεντρωτικούς πίνακες που καθορίζονται από απόφαση του 2011 να μπορούν να αποζημιωθούν οι προϊστάμενοι κτηματογράφησης.

Το δεύτερο και το τρίτο άρθρο επιχειρούν να κάνουν μια τομή ουσιαστικά στη λειτουργία των γραφείων κτηματογράφησης, καθιερώνοντας την υποχρεωτική ηλεκτρονική υποβολή των συμβολαίων. Αυτό γίνεται γιατί υπάρχουν αυτή τη στιγμή -είναι γνωστό σε όλους- προβλήματα σε αρκετές περιοχές της Ελλάδας από καθυστερήσεις στην εξυπηρέτηση των πολιτών. Είναι χαρακτηριστικά παραδείγματα, τα οποία έχουν πέσει στα υποθηκοφυλακεία, είναι ακόμη υποθηκοφυλακεία τα οποία έχουν μεγάλες ουρές είτε έχουν ενταχθεί πρόσφατα στο Ελληνικό Κτηματολόγιο και γίνονται σκηνές οι οποίες δεν τιμούν την ελληνική δημόσια διοίκηση και οφείλονται στη συντριπτική τους πλειοψηφία σε ανθρώπους οι οποίοι θέλουν να υποβάλουν ένα συμβόλαιο αγοράς, για παράδειγμα, και τους το δίνει ο συμβολαιογράφος για να προσέλθουν στο κτηματολογικό γραφείο της περιοχής. Αυτό γίνεται πλέον ηλεκτρονικά. Ο συμβολαιογράφος θα υποβάλλει ηλεκτρονικά στο κτηματολογικό γραφείο το συμβόλαιο, προκειμένου να εξυπηρετείται καλύτερα ο κόσμος και να περιοριστούν όσο το δυνατόν περισσότερο οι ουρές.

Το τέταρτο άρθρο αφορά τον έλεγχο των αιτήσεων που κάνουν τα κτηματολογικά γραφεία. Υπάρχουν και σχετικές δικαστικές αποφάσεις τα προηγούμενα χρόνια που καθορίζουν μέσες άκρες, περιγράφουν τον έλεγχο που μπορεί να κάνει ο υποθηκοφύλακας. Ουσιαστικά ο έλεγχος περιορίζεται σε έξι επίπεδα, σε έξι πράγματα από την αρμοδιότητα του κτηματολογικού γραφείου ότι πράγματι αυτός ο οποίος μεταβιβάζει ή δεσμεύει είναι κάτοχος κ.λπ. και αυτό γίνεται για να επιταχυνθεί η διαδικασία καταχώρισης των συμβολαιογραφικών πράξεων.

Και το πέμπτο άρθρο είναι η δυνατότητα κάλυψης από τους δήμους των εξόδων πρόσβασης σε δημόσιο δίκτυο. Είναι το πρόγραμμα wi-fi.gr, το οποίο ξεκίνησε να υλοποιείται το 2013 και πλέον είμαστε στο 2022 και έχουμε σε λίγες μέρες καλώς εχόντων των πραγμάτων οριστικό ανάδοχο, ώστε περίπου δύο χιλιάδες επτακόσια σημεία σε όλη την Ελλάδα να αποκτήσουν σε κοινόχρηστους χώρους δωρεάν ίντερνετ παντού.

Ευχαριστώ πολύ.

**ΣΩΚΡΑΤΗΣ ΦΑΜΕΛΛΟΣ:** Μπορώ, κύριε Πρόεδρε, να κάνω μία ερώτηση στον κύριο Υπουργό;

**ΠΡΟΕΔΡΕΥΩΝ (Δημήτριος Βίτσας):** Ναι, βεβαίως, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ πολύ, κύριε Πρόεδρε.

Κύριε Λιβάνιε, κύριε Υφυπουργέ, θα ήθελα να σας κάνω κάποιες ερωτήσεις που πιθανόν αφορούν και τον κ. Πιερρακάκη. Εν πάση περιπτώσει, εφόσον ήρθατε εσείς να το παρουσιάσετε σήμερα, ήθελα να σας ρωτήσω το εξής. Βλέπουμε από το πρώτο άρθρο της τροπολογίας ότι επεκτείνετε ουσιαστικά τις συμβάσεις λόγω σοβαρών καθυστερήσεων του Διοικητικού Συμβουλίου της «Ελληνικό Κτηματολόγιο» και επειδή τα γραφεία κτηματογράφησης λειτουργούν για αρκετούς μήνες χωρίς να αμείβονται οι ανάδοχοι. Ήθελα, λοιπόν, να ρωτήσω: είναι σε γνώση της πολιτικής ηγεσίας ότι εξαιτίας αυτού του προβλήματος κλείνουν κτηματολογικά γραφεία, αυτή την περίοδο έχουμε κλειστά κτηματολογικά γραφεία εξαιτίας της υποστελέχωσης; Και για ποιο λόγο επιτρέψατε -είστε δυόμισι - τρία χρόνια κυβέρνηση- να υπάρχει τέτοια τραγική κατάσταση, που από ό,τι μαθαίνουμε πηγαίνουν ξημερώματα οι πολίτες στο Κτηματολόγιο της Θεσσαλονίκης -έχουμε μάθει ότι έκλεισε το Κτηματολόγιο της Αλεξανδρούπολης- για να πάρουν αριθμό για να μπορέσουν να εξυπηρετηθούν; Δηλαδή αυτή είναι η ψηφιακή διακυβέρνηση την οποία εσείς διεκδικείτε και δηλώνετε;

Το δεύτερο που θα ήθελα να ρωτήσω είναι εκεί που λέτε ότι θα καταργηθεί ο έλεγχος από τους προϊσταμένους των γραφείων, νομίζω ότι είναι στο άρθρο 4. Καταλαβαίνετε ότι αν καταργηθεί ο έλεγχος των εγγράφων, των τίτλων, αυτό σημαίνει ότι θα ολοκληρωθεί η επιλογή σας, ώστε να κλείσει το Κτηματολόγιο με ελλείψεις; Άρα θα έχουμε τίτλους που δεν θα είναι καθαροί, θα είναι με αστερίσκο και άρα όλες οι νομικές πράξεις στη συνέχεια -περί ιδιοκτησίας αναφέρομαι και τίτλων αγοραπωλησίας- θα είναι με εκκρεμότητες.

Μπορείτε εσείς να αναλάβετε την ευθύνη να μη γίνεται έλεγχος των τίτλων στο Κτηματολόγιο και να μην παραδίδονται τα έγγραφα και να ελέγχονται, επειδή δεν μπορείτε να στελεχώσετε το Κτηματολόγιο; Γιατί αυτό κάνετε ουσιαστικά. Επειδή δεν μπορείτε να λειτουργήσετε το Κτηματολόγιο και δεν το στελεχώνετε, δέχεστε να παραλαμβάνονται οι τίτλοι χωρίς έλεγχο και να μην υπάρχουν και τα ραντεβού ελέγχου.

Αυτό σας πληροφορώ εκ των προτέρων ότι θα είναι η μεγαλύτερη βόμβα που έχει μπει ποτέ στο Κτηματολόγιο, θα είστε η Κυβέρνηση που επέλεξε να μην έχει ποτέ Κτηματολόγιο η Ελλάδα, θα ανατρέψει μια πολύ μεγάλη μεταρρύθμιση του κράτους δικαίου που είναι απαραίτητο και για τον σχεδιασμό της ανάπτυξης και για το περιβάλλον. Σας τα έχω πει και ιδιωτικά και αναρωτιέμαι, πόση αριστεία πρέπει να έχετε σε εκείνο το Υπουργείο, ώστε να καταφέρετε να ναρκοθετήσετε το πιο σημαντικό έργο της Ελλάδας;

Αυτή τη στιγμή, πάντως, οι υπάλληλοι έχουν σοβαρό πρόβλημα, οι εξυπηρετούμενοι έχουν πρόβλημα, οι συμβολαιογράφοι έχουν πρόβλημα, οι δικηγόροι έχουν πρόβλημα, οι κατασκευαστές έχουν πρόβλημα. Και όλα αυτά τα προβλήματα έχουν υπογραφή: Κυριάκος Μητσοτάκης -και να βάλω και τον κ. Πιερρακάκη μέσα, γιατί και αυτός ευθύνεται.

Είναι μια τραγική κατάσταση το Κτηματολόγιο εξαιτίας της Κυβέρνησής σας. Μία μεταρρύθμιση, η οποία ήταν και υποχρέωσή μας έναντι των θεσμών, τη δρομολογήσαμε και τώρα βλέπουμε να υποσκάπτεται το κύρος και η αξιοπιστία του Κτηματολογίου. Εμείς σας το λέμε εκ των προτέρων, αυτή η τροπολογία βάζει ταφόπλακα. Ούτε στελέχωση θα κάνετε, ούτε εξυπηρέτηση των πολιτών και ούτε καθαρούς τίτλους. Άρα τι Κτηματολόγιο θα έχουμε;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Μισό λεπτό, κύριε Υπουργέ. Θέλει να κάνει ερώτηση και ο κ. Γκόκας και να απαντήσετε σε όλες μαζί τις ερωτήσεις.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Θέλω μόνο για το άρθρο 5 για τις δαπάνες που μπορούν να καλύπτουν οι δήμοι για παροχή υπηρεσιών ανοιχτής ασύρματης πρόσβασης στο διαδίκτυο. Είναι πράγματι θετική η διάταξη. Η ερώτηση είναι η εξής: Πώς θα καλύπτονται αυτές οι δαπάνες; Προτίθεστε να υπάρξει δυνατότητα χρηματοδότησης μέσα από τα προγράμματα που αφορούν και στον ψηφιακό μετασχηματισμό της χώρας, όπως παραδείγματος χάριν, από το Ταμείο Ανάκαμψης που έχει αυτό τον άξονα ως προτεραιότητα;

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Υπάρχει άλλη ερώτηση; Όχι.

Κύριε Υπουργέ, έχετε τον λόγο. Πέντε λεπτά θα σας φτάσουν;

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Είναι αρκετά. Ευχαριστώ πολύ, κύριε Πρόεδρε.

Να ξεκαθαρίσω ότι εκτιμώ πάρα πολύ τη γνώμη του κ. Φάμελλου γνωρίζοντας και την ενασχόλησή του με το συγκεκριμένο θέμα, αλλά και το ίδιο το επιστημονικό πεδίο.

Η συζήτηση για το Κτηματολόγιο θα μπορούσε να γίνει κάποια στιγμή και να πάρει και πολύ περισσότερη ώρα. Ο ν.4512/2018 ψηφίστηκε τον Ιανουάριο, αν δεν κάνω λάθος, του 2018, αμέσως μετά τις γιορτές. Προέβλεπε, λοιπόν, την κατάργηση των τριακοσίων ενενήντα πέντε, αν δεν κάνω λάθος, έμμισθων και άμισθων υποθηκοφυλακείων και την ένταξή τους σε έναν ενιαίο φορέα, ο οποίος μετονομάστηκε και έγινε νομικό πρόσωπο δημοσίου δικαίου, το Ελληνικό Κτηματολόγιο.

Μέχρι τον Ιούλιο του 2019 πόσα κτηματολογικά γραφεία είχαν πέσει στον φορέα; Δύο. Και έκλεισαν τρία υποθηκοφυλακεία. Άρα, λοιπόν, ο πρώτος ενάμισης χρόνος πήγε χωρίς καμμία πρόοδο στο όλο εγχείρημα. Πόσες προσλήψεις είχαν εγκριθεί; Είχαν πάρει προϊσταμένους; Είχαν εγκριθεί προϊστάμενοι; Κανένας.

Σήμερα έχει υπογραφεί το αίτημα, έχει πάει στον κ. Σταϊκούρα και στον κ. Βορίδη για τους είκοσι επτά πρώτους προϊσταμένους των κτηματολογικών γραφείων. Τι μέριμνα είχαν κάνει για το προσωπικό των έμμισθων, για παράδειγμα, υποθηκοφυλακείων -καλή ώρα- στη Θεσσαλονίκη; Να δώσουν τη δυνατότητα άμεσης μετάταξης σε υπηρεσίες του Υπουργείου Δικαιοσύνης -το οποίο δεν είναι κατ’ ανάγκη λάθος. Αν γινόταν αυτό και δεν έμπαινε ο περιορισμός, θα αδειάζανε τα έμμισθα υποθηκοφυλακεία. Θα είχαν μηδέν προσωπικό. Σε μια μέρα θα έφευγαν όλοι, θα μετατάσσονταν. Αυτή ήταν η πρόοδος η οποία προέβλεπε ο ν.4512.

Όσον αφορά τον έλεγχο των πράξεων: Πρώτον, όταν υπάρχουν διάφορες σχετικές και εφετειακές αποφάσεις, ν.2249/2020 Μονομελές Εφετείο Αθηνών, αλλά και αποφάσεις πρωτοδικείων, Μονομελές Πρωτοδικείο Θεσσαλονίκης το 2009, Μονομελές Πρωτοδικείο Θεσσαλονίκης το 2006 και τα λοιπά. Δεν περιορίζουμε κανέναν έλεγχο ή μάλλον δεν ακυρώνουμε κανέναν έλεγχο.

Ο έλεγχος λέει συγκεκριμένα ποια πράγματα ελέγχει ο προϊστάμενος του κτηματολογικού γραφείου. Πρώτον, την αρμοδιότητα του κτηματολογικού γραφείου, δηλαδή να μην πάω να γράψω στην Καλαμάτα ένα ακίνητο το οποίο είναι στην Αθήνα. Δεύτερον, εάν το δικαίωμα στο οποίο αφορά η αίτηση, η καταχώριση, είναι αυτό που επιτάσσει ο νόμος. Τρίτον, εάν συντρέχουν και υπάρχουν όλα τα δικαιολογητικά που προβλέπει το νόμος για τη νομιμότητα της πράξης. Τέταρτον, αν υπάρχει πληρότητα του φακέλου και πρέπει να βλέπουν εάν αυτός που πουλάει, έχει πράγματι το ακίνητο το οποίο πουλάει ή δεσμεύει ή βάζει ενέχυρο και αν υπάρχει η νόμιμη εκπροσώπηση, πληρεξουσιότητα αυτού που υποβάλλει. Άρα, λοιπόν, αυτός είναι ο έλεγχος και αυτό έχει δεχτεί και η ελληνική δικαιοσύνη και με εφετειακές αποφάσεις σαν νομολογία. Και τι κάνουμε; Ομογενοποιούμε και λέμε ξεκάθαρα το όριο του ελέγχου.

Από εκεί και πέρα και, οι ίδιοι οι συμβολαιογράφοι, οι οποίοι συντάσσουν τα συμβόλαια, κάνουν τους ελέγχους, εμείς τους εμπιστευόμαστε, τους δίνουμε τη δυνατότητα να υποβάλλουν και ηλεκτρονικά τα φυλλάδια και να είστε σίγουροι ότι το Ελληνικό Κτηματολόγιο θα τελειώσει. Για πρώτη φορά η Ελλάδα θα αποκτήσει και κτηματολόγιο και ένα σύστημα λειτουργίας το οποίο θα εξυπηρετεί πραγματικά τους πολίτες.

Υπάρχει μία δυνατότητα να προχωρήσουμε ψηφιακά και αξιοποιούμε πλήρως τις ψηφιακές υπηρεσίες, οι οποίες τώρα εντάσσονται. Για παράδειγμα, δίνεται η δυνατότητα στους δικηγόρους και στους μηχανικούς να έχουν πρόσβαση στη βάση δεδομένων του Κτηματολογίου. Πρόκειται για τεράστια βοήθεια και εξυπηρετεί και τους δικηγόρους που εργάζονται στον δημόσιο τομέα, αλλά και δικηγόρους του ιδιωτικού τομέα. Οι μηχανικοί, ακριβώς το ίδιο. Είναι ένα μεγάλο εργαλείο το οποίο μπορεί να διευκολύνει στην αναζήτηση.

Και κλείνοντας, θα αναφερθώ για το WiFi των δήμων. Με το πρόγραμμα wifi.gr θα χρηματοδοτηθεί όλος απαραίτητος εξοπλισμός που χρειάζεται και είναι περίπου δύο εκατομμύρια εξακόσιες χιλιάδες με δύο εκατομμύρια επτακόσιες χιλιάδες σημεία που θα καταλήξουν σε όλη τη χώρα. Πληρώνεται ο εξοπλισμός, εγκαθίσταται ο εξοπλισμός και θα λειτουργήσει. Οι δήμοι έχουν στείλει ήδη τα σημεία που επιθυμούν.

Εφόσον δεν υπάρχει κάποιο τεχνικό πρόβλημα και υπάρχει η δυνατότητα, αμέσως θα εγκατασταθεί ο εξοπλισμός και θα αρχίσει να λειτουργεί με μόνη επιβάρυνση του δήμου το κόστος σύνδεσης, τίποτε άλλο. Το κόστος σύνδεσης είναι πολύ φτηνό, είναι αρκετά μικρό. Η χρηματοδότηση είναι εξασφαλισμένη, έχουν ζητηθεί από τον Ιανουάριο τα σημεία προς όλους τους δήμους, βγήκε ένας αλγόριθμος, ο οποίος κατανέμει με δίκαια κριτήρια τα σημεία στους δήμους. Και πλέον υπάρχει η δυνατότητα -σε λίγο καιρό, μέχρι το τέλος του χρόνου- η συντριπτική πλειοψηφία θα έχει εγκατασταθεί και θα μπορούν οι πολίτες σε κοινόχρηστους χώρους, ακόμα και σε γήπεδα και πολιτιστικούς χώρους να απολαμβάνουν δωρεάν πρόσβαση στο διαδίκτυο.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Υπουργέ.

Τον λόγο έχει η κ. Αναστασία Γκαρά, Βουλευτής του Συνασπισμού της Ριζοσπαστικής Αριστεράς, και μετά ακολουθεί η κ. Λιακούλη, αν βέβαια είναι εδώ.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Θα είναι εδώ.

**ΠΡΟΕΔΡΕΥΩΝ (Δημήτριος Βίτσας):** Ναι, εάν είναι εδώ. Για να την ειδοποιήσετε το είπα.

**ΑΝΑΣΤΑΣΙΑ ΓΚΑΡΑ:** Ευνοϊκή σύμπτωση να ακολουθώ της προηγούμενης συζήτησης που έγινε με τον κ. Λιβάνιο και τους συναδέλφους Βουλευτές, διότι κι εμένα με έχει απασχολήσει ιδιαίτερα η συγκεκριμένη τροπολογία -και θα αναφερθώ στη συνέχεια σε αυτή- αν και οι απαντήσεις του κυρίου Υπουργού δεν καλύπτουν, τουλάχιστον, τις ανησυχίες μας και τα ερωτήματα τα οποία θέτουμε.

Ωστόσο, θα μου επιτρέψετε, κυρίες και κύριοι συνάδελφοι, να αναφερθώ αρχικά από το Βήμα της Βουλής στα δραματικά γεγονότα που ζούμε τις τελευταίες ημέρες με τη ρωσική εισβολή στην Ουκρανία, γεγονότα νομίζω που έχουν συγκλονίσει όλο τον κόσμο, γεγονότα που έχουν τραγικές συνέπειες, όχι μόνο για τον λαό της Ουκρανίας, αλλά θα επηρεάσουν και όλο τον κόσμο.

Και ξέρετε, δεν υπάρχουν άλλα περιθώρια σε καμμία περίπτωση. Πρέπει άμεσα να σταματήσει ο πόλεμος, να μη θρηνήσουμε άλλες ανθρώπινες απώλειες. Πρέπει να επιστρέψουμε στη διπλωματία, να επιστρέψουμε στον διάλογο, να εργαστούμε και να συμβάλουμε για την ειρήνη. Να μη συμβάλουμε στην έξαρση του πολέμου, αλλά να προστατέψουμε τους λαούς και φυσικά τους πρόσφυγες μέρος των οποίων και χιλιάδες ομογενείς Έλληνες.

Κυρίες και κύριοι συνάδελφοι, όπως είπα, οι συνέπειες θα είναι δραματικές και σε οικονομικό επίπεδο και για τον δικό μας λαό. Η ακρίβεια σε ρεύμα, σε καύσιμα, σε τρόφιμα, που σαρώνει εδώ και καιρό την ελληνική κοινωνία λόγω των εγκληματικών επιλογών της Κυβέρνησης Μητσοτάκη, θα γιγαντωθεί άμεσα τις επόμενες μέρες. Και αντί η Κυβέρνηση αυτή να πάρει άμεσα μέτρα για τον περιορισμό της ακρίβειας, την ενεργειακή επάρκεια, τη θωράκιση της οικονομίας και της κοινωνίας, τι κάνει; Την ίδια στιγμή εδώ μέσα σήμερα ξεπουλά τη δημόσια περιουσία εξυπηρετώντας για άλλη μια φορά οικονομικά συμφέροντα.

Σε αυτή τη λογική κινείται και το σημερινό υπό συζήτηση νομοσχέδιο, με το οποίο τα μεγάλα δημόσια έργα της χώρας στην πραγματικότητα παύουν πλέον να είναι δημόσια. Τα δωρίζει η Κυβέρνηση σε τέσσερις-πέντε μεγάλες ιδιωτικές εταιρείες, αποκλείοντας τον υπόλοιπο κατασκευαστικό κλάδο και γνωρίζουμε ότι στη χώρα μας είναι πάρα πολύ μεγάλος. Με το πλαφόν, μάλιστα, των 200 εκατομμυρίων ευρώ ουσιαστικά ενισχύει η Κυβέρνηση τη λογική του καρτέλ. Προφανώς, η στήριξη στη μικρομεσαία επιχειρηματικότητα δεν ενδιαφέρει καθόλου την Κυβέρνηση.

Πρόκειται, μάλιστα, για ένα νομοσχέδιο που επαναφέρει το μοντέλο το οποίο μας οδήγησε στη χρεοκοπία και προφανώς θα πλήξει τα δημόσια ταμεία.

Τα δημόσια έργα πλέον, κυρίες και κύριοι συνάδελφοι, δεν θα επιλέγονται σύμφωνα με τις ανάγκες και τις προτεραιότητες της κοινωνίας και της χώρας, αλλά σύμφωνα με τις ορέξεις κάποιων εργολάβων ιδιωτών και φυσικά με προτεραιότητα το κέρδος τους. Θα εγκρίνονται, δηλαδή, έργα χωρίς να εντάσσονται σε κανένα στρατηγικό, αναπτυξιακό ή χωροταξικό σχεδιασμό.

Άραγε, αυτή την ανάπτυξη ευαγγελίζεται η Κυβέρνηση Μητσοτάκη; Ο ιδιώτης θα προτείνει, επιτροπή που προΐσταται ο Υπουργός και τα κομματικά του στελέχη θα εγκρίνει, θα διενεργείται ένας διαγωνισμός επί της πρότασης του ιδιώτη που έχει κατατεθεί. Με ποια κριτήρια; Σε ποιο σχέδιο; Για ποιες ανάγκες; Γιάννης πίνει, Γιάννης κερνάει στην υγεία των δημόσιων ταμείων. Και αυτό σήμερα από την Κυβέρνηση ονομάζεται εκσυγχρονισμός του πλαισίου των δημόσιων συμβάσεων.

Φυσικά και από αυτό το νομοσχέδιο δεν λείπει η αδιαφάνεια και οι εξαιρέσεις, ενώ παραβιάζεται το ευρωπαϊκό κεκτημένο της αναλογικότητας και της ίσης αντιμετώπισης, όπως αναλυτικά έχουν επισημάνει και οι φορείς κατά τη συζήτηση στις επιτροπές.

Θα μου επιτρέψετε σε αυτό το σημείο να επανέλθω και να αναφερθώ στην τροπολογία που συζητήθηκε και πριν και αφορά στο Κτηματολόγιο. Είναι άλλη μια επιτυχία της Κυβέρνησης Μητσοτάκη που οδηγεί σε απίστευτη ταλαιπωρία πολίτες και επαγγελματίες σε μια περίοδο, μάλιστα, που γραφεία κτηματογράφησης κλείνουν το ένα μετά το άλλο χωρίς καμμία προειδοποίηση, με τους εργαζόμενους, τους πολίτες και τις υπηρεσίες να μένουν στον αέρα. Την προηγούμενη βδομάδα, για παράδειγμα, έκλεισαν τα γραφεία κτηματογράφησης και στον Έβρο λόγω της ανεπάρκειας αυτής της Κυβέρνησης.

Κυρίες και κύριοι συνάδελφοι, αν και η δημιουργία του Ελληνικού Κτηματολογίου από την κυβέρνηση του ΣΥΡΙΖΑ το 2018 αποτέλεσε ένα επίτευγμα το οποίο δικαιώθηκε στην πράξη, η επιλογή της Κυβέρνησης της Νέας Δημοκρατίας να μεταφέρει το Κτηματολόγιο στο Υπουργείο Ψηφιακής Διακυβέρνησης αποδείχθηκε καταστροφική ως επιλογή, αφού εγκαταλείφθηκε ουσιαστικά η κτηματογράφηση, υποστελεχώθηκαν οι υπηρεσίες, απορυθμίστηκε και υπονομεύτηκε ο δημόσιος χαρακτήρας του Κτηματολογίου.

Και αναρωτιόμαστε: Για ποια ψηφιακή μεταρρύθμιση μιλάει ο κ. Πιερρακάκης, ο κ. Λιβάνιος και οι υπόλοιποι Υπουργοί, όταν πολλοί εργαζόμενοι στα κτηματολογικά γραφεία δεν έχουν ούτε τηλέφωνο ούτε δίκτυο ούτε καν εκτυπωτές; Για ποιο επιτελικό κράτος μιλάνε τα στελέχη της Κυβέρνησης Μητσοτάκη, όταν η αναμονή στους πολίτες είναι μεγαλύτερη του ενός μήνα για μια πολύ απλή πράξη, για απλές υποθέσεις, όπως η μεταγραφή ενός συμβολαίου; Ποια ψηφιακή επανάσταση, άραγε, οδηγεί τους πολίτες από τα χαράματα σε τεράστιες ουρές έξω από τα γραφεία για να πιάσουν σειρά, προκειμένου κάποια στιγμή να εξυπηρετηθούν; Αυτά συμβαίνουν το 2022 στην Ελλάδα.

Σήμερα, κυρίες και κύριοι συνάδελφοι, με ευθύνη της Κυβέρνησης χιλιάδες πράξεις βρίσκονται κυριολεκτικά στον αέρα. Οι ενσωματώσεις γραφείων, η τοποθέτηση -και εδώ, βέβαια- προϊσταμένων χωρίς κριτήρια, εμπειρία και γνώση, η υποστελέχωση, οι τριτοκοσμικές συνθήκες εργασίας συντελούν σε αυτή τη συνθήκη. Δυστυχώς ναρκοθετήσατε και μπλοκάρατε την ολοκλήρωση του Κτηματολογίου δημιουργώντας ένα προβληματικό πλαίσιο και ξηλώνοντας τις δικλίδες διαφάνειας που είχε προβλέψει η κυβέρνηση του ΣΥΡΙΖΑ.

Και μπροστά σε αυτή την κατάσταση αντί να δώσει η Κυβέρνηση ουσιαστικές λύσεις, φέρνει αυτή την τροπολογία σαν παρηγοριά στον άρρωστο με επικοινωνιακά τρικ και προβλέψεις που θα δημιουργήσουν περισσότερα προβλήματα από αυτά που προσπαθούν να λύσουν. Δίνετε συνεχώς παρατάσεις, το οποίο είναι αναγκαίο εδώ που φτάσαμε, αλλά αν δεν αλλάξετε το πλαίσιο και τις διαδικασίες, οι δίμηνες παρατάσεις δεν θα συμβάλλουν σε τίποτα.

Λόγω καθυστερήσεων του Διοικητικού Συμβουλίου του Κτηματολογίου και κυρίως της μεγάλης γραφειοκρατίας τα γραφεία κτηματογράφησης λειτουργούσαν για αρκετούς μήνες χωρίς να αμείβονται οι ανάδοχοι, εκτελώντας μάλιστα και πράξεις που δεν προβλέπονταν από τις συμβάσεις τους, με αποτέλεσμα πολλά από τα γραφεία, όπως και στον Έβρο, όπως είπα πριν, να οδηγηθούν άμεσα σε κλείσιμο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Τα άρθρα 2 και 3 της εν λόγω τροπολογίας αποτελούν ουσιαστικά ένα επικοινωνιακό τρικ της Κυβέρνησης για να εκτονωθεί η αντίδραση της κοινωνίας για τις τεράστιες ουρές και τους χρόνους αναμονής, αλλά για να δημιουργήσει περισσότερα, όπως είπα, από τα προβλήματα τα οποία θα είναι. Τα ηλεκτρονικά εργαλεία προφανώς είναι πραγματικά χρήσιμα. Όμως, για να αφήνουν ουσιαστικό αποτύπωμα, θα πρέπει πρώτα να ολοκληρωθεί η απορρόφηση των υπό κατάργηση υποθηκοφυλακείων και η ψηφιοποίηση του αρχείου τους, όπως και η στελέχωση των υπηρεσιών.

Το άρθρο 4 αποτελεί πραγματική ομολογία πλήρους αποτυχίας της λειτουργίας του Κτηματολογίου και της ανεπάρκειας της Κυβέρνησης, διότι αντί το Κτηματολόγιο να αποτελεί την αποτύπωση του ιδιοκτησιακού καθεστώτος του οποιουδήποτε ακινήτου δηλώνεται, απλώς θα διεκπεραιώνει τις κατατεθείσες αιτήσεις ανεξάρτητα από το υφιστάμενο καθεστώς, αφήνοντας πάρα πολλές εκκρεμότητες. Αυτό έχει ως τραγική συνέπεια οι διαφωνίες για την κυριότητα σε ένα ακίνητο να επιλύονται από τους πολίτες στα δικαστήρια. Αντιλαμβάνεστε πού μπορεί να μας οδηγήσει αυτό.

Κυρίες και κύριοι συνάδελφοι -και κλείνω, κύριε Πρόεδρε-, ο άλλοτε σύγχρονος φορέας του ελληνικού δημοσίου, ο οποίος αποτελούνταν από στελέχη υψηλού επιπέδου, γνώσεις, εμπειρία εμφανίζει πλέον στοιχεία διάλυσης και υποστελέχωσης, τα οποία απαιτούν την άμεση και σοβαρή αντιμετώπιση από το Υπουργείο σήμερα, μιας και αρκείστε σε επικοινωνιακά πυροτεχνήματα προσπαθώντας να πείσετε ότι όλα με ένα μαγικό ψηφιακό τρόπο θα λυθούν στο μέλλον. Η εικόνα αυτή της διάλυσης δικαιολογείται μόνο εάν στο μυαλό σας υπάρχει σχέδιο να χρησιμοποιηθεί ως άλλοθι, προκειμένου να έρθει το Ελληνικό Κτηματολόγιο ή μέρος αυτού άμεσα στα χέρια ιδιωτών. Αυτό θα είναι εγκληματικό.

**ΠΡΟΕΔΡΕΥΩΝ (Δημήτριος Βίτσας):** Ολοκληρώστε, κυρία Γκαρά.

**ΑΝΑΣΤΑΣΙΑ ΓΚΑΡΑ:** Κλείνω, κύριε Πρόεδρε.

Τους ίδιους φόβους, βέβαια, έχουν εκφράσει και οι εργαζόμενοι. Φαντάζομαι έχετε ενημερωθεί για τις ανακοινώσεις τους.

Κυρίες και κύριοι συνάδελφοι, κύριοι και κυρίες της Κυβέρνησης, ξεπουλάτε λιμάνια, δημόσιες υποδομές, ιδιωτικοποιείτε τον ΕΦΚΑ και το ΕΣΥ, πουλήσατε τη ΔΕΗ. Τα αποτελέσματα τα βιώνουμε όλοι και όλες στην τσέπη μας με τον πληθωρισμό να σκαρφαλώνει στο 6,3% για τον Φεβρουάριο. Τώρα παίρνουν σειρά και τα μεγάλα δημόσια έργα. Κάνετε πλιάτσικο στα δημόσια ταμεία με απευθείας αναθέσεις δισεκατομμυρίων ευρώ που στερείτε από την κοινωνία. Βολεύετε και εξυπηρετείτε φίλους και κολλητούς. Διαλύετε οτιδήποτε δημόσιο και αφήνετε απροστάτευτους τους πολίτες σε αυτή τη χώρα. Αυτές είναι πρακτικές που έρχονται από το παρελθόν και χρεοκόπησαν τη χώρα και για αυτό πρέπει να φύγετε άμεσα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Βορίδης για να παρουσιάσει την τροπολογία 1227/39/1-3-2022.

Επτά λεπτά θα σας φτάσουν, κύριε Υπουργέ;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θα είμαι κατά το δυνατόν βραχυλογικός.

**ΠΡΟΕΔΡΕΥΩΝ (Δημήτριος Βίτσας):** Το ξέρω ότι είστε πρακτικός, αλλά είστε και δικηγόρος. Μην το ξεχνάτε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κατ’ αρχάς να δικαιολογήσω το γιατί η τροπολογία και ποιος είναι ο κατεπείγων χαρακτήρας. Δύο-τρία είναι τα επείγοντα θέματα. Τα δύο έχουν μια πραγματική και πιεστική ανάγκη να τα ρυθμίσουμε.

Το ένα είναι ότι υπάρχει, ήδη, από πλευράς της Ευρωπαϊκής Επιτροπής μια διαδικασία κυρώσεως στα λεγόμενα «EU-Pilots», για τα οποία πρέπει να τακτοποιήσουν και η οποία ρυθμίζεται με το πρώτο άρθρο της τροπολογίας αυτής. Η αιτιολογημένη γνώμη της επιτροπής έχει εκδοθεί 12-11-2021. Θα πω στην ανάπτυξη της ουσίας περί τίνος πρόκειται. Είχε προθεσμία δύο μηνών, προκειμένου να υπάρξει ρύθμιση με την οποία τακτοποιείται το θέμα. Επομένως είμαστε ήδη καθυστερημένοι και η χώρα διακινδυνεύει τη διαδικασία κυρώσεων. Άρα πρέπει να ρυθμίσουμε. Αυτό είναι το άρθρο 1. Θα μπω και στην ουσία.

Το δεύτερο ζήτημα είναι ότι δίνουμε τη δυνατότητα να ολοκληρώνεται η διαδικασία της κινητικότητας όχι όπως ισχύει σήμερα με την έκδοση του ΦΕΚ, αλλά ουσιαστικά με τη λήψη κωδικού αριθμού δημοσίευσης. Γιατί αυτό; Για να μη διακινδυνεύσουμε την απώλεια της κινητικότητας εξαιτίας της καθυστερήσεως εκδόσεως του ΦΕΚ. Άρα με τη λήψη του κωδικού μπορούμε να εξασφαλίσουμε ότι δεν θίγονται εδώ δικαιώματα υπαλλήλων, που έχει εγκριθεί η κινητικότητά τους.

Και το τρίτο ζήτημα, το οποίο επίσης είναι επείγον, είναι το άρθρο 3. Αφορά σε ρυθμίσεις του υπηρεσιακού γραμματέα του Υπουργείου Παιδείας και Θρησκευμάτων. Εκεί η τοποθέτηση του υπηρεσιακού γραμματέα έχει καθυστερήσει και αποτελεί ένα από τα ζητήματα, για τα οποία έχουμε δεσμευτεί ότι θα το έχουμε ολοκληρώσει στο πλαίσιο της ενισχυμένης εποπτείας.

Επομένως έχουμε μία αντίστοιχη συμφωνία με τους ευρωπαϊκούς θεσμούς για το ζήτημα αυτό. Αυτό είναι η αιτιολόγηση του κατεπείγοντος και περνώ στην εξήγηση της ουσίας της τροπολογίας.

Το άρθρο 1 ρυθμίζει το εξής: Είναι η λεγόμενη υπόθεση Γκαζόν –είναι το όνομα του Ευρωπαίου πολίτη που προσέφυγε στην Ευρωπαϊκή Επιτροπή για το θέμα αυτό- με την όποια παραπονείτο, διότι δεν υπήρχε η δυνατότητα τοποθετήσεως σε θέσεις προϊσταμένων στη δημόσια διοίκηση πολιτών της Ευρωπαϊκής Ένωσης. Εκεί υπήρχαν διατάξεις, οι οποίες δεν επέτρεπαν οριζόντια την κατάληψη αυτών των θέσεων και έκρινε η Ευρωπαϊκή Επιτροπή ότι αυτό αντίκειται στο άρθρο 45 της συνθήκης.

Υπάρχει μία εξαίρεση που προβλέπεται, η οποία είναι στο άρθρο 45 παράγραφος 4 της ευρωπαϊκής συνθήκης, η οποία λέει ότι μπορεί να υπάρξει εξαίρεση γι’ αυτό, άρα να μην επιτρέπεται σε Ευρωπαίο πολίτη να θέσει την υποψηφιότητά του προκειμένου να καταλάβει θέση στη δημόσια διοίκηση, όταν όμως η θέση αυτή συνδέεται με την άσκηση δημόσιας εξουσίας. Κρίθηκε λοιπόν ότι μια οριζόντια απαγόρευση παραβιάζει τη συνθήκη και επομένως πρέπει να προσαρμόσουμε αντίστοιχα στη νομοθεσία.

Η ρύθμιση, την οποία κάνουμε εδώ, είναι ότι ουσιαστικά δίνουμε τη δυνατότητα πολίτες κρατών-μελών της Ευρωπαϊκής Ένωσης να επιλέγονται και να ασκούν καθήκοντα προϊσταμένου και ότι θα υπάρξει ένα προεδρικό διάταγμα –εξουσιοδοτεί το Σώμα- ζητάμε δηλαδή εδώ την εξουσιοδότηση του Σώματος, προκειμένου να υπάρξει ένα προεδρικό διάταγμα με το οποίο θα καθορίζονται οι θέσεις ευθύνης που συνδέονται με την άσκηση δημόσιας εξουσίας και δεν θα επιτρέπεται το δικαίωμα αυτό.

Για να το κάνω πολύ απλό στη συζήτηση, εκείνο το οποίο λέει η Ευρωπαϊκή Επιτροπή είναι ότι αν έχετε, παραδείγματος χάριν, εργαζόμενους –να πάρω έναν τομέα που προφανώς δεν συνδέεται με την άσκηση δημόσιας εξουσίας- σε μια υπηρεσία καθαριότητας, δεν έχετε κανένα λόγο να λέτε γιατί ένας Ευρωπαίος πολίτης δεν μπορεί να καταλάβει θέση προϊσταμένου στις υπηρεσίες καθαριότητας. Αν όμως έχετε κάτι το οποίο συνδέεται με την άσκηση δημόσιας εξουσίας, τότε πρέπει να κάνετε μία αιτιολογημένη εξαίρεση, για την οποία δεν θα περιορίζεται αυτό το δικαίωμα.

Άρα λοιπόν παρίσταται η αναγκαιότητα της ρυθμίσεως αυτής και ζητείται ταυτόχρονα και η νομοθετική εξουσιοδότηση, προκειμένου να θεσμοθετήσουμε τις εξαιρέσεις.

Στο άρθρο 2 εξήγησα τι είναι εκείνο που γίνεται. Στην πραγματικότητα, διευκολύνει τη λειτουργία του κύκλου κινητικότητας και με τη λήψη του κωδικού αριθμού δημοσιεύσεως θεωρούνται ολοκληρωμένες οι πράξεις μετάταξης, έτσι ώστε να μην υπάρχει διακινδύνευση, αν δεν έχουν δημοσιευθεί εγκαίρως στο ΦΕΚ οι πράξεις μετάταξης και δεν έχει εκδοθεί εγκαίρως το ΦΕΚ, να χαθούν οι πράξεις μετάταξης και να θίγονται εδώ υπαλληλικά δικαιώματα.

Το τρίτο είναι μία σειρά από ειδικές ρυθμίσεις, οι οποίες αφορούν την τοποθέτηση του υπηρεσιακού γραμματέα. Εκεί υπήρξε εκτενής διαπραγμάτευση με τους ευρωπαϊκούς θεσμούς για το ζήτημα αυτό. Αυτό αποτελεί μια εξαίρεση, αν θέλετε, στο πλαίσιο του επιτελικού κράτους.

Όμως, το Υπουργείο Παιδείας είχε την άποψη ότι εξαιτίας κυρίως του εύρους, αλλά και του ειδικού χαρακτήρα ορισμένων αρμοδιοτήτων, θα έπρεπε αυτές να επιφυλαχθούν για τον Υπουργό και να αφαιρεθούν από τον υπηρεσιακό γραμματέα, ταυτόχρονα να δοθεί η δυνατότητα στον υπηρεσιακό γραμματέα του Υπουργείου Παιδείας να μεταφέρει –λόγω του ότι είναι πολύ μεγάλο το Υπουργείο Παιδείας- την άσκηση αρμοδιοτήτων προς ιεραρχικά υφισταμένους, ώστε να καθίσταται αποτελεσματική η λειτουργία του υπηρεσιακού γραμματέα.

Η τελευταία διάταξη, η οποία είναι ενδιαφέροντος κοινού νομίζω των Υπουργείων Υγείας και Μεταναστευτικής Πολιτικής, αφορά την παράταση κάποιων συμβάσεων, προκειμένου να τακτοποιηθούν ζητήματα σίτισης φοιτητών.

Αυτές είναι λοιπόν οι τροπολογίες και οι ρυθμίσεις και είναι όλες και κατεπείγουσες. Ξέρετε ότι το Υπουργείο Εσωτερικών αποφεύγει να βάζει τροπολογίες. Όμως, εδώ πραγματικά έχουμε ζητήματα τα οποία είναι απολύτως αναγκαία να τα ρυθμίσουμε με το ταχύτερο δυνατό τρόπο.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Υπάρχει κάποια ερώτηση στον κύριο Υπουργό; Όχι.

Αφού ζητήσω συγγνώμη από την κ. Λιακούλη, θα δώσω το λόγο στον Υπουργό Περιβάλλοντος και Ενέργειας για δύο λεπτά, όπως μου υποσχέθηκε, για να παρουσιάσει την τροπολογία 1228/40/1-3-2022.

Κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Πράγματι, έχουμε καταθέσει μία τροπολογία με γενικό αριθμό 1228 και ειδικό 40. Τα τέσσερα πρώτα άρθρα αφορούν συναρμόδια Υπουργεία και έχουν ήδη υποστηριχθεί από συνάδελφο Υπουργό.

Στο άρθρο 4 προχωρούμε σε μία παράταση της υποβολής των εγγυητικών επιστολών για έναν μήνα για εκείνους τους επενδυτές, που έχουν καταθέσει αίτηση και έχουν λάβει άδεια παραγωγής για ανανεώσιμες πηγές ενέργειας μεγαλύτερες του 1 MW.

Θυμάστε ότι έχουμε θέσει ως απαραίτητο όρο της διατήρησης άδειας παραγωγής την υποβολή εγγυητικής επιστολής 35.000 ευρώ για κάθε μεγαβάτ εγκατεστημένης ισχύος για τα έργα τα οποία είναι πάνω από 1 MW. Αυτό το κάναμε πριν λίγους μήνες, ώστε να ξεκαθαρίσουμε λίγο ποιοι έχουν πραγματικά την οικονομική δυνατότητα να κατασκευάσουν το φωτοβολταϊκό ή αιολικό και ποιοι όχι, ώστε να καθαρίσει ο ενεργειακός χώρος και να μπορέσουν πραγματικά να υλοποιηθούν επενδύσεις οι οποίες δεν υλοποιούνται.

Παρατείνουμε, λοιπόν, για έναν μήνα το χρονικό όριο το οποίο είχαμε θέσει για να υποβάλουν την εγγυητική, γιατί και λόγω της κακοκαιρίας που είχαμε τον Ιανουάριο και λόγω της καταστάσεως υπήρχε δυσκολία για την απόκτηση εγγυητικών επιστολών από τα χρηματοπιστωτικά ιδρύματα και τους δίνουμε μόνο τριάντα μέρες για να υποβάλλουν αυτές τις εγγυητικές.

Στο άρθρο 5 απεμπλέκουμε έργα, τα οποία μπορεί να έχουν πάρει τιμή «ταρίφα» από διαγωνισμό, αλλά θέλουν τελικά να ενταχθούν στις ελεύθερες διακυμάνσεις δοκιμές της αγοράς. Αυτά τα απεμπλέκουμε, ώστε να μπορέσουν να ενταχθούν στις αγορές.

Έρχομαι στο άρθρο 6. Το μεγάλο πρόβλημα που έχουμε αυτά τα δύο χρόνια, που δυστυχώς βιώσαμε και βιώνουμε τις επιπτώσεις της πανδημίας του κορωνοϊού, είναι ότι παρατηρούνται σημαντικές καθυστερήσεις στην εφοδιαστική αλυσίδα, σημαντικές καθυστερήσεις στην παραλαβή του εξοπλισμού για να κατασκευαστούν οι ανανεώσιμες πηγές ενέργειας. Αυτό έχει φέρει πάρα πολύ πίσω κάποια έργα, τα οποία ενώ ήταν ώριμα, είχαν άδεια παραγωγής, είχαν περιβαλλοντική αδειοδότηση, είχαν χρηματοδότηση, παρ’ όλα αυτά δεν μπορούν να ολοκληρωθούν λόγω της καθυστέρησης της εφοδιαστικής αλυσίδας που παρατηρείται σε όλο τον πλανήτη. Δίνουμε λοιπόν κάποιες παρατάσεις.

Άρα, λοιπόν, στο άρθρο 6 δίνουμε μία παράταση στις ΣΗΘΥΑ, στους σταθμούς συμπαραγωγής, ώστε να μπορέσουν να υλοποιήσουν την επένδυσή τους.

Επίσης, δίνουμε μία παράταση έξι μηνών στις τιμές αποζημίωσης μικρών φωτοβολταϊκών σταθμών κάτω από 1 MW. Η ταρίφα, η οποία έληγε τέλος Φεβρουαρίου, είναι περίπου στα 65 ευρώ για τους ανεξάρτητους παραγωγούς, στα 68 ευρώ για τις ενεργειακές κοινότητες. Δίνουμε έξι μήνες, διατηρούμε δηλαδή αυτή την ταρίφα για έξι επιπλέον μήνες, για να ολοκληρώσουν την κατασκευή, γιατί οι άνθρωποι ήδη βρίσκονται στο στάδιο της κατασκευής, απλά δεν έχουν ολοκληρώσει.

Επίσης, δίνουμε μία παράταση τριών μηνών για την αποπληρωμή του κόστους σύνδεσης κυρίως για φωτοβολταϊκά και μάλιστα μικρά, δηλαδή δίνουμε μία δυνατότητα τριών μηνών παραπάνω για να αποπληρώσουν το κόστος σύνδεσης που θα πληρώσουν προς το ΔΕΔΔΗΕ. Λόγω του δριμύ χειμώνα και των προβλημάτων τα οποία είχαν, τους δίνουμε μία δυνατότητα ώστε να πληρώσουν και να προχωρήσουν την επένδυσή τους.

Δίνουμε, επίσης, μία παράταση δώδεκα μηνών στις προθεσμίες υλοποίησης των έργων που έχουν επιλεγεί σε ανταγωνιστικές διαδικασίες. Επαναλαμβάνω, έχουμε δύο χρόνια πολύ σημαντικές καθυστερήσεις στην παραλαβή του εξοπλισμού, φωτοβολταϊκών πάνελ, άλλων εξαρτημάτων. Δίνουμε, λοιπόν, παράταση δώδεκα μηνών για έργα τα οποία έχουν πάρει ταρίφες από διαγωνιστικές διαδικασίες, από διαγωνισμούς κάναμε. Ήδη έχουν ξεκινήσει να υλοποιούν. Δίνουμε δώδεκα μήνες χρονικό περιθώριο για να μπορέσουν να υλοποιήσουν αυτά τα έργα.

Επίσης, δίνουμε παράταση στους υβριδικούς σταθμούς της Κρήτης στις προσφορές σύνδεσης για να μπορέσουν να υλοποιηθούν. Οι υβριδικοί σταθμοί Κρήτης είναι συστήματα παραγωγής και αποθήκευσης ηλεκτρικής ενέργειας. Η πραγματικότητα είναι ότι η έγκριση από την Ευρωπαϊκή Επιτροπή δόθηκε μόλις τον Δεκέμβριο του 2021, μόλις πριν δύο μήνες. Άρα τώρα είναι εγκεκριμένο το σχήμα στήριξης αυτών των σταθμών. Συνεπώς τώρα που θα ξεκινήσουν να υλοποιούν, τους δίνουμε ένα εύλογο χρονικό διάστημα για να μπορέσουν να υλοποιήσουν. Να πούμε ότι αυτά είναι πάρα πολύ σημαντικά για την ευστάθεια του συστήματος και για τη διείσδυση περισσότερων ανανεώσιμων πηγών στο ηλεκτρικό δίκτυο της χώρας.

Επίσης, δίνουμε έναν χρόνο δεκατεσσάρων μηνών για την ισχύ προσφορών σύνδεσης για να υλοποιήσουν έργα βιομάζας. Για τα έργα βιομάζας στον κτηνοτροφικό τομέα ιδίως στον πρωτογενή τομέα, γνωρίζουν όσοι Βουλευτές εκλέγονται στις περιφέρειες, ήδη έχουν ξεκινήσει υλοποιήσεις έργων διαχείρισης αποβλήτων κτηνοτροφικών μονάδων, έργα βιομάζας δηλαδή, αξιοποίηση αυτών για την παραγωγή βιομεθανίου και ενεργειακής αξιοποίησής του. Δίνουμε, λοιπόν, χρόνο για να μπορέσουν να υλοποιηθούν και αυτά έργα. Βρίσκονται σε διαδικασία υλοποίησης. Είναι υπερώριμα φυσικά έχουν ξεκινήσει πολλά να κατασκευάζονται, απλά δεν έχουν προλάβει να ολοκληρώσουν λόγω των συνθηκών που επικράτησαν το προηγούμενο διάστημα.

Τέλος, στο άρθρο 7 επανακαθορίζουμε τις τιμές αναφοράς σταθμών ανανεώσιμων πηγών ενέργειας και κυρίως των αιολικών. Αφορά μικρά αιολικά. Έληγε η ταρίφα 98 ευρώ τον επόμενο μήνα. Εισάγουμε μία νέα κατηγορία, μία ταρίφα στα 89 ευρώ ώστε να μπορέσουν να υλοποιήσουν επενδυτές οι οποίοι ήδη είχαν ξεκινήσει, είχαν ωριμάσει, αλλά δεν προλάβαιναν.

Οπότε, μειώνουμε βέβαια την ταρίφα στα 89 ευρώ σε ένα επίπεδο, αλλά από την άλλη έχουμε μια αύξηση, όπως γνωρίζετε, του κόστους και των ανεμογεννητριών και των φωτοβολταϊκών παγκοσμίως. Έχουν αυξηθεί οι πρώτες ύλες, έχει αυξηθεί το πυρίτιο, έχουν αυξηθεί τα μέταλλα. Άρα τους δίνουμε μία ταρίφα 89 ευρώ για να ολοκληρώσουν την κατασκευή τους και στη συνέχεια η ταρίφα μειώνεται ακόμα περισσότερο στα 79 ευρώ, από 31 Δεκεμβρίου 2023 και μετά. Θεωρούμε ότι τότε βέβαια θα έχουν υποχωρήσει αυτές οι τιμές στις πρώτες ύλες και στον εξοπλισμό, οι οποίες δυστυχώς αυτή τη στιγμή απειλούν, εγώ θα έλεγα, συνολικά την οικονομία του πλανήτη.

Και τέλος, στο τελευταίο άρθρο, στο άρθρο 8, δίνουμε παράταση σαράντα πέντε ημερών για την υποβολή αντιρρήσεων για τους δασικούς χάρτες στην Κρήτη οι οποίοι έχουν αναρτηθεί προσωρινά. Δίνουμε, λοιπόν, παράταση σαράντα πέντε ημερών γιατί εκεί προχωρήσαμε και διορθώσαμε κάποια λάθη μετά την υπουργική απόφαση χαρακτηρισμού του ασπαλάθου ως είδος το οποίο δεν χαρακτηρίζει δασικού χαρακτήρα μία έκταση. Δίνουμε, λοιπόν, σαράντα πέντε ημέρες γιατί έχουν προχωρήσει σε διορθώσεις οι μελετητές των δασικών χαρτών και οι αρμόδιες δασικές διευθύνσεις, ώστε εφόσον διορθωθούν οι χάρτες στη συνέχεια να μπορούν να υποβάλουν αίτηση αντιρρήσεως αυτοί οι οποίοι έχουν διαφωνία.

Σας ευχαριστώ.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, θα ήθελα να κάνω κάποιες ερωτήσεις.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, κι εγώ θέλω να κάνω ερωτήσεις.

**ΠΡΟΕΔΡΕΥΩΝ (Δημήτριος Βίτσας):** Κατ’ αρχάς, ερωτήσεις από τον ΣΥΡΙΖΑ θα κάνει μόνο ο κ. Σπίρτζης. Δεν προβλέπεται τέτοια διαδικασία κάθε Βουλευτής να ρωτάει. Πείτε στον κ. Σπίρτζη να κάνει την ερώτηση.

**ΧΡΗΣΤΟΣ ΣΠΙΡΤΖΗΣ:** Δεν υπάρχει η διαδικασία να ρωτάμε;

**ΠΡΟΕΔΡΕΥΩΝ (Δημήτριος Βίτσας):** Δεν υπάρχει τέτοια διαδικασία. Το ξέρετε ότι δεν υπάρχει αυτή η διαδικασία. Μην εκμεταλλεύεστε την καλοσύνη μου.

**ΧΡΗΣΤΟΣ ΣΠΙΡΤΖΗΣ:** Να ρωτήσει ο κ. Φάμελλος.

**ΠΡΟΕΔΡΕΥΩΝ (Δημήτριος Βίτσας):** Εσείς θα ρωτήσετε, κύριε Σπίρτζη, ως Κοινοβουλευτικός Εκπρόσωπος.

Προηγούμενα άφησα και τον κ. Γκιόκα και τον κ. Φάμελλο να ρωτήσουν. Έχω, όμως, και την κ. Λιακούλη εδώ πέρα που την ταλαιπωρώ.

Κύριε Σπίρτζη, έχετε τον λόγο.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, ευχαριστώ πάρα πολύ.

Θα ήθελα να ρωτήσω και τον Υπουργό Υποδομών. Δεν είναι ο κ. Καραμανλής στην Αίθουσα. Είναι ο κ. Καραγιάννης που κάθεται δίπλα στον Υπουργό Ενέργειας και βλέπει και τις σημειώσεις του.

Καταλάβατε κάτι από αυτά που είπε ο Υπουργός Ενέργειας; Διότι εδώ είναι η πέμπτη τροπολογία - νομοσχέδιο που έρχεται σήμερα. Είναι η πέμπτη τροπολογία - νομοσχέδιο. Έλεος! Σε ειδικά θέματα, μέσα στην κρίση, με αυξημένες τιμές ενέργειας, έρχεται να συζητήσουμε με τροπολογία Πέμπτη 3 Μαρτίου στις 15.20΄ τις ταρίφες για τις τιμές ενέργειας. Είναι δυνατόν; Είναι ε; Μπράβο! Συγχαρητήρια! Οι κανόνες καλής νομοθέτησης που μας είχατε βάλει στο επιτελικό κράτος, το πρώτο νομοσχέδιο.

Ρωτάμε λοιπόν. Βάζετε και με αναδρομική ισχύ, έπειτα από οκτώ μήνες, εγγυητική επιστολή στα μικρά έργα. Γιατί; Θα μας απαντήσετε τώρα. Αφού φέρνετε νομοσχέδιο με τροπολογία, απαντήστε μας ποιος είναι ο λόγος.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Σε ποια μικρά έργα;

**ΠΡΟΕΔΡΕΥΩΝ (Δημήτριος Βίτσας):** Κύριε Σκρέκα, περιμένετε να ολοκληρωθούν οι ερωτήσεις.

**ΧΡΗΣΤΟΣ ΣΠΙΡΤΖΗΣ:** Δεύτερον. Έχετε διατάξεις που ψηφίστηκαν με τον ν.4843 τον Οκτώβρη του 2021 και τα αλλάζετε. Δικοί σας νόμοι δεν είναι; Και στις υποδομές τα ίδια κάνετε με το νομοσχέδιο που συζητάμε. Παραδέχεστε το απόλυτο μπάχαλο που έχετε φέρει και στην ενέργεια εκτός από τις υποδομές και το φέρνετε με τροπολογία; Θέλετε να καλύψετε το μπάχαλο που έχετε φέρει στην αγορά ενέργειας;

Μετά έχετε μία διάταξη όπου επιτρέπεται –λέει- ουσιαστικά να συμμετέχουν σε έναν διαγωνισμό και να παίρνουν χαμηλή τιμή και μετά να φεύγουν και να πηγαίνουν σε υψηλότερη τιμή. Γιατί το κάνετε αυτό; Το κάνετε με τροπολογία κι αυτό στις 15.20΄.

Για τους δασικούς χάρτες. Γιατί μόνο στην Κρήτη η παράταση; Έχει κάτι ιδιαίτερο; Έφερε ο κ. Αυγενάκης για να γίνουν απευθείας αναθέσεις εκεί στα αθλητικά έργα. Γιατί μόνο στην Κρήτη; Δηλαδή στην ανατολική Αττική δεν χρειάζεται; Στη Θεσσαλονίκη, στη Χαλκιδική δεν χρειάζεται;

Έχετε δεσμευτεί ότι θα αλλάξετε τη νομοθεσία. Αντί να μας φέρετε τη νέα νομοθεσία φέρνετε μια παράταση σαράντα πέντε ημερών. Ποιον θέλετε να εξυπηρετήσετε και για ποιο λόγο;

**ΠΡΟΕΔΡΕΥΩΝ (Δημήτριος Βίτσας):** Κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα απαντήσω στις ερωτήσεις του κυρίου συναδέλφου -εύλογες είναι- για να κατανοήσει καλύτερα.

Κατ’ αρχάς, η ρύθμιση που δίνει τη δυνατότητα σε κάποιον ο οποίος έχει λάβει ταρίφα από διαγωνισμό να απεμπλακεί και να καταλήξει στην αγορά προβλέπεται ήδη στο επόμενο αδειοδοτικό νομοσχέδιο, στην απλοποίηση αδειοδότησης, που θα καταθέσουμε. Οπότε εντάξαμε και αυτούς που ήδη έχουν μια τέτοια θέληση. Δηλαδή, αυτό το οποίο θα εφαρμοστεί ούτως η άλλως από εδώ και πέρα δηλαδή, το νομοθετούμε, ερχόμαστε να το δώσουμε γι’ αυτούς, για να μην υπάρχουν δύο μέτρα και δύο σταθμά, όπου οι από δω και πέρα να έχουν τη δυνατότητα να το πράξουν και οι από δω και πριν να μην μπορούν. Άρα γίνεται για λόγους ισονομίας.

Από κει και πέρα, για τα άλλα που είπατε για το θέμα των δασικών χαρτών, ξέρετε ότι για παράδειγμα στην Κρήτη είχαμε δύο από τους τέσσερις νόμους όπου φαίνεται ότι από λάθος της διοίκησης ή από λάθος των μελετητών είχαν τεράστιες εκτάσεις χαρακτηρισμένες ως δασικού χαρακτήρα, ενώ δεν ήταν. Περάσαμε την υπουργική απόφαση για τους ασπαλάθους ώστε να μην χαρακτηρίζουν δασική έκταση. Και επίσης, πρέπει να πούμε ότι και το Δασαρχείο του Ρεθύμνου τελούσε υπό κατάληψη για δύο μήνες περίπου, οπότε δεν υπήρχε ο χρόνος και για να πάνε οι ενδιαφερόμενοι να καταθέσουν μία αίτηση αντίρρησης.

Οπότε, από τη στιγμή που ολοκληρώνονται οι διορθώσεις, γιατί ήδη έχουμε διορθώσεις και έχουμε και τα πρώτα στοιχεία, ήδη οι μεγάλες εκτάσεις αυτών των νομών έχουν αλλάξει μετά από τη μελέτη που έχει γίνει, φυσικά, επειδή έπρεπε και μετά από τη διόρθωση των σφαλμάτων έχουν αλλάξει χαρακτηρισμό και από δασικού χαρακτήρα έχουν αποκτήσει χαρακτήρα άλλης χρήσης.

Άρα θέλουμε να ολοκληρωθεί αυτή η διαδικασία, ώστε μετά να διορθωθούν οι χάρτες και στη συνέχεια να υπάρχει, βέβαια και ένα χρονικό διάστημα κάποιων ημερών για αυτούς για τους οποίους δεν έχει διορθωθεί ο χαρακτηρισμός στη δική τους γη, στο δικό τους αγροτεμάχιο, να μπορούν να προσφύγουν και να καταθέσουν μία αίτηση αντιρρήσεως. Αυτό είναι και τίποτα άλλο.

Επίσης, για την ερώτηση που κάνατε ότι βάζουμε εγγυητική επιστολή για τα μικρά έργα…

**ΣΩΚΡΑΤΗΣ ΦΑΜΕΛΛΟΣ:** Για τα έργα 0,5 MW με 1 MW.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν βάζουμε για τα μικρά έργα γενικά. Όσα έργα -φωτοβολταϊκά, ανεμογεννήτριες- θεωρούνται μικρά, δηλαδή είναι κάτω του 1 MW φωτοβολταϊκά ή κάτω των 3 και 6 MW στα αιολικά, εκεί δεν υποχρεώνουμε να καταθέσουν εγγυητική επιστολή. Το κάνουμε μόνο για τα μικρά υδροηλεκτρικά. Γιατί το κάνουμε αυτό; Θα σας πω, έχει εξήγηση, φυσικά, λογική εξήγηση. Υπάρχουν πάρα πολλοί developers, όπως λέγονται, δηλαδή γραφεία τα οποία αναπτύσσουν, εξελίσσουν μία επενδυτική πρόταση, οι οποίοι έχουν πάει, έχουν καταλάβει σε όλο τον ελλαδικό χώρο σημεία όπου μπορούν να κατασκευάσουν τέτοια μικρά υδροηλεκτρικά, που είναι πολύ χρήσιμα και πολύ σημαντικά για το ηλεκτρικό σύστημα της χώρας και δεν υλοποιούν αυτές τις επενδύσεις.

Άρα τι προσπαθούμε να κάνουμε; Θέτουμε με μία εγγυητική 35.000 ευρώ για αυτούς, να καταθέσουν μια τέτοια εγγυητική για κάθε MW, ώστε τελικά να αποδείξουν ότι έχουν την οικονομική δυνατότητα. Βάζουμε 35.000 ευρώ εγγυητική για ένα έργο το οποίο ξέρετε πόσο κοστίζει; Πολλές εκατοντάδες χιλιάδες, 1 εκατομμύριο ευρώ. Τι ζητάμε δηλαδή; Ζητάμε να φέρει μία εγγυητική μόλις 35.000 ευρώ για να αποδείξει –κύριοι συνάδελφοι, δεν χρειάζεται να κάνουμε διάλογο, δεν είναι να συζητήσουμε πολλά- γιατί κάποιοι έχουν είκοσι και τριάντα τέτοιες άδειες. Ας επιλέξουν, λοιπόν, ποιες άδειες θέλουν να κατασκευάσουν για να δώσουμε τη δυνατότητα στους υπόλοιπους, σε κοινότητες να κατασκευάσουν. Έρχονται στο γραφείο μου χωριά, έρχονται πρόεδροι κοινοτήτων και λένε ότι θέλουν να κάνουν μία ενεργειακή κοινότητα όλο το χωριό, αλλά τους έχουν πιάσει τον χώρο.

Θέλουμε, λοιπόν, εμείς να αδειάσει αυτός ο χώρος από αυτούς που κρατάνε τα χαρτιά και τα γυρνάνε από γραφείο σε γραφείο, για να μπορέσουν και ολόκληρα χωριά, κοινότητες να κάνουν και να απολαμβάνουν αυτού του εσόδου.

Σας ευχαριστώ.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, πάει να διορθώσει το μπάχαλο του κ. Χατζηδάκη, δηλαδή.

**ΧΡΗΣΤΟΣ ΜΠΟΥΚΩΡΟΣ:** Αυτά είναι εξυπνάδες!

**ΠΡΟΕΔΡΕΥΩΝ (Δημήτριος Βίτσας):** Αυτή η συζήτηση μπορεί να συνεχιστεί.

Τον λόγο έχει, λοιπόν, η κ. Λιακούλη από το Κίνημα Αλλαγής. Μετά θα μιλήσει ο κ. Μιχαηλίδης από τον Συνασπισμό Ριζοσπαστικής Αριστεράς.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Εγώ πότε, κύριε Πρόεδρε;

**ΚΩΝΣΤΑΝΤΙΝΟΣ ΧΗΤΑΣ:** Θέλω και εγώ να μιλήσω, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Περιμένετε, σας παρακαλώ!

Μετά θα μιλήσει ο κ. Γρηγοριάδης από το ΜέΡΑ25 -για αυτό σας λέω να περιμένετε- μετά η κ. Καφαντάρη, ο κ. Λιούπης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Εγώ πότε, κύριε Πρόεδρε;

**ΠΡΟΕΔΡΕΥΩΝ (Δημήτριος Βίτσας):** Μα, δεν ζητήσατε να μιλήσετε!

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Τώρα ζητάω!

**ΠΡΟΕΔΡΕΥΩΝ (Δημήτριος Βίτσας):** Ωραία, με κάποιον τρόπο θα μπείτε και εσείς και ο κ. Χήτας, αλλά άμα δεν ζητάτε να μιλήσετε, πού να ξέρω εγώ πότε θα μιλήσετε;

Ορίστε, κυρία Λιακούλη, ξεκινάτε και να ετοιμάζεται ο κ. Μιχαηλίδης.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς μου δίνεται η ευκαιρία τώρα να εκφράσω τα συλλυπητήριά μου και εγώ από αυτό το Βήμα για την απώλεια του Δημήτρη Τσοβόλα και της Μαριέττας Γιαννάκου, δύο μεγάλων πολιτικών που τίμησαν με την πορεία τους τον κοινοβουλευτισμό και πρόσφεραν σπουδαίες υπηρεσίες στη χώρα, καταφέρνοντας πολλές φορές να υπερβούν με θάρρος όρια που στένευαν τη σκέψη τους ή και τη βούλησή τους. Θα τους θυμόμαστε πάντα.

Κυρίες και κύριοι συνάδελφοι, αυτές τις ώρες ο πλανήτης παρακολουθεί τις δύο εμπόλεμες πλευρές να συνεχίζουν τις συρράξεις, ενώ αναμένεται να επαναληφθούν σε λίγη ώρα από τώρα οι διαπραγματεύσεις που ήταν να ξεκινήσουν ώρα 2.00΄. Συνεχίζει στο μεταξύ να εκτυλίσσεται μπροστά στα μάτια μας ένα ανείπωτο δράμα, μία φοβερή τραγωδία με εκατοντάδες χιλιάδες πρόσφυγες που συνεχώς εγκαταλείπουν την εμπόλεμη Ουκρανία, εκατοντάδες νεκρούς, δυστυχώς, μεταξύ των οποίων παιδιά και Έλληνες ομογενείς.

Όλες οι δημοκρατικές δυνάμεις και σήμερα βρισκόμαστε απέναντι στη μεγάλη πρόκληση αλλά και στο πανθομολογούμενο χρέος να δράσουμε άμεσα για την παγκόσμια ειρήνη και σταθερότητα, προσηλωμένοι αταλάντευτα στις θεμελιώδεις αρχές του διεθνούς δικαίου, στον σεβασμό της εθνικής κυριαρχίας και της εδαφικής ακεραιότητας, δίπλα στον ουκρανικό λαό.

Απευθύνουμε κάλεσμα σε όλους τους πολίτες και από αυτό το Βήμα να συνδράμουν στην πρωτοβουλία του ΠΑΣΟΚ - Κίνημα Αλλαγής για τη συγκέντρωση ανθρωπιστικής βοήθειας στον δοκιμαζόμενο λαό της Ουκρανίας, το ελάχιστο που αυτές τις ώρες μπορούμε να κάνουμε, με την ελπίδα να ευδοκιμήσουν οι διαπραγματεύσεις και να ακούσουμε και σήμερα ακόμη τη λήξη αυτού του πολέμου.

Σε ό,τι αφορά τα καθ’ ημάς και τα σημερινά, σήμερα εισάγετε, κύριε Υπουργέ, στη συζήτηση της Ολομέλειας ένα νομοσχέδιο που λέτε ότι είναι ένα νέο πλαίσιο διαδικασιών υλοποίησης έργων υποδομής μέσα από πρότυπες προτάσεις. Τα έργα αυτά αφορούν στον δημόσιο τομέα, έργα υποδομής του δημοσίου τομέα, για τα οποία θέλω να πιστεύω ότι σε αυτή την Αίθουσα κοινή παραδοχή όταν συζητάμε είναι η κεντροβαρής και αδιαπραγμάτευτη έννοια της διαφάνειας, διαφάνεια σε όλα τα στάδια, σε όλα τα επίπεδα και σε όλες τις αποφάσεις.

Αυτές οι πρότυπες προτάσεις, λοιπόν, που διατείνεστε ότι θα επιλύσουν σωρεία σοβαρών ζητημάτων στα έργα υποδομής του δημοσίου -εκτός από την ελκυστική επωνυμία, πράγματι το πρότυπο έχει κάτι ελκυστικό- θα πρέπει να είναι και πραγματικά καθαρές, πραγματικά διαυγείς, να κινούνται στο πλαίσιο του υγιούς ανταγωνισμού. Δεν θα επιτρέπουν να μεθοδεύονται, για παράδειγμα, εξαιρέσεις φωτογραφικές και παρεκκλίσεις πρωτοφανείς, θα ωφελούν την οικονομία, την κοινωνία. Και βεβαίως, θα αποβαίνουν τελικά προς όφελος της χώρας. Αυτός δεν είναι ο σκοπός σας; Αλλιώς τι πρότυπες είναι;

Απαιτούνται, λοιπόν, καθαροί κανόνες που θα σέβονται το δίκαιο, θα σέβονται τους φορείς, θα σέβονται και τους πολίτες.

Ποια είναι η δική σας λογική που προκύπτει, όμως, από το συγκεκριμένο σχέδιο νόμου; Αυτή που ήταν πάντα, δεν μας εκπλήσσετε. Αν θέλατε να μας εκπλήξετε, δεν μας εκπλήσσετε, διότι καθιστάτε το ζήτημα των μεγάλων δημοσίων έργων υπόθεση τελικά που αφορά πολύ λίγους. Επαναλαμβάνετε την αντίληψή σας που διαχέεται παντού και σε όλες τις πολιτικές, στους μεγαλοϊδιοκτήτες περιουσιών τα προνόμια, στους μεγάλους της υγείας τα προνόμια, στους μεγάλους της παιδείας τα προνόμια, στους μεγάλους της ενέργειας -τα ακούσαμε και πριν από λίγο- τα προνόμια, στους μεγάλους της παραγωγής τα προνόμια, στους μεγάλους της αγοράς τα προνόμια και τώρα τα έργα υποδομής του δημοσίου με προνόμια σε αυτούς που θέλετε.

Με απλά λόγια τώρα, παρεμβαίνετε νομοθετικά όχι με πρότυπες προτάσεις, όπως λέει ο τίτλος, αλλά μάλλον με παράτυπες προτάσεις που αλλοιώνουν τα χαρακτηριστικά του πλαισίου παραγωγής δημοσίων έργων.

Και εδώ, βέβαια, πρέπει να διευκρινίσετε εσείς και να μας πείτε και εμάς γιατί προτάσσετε διαρκώς τον ιδιωτικό τομέα. Το είδα και στις συζητήσεις που παρακολούθησα των επιτροπών. Μίλησε κανείς για τον ιδιωτικό τομέα ότι δεν αποτελεί έναν σημαντικό συμμέτοχο στην εκτέλεση των δημοσίων έργων; Και αυτή είναι μία καθολική πλέον και πανθομολογούμενη παραδοχή, αλλά βέβαια ταυτοχρόνως θα πρέπει -ευκαιρίας δοθείσης- να ανοίξουμε και τη συζήτηση για το πώς πρέπει να γίνει αυτό, για το εύρος, τους όρους συμμετοχής, τις ασφαλιστικές δικλείδες. Αυτά να μας τα πείτε, όχι απλά να βάζετε τις ταμπέλες.

Το ζήτημα, λοιπόν, με το παρόν νομοθέτημα δεν αφορά τον ιδιωτικό τομέα, αφορά ένα νέο πλαίσιο στο οποίο αυτός που κόβει και ράβει είναι το Μαξίμου, από τις επιτροπές που συγκροτείτε μέχρι την αξιολόγηση και μέχρι την απόφαση. Αυτή είναι η ουσία του πράγματος.

Για τους λόγους, λοιπόν, αυτούς με το συγκεκριμένο νομοθέτημα προκύπτουν μία σειρά σοβαρών προβληματισμών που προέκυψαν και στην επιτροπή και σας τέθηκαν ερωτήματα στα οποία δεν απαντήσατε.

Χαρακτηριστικά σταχυολογώντας κάποια: Πώς απαντάτε στην Ενιαία Ανεξάρτητη Αρχή Δημοσίων Συμβάσεων που επεσήμανε ότι προκύπτει από το νομοθέτημά σας κενό δικαίου μεταξύ του Εθνικού και Ενωσιακού Δικαίου, για παράδειγμα, με ορατό τον κίνδυνο για τη διαφάνεια από το πλήθος των εξαιρέσεων και των παρεκκλίσεων που εισάγονται; Τίποτα δεν είπατε. Έψαξα στα Πρακτικά. Τίποτα, κουβέντα δεν βγάλατε.

Πώς απαντάτε στους προβληματισμούς πολλών πλευρών ότι δεν προκύπτει μόνο κενό δικαίου που έλεγα πριν, αλλά και σοβαρότατο κενό στο πνεύμα της νομοθετικής σας πρωτοβουλίας σε θέματα εξυπηρέτησης του δημοσίου συμφέροντος και του κοινωνικού οφέλους;

Πείτε μας σήμερα, αφού δεν είπατε στις επιτροπές. Δεν απαντάτε. Πώς απαντάτε στο γεγονός ότι φορείς που καλέσατε στην ακρόαση εφιστούν την προσοχή με επιχειρήματα και τεκμηρίωση -όχι να είχαμε να λέγαμε!- για φαινόμενα διαφθοράς που θα αναπτυχθούν με το πλαίσιο που εισάγετε. Δεν απαντάτε! Απαντήστε μας σήμερα.

Πώς απαντάτε εσείς στο καταλυτικό επιχείρημα για την απουσία κανόνων –προσέξτε- εκ των προτέρων γνωστών στους ενδιαφερομένους που προκαλεί ήδη ανασφάλεια δικαίου, επιβαρύνει χρονικά διαδικασίες, δυσχεραίνει προδικαστικό και δικαστικό έλεγχο. Δεν απαντάτε! Απαντήστε σήμερα.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Πώς απαντάτε στο γεγονός ότι οι δημόσιες συμβάσεις που έχουν βασικά έργα υποδομής θα πρέπει να συνδέονται με το εθνικό σχέδιο, κύριε Υπουργέ, με το περιφερειακό σχέδιο και με τα τοπικά σχέδια ανάπτυξης; Πού είναι το εθνικό σας σχέδιο; Δεν απαντήσατε! Για απαντήστε σήμερα, λοιπόν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, την ανοχή σας, παρακαλώ.

Σαφώς εμείς λέμε ότι υπάρχει ανάγκη απορρόφησης και αξιοποίησης όλων των διαθέσιμων πόρων. Συμφωνούμε ότι προπορευόμενοι προς το Ταμείο Ανάκαμψης πρέπει να γίνουν κάποιες αλλαγές κ.λπ.; Άρα εδώ απαιτείται ένα συγκροτημένο σχέδιο δημοκρατικού προγραμματισμού. Το παρουσιάσατε αυτό; Είναι δυνατόν να μας παρουσιάσετε το μέρος και όχι το όλο; Πού το εντάσσετε αυτό το σχέδιο των πρότυπων προτάσεων με άλλα λόγια αν δεν το εντάξετε σε ένα μεγάλο οικοδόμημα; Είναι δυνατόν να μας μιλάτε για τον πρώτο όροφο όταν δεν μας μιλάτε για τα θεμέλια; Αυτά είστε υποχρεωμένοι να τα απαντήσετε. Και όχι να τα απαντήσετε σε εμάς που νομίζετε ότι σας κάνουμε στείρα αντιπολίτευση. Αυτά θα πείτε πάλι. Μην τα πείτε, όμως, δεν είναι έτσι. Αυτά σας τα λένε οι φορείς. Εγώ από τα Πρακτικά, κύριε Υπουργέ, πήρα αυτά τα ερωτήματα και σας απαντώ.

Η λογική, λοιπόν, της γρήγορης απορρόφησης θέλει μια εναλλακτική μέθοδο αποφυγής της γραφειοκρατίας στο δημόσιο, αλλά με σεβασμό, σε μεγάλα πράγματα τα οποία εσείς, δυστυχώς, δεν σέβεστε. Στο εδώ και τώρα μεγάλες επενδύσεις από όποιους να ΄ναι, δεν είναι κάτι που πείθει. Δεν μπορείτε να μας πείσετε γι’ αυτό. Θα πρέπει, λοιπόν, την επιχειρηματολογία σας απέναντι σε αυτά να την αναπτύξετε.

Τελειώνω, κύριε Πρόεδρε, μόνο με μία κουβέντα, σε ό,τι αφορά την τροπολογία που ανέπτυξε πριν ο κ. Βορίδης, σε ό,τι αφορά τους δήμους. Εισάγετε δυνατότητα οι δήμοι να πληρώνουν δαπάνες για την παροχή ανοικτής ασυρματικής πρόσβασης στο διαδίκτυο εντός των διοικητικών τους ορίων, να χρηματοδοτούν δηλαδή το κόστος σχετικών υπηρεσιών και εξοπλισμού. Πάλι στην πλάτη των δήμων! Πάλι στην πλάτη των δήμων τα ίδια και τα ίδια, πάλι στους εξαντλημένους δήμους, πάλι στους δήμους που έχουν μείνει με την πλάτη στον τοίχο μετά και την πανδημία και δυστυχώς, δεν τους ενισχύετε καθόλου.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ολοκληρώστε, έχετε φθάσει τα εννέα λεπτά.

**ΕΥΑΓΓΕΛΙΑ ΛΙΑΚΟΥΛΗ:** Σε ό,τι αφορά την κινητικότητα, σε σχέση με αυτά που μας είπε ο κύριος Υπουργός έχουμε μιλήσει για τα μεγάλα λάθη. Προσπαθείτε τώρα με διάφορα πασαλείμματα να φτιάξετε πράγματα που δεν γίνονται. Από την αρχή θέλει νομοθεσία κ.ο.κ..

Εμείς τελειώνουμε λέγοντας το εξής: Ότι το ΠΑΣΟΚ - Κίνημα Αλλαγής έχει φέρει πρότυπες προτάσεις με μεταρρυθμίσεις. Πρότυπες προτάσεις για εμάς είναι προτάσεις που μπορούν να δημιουργήσουν κράτος δίκαιο και αξιοκρατικό.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Λιακούλη, φθάσατε στα δέκα λεπτά.

 **ΕΥΑΓΓΕΛΙΑ ΛΙΑΚΟΥΛΗ:** Προτάσεις που διασφαλίζουν…

**ΠΡΟΕΔΡΕΥΩΝ (Χαράλαμπος Αθανασίου):** Δεν είναι σωστό.

**ΕΥΑΓΓΕΛΙΑ ΛΙΑΚΟΥΛΗ:** Έχετε δίκιο, κύριε Πρόεδρε.

Που διασφαλίζουν, λοιπόν, κοινωνικό κράτος δικαιοσύνης και εκεί εντάσσονται και οι αποφάσεις σας για τα μεγάλα δημόσια έργα υποδομών. Τα υπόλοιπα, δυστυχώς, δεν είναι πρότυπα, είναι παράτυπα και δεν τα ψηφίζουμε.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ο κύριος Υπουργός έχει τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Περισσότερο παρεμβαίνω για να ξεκαθαρίσουμε κάποια πράγματα γιατί αντιλαμβάνομαι ότι ακόμη υπάρχουν κάποιες παρανοήσεις.

Το ελληνικό δημόσιο, η ελληνική πολιτεία δεν εκχωρεί κανένα δικαίωμά της, καμμία αρμοδιότητά της. Καμμία, όμως! Απλώς, αυτήν τη στιγμή νομοθετούμε ένα ακόμη εργαλείο, δίνοντας τη δυνατότητα στο ελληνικό δημόσιο να αποφασίζει και να έχει τον τρόπο ουσιαστικά όταν έχει μια καλή πρόταση από τον ιδιωτικό τομέα να την ωριμάζει ο ιδιωτικός τομέας και να την αξιολογεί. Πώς; Με δύο τρόπους. Είτε αν εντάσσεται στον εθνικό σχεδιασμό είτε αν δεν εντάσσεται στον εθνικό σχεδιασμό. Γιατί όπως ξέρετε τον εθνικό σχεδιασμό τον τροποποιούμε. Δεν υπάρχει ένας τα τελευταία πενήντα χρόνια. Κάθε φορά το Εθνικό Σχέδιο Μεταφορών τροποποιείται. Ήδη τώρα είμαστε σε μια διαβούλευση και με τις περιφέρειες για να εντάξουμε και καινούργιους σχεδιασμούς. Άρα αυτό το υπηρετούμε.

Είπατε κάτι για αξιολόγηση Μαξίμου και όλα αυτά. Αντιλαμβάνομαι –και το είπα και στο κυρίως κομμάτι της ομιλίας μου- ότι είναι η μοναδική φορά που η ελληνική πολιτεία αξιολογεί σε τρία επίπεδα. Στο επίπεδο της επιτροπής, μετά το εγκρίνει ο Υπουργός -εάν το εγκρίνει, γιατί μπορεί ο Υπουργός να το απορρίψει- και έπειτα υπάρχει στην Επιτροπή των Μεγάλων Στρατηγικών Συμβάσεων. Άρα, σε τρία επίπεδα αξιολογείται. Είναι η πρώτη φορά που συμβαίνει αυτό. Και σε αυτήν την αξιολόγηση σας είπαμε ότι μετέχει και η δημόσια διοίκηση. Μετέχουν ανώτεροι και ανώτατοι υπάλληλοι του Υπουργείου Υποδομών και του Υπουργείου Περιβάλλοντος και αξιολογούν. Καταθέτουν τις απόψεις τους.

Μέχρι τώρα, επιτρέψτε μου να σας πω, γιατί είστε πολύ πιο έμπειροι κοινοβουλευτικά, ποιος αποφάσιζε; Μόνο ένας. Ο εκάστοτε Υπουργός. Αυτή δεν ήταν η πραγματικότητα; Αυτή τη στιγμή αξιολογούμε. Βάζουμε μια διαδικασία στο πώς θα προχωρούν. Σε αυτό, περιμέναμε από εσάς τουλάχιστον να σας βρούμε συμμάχους, γιατί έχετε κυβερνήσει αυτόν τον τόπο και γνωρίζετε τις παθογένειες που υπάρχουν. Εμείς τιμούμε τη δημόσια διοίκηση. Εμείς θέλουμε να την εκσυγχρονίσουμε τη δημόσια διοίκηση και αυτό παλεύουμε να το κάνουμε κάθε μέρα.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Μιχαηλίδης έχει τον λόγο από τον ΣΥΡΙΖΑ.

**ΑΝΔΡΕΑΣ ΜΙΧΑΗΛΙΔΗΣ:** Θα αναφερθώ στη βουλευτική τροπολογία την οποία κατέθεσα για την απευθείας εκλογή των αντιπροσώπων των μαστιχοπαραγωγών από τις γενικές συνελεύσεις τους και όχι από τα διοικητικά τους συμβούλια.

Είναι γνωστό νομίζω, κυρίες και κύριοι συνάδελφοι, ότι η μαστίχα είναι ένα προϊόν ταυτοτικό θα έλεγα για το νησί της Χίου που καθόριζε και καθορίζει ακόμη την οικονομική, κοινωνική και πολιτισμική ζωή του νησιού μας από την αρχαιότητα μέχρι σήμερα. Τη διαχείριση του προϊόντος αυτού από την καλλιέργεια του μαστιχόδεντρου, την τυποποίηση και τη διάθεσή του, την ασκεί η Ένωση Μαστιχοπαραγωγών Χίου, ένας δευτεροβάθμιος συνεταιρισμός στον οποίο υπάγονται οι πρωτοβάθμιοι συνεταιρισμοί των κατά τόπους μαστιχοπαραγωγών.

Πρόκειται για έναν αναγκαστικό συνεταιρισμό με ιστορία ογδόντα τεσσάρων ετών και με εγγεγραμμένους περί τους τεσσερισήμισι χιλιάδες μαστιχοπαραγωγούς. Με τον μόχθο του μαστιχοπαραγωγού και τη χρηστή διαχρονικά διοίκηση της Ένωσης Μαστιχοπαραγωγών Χίου έχει σήμερα μια παραγωγή διακοσίων είκοσι τόνων μαστίχας, έναν κύκλο εργασιών 23 εκατομμυρίων ευρώ, μια κερδοφορία 4,5 εκατομμυρίων ευρώ και χορηγεί μέρισμα στους παραγωγούς από τα κέρδη αυτά.

Έχει δε μια εξαιρετικά επιτυχημένη θυγατρική εταιρεία τη «MEDITERRA» για την προώθηση του προϊόντος μαστίχας σε τομείς πλέον της μαστίχας ως πρώτο προϊόν στην κοσμητική, στη φαρμακευτική, στη γαστρονομία και σε πολλές άλλες χρήσεις.

Ο υγιής, λοιπόν, αυτός αναγκαστικός συνεταιρισμός καλείται σήμερα να ενσωματώσει τα καταστατικά των τοπικών συνεταιρισμών, προβλέψεις του ν.4673/2020. Μια από αυτές τις προβλέψεις είναι και η εκλογή αντιπροσώπων των συνεταιρισμών στην ένωσή τους, αλλά και σε άλλα νομικά πρόσωπα, ενδεχομένως, από τα διοικητικά συμβούλια και στη διάταξη αυτή έχουν εκφράσει την αντίθεσή τους οι μαστιχοπαραγωγοί, αλλά και η διοίκηση της Ένωσης Μαστιχοπαραγωγών για τον λόγο ότι αυτή η διάταξη απειλεί και καταργεί στην ουσία τον άμεσο δημοκρατικό τρόπο λειτουργίας και εκπροσώπησης κυρίως των μαστιχοπαραγωγών.

Υπενθυμίζω για μια ακόμη φορά ότι πρόκειται για έναν ιδιόμορφο συνεταιρισμό, αναγκαστικό, από τους λίγους που έχουν μείνει στη χώρα. Για τον λόγο αυτόν καταθέτω σήμερα αυτή τη βουλευτική τροπολογία, η οποία αφορά την τροποποίηση του νομοθετικού πλαισίου, προκειμένου επαναλαμβάνω η αρμοδιότητα της εκλογής των αντιπροσώπων των αναγκαστικών συνεταιρισμών σε συνεταιριστικές ενώσεις ή σε νομικά πρόσωπα που συμμετέχουν αυτές να ασκείται από τη γενική συνέλευση των μελών των αγροτικών συνεταιρισμών.

Η διάταξη αυτή, η οποία διατηρείται αδιατάρακτη εδώ και ογδόντα και πλέον έτη, είναι ενσωματωμένη στο καθεστώς λειτουργίας της Ένωσης Μαστιχοπαραγωγών. Να θυμίσω ότι είναι συνυφασμένη με την αναγκαστικότητα του συνεταιρισμού αυτού. Το καθεστώς αυτό σαφώς διαταράσσεται με την επικείμενη έναρξη ισχύος του ν.4673/2020.

Η πρόταση επαναλαμβάνω για την ανάληψη αυτής της νομοθετικής πρωτοβουλίας κατατέθηκε κατόπιν αιτήματος των ίδιων των μαστιχοπαραγωγών, αλλά και της διοίκησης της Ένωσης. Προτείνουμε, στο δεύτερο εδάφιο της παραγράφου 3 του άρθρου 16 του νόμου που προανέφερα, δηλαδή του ν.4673/2020, στο σημείο που λέει ότι το διοικητικό συμβούλιο ορίζει τους αντιπροσώπους του αγροτικού συνεταιρισμού στις συνεταιριστικές ενώσεις, εταιρείες ή νομικά πρόσωπα στα οποία συμμετέχει ο αγροτικός συνεταιρισμός, να λέει: «με την επιφύλαξη των αναγκαστικών συνεταιρισμών της παραγράφου 5 του άρθρου 36 του παρόντος, στους οποίος ως άνω η αρμοδιότητα ασκείται από τη γενική συνέλευση των μελών τους».

Και επειδή υπάρχει και ένα θέμα, ένα χρονικό πλαίσιο μέσα στο οποίο πρέπει να ενσωματωθούν οι προβλέψεις του νόμου που προανέφερα, νομίζω ότι η τροπολογία αυτή έχει έναν επείγοντα χαρακτήρα και παρακαλώ, κύριε Υπουργέ, να την κάνετε αποδεκτή.

Ευχαριστώ για την ανοχή σας, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Μιχαηλίδη και για την τήρηση του χρόνου.

Τώρα τον λόγο έχει ο κ. Γρηγοριάδης, Κοινοβουλευτικός Εκπρόσωπος του ΜέΡΑ25. Αμέσως μετά τον κ. Γρηγοριάδη, θα μιλήσει η κ. Χαρούλα Καφαντάρη από τον ΣΥΡΙΖΑ.

Κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πάρα πολύ που μου δίνετε τον λόγο, αγαπητέ κύριε Πρόεδρε.

Κύριοι Υπουργοί, πιο συγκεκριμένα αγαπητέ κύριε Καραμανλή, το συγκεκριμένο σχέδιο νόμου που φέρνετε σήμερα στη Βουλή των Ελλήνων αποτελεί κατά τη γνώμη του ΜέΡΑ25 απλώς ένα ακόμη λιθαράκι -να μη σας πω κοτρώνα- στην κατεύθυνση της ιδιωτικοποίησης των πάντων και φυσικά της πριμοδότησης της κρατικοδίαιτης παρασιτικής ολιγαρχίας, που θυμίζω ειρήσθω εν παρόδω εδώ ότι δεν πρόκειται για επιχειρηματίες. Πρόκειται για ένα συνονθύλευμα, ένα ασκέρι παρανόμων μαφιόζων εισοδηματιών, που δεν έχουν ακίνητα ή κάτι άλλο για να προκρίνουν τα εισοδήματά τους. Απλά τους τα δίνει τα εισοδήματα το ελληνικό κράτος και συγκεκριμένα η «Κυριάκος Μητσοτάκης Α.Ε.».

Εδώ οι μάσκες, κύριε Υπουργέ -και λυπάμαι που σας το λέω και σας κοιτάζω κιόλας- πέφτουν στην κυριολεξία με το σημερινό σας νομοσχέδιο, όχι πια μεταφορικά. Είναι μια χούφτα ολιγαρχών, δέκα άνθρωποι -τους λέω πάντα με τα ονόματά τους, αν θέλετε τους ξαναλέω, μιας και είναι οι συγκεκριμένοι ίδιοι που καταδυναστεύουν τη χώρα εδώ και έναν αιώνα, τρεις γενιές και συνεχίζουν οι απόγονοί τους να μας καταδυναστεύουν- στους οποίους δίνετε πλέον με το σημερινό νομοσχέδιό σας εντελώς απροκάλυπτα, με τη βούλα του νόμου ό,τι μέχρι σήμερα ήξερε ελληνικός λαός, που μας ακούει από κάπου εκεί έξω, ότι γίνεται κρυφά, στα παρασκήνια. Ήξεραν ότι στα παρασκήνια τα κανονίζετε με τους ολιγάρχες. Τώρα όμως νομοθετείτε φόρα παρτίδα, πώς θα το κάνουμε έτσι, με τον τσαμπουκά μας, θα το κάνουμε δημόσια.

Οι μεγάλες κατασκευαστικές, κύριε Υπουργέ, βλέπε «ΤΕΡΝΑ», «INTRAKAT», «ΕΛΛΑΚΤΩΡ», οι μεγάλοι προμηθευτές του δημοσίου πλέον φανερά, αυτοί οι δήθεν ευεργέτες μας θα αποφασίζουν τι είδους έργα υποδομών θα γίνονται σε όλους τους τομείς, δρόμους, λιμένες, αεροδρόμια, ύδρευση, αποχέτευση, τηλεπικοινωνίες, ηλεκτρικό, αστικό σχεδιασμό κ.λπ..

Κύριε Υπουργέ, αν ψηφίσει η Βουλή των Ελλήνων σήμερα το νομοσχέδιο που φέρνει για ψήφιση, το οποίο εμείς το θεωρούμε έκτρωμα, οτιδήποτε ουσιαστικό θα σχεδιάζεται, θα αποφασίζεται και θα δρομολογείται από την ολιγαρχία με τη βούλα της Βουλής μας.

Και προσοχή! Διασφαλίζουν όχι μόνο το ότι οι ολιγάρχες θα έχουν το προνόμιο να καταθέτουν αυτές τις κατάπτυστες δήθεν πρότυπες προτάσεις, καθώς το κατώτατο όριο επένδυσης μπαίνει στα 200.000.000 ευρώ. Αφού σε κανένα φυσιολογικό άνθρωπο, σε κανένα μη παρασιτικό ολιγάρχη δεν περισσεύουν 200.000.000, αυτό που κάνετε είναι ότι εξαιρείτε όλους τους κανονικούς επιχειρηματίες. Πρόκειται μόνο για δώρο στην ολιγαρχία.

Το παρόν σχέδιο νόμου, κύριε Υπουργέ, παραβιάζει κάθε έννοια και κάθε λέξη του Συντάγματος, κάθε έννοια έννομης τάξης. Ουσιαστικά πρόκειται για ένα κουρελόχαρτο -συγγνώμη που το λέω- που παραδίδει επίσημα πλέον, με τη βούλα εδώ του Κοινοβουλίου -γι’ αυτό λέω ότι είναι ντροπή- το κράτος μας στην ολιγαρχία.

Αλήθεια, έξω από τους Υπουργούς, το Υπουργικό Συμβούλιο και γενικά την «Κυριάκος Μητσοτάκης Α.Ε.», εσείς οι υπόλοιποι Βουλευτές της Συμπολίτευσης, έχετε καταλάβει τι πάτε να ψηφίσετε απόψε; Το έχετε πάρει χαμπάρι; Είστε αλήθεια διατεθειμένοι να σηκώσετε σε όλη την υπόλοιπη ζωή σας αυτό το βάρος;

Θα κοιτάτε τα παιδιά σας και τα εγγόνια σας αύριο και μεθαύριο που θα έχει καταστραφεί το φυσικό περιβάλλον, γιατί δεν υπάρχει κανένας έλεγχος, όταν ένας παρασιτικός έρθει και πει: «Έχω 200.000.000. Δώστε μου άλλο 1 δισεκατομμύριο από τις ελληνικές τράπεζες», τις πέντε συστημικές που ανακεφαλαιοποιεί ο ελληνικός λαός; Θα κοιτάτε τα παιδιά σας και τι θα τους λέτε όταν το νερό θα είναι μολυσμένο; Τι θα τους λέτε όταν δεν θα έχουν αέρα να αναπνεύσουν, όταν δεν θα υπάρχει ίχνος δέντρου για να δώσει οξυγόνο και να πάρει το διοξείδιο του άνθρακα; Το παρόν σχέδιο νόμου λοιπόν παραβιάζει όλα αυτά. Είσαστε αλήθεια διατεθειμένοι να σηκώσετε αυτό το βάρος;

Άρθρο 18, κύριε Υπουργέ. Υπό το κράτος της γενικευμένης κατακραυγής για τις σκανδαλώδεις διατάξεις του άρθρου 18, το επαναδιατυπώσατε -είναι αλήθεια- καταργώντας μια σειρά από απαράδεκτες διατάξεις. Όμως τι κάνατε; Την ίδια στιγμή που καταργήσατε, εισαγάγατε άλλες εξίσου απαράδεκτες εξαιρέσεις.

Πρόκειται για σειρά εξαιρέσεων -ακούστε το όλοι γιατί μας ενδιαφέρει- οι οποίες ξηλώνουν σειρά διατάξεων περί δημοσίων συμβάσεων και τελικά τι κάνουν; Υποθάλπουν σκάνδαλα υπέρ των ολιγαρχών και των λεγόμενων στρατηγικών επενδύσεων για τις οποίες, τι προβλέπεται, κύριε Υπουργέ; Προβλέπεται η υπαγωγή τους στη χρηματοδότηση του Ταμείου Ανάπτυξης και Ανθεκτικότητας. Καταργείτε, με άλλα λόγια -με αυτά που εισαγάγετε στη θέση αυτών που αφαιρέσατε- σειρά προβλέψεων που αφορούν την υποχρεωτική συμμετοχή τόσο τεχνοκρατών όσο και εκπροσώπων κοινωνικών φορέων στις καθ’ ύλην αναθέτουσες επιτροπές.

Να σας το πω απλά, κύριε Υπουργέ, γιατί μόνον έτσι νομίζω ότι θα το καταλάβετε: Με λίγα λόγια όλα ανεξαιρέτως τα όργανα διενέργειας διαδικασιών ανάθεσης και εκτέλεσης δημόσιων συμβάσεων στρατηγικής σημασίας εφεξής μπορούν, κύριοι Υπουργοί, και ακούστε το λίγο αν θέλετε, ωραιότατα να στελεχώνονται από τους κηπουρούς σας, κύριε Καραμανλή ή αν προτιμάτε από την οικιακή βοηθό σας ή τον οικιακό βοηθό σας. Αυτό ακριβώς είναι το νομοθέτημα που τολμάτε να φέρετε στη Βουλή των Ελλήνων. Μπορεί μεθαύριο οι κηπουροί σας να είναι αυτοί που θα ελέγχουν αν παραβιάζεται η νομιμότητα. Όλα αυτά βέβαια προς δόξαν της διαφάνειας!

Και λίγα λόγια για εσάς προσωπικά, κύριε Καραμανλή. Θα το απέφευγα, αλλά είχατε το πολιτικό θράσος να αντικρούσετε την ένσταση αντισυνταγματικότητας που κατέθεσε το ΜέΡΑ25, μιλώντας για έλλειψη σοβαρότητας, στηριζόμενος πού όλο και όλο, κύριε Υπουργέ; Σε ένα τυπογραφικό λάθος από αυτά που όπως ξέρετε από την πολιτική σας διαδρομή κατά χιλιάδες γίνονται κάθε μήνα σε αυτό εδώ το μέρος που λέγεται Βουλή των Ελλήνων.

Προσέξτε: Πρόκειται για ένα τυπογραφικό λάθος το οποίο διορθώθηκε αμέσως, πριν καν ξεκινήσει η διαδικασία. Αναμενόμενο ήταν γιατί δείχνει την ενοχή που εσείς αισθάνεστε. Επειδή όμως τελικά επιμένετε να ξύνεστε στην γκλίτσα του τσοπάνη και εσείς αλλά και όλα τα μέλη ή οι συνεργαζόμενοι από εσάς με την «Μητσοτάκης Α.Ε.» ας δούμε -και θα σας καταγγείλω εδώ γι’ αυτό και θα γίνετε ρεζίλι και συγγνώμη που το κάνω- την ασύλληπτη προχειρότητα με την οποία εσείς προσωπικά, κύριε Υπουργέ, νομοθετείτε ή, για να είμαστε ακριβείς, τα νομικά γραφεία των ολιγαρχών που σας στέλνουν έτοιμα τα νομοσχέδια και εσείς ως μεσίτες τολμάτε μετά και τα φέρνετε εδώ στη Βουλή των Ελλήνων.

Θα διαβάσω από το νομοσχέδιο της «Κυριάκος Μητσοτάκης Α.Ε.», το άρθρο 16 κύριε Υπουργέ. Το άρθρο 16, αν δεν το ξέρετε κύριε Υπουργέ, αφορά το προσωπικό της Γενικής Διεύθυνσης Αντιμετώπισης Επιπτώσεων Φυσικών Καταστροφών επεκτείνοντας το ανώτατο όριο των εκτός έδρας μετακινήσεών τους σε διακόσιες ημέρες. Καλό είναι αυτό. Έχουν πυκνώσει οι καταστροφές και χρειάζεται πραγματικά να επεκταθεί. Μέχρις εδώ όλα καλά.

Ξέρετε πού είναι το απαράδεκτο και τι είναι αυτό που σας καθιστά θρασύτατο για την παρέμβασή σας λίγο πριν. Ακούστε τι είναι το απαράδεκτο. Στην αιτιολογική σας έκθεση -κύριε Υπουργέ, μην γράφετε εδώ την έχω- και συγκεκριμένα στο κεφάλαιο «Ποιο ζήτημα αντιμετωπίζει η αξιολογούμενη ρύθμιση» διαβάζουμε -θα την καταθέσω και στα Πρακτικά αν θέλετε- επί λέξει στο άρθρο 16: Ζήτημα παραχώρησης -να το ακούσουν όλοι για να φρίξουν- δημοσίου ακινήτου για εργοταξιακό χώρο στο έργο «Ζεύξη Ρίου - Αντιρρίου» προς κάλυψη αναγκών λειτουργίας και συντήρησης του έργου σύμφωνα με τη σύμβαση παραχώρησης.

Πρόκειται, κύριε Υπουργέ, για εξόφθαλμη πατάτα του κερατά, κατά το κοινώς λεγόμενο, του Υπουργείου σας, ενδεικτική της σοβαρότητας με την οποία νομοθετεί η «Κυριάκος Μητσοτάκης Α.Ε.». Αντί να προσπαθείτε, λοιπόν, να μας πείτε ευφυολογήματα πείτε πώς παρεισέφρησε στην αιτιολογική έκθεση η συγκεκριμένη άσχετη αναφορά η οποία a propos κάνει λόγο αν καταλάβατε για ένα «δωράκι» που σκέφτεται να κάνει το δημόσιο μας, δηλαδή εκπροσωπώντας εμάς, πού αλλού στην κοινοπραξία «Γέφυρα Ρίου – Αντιρρίου».

Ναι, τώρα βλέπω ότι θα γίνει ένα μικρό μίτινγκ εδώ για να δείτε πώς σας ξέφυγε. Σας ξέφυγε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Δεν υπάρχει.

**ΚΛΕΩΝ ΓΡΗΓΟΡΙΑΔΗΣ:** Δεν υπάρχει; Το καταθέτω!

(Στο σημείο αυτό ο Βουλευτής κ. Κλέων Γρηγοριάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ηρεμήστε.

**ΚΛΕΩΝ ΓΡΗΓΟΡΙΑΔΗΣ:** Η αιτιολογική έκθεση του Υπουργείου σας είναι. Πολύ ήρεμος είμαι. Με τα ψέματα, όμως, ξέρετε έχω αλλεργία.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Γρηγοριάδη, εσείς συνήθως είστε ήρεμος άνθρωπος.

**ΚΛΕΩΝ ΓΡΗΓΟΡΙΑΔΗΣ:** Το κατέθεσα.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Είναι το πρώτο.

**ΚΛΕΩΝ ΓΡΗΓΟΡΙΑΔΗΣ:** Θέλετε να καταθέσετε το δεύτερο εσείς; Για καταθέστε το.

Με συγχωρείτε, εσείς πριν από λίγο δεν μας κατηγορήσατε επειδή πριν αρχίσει η διαδικασία της αντισυνταγματικής…

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Όχι μόνο γι’ αυτό. Για την ουσία.

**ΚΛΕΩΝ ΓΡΗΓΟΡΙΑΔΗΣ:** Αυτό είπατε. Είπατε ότι είμαστε τόσο ασόβαροι για κάτι το οποίο εμείς βρήκαμε και το αποσύραμε. Και τώρα εσείς μου λέτε το επιχείρημα ότι το βρήκατε και εσείς και το αποσύρατε; Και τώρα γιατί μας κατηγορήσατε πριν δύο ώρες;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Θα σας εξηγήσω μετά. Ηρεμήστε.

**ΚΛΕΩΝ ΓΡΗΓΟΡΙΑΔΗΣ:** Ήρεμος είμαι και συγγνώμη, κύριε Πρόεδρε και κύριε Υπουργέ, αν σήκωσα τον τόνο της φωνής μου.

**ΠΡΟΕΔΡΕΥΩΝ (Χαράλαμπος Αθανασίου):** Αμέσως μετά θα δώσω τον λόγο στον κύριο Υπουργό.

**ΚΛΕΩΝ ΓΡΗΓΟΡΙΑΔΗΣ:** Αυτά με το νομοσχέδιό σας. Σκεφτείτε τι πάτε να κάνετε. Μην το κάνετε. Ακούστε και καμιά άλλη φωνή. Μην το κάνετε.

Κύριε Πρόεδρε, θα μιλήσω για την Ουκρανία που είναι ένα πολύ σημαντικότερο ζήτημα από όλα αυτά, καθώς θα πάρουμε φωτιά σε λίγο και εμείς οι ίδιοι αν συνεχίσουμε έτσι.

Αυτήν τη στιγμή, αγαπητέ κύριε Πρόεδρε, κύριοι Υπουργοί, διαμορφώνονται δύο μεγάλα στρατόπεδα: Το ένα είναι εκείνο των γερακιών το οποίο περιλαμβάνει την ολιγαρχία χωρίς σύνορα, τους πατριδοκάπηλους, τους πολεμοκάπηλους, τους φασίστες, τους εξωνημένους πολιτικούς και όλο το μιντιακό κατεστημένο που κραυγάζουν όλοι μαζί: «Πόλεμος, όπλα, Ραφάλ, φρεγάτες. Φάτε τους». Το άλλο είναι το μέτωπο του διεθνισμού που απαιτεί ειρήνη και προτάσσει την αλληλεγγύη των λαών.

Το ΜέΡΑ25 ανέλαβε προχθές με επιστολή που απηύθυνε ο Γιάνης Βαρουφάκης στον Δημήτρη Κουτσούμπα, τον Γραμματέα του Κομμουνιστικού Κόμματος, αλλά και τον Αλέξη Τσίπρα, τον Πρόεδρο του ΣΥΡΙΖΑ, πρωτοβουλία για συντονισμένη αντιπολεμική δράση. Δεν έχουμε λάβει ακόμα απάντηση, αγαπητοί σύντροφοι. Και λέω και στις δύο παρατάξεις: Σύντροφοι, οι καιροί δεν σηκώνουν περιχαράκωση. Το μέτωπο των πολεμοκάπηλων είναι δυστυχώς εξαιρετικά αρραγές. Απαιτεί δυναμική απάντηση από την Αριστερά εδώ μέσα.

Επίσης να πω κάτι, κύριε Πρόεδρε, που θεωρώ σημαντικό: Η Κυβέρνηση της «Κυριάκος Μητσοτάκης Α.Ε.» είναι ηλίου φαεινότερον ότι ετοιμάζεται να αποδώσει τη φτώχεια του ελληνικού λαού, τα τιμολόγια του ηλεκτρισμού, τα τιμολόγια του φυσικού αερίου, την τιμή του αργού πετρελαίου, την τιμή του πετρελαίου καύσης κ.λπ. στην εισβολή της Ρωσίας του φασίστα κ. Πούτιν στην Ουκρανία. Ωστόσο δεν θα σας επιτρέψουμε να το κάνετε αυτό. Και δεν σας επιτρέψουμε να το κάνετε διότι τα τιμολόγια καλώς ή κακώς για εσάς έχουν αρχίσει να καταφθάνουν τριπλάσια και τετραπλάσια δύο, δυόμισι μήνες πριν από την εισβολή του φασίστα κ. Πούτιν, διότι το φυσικό αέριο έχει ανέβει 400.000% τρεις μήνες πριν από την εισβολή του φασίστα κ. Πούτιν, διότι τα τρόφιμα στα σουπερμάρκετ που η Εθνική Στατιστική Υπηρεσία που φυσικά διορίζεται από τις Βρυξέλλες βρίσκει ότι ανέβηκαν 1,2% το τελευταίο δωδεκάμηνο, έχουν ανέβει 40%.

Και όλα αυτά έχουν συμβεί κύριε Πρόεδρε, κυρίες και κύριοι Βουλευτές, μήνες πριν την εισβολή του φασίστα κ. Πούτιν στην Ουκρανία. Επομένως, αυτά να σας κοπούν. Δεν είμαστε λαϊκιστές, θα χειροτερέψουν, ναι, αλλά αυτό που ζει ο ελληνικός λαός μέχρι τώρα δεν έχει σε καμμία περίπτωση το αποτύπωμα πουθενά της εισβολής του φασίστα κ. Πούτιν.

Είπε, κύριε Πρόεδρε, ο «Κυριάκος Μητσοτάκης Α.Ε.» προχθές στην ομιλία του εδώ και τον άκουσα -αλλά δεν μπορούσα να παρέμβω, είναι θέμα τάξεως κοινοβουλευτικής- ότι κάθε προοδευτικός άνθρωπος οφείλει να αντισταθεί σήμερα σε αυτούς που υποστηρίζουν το δίκαιο του ισχυρού. Πολύ ωραία. Αλλά η Κομισιόν, οι Γερμανοί; Δεκατρία χρόνια τώρα πεθαίνουμε της πείνας, πεθαίνει της πείνας ο ελληνικός λαός. Αυτά δεν μας λέτε, όταν λέμε ότι χρειάζεται αντίσταση και όχι υποταγή; Αυτά δεν μας λένε, κύριε Πρόεδρε; Δεν μας λένε μην τυχόν και τολμήσουμε να αντισταθούμε στους ισχυρούς αυτού του κόσμου, στην Ευρωπαϊκή Ένωση, σε όσους κάνουν κουμάντο, γιατί θα μας φάει το μαύρο σκοτάδι; Συγγνώμη, αυτό δεν λένε τα τρία μνημονιακά κόμματα; Το «χρωστάμε, άρα δεν έχουμε δικαίωμα να διαπραγματευτούμε» δεν το έβγαλα από την κοιλιά μου. Είναι κάτι το οποίο λένε εδώ και χρόνια τα κόμματα που φέρνουν μνημόνια στη χώρα μας.

Επίσης, να ρωτήσω μερικά πράγματα. Με τους αξιαγάπητους και σε μεγάλη ανάγκη βρισκόμενους Ουκρανούς πρόσφυγες τι θα κάνετε; Θα τους πάτε στη Μόρια; Θα τους πάτε στη Σάμο; Γιατί εκεί πέρα πάτε πρόσφυγες εξίσου αξιαγάπητος από τη Συρία, εξίσου πρόσφυγες πολέμου. Τους πάτε σε διάφορα Άουσβιτς που έχετε στήσει και τους αφήνετε να σαπίσουν. Θα τους πάτε εκεί; Αναρωτιέμαι αν θα τους πάτε εκεί. Εύχομαι φυσικά να μην τους πάτε εκεί. Εύχομαι να φερθείτε καλύτερα από την Ευρωπαϊκή Ένωση, τα σύνορα της οποίας είναι η Πολωνία, η οποία είπε σε όσους μαύρους φοιτητές έφευγαν από την πρωτεύουσα της Ουκρανίας: «Δεν θα περάσετε τα σύνορα μας, γιατί είστε μαύροι». Αυτό απάντησαν οι εκπρόσωποι της Ευρωπαϊκής Ένωσης.

Δεν θα συνεχίσω πολύ, κύριε Πρόεδρε. Θα χρειαστώ δύο λεπτά ακόμα για να πω τα εξής απλά πράγματα και κατανοητά –νομίζω- από τον καθένα καλοπροαίρετο. Δώσαμε 10 δισεκατομμύρια ευρώ και πήραμε όπλα τα οποία ονομάζονται στρατηγικά όπλα. Κατάλαβε κανείς εκ των υστέρων τουλάχιστον από όσους ψήφισε «ναι» σε αυτήν την αγορά ότι αυτά τα όπλα αγοράστηκαν για τους όψιμους σχεδιασμούς του ΝΑΤΟ; Καταλάβατε ότι το ΝΑΤΟ ήξερε πριν σας διατάξει να τα ψωνίσετε ότι θα γίνει αυτό που ξέρετε στην περιοχή, ότι θα πάρει φωτιά η περιοχή και ότι θα χρειάζεται να έχει supporters χώρες οι οποίες είναι αναλώσιμες και σάρκα ανθρώπινη τους Έλληνες, τους Τούρκους, οποιουσδήποτε κακομοίρηδες είναι αναλώσιμοι; Το πήρατε χαμπάρι; Έχετε τύψεις που αγοράσατε στρατηγικά όπλα τα οποία έχουν στόχο μόνο τους σχεδιασμούς του ΝΑΤΟ;

Καλά εντάξει, πέρα από τη γραφικότητα ότι ο κ. Μητσοτάκης είναι γραφικός το ξέρουμε, έστειλε καλάσνικοφ ας πούμε σε ανθρώπους που αγωνίζονται υπέρ βωμών και εστιών. Είναι σημειολογία. Μαφιόζικα όπλα τους έστειλε. Τους είπε εσείς μπορεί να αγωνίζεστε για τα ιερά και τα όσια, εγώ, όμως, θα σας στείλω μαφιόζικα όπλα. Έχετε καταλάβει ότι η στοχοποίηση μας αυτή είναι μια μικρή κωμική στοχοποίηση; Η στοχοποίηση μας είναι η βάση της Αλεξανδρούπολης, κύριε Πρόεδρε, η βάση στην οποία ο κ. Τσίπρας όταν τους έλεγε διαλέξτε που θέλετε βάση πριν από μερικά χρόνια, ρώτησε αποχωρώντας και ο ίδιος τον πρέσβη τον Αμερικάνων: «Γιατί βρε παιδί μου θέλετε βάση στην Αλεξανδρούπολη; Αφού έχετε της Σούδας τόσο ωραία βάση. Και από εκεί για να χτυπήσετε τη Μόσχα με πυραύλους θέλετε έξι λεπτά». Ξέρετε τι απάντησε ο πρέσβης των Αμερικάνων; «Ναι, αλλά από την Αλεξανδρούπολη θέλουμε τρία».

Κλείνω, κύριε Πρόεδρε, αφού πω ότι σε μια συζήτηση στο κανάλι της Βουλής την προηγούμενη βδομάδα πριν ο κ. Πούτιν αρχίσει να μιλάει για πυρηνικά όπλα, τόλμησα να πω ότι η απάντηση σε λάθος συναγερμό αν θεωρήσουν οι Ρώσοι ότι χτυπιούνται από την Αλεξανδρούπολη είναι μικρά πυρηνικά όλοι οι εμπειρογνώμονες ειδικοί αυτό λένε και μάλιστα σε δυόμισι λεπτά πρέπει να πάρουν αυτήν την απόφαση, η κυρία, η αγαπητή δημοσιογράφος μού είπε: «Ε, τώρα, κύριε Γρηγοριάδη, ποιος κινδυνολογεί»; Μια εβδομάδα μετά ο κ. Πούτιν είπε ότι μικρά πυρηνικά θα μπουν στις μασχάλες σας.

Κλείνω με ένα ποίημα που νομίζω ότι είναι χρήσιμο για όλους μας. Θα το διαβάσω με όλη μου την ψυχή, γιατί το αγαπάω με όλη μου την ψυχή. «Σε δύο λεπτά θα ακουστεί το παράγγελμα εμπρός. Δεν πρέπει να σκεφτεί κανείς τίποτα άλλο. Εμπρός η σημαία μας και εμείς εφ’ όπλου λόγχη από πίσω. Απόψε θα χτυπήσεις ανελέητα και θα χτυπηθείς. Θα τραβήξεις μπροστά τραγουδώντας ρυθμικά εμβατήρια, θα τραβήξεις μπροστά που μαντεύονται χιλιάδες ανήσυχα μάτια. Εκεί που χιλιάδες χέρια σφίγγονται γύρω από μιαν άλλη σημαία έτοιμα να χτυπήσουν και να χτυπηθούν. Σε ένα λεπτό πρέπει να μας δώσουν το σύνθημα, μια λεξούλα μικρή μες στη νύχτα που σε λίγο εξαίσια θα λάμψει και εγώ που έχω μια ψυχή παιδική και δειλή που δε θέλει τίποτε άλλο να ξέρει από την αγάπη και εγώ πολεμώ τόσα χρόνια χωρίς θεέ μου να μάθω γιατί και δεν βλέπω μπροστά τόσα χρόνια παρά μόνο τον δίδυμο αδελφό μου».

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Τον λόγο τώρα έχει η κ. Χαρούλα Καφαντάρη από τον ΣΥΡΙΖΑ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, ευχαριστώ.

Κυρίες και κύριοι Βουλευτές, κύριοι Υπουργοί, πριν από λίγο είχαμε εδώ τον Υπουργό Ενέργειας, τον κ. Σκρέκα. Αυτό το οποίο θα πω είναι ότι η χονδρεμπορική τιμή ηλεκτρικού έφτασε στα 362 ευρώ η μεγαβατώρα σήμερα, μια τεράστια αύξηση. Μέσα σε αυτές τις δύσκολες συνθήκες τις οποίες βιώνουμε με έναν πόλεμο ο οποίος δυστυχώς εξελίσσεται -και νομίζω ότι είναι για όλους μας κοινό το αίτημα και η απαίτηση να σταματήσει άμεσα, αφού βέβαια καταδικάσουμε και εμείς τη ρωσική εισβολή στην Ουκρανία-, θα περιμέναμε από έναν Υπουργό Ενέργειας να έρθει εδώ στη Βουλή και να ανακοινώσει κάποια μέτρα, να καταθέσει κάποιον προβληματισμό της Κυβέρνησης σχετικά με τα ενεργειακά θέματα που άμεσα έχουν να κάνουν και με την εισβολή στην Ουκρανία και τις εξελίξεις οι οποίες υπάρχουν. Έχουν να κάνουν με την ενεργειακή ασφάλεια της χώρας, έχουν βέβαια να κάνουν και με τη ραγδαία αύξηση των τιμών, η οποία όμως αύξηση των τιμών δεν είναι θέμα και συνέπεια της Ουκρανίας. Είναι κάτι το οποίο εδώ και έναν χρόνο γίνεται, ειδικά τους τελευταίους πέντε, έξι μήνες πραγματικά η αύξηση της ενέργειας είναι τρομερή και τα νοικοκυριά, τα φυσικά πρόσωπα, οι επιχειρήσεις δεν μπορούν να τα βγάλουν πέρα.

Ήρθε εδώ ο κύριος Υπουργός και κατέθεσε μια τροπολογία πολλών σελίδων η οποία αφορούσε τιμές ταρίφας για φωτοβολταϊκά και αναδρομικές αλλαγές και άλλα γενικότερα ζητήματα, εγώ θα έλεγα στη σημερινή συγκυρία επουσιώδη μπροστά στο μείζον ζήτημα. Πραγματικά βέβαια οφείλω να πω -για να κλείσω αυτήν την παρένθεση πριν τοποθετηθώ στο νομοσχέδιο- δεν μας είπε τίποτα για το πάγιο αίτημα και την απαίτηση η οποία υπάρχει και την ανάγκη η οποία υπάρχει για ειδικό χωροταξικό των ΑΠΕ που τόσο καιρό η Κυβέρνηση δεν έχει κάνει τίποτα σε αυτήν την κατεύθυνση.

Κυρίες και κύριοι Βουλευτές, συζητάμε σήμερα ένα σχέδιο νόμου, ένα νομοσχέδιο που αφορά τις πρότυπες προτάσεις για έργα υποδομής και λοιπές διατάξεις αρμοδιότητας Υπουργείου Μεταφορών και Υποδομών, ένα νομοσχέδιο που βρίσκει αντίθετη την Αντιπολίτευση, ένα νομοσχέδιο μη συμβατό με κοινοτική νομοθεσία και οδηγίες, με ενστάσεις ακόμη και από την Επιτροπή Ανταγωνισμού, ένα νομοσχέδιο σταθερά -όπως ακολουθείται τρία σχεδόν χρόνια τώρα που κυβερνάτε ως Κυβέρνηση Μητσοτάκη- που εξυπηρετεί τους λίγους, ένα νομοσχέδιο το οποίο βοηθά και στηρίζει φίλους, εκλεκτούς, αρίστους και μεγάλα επιχειρηματικά συμφέροντα. Βέβαια τα χρήματα του Ταμείου Ανάκαμψης όλοι ξέρουμε ότι είναι πολλά.

Λέτε, λοιπόν, στο εν λόγω σχέδιο νόμου ότι επιδιώκεται να αντιμετωπιστεί η απουσία επαρκούς ωρίμανσης μεγάλων έργων υποδομής την τελευταία δεκαετία. Και τι κάνετε; Επαναφέρετε παλιές μεθόδους για την εκτέλεση μεγάλων έργων, εσείς οι νεωτεριστές, όπως λέτε, οι άριστοι, οι τεχνοκράτες. Σε όφελος ποιου όμως; Επαναφέρετε και εισάγετε -να το πω καλύτερα- στο εν λόγω νομοσχέδιο έργα με παντελή έλλειψη κεντρικού στρατηγικού αναπτυξιακού σχεδιασμού. Ποιος είναι ο αναπτυξιακός σχεδιασμός της Κυβέρνησής σας σήμερα; Ποιες είναι οι προτεραιότητες; Σε μια εποχή του COVID, του μετα-COVID να το πούμε εποχή, την εποχή της κλιματικής κρίσης που τα πάνω ήρθαν κάτω και τέλος πάντων απαιτείται ένα νέο μοντέλο αναπτυξιακό.

Μάλιστα μιλάμε για έργα με έλλειψη κεντρικού στρατηγικού σχεδιασμού. Πρώτα γίνεται ο στρατηγικός σχεδιασμός και μετά βγαίνουν τα έργα. Έτσι πρέπει να γίνεται. Εδώ, όμως, γίνεται ακριβώς το αντίθετο. Έργα δημόσια με απουσία ουσιαστικά του «δέλτα» από το δημόσιο, με ιδιωτικές ιδέες, προτάσεις, εφαρμογές, με στόχο βέβαια πάντα το κέρδος. Άλλωστε για εσάς είναι κάτι που «απεχθάνεστε» οτιδήποτε δημόσιο, γιατί η θητεία σας τρία χρόνια περίπου δείχνει ακριβώς αυτό με τις ιδιωτικοποιήσεις της ΔΕΗ, της ΔΕΠΑ Εμπορίας, του ΔΕΔΔΗΕ και μια σειρά άλλα πράγματα.

Έργα, λοιπόν, χωρίς διαφάνεια, χωρίς συμμετοχή της τοπικής αυτοδιοίκησης στον πρώτο και τον δεύτερο βαθμό, χωρίς δημοκρατικές διαδικασίες, αλλά με χαρακτηριστικό τη συγκέντρωση εξουσιών στον Υπουργό. Θα αποφασίζουν οι ιδιώτες και θα σχεδιάζουν και θα υλοποιούν βέβαια τα κρίσιμα και τα μεγάλα έργα ή τα πιο μικρά. Με τι κριτήρια, όμως; Αντί να γίνεται μια συζήτηση στο Υπουργείο σε συνεργασία με φορείς, με αυτοδιοίκηση, επιστήμονες για το ποια είναι τα απαιτούμενα έργα που αξίζουν, ποιες οι κρίσιμες υποδομές, ποια είναι η προτεραιοποίηση των αναγκών τώρα ο Υπουργός θα αποφασίζει αν είναι καλή και καινοτόμα και πρότυπη η κάθε ιδέα, πρόταση του κάθε ιδιώτη, δηλαδή μιας από τις ελάχιστες μεγάλες ιδιωτικές επιχειρήσεις με δικό του όφελος βέβαια. Υπάρχει μια σύγκρουση συμφερόντων και δεν μπορούμε να μην την πούμε.

Στο άρθρο 8, παράγραφος 4, προβλέπεται η Επιτροπή Αξιολόγησης. Εισηγείται προς τον αρμόδιο Υπουργό ως προς την απόρριψη ή έγκριση της πρότυπης πρότασης. Στο ίδιο άρθρο προβλέπεται ότι μέλος της επιτροπής σαν Πρόεδρος είναι ο ίδιος ο Υπουργός. Παρουσιάζεται δηλαδή στην περίπτωση έργων των Υπουργείων Υποδομών και Ενέργειας το πρόβλημα ο Πρόεδρος της επιτροπής να εισηγείται πραγματικά στον εαυτό του.

Ειδικότερες διατάξεις στο σχέδιο νόμου είναι ο αποκλεισμός μικρών εταιρειών κατασκευής και μελετητικών γραφείων και ενίσχυση των μεγάλων. Το όριο των 200 εκατομμυρίων πετάει έξω μικρά έργα και δίνει δυνατότητα να εμπλακούν στη διαδικασία οι όμιλοι που έχουν τη δυνατότητα να υλοποιήσουν αυτού του είδους τα μεγάλα έργα. Άλλωστε έτυχε αποδοχής το σχέδιο νόμου από μεγάλους κατασκευαστικούς ομίλους.

Η πραγματική καινοτομία δεν συμβαδίζει, όμως, πάντα με τους μεγάλους ομίλους. Υπάρχουν και καλές, καινοτόμες ιδέες, οι οποίες πραγματικά δεν είναι ανάγκη να αναφέρονται σε μεγάλους κατασκευαστικούς ομίλους και αυτές οι ιδέες πρέπει πάντα να εξετάζονται. Βέβαια, δεν αξιοποιείται απόλυτα και αποτελεσματικά το πλούσιο μελετητικό δυναμικό της χώρας μας.

Οι βασικές αρχές, οι οποίες πρέπει να διέπουν ουσιαστικά τις πρότυπες προτάσεις πρέπει να είναι πρώτα απ’ όλα το δημόσιο συμφέρον, η οικονομική αποτύπωση, η χρηματοοικονομική βιωσιμότητα, η τιμολόγηση με όρους αγοράς και πάνω απ’ όλα διαφάνεια και λογοδοσία.

Η ΕΣΑΜΕΑ στη διαβούλευση αναφέρθηκε ότι η πρότασή της δεν ελήφθη υπ’ όψιν. Η προσβασιμότητα στα άτομα με αναπηρία πρέπει να συμπεριληφθεί μεταξύ των αρχών που θα εφαρμόζονται κατά την αξιολόγηση των προτάσεων, δεδομένου ότι αποτελεί υποχρέωση από το εθνικό θεσμικό πλαίσιο και βέβαια με τη σύμβαση για τα δικαιώματα των ατόμων με αναπηρία.

Στο δεύτερο μέρος του νομοσχεδίου που συζητάμε κάνετε αλλαγές στο νόμο δημοσίων συμβάσεων που εσείς οι ίδιοι πριν από ένα χρόνο τροποποιήσατε για να τον εκσυγχρονίσετε. Και ναι, οι τοποθετήσεις της αρχής δημόσιων συμβάσεων της Επιτροπής Ανταγωνισμού αιχμηρές, σοβαρές παρατηρήσεις, ενστάσεις, αντιδράσεις με αναφορά στις παραβιάσεις ευρωπαϊκών οδηγιών 23, 25 είναι γνωστές.

Νομίζετε ότι τάχα με αυτήν τη δήθεν ωρίμανση έργων θα παίρνατε λεφτά από το ταμείο. Θα αφεθεί, όμως, ο ιδιωτικός τομέας να έχει τον πρώτο λόγο για τα μεγάλα έργα, να διαχειρίζεται τη δημόσια περιουσία και τα δημόσια οικονομικά.

Είστε γελασμένοι, όμως, κύριοι της Κυβέρνησης. Ήδη αντιδρούν όλοι και θα εξακολουθούν να αντιδρούν αν εφαρμοστεί το εν λόγω σχέδιο νόμου και οι μικρότερες εταιρείες που αποκλείονται από την πίτα και η κοινωνία που αποκλείεται από το σχεδιασμό για έργα που την αφορούν και βέβαια οι αντίστοιχοι δημόσιοι λειτουργοί, τους οποίους σταθερά απαξιώνετε. Θα μείνετε, όμως, μόνοι σας με τις τέσσερις, πέντε εταιρείες σας μέχρι επιτέλους να φύγει αυτή η καταστροφική Κυβέρνηση.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Καφαντάρη.

Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης, ο κ. Κώστας Χήτας και αμέσως μετά ο κ. Αναστάσιος Δημοσχάκης.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Καραμανλή, τα είπαμε και λίγο νωρίτερα σε ότι αφορά στο νομοσχέδιο όταν συζητούσαμε την ένσταση συνταγματικότητας. Θα κάνω δύο σχόλια πριν περάσω σε κάποια άλλα θέματα, κύριε Πρόεδρε, τα οποία πραγματικά συγκλονίζουν την ανθρωπότητα.

Κύριε Καραμανλή, αυτό που πραγματικά κάνετε ως Κυβέρνηση σήμερα για άλλη μια φορά είναι να δίνετε γη και ύδωρ σε συμφέροντα όχι με διαφανείς διαδικασίες. Και για να είμαστε ξεκάθαροι, το τονίσαμε και το πρωί, θα το πω για άλλη μια φορά τώρα για να μην παρεξηγηθούμε σε αυτά που λέμε, δεν είμαστε κατά της ιδιωτικής επιχειρηματικότητας ούτε είμαστε κατά των ανθρώπων που δραστηριοποιούνται στους κλάδους της οικονομίας. Το αντίθετο, εμείς πιστεύουμε ότι η επιχειρηματικότητα είναι που τονώνει την αγορά, τονώνει την οικονομία, καταπολεμά τους πολύ - πολύ σκληρούς δείκτες ιδίως στις μέρες μας της ανεργίας, αυξάνει αν θέλετε την απασχόληση και είναι και ένας πολύ σοβαρός λόγος αυτή η επιχειρηματικότητα να έχουμε μια ελπίδα να πιστεύουμε ότι μπορεί κάποια στιγμή τα επτακόσιες χιλιάδες ελληνόπουλα που ζουν στο εξωτερικό να επιστρέψουν πίσω.

Εδώ, όμως, συμβαίνει κάτι άλλο με το νομοσχέδιο. Όλος ο προγραμματισμός, όλος ο σχεδιασμός των δημοσίων έργων, των υποδομών επαφίεται, παραδίδεται και εξαρτάται από ιδιωτικά συμφέροντα και μάλιστα μεγαλοσυμφέροντα.

Και θέλω να κάνω μια ερώτηση. Ποιος είναι ο ρόλος της Κυβέρνησης σε όλα αυτά; Τι ρόλο παίζει η Κυβέρνηση για να καταλάβω. Τον μεσάζοντα κάνει, τον μάνατζερ δηλαδή. Τον μεσάζοντα κάνει, δεν κάνει κάτι άλλο. Κάνει τον μεσάζοντα των δανειστών στο εξωτερικό, πού θα μεταφέρει τα χρήματα σε μεγάλους ιδιωτικούς ομίλους και πάει λέγοντας.

Και εδώ μιλάμε ξεκάθαρα για μια παράδοση, όπως είπαμε και πριν του κράτους σε ιδιώτες και μεγαλοεργολάβους που μας ενοχλεί πολύ αυτό. Μας ενοχλεί η Ελλάδα ως κράτος, ως πολιτεία -και τώρα είστε εσείς Κυβέρνηση- να μην μπορεί από μόνη της να παράξει, να δημιουργήσει, να διευθύνει. Πραγματικά απορούμε.

Ξέρετε το είπαμε και πριν ότι αυτές οι προτάσεις που φέρνετε σήμερα εδώ δεν συμβαίνουν πολύ - πολύ σε ευρωπαϊκά κράτη, γίνονται σε αναπτυσσόμενες χώρες Αφρική, Ασία, Λατινική Αμερική. Δεν μας τιμά.

Και μας ενοχλεί, επίσης, πάρα πολύ που η φιλοσοφία της Κυβέρνησής σας είναι ότι το κράτος είναι ανίκανο, είναι άχρηστο, δεν μπορεί να κάνει τίποτα, απολύτως τίποτα. Γιατί; Γιατί αυτή η παραδοχή; Εμείς λέμε το άλλο ότι εσείς είστε, οι κυβερνήσεις, ανίκανες να παράξετε έργο. Αυτό είναι το δικό μας πιστεύω και αυτή η πολύ μεγάλη μας διαφορά.

Τώρα θα ήθελα να κάνω ένα σχόλιο για μια τροπολογία του κ. Βορίδη. Την απάντηση τη γνωρίζουμε, αλλά θεωρούμε έως και επικίνδυνο να επιλέγονται ως προϊστάμενοι με τους ίδιους όρους και προϋποθέσεις με τους Έλληνες πολίτες εργαζόμενοι από κράτη - μέλη της Ευρωπαϊκής Ένωσης. Θα μου πείτε ελλοχεύει ο κίνδυνος του προστίμου, υπάρχει το Ευρωπαϊκό Δικαστήριο Ανθρωπίνων Δικαιωμάτων.

Ξέρετε, επειδή συμμετέχω και στην Επιτροπή του Ευρωπαϊκού Δικαστηρίου Ανθρωπίνων Δικαιωμάτων, έχουμε κουραστεί να το λέμε και θα το λέμε συνέχεια, όμως. Αν είναι να το κλείσουμε το μαγαζί, κύριε Καραμανλή εδώ, να περιμένουμε το φιρμάνι της Ευρώπης. Δεν χρειάζεται να νομοθετούμε εμείς εδώ πέρα τίποτα. Δεν χρειάζεται η Ελλάδα να νομοθετεί, ας μας τα στέλνουν έτοιμα, που τα στέλνουν δηλαδή και να μην κουραζόμαστε κιόλας.

Θεωρούμε υποχρέωσή μας να επανέλθουμε και σήμερα μετά την προχθεσινή συζήτηση των πολιτικών αρχηγών για τα όσα τραγικά συμβαίνουν στον πλανήτη μας. Και αναφερόμαστε στον πόλεμο, την απαράδεκτη αυτή εισβολή της Ρωσίας στην Ουκρανία. Να ξανατονίσουμε με πολύ απλά ελληνικά για να γίνει κατανοητό και από τον πιο στημένο δημοσιογράφο που θέλει να τα ερμηνεύσει όπως θέλει αυτός. Να πούμε ότι καταδικάζουμε τη βαρβαρότητα, καταδικάζουμε την εισβολή. Θεωρούμε τραγικό αυτό που συμβαίνει. Είναι απαράδεκτο και είναι ντροπή.

Θέλω να επιχειρήσουμε εδώ τώρα να κάνουμε ένα διαχωρισμό. Από τη μία έχουμε το ανθρωπιστικό κομμάτι του πολέμου αυτού, της εισβολής αυτής και από την άλλη έχουμε το γεωπολιτικό κομμάτι, το γεωστρατηγικό κομμάτι, το κομμάτι της εξωτερικής πολιτικής. Είναι καλό να μην τα συγχέουμε στον δημόσιο διάλογο. Είναι δύο διαφορετικά πράγματα αυτά. Μην τα μπλέκουμε μέσα στην κουβέντα και επιχειρούμε με επιχειρήματα από τη μια πλευρά να αποδυναμώσουμε ένα επιχείρημα που έρχεται από την άλλη πλευρά. Το ανθρωπιστικό κομμάτι είναι πραγματικά τραγικό. Να βλέπεις παιδιά, μανάδες, ανθρώπους, να ξενιτεύονται, να μεταναστεύουν, να πηγαίνουν στον πόλεμο. Να βλέπεις νεκρούς, κτήρια κατεδαφισμένα. Είναι τραγικό. Αυτό το ανθρωπιστικό κομμάτι είναι κάτι άλλο. Σε αυτή την κουβέντα την πολιτική που επιχειρούμε τώρα εδώ είναι το κομμάτι το γεωπολιτικό, το γεωστρατηγικό. Εμείς και όλοι λέμε: «Ναι, εννοείται». «Ναι» στην ανθρωπιστική βοήθεια, «ναι» σε φάρμακα, «ναι» σε τρόφιμα, «ναι» στο να έρθουν οι μετανάστες να τους βοηθήσουμε κ.λπ.. Δεν το συζητάμε αυτό. Αυτό όμως είναι ένα άλλο κομμάτι. Και το μεγάλο «γιατί;» που απευθύνουμε στην Κυβέρνηση του Κυριάκου Μητσοτάκη και του απηύθυνε προχθές ο Πρόεδρος της Ελληνικής Λύσης ο Κυριάκος Βελόπουλος, είναι γιατί η Ελλάδα να πρωτοστατεί και να στέλνει εξοπλισμό. Γιατί να στείλει όπλα; Θα ήταν λάθος ούτως ή άλλως. Να πω ότι στείλαμε πυραύλους να πω: «Το καταλαβαίνω. Μπήκαμε στον χορό, ας στείλουμε κάτι σοβαρό». Εμείς στείλαμε τουφέκια, κατασχεμένα καλάσνικοφ. Και μπλέκουμε τώρα την Ελλάδα χωρίς να υπάρχει τέτοιος λόγος. Είναι λάθος.

Περιμένουμε με αγωνία να μας απαντήσει ο Πρωθυπουργός σε κάτι που μαθαίνουμε. Ρωτήθηκε ο Υφυπουργός Εξωτερικών σήμερα αλλά δεν απάντησε πάνω. Μαθαίνουμε ότι ετοιμάζεται αποστολή στρατιωτικών δυνάμεων. Έτσι μαθαίνουμε. Έστω στην Πολωνία. Έτσι μαθαίνουμε. Είναι τραγικό γιατί αυτό που θα έπρεπε να ενδιαφέρει εμάς είναι η επόμενη μέρα της Ελληνίδας και του Έλληνα. Η επόμενη μέρα της Ελλάδος. Γιατί όταν τελειώσει αυτό το τραγικό που συμβαίνει εκεί πάνω θα βρεθούμε αντιμέτωποι και θα κοιτάξουμε στα μάτια όλους αυτούς από τους οποίους έχουμε άμεση εξάρτηση οικονομική, ενεργειακή, εμπορική. Έχουμε μπλέξει σε μια ιστορία χωρίς να υπάρχει λόγος. «Ναι» στην ανθρωπιστική βοήθεια. «Ναι» σε όλα αυτά. Δεν υπήρχε κανένας λόγος να βγούμε τόσο μπροστά ενώ θα έπρεπε να ήμασταν οι επιτήδειοι ουδέτεροι στην ιστορία αυτή. Δηλαδή το Ισραήλ είναι οι χαζοί της ιστορίας και η Ελλάδα και ο Κυριάκος Μητσοτάκης είναι οι έξυπνοι που έκαναν αυτό. Ενώ παίρνουμε κυρώσεις κατά της Ρωσίας και swift και χαμός και γράφουν οι εφημερίδες, δεν ισχύει για «GAZPROM» και φυσικό αέριο. Ωραίες κυρώσεις. Ή το κάνουμε ή δεν το κάνουμε. Ολίγον έγκυος δεν υπάρχει. Ή είσαι ή δεν είσαι. Άρα, λοιπόν, βγήκαμε χωρίς λόγο τόσο μπροστά.

Στο επιχείρημα που θα πείτε –χτύπα ξύλο, κούφια η ώρα- τι θα γίνει «αν δεχτεί μια επίθεση η χώρα μας δεν θα ζητήσουμε και εμείς τη συνδρομή;» να ρωτήσω κάτι; Εμείς το λέμε πάντα. Μόνοι μας ήμασταν και μόνοι μας είμαστε. Χτύπα ξύλο, αν ποτέ έρθει αυτή η μέρα και η ώρα, θα είμαστε μόνοι μας. Πού ήταν οι σύμμαχοί μας, που ήταν οι κυρώσεις, όταν οι Τούρκοι κάνανε εισβολή στην Κύπρο; Πού ήταν; Πείτε μας. Πού ήταν οι κυρώσεις όταν το Αζερμπαϊτζάν έσφαξε τους Αρμένιους; Πού ήταν οι κυρώσεις; Γιατί δεν ήρθε ο κ. Μητσοτάκης να ζητήσει εκεί κυρώσεις; Σφάζανε οι Αζέροι τους Αρμενίους. Πού ήταν στα Ίμια; Με το «ΟΡΟΥΤΣ ΡΕΪΣ» πριν δύο καλοκαίρια; Πού ήταν; Τους χάιδευαν τους Τούρκους.

Αλλά τι περιμένεις, κύριε Καραμανλή -και έχετε και βαρύ όνομα- όταν ο Πρωθυπουργός της χώρας τότε στην κρίση με τους Τούρκους και με «ΟΡΟΥΤΣ ΡΕΪΣ» έλεγε ότι δεν είναι αυτοσκοπός οι κυρώσεις; Αυτό έλεγε. Ότι δεν είναι αυτοσκοπός οι κυρώσεις στους Τούρκους. Τι να περιμένεις, λοιπόν, από αυτή την Κυβέρνηση; Ναι, λοιπόν, είναι αυτοσκοπός οι κυρώσεις και έπρεπε να ζητήσουμε ως χώρα κυρώσεις κατά των Τούρκων εκατό φορές μέχρι στιγμής. Αλλά είδατε ότι οι εταίροι και οι φίλοι και το ΝΑΤΟ και όλοι αυτοί οι οποίοι είναι φίλοι και εταίροι και με τους Τούρκους και με πολύ μεγάλα συμφέροντα οικονομικά εποίησαν την νήσσαν.

Αυτό που θα πρέπει να μας ενδιαφέρει αυτήν τη στιγμή, εσάς την Κυβέρνηση, και όλους εμάς εδώ τους εκπροσώπους του λαού, του ελληνικού λαού, από όλες τις πτέρυγες είναι να φτιάξουμε ένα σχέδιο επάρκειας, ένα σχέδιο αυτάρκειας προϊόντων τώρα. Γιατί η επόμενη μέρα θα είναι πολύ δύσκολη. Έρχεται πείνα και δεν είναι καθόλου λαϊκίστικο αυτό. Έρχεται πείνα. Τα πράγματα είναι πολύ δύσκολα. Επισιτιστική κρίση. Δεν θα έχουμε να φάμε.

Διάβαζα πριν από λίγο καθώς ήμουν έξω με τον Βασίλη Βιλιάρδο ότι έχουμε πρόβλημα επάρκειας και στο αέριο. Γιατί; Γιατί θα αργήσουν δυο μέρες να έρθουν τα πλοία με το LNG, το αμερικανικό, το υγροποιημένο αέριο, το οποίο είναι και πανάκριβο. Δεν τίθεται θέμα αν θα το πληρώσουμε ή πώς θα το πληρώσουμε. Εδώ τίθεται θέμα επάρκειας πλέον. Το καταλαβαίνετε; Δηλαδή μπαίνει στην άκρη το οικονομικό πρόβλημα και τίθεται θέμα επάρκειας. Γιατί το καράβι θα αργήσει να έρθει δύο μέρες. Και η Ελλάδα είναι μετέωρη, έωλη, χωρίς καμμία βάση, χωρίς τίποτα. Από το 2020 από το Βήμα αυτό το ιερό έλεγε ο Πρόεδρος της Ελληνικής Λύσης στον Πρωθυπουργό της χώρας -εκεί καθόταν- να προαγοράσουμε αέριο, να προαγοράσουμε πετρέλαιο, όταν το πετρέλαιο είχε 20 δολάρια το βαρέλι και σήμερα έχει 130. Τι να λέμε τώρα; Δεν κάναμε τίποτα. Τίποτα.

Εμείς θα βουλιάζουμε. Η Ευρώπη είναι η μόνη που θα βγει χαμένη από αυτήν την ιστορία. Θα βουλιάζει και οικονομικά και η Ελλάδα φυσικά. Η Τουρκία, η Αμερική και η Κίνα θα κονομάνε. Είναι οι μόνοι κερδισμένοι. Αυτή είναι η ιστορία και αυτά πρέπει να δούμε την επόμενη μέρα. Γι’ αυτό λέμε εμείς: «Ναι, φυσικά στη στήριξη των ανθρώπων αυτών ανθρωπιστικά. Καταδικάζουμε την εισβολή. Αλλά κοίτα και τον εαυτό σου λίγο. Κοίτα και τον εαυτό σου που βγήκες με τσαμπούρια μπροστά και πρώτος έστειλες και όπλα. Κάτσε λίγο. Δες ποιος είσαι και τι είσαι, γιατί ο κόσμος περνάει δύσκολα».

Για μας θα ήταν απαράδεκτο να αναφέρουμε το οτιδήποτε γιατί η βουλευτική αποζημίωση αρκεί να πληρώσουμε το αέριο όσο κι αν έρθει. Αλλά όταν σε μένα εχθές ήρθε για ένα μήνα 400 ευρώ και μου κόπηκαν τα γόνατα -από 98 ευρώ, 102, 108, 105 που πλήρωνα- τι θα κάνει αυτός ο κόσμος εκεί έξω; Πραγματικά, πώς θα ζήσει; Πώς; Πώς; Το ρεύμα χθες στο ενεργειακό χρηματιστήριο είχε 280 ευρώ. Εκεί έκλεισε. Και αύριο η τιμή ανοίγει στα 362 ευρώ. Σε μια μέρα. Χθες 280 αύριο 362. Μιλάμε για τεράστια διαφορά.

Αλλά για εσάς το ενεργειακό πρόβλημα είναι παγκόσμιο θέμα, η κρίση. Τώρα φταίει και ο πόλεμος. Για την οικονομία έφταιγε ο κορωνοϊός. Για την υγεία έφταιγε επίσης ο COVID. Δεν φταίτε ποτέ εσείς ενώ θα μπορούσατε να κάνετε πράγματα. Προαγορά, μείωση ειδικού φόρου κατανάλωσης, και όχι στη βίαιη απολιγνιτοποίηση εν μέσω ενεργειακής κρίσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε με δυο πράγματα. Είναι λάθος. Καταφέρατε και πάλι να διχάσετε τους Έλληνες. Το κάνατε με την πανδημία σε ψεκασμένους, αψέκαστους, εμβολιασμένους και ανεμβολίαστους. Το κάνετε τώρα σε ρωσόφιλους, αντιρωσόφιλους κ.λπ.. Έχετε τα παπαγαλάκια, τους δημοσιογράφους, οι οποίοι από ειδικοί γιατροί που είχαν γίνει κατά τη διάρκεια του κορωνοϊού τώρα έγιναν ειδικοί καθηγητές γεωπολιτικής, έγιναν διεθνολόγοι κ.λπ.. Όλοι οι δημοσιογράφοι. Και διχάζουν την Ελλάδα. Οι ρωσόφιλοι και οι μη ρωσόφιλοι. Αυτό είναι το έργο τώρα.

Θέλω να κάνω ένα τελευταίο σχόλιο, κύριε Πρόεδρε. Ένα λεπτό. Δεν θα πάρω δευτερολογία ούτως ή άλλως μετά. Κλείνω εδώ. Διάβαζα μέσα στον ορυμαγδό αυτόν που ζούμε και τις στενάχωρες μέρες ένα εύστοχο σχόλιο κάπου ότι κάποιος πρέπει να απονείμει στον Πούτιν το βραβείο Νόμπελ ιατρικής. Κατάφερε μέσα σε πέντε μέρες να εξαφανίσει τον κορωνοϊό, λέει. Θέλω να πω με αυτό, το οποίο είναι πάρα πολύ σοβαρό, ότι ξαφνικά όλοι αυτοί οι τηλεοπτικοί τρομοκράτες σταμάτησαν να τρομοκρατούν τον κόσμο με τον κορωνοϊό. Τελείωσε. Δεν υπάρχει κορωνοϊός ξαφνικά. Για να δείτε πόσο επηρεάζουν τα μέσα ενημέρωσης την κοινή γνώμη. Από εκεί που σε είχαν κάθε μέρα «πάρε, πάρε, πάρε, πάρε», «μάσκα, μάσκα, θάνατος, μάσκα, εμβόλια, εμβόλια» τώρα τελείωσαν όλα.

Έχουν πάθει κατάθλιψη, κύριε Πρόεδρε, οι τηλεαστέρες γιατροί «Παγώνηδες», «Βασιλακόπουλοι», κ.λπ.. Έχουν μπει στο περιθώριο και έχουν πάθει κατάθλιψη οι σούπερ σταρ. Μόνο στην Ελλάδα έχουμε σούπερ σταρ γιατρούς, πουθενά αλλού. Σε κανένα σοβαρό κράτος δεν υπάρχουν, μόνο εδώ. Η τσάντα της Παγώνη, το κούρεμα, το ένα, το άλλο, το προφίλ του Βασιλακόπουλου που είναι κυνηγός, κ.λπ.. Φοβερά πράγματα! Τώρα δεν υπάρχει κορωνοϊός. Αφού, λοιπόν, δεν υπάρχει κορωνοϊός, κύριε Καραμανλή, πείτε στο επόμενο Υπουργικό Συμβούλιο και στον Πρωθυπουργό της χώρας να πάρει πίσω το πρόστιμο των 100 ευρώ από τους παππούδες μας, τους πατεράδες μας, και τις γιαγιάδες μας, ανθρώπους που δεν έχουν να φάνε και να πληρώσουν το ρεύμα τους! Και πάρτε πίσω τώρα τους σε αναστολή υγειονομικούς. Αφού λοιπόν, ο κορωνοϊός, όπως λέτε, έχει τελειώσει γιατί δεν ασχολείται κανείς, πάρτε πίσω το πρόστιμο των 100 ευρώ και πάρτε πίσω τους οκτώ χιλιάδες υγειονομικούς που τους έχετε πετάξει στην άκρη.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Τον λόγο έχει ο κ. Δημοσχάκης, για επτά λεπτά και ευθύς αμέσως ο Κοινοβουλευτικός Εκπρόσωπος του Κινήματος Αλλαγής, ο κ. Σκανδαλίδης.

Ο κ. Δημοσχάκης έχει αλλάξει με τον κ. Σενετάκη, ανεξάρτητα από το ότι ο κ. Σενετάκης δεν μίλησε τελικά. Έχασε τη σειρά του και συνεπώς, δεν γίνεται καμμία υπέρβαση της σειράς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα ήθελα μετά τον κ. Δημοσχάκη και πριν τον κ. Σκανδαλίδη να πάρω τον λόγο για μία τροπολογία.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει.

Κύριε Δημοσχάκη, ορίστε.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, υπό τη σκιά της ενεργειακής και υγειονομικής κρίσης η Κυβέρνηση προβαίνει σε μεταρρυθμιστική παρέμβαση με αναπτυξιακό πρόσημο.

Το παρόν σχέδιο νόμου αφορά στο θεσμό των πρότυπων προτάσεων για μεγάλα έργα υποδομής, χρήσιμων για τη χώρα που άπτονται κατά κανόνα τους τομείς των μεταφορών, του περιβάλλοντος και της ενέργειας και υπερβαίνουν το ποσό των 200 εκατομμυρίων ευρώ, πλέον το ΦΠΑ. Αντιμετωπίζονται χρόνιες παθογένειες του συστήματος δημοσίων συμβάσεων και απλουστεύονται οι προβλεπόμενες διαδικασίες υλοποίησης, συμβάλλοντας έτσι στην αύξηση της παραγωγικότητας, στη δημιουργία νέων θέσεων εργασίας και στην παροχή ποιοτικών και αποδοτικότερων οικονομικά υπηρεσιών προς τους πολίτες. Οι θεσμικές παρεμβάσεις συμπληρώνουν το υφιστάμενο ρυθμιστικό πλαίσιο ανάθεσης των συμβάσεων παραχώρησης και των συμπράξεων δημοσίου και ιδιωτικού τομέα του γνωστού περί ΣΔΙΤ, με σκοπό την αξιοποίηση της τεχνογνωσίας του ιδιωτικού τομέα, αλλά και της ευελιξίας που τον διακρίνει, συμβάλλοντας τόσο στον σχεδιασμό και όσο και στην υλοποίηση των έργων υποδομής, υπό το πρίσμα φυσικά της τήρησης των αρχών της διαφάνειας, της ίσης μεταχείρισης, του ελεύθερου ανταγωνισμού, της αναλογικότητας και πάντα φυσικά με γνώμονα την προστασία του δημοσίου συμφέροντος.

Θεσπίζεται ένα πλαίσιο υποβολής, αξιολόγησης και έγκρισης προτάσεων, καινοτομίας, με πρωτοβουλία του ιδιωτικού τομέα σχετικά με μεγάλα έργα υποδομών. Τα προτεινόμενα έργα είναι δυνατόν να αφορούν σε νέα έργα υποδομών ή σε αναδιαμόρφωση υφιστάμενων, αρκεί να φέρουν χαρακτηριστικά καινοτομίας, αλλά και πολυπλοκότητας, προάγοντας την περιφερειακή ανάπτυξη και συμβάλλοντας στην εθνική οικονομία. Ρυθμίζονται μεταξύ άλλων το ελάχιστο περιεχόμενο μιας πρότασης καινοτομίας, το ελάχιστο επίπεδο ωρίμανσης, τα κίνητρα για την υποβολή προτάσεων, αλλά και οι προθεσμίες για την εξέταση της πρότασης και οι προϋποθέσεις απόρριψης ή αποδοχής της.

Κύριε Υπουργέ των Υποδομών, εκφράζω την ικανοποίησή μου, πάνω από όλα αυτή των Εβριτών, γιατί η παρούσα Κυβέρνηση στηρίζει ουσιαστικά τον Νομό Έβρου με συνέπεια, με συνεργασία και με επιμέλεια. Σταδιακά επιλύονται και δρομολογούνται εμβληματικά έργα στην περιοχή μας, όπως αυτό της δρομολόγησης της Ανατολικής Περιφερειακής Οδού Αλεξανδρούπολης με τελική κατάληξη τον τοπικό λιμένα που απετέλεσε ένα πάγιο και διαχρονικό αίτημα της τοπικής κοινωνίας, όπως ανέδειξα μέσω του κοινοβουλευτικού ελέγχου και όχι μόνον. Επίσης, υπογραμμίζω για ακόμη μία φορά ένα πάγιο έργο στρατηγικής σημασίας του οποίου αναδείκνυα πολυεπίπεδα, αυτό της εύρυθμης λειτουργίας της σιδηροδρομικής σύνδεσης των δύο φάρων του νομού, ήτοι της Αλεξανδρούπολης και του Ορμενίου, προβλέποντας την αναβάθμισή της, τον εκσυγχρονισμό της και την ενίσχυση της διασυνοριακής σιδηροδρομικής σύνδεσης του λιμένα της Αλεξανδρούπολης με τα αντίστοιχα της υπόλοιπης Νοτιοανατολικής Ευρώπης. Το έργο αυτό έχουμε υπογραμμίσει ότι θα αλλάξει την εικόνα και τη μοίρα του Έβρου.

Θα ήθελα να υπενθυμίσω και τη σημαντικότητα της επαναδημοπράτησης του κάθετου οδικού άξονα Αρδανίου - Μάνδρας όπου απαιτείται, με την οποίαν θα ολοκληρωθεί ένα μεγάλο οδικό έργο στην περιοχή, η σχεδίαση του οποίου ξεκίνησε στις αρχές της δεκαετίας του 1990. Ωστόσο θα πρέπει να επανεξεταστούν τα εδαφολογικά και γεωμετρικά δεδομένα του κάθετου οδικού άξονα, προκειμένου να επαναχαραχθεί, κύριοι Υπουργοί, ένας νέος κλειστός αυτοκινητόδρομος με δύο λωρίδες και βοηθητική ανά κατεύθυνση, καθώς αναμένεται μετά την ολοκλήρωση του επενδυτικού σχεδίου για τον τοπικό λιμένα θα αυξηθούν οι κυκλοφοριακοί φόρτοι και η υπέρβαση θα είναι ηρωική πράξη.

Επιπρόσθετα όπως έχω αναδείξει κατ’ επανάληψη το φράγμα του Δερείου - Σουφλίου αναμένεται να αποτελέσει μία νέα λίμνη Πλαστήρα στη Θράκη, θωρακίζοντας αντιπλημμυρικά, αρδευτικά, ενεργειακά και πολιτιστικά το νομό. Η διυπουργική έγκριση της μελέτης του έργου αυτού και η τωρινή διυπηρεσιακή διαβούλευση με την τοπική κοινωνία σε ό,τι αφορά τη χωροθέτηση του φράγματος είναι καλές ειδήσεις. Συνεπώς θα ήταν χρήσιμο να εξεταστεί η δυνατότητα της συμμετοχής ιδιωτών στην κατασκευή αυτού, προκειμένου να υλοποιηθεί άμεσα, γιατί το κράτος εξάντλησε την εμπιστοσύνη του στην περιοχή εδώ και σαράντα χρόνια και πλέον.

Επίσης, τα ενεργά τελωνεία της περιοχής υπολειτουργούν καθώς υστερούν σε υποδομές και στελεχιακό δυναμικό. Η αξιοποίηση, η αναβάθμιση και ο εκσυγχρονισμός όλων των σημείων εισόδου - εξόδου στα χερσαία σύνορα στον Έβρο και η εύρυθμη λειτουργία τους θα αποτελέσουν την αιχμή του δόρατος του ελληνικού κράτους. Δεν ήταν, κύριε Υπουργέ, τυχαίο ότι το εμβληματικό σημείο εισόδου - εξόδου των Κήπων συμπεριελήφθη ως πρώτος προορισμός το 2016 στο πρόγραμμα της πρώτης επίσκεψης του νεοεκλεγέντος τότε Προέδρου μας, το οποίο και επαναλάβαμε και κατά την επίσκεψή σας ως τομεάρχης υποδομών μεταφορών κατά τον χρόνο της αντιπολίτευσης.

Συνεπώς, πιστεύω ότι η Νέα Εγνατία αν αποκτήσει τους κυκλοφοριακούς φόρτους, επιβάτες και εμπορεύματα, μπορεί να φέρει πολλά και σημαντικά κέρδη στο κράτος.

Κυρίες και κύριοι συνάδελφοι, η Κυβέρνηση με συνέπεια υλοποιεί ακόμη μία προεκλογική της δέσμευση, διασφαλίζοντας τη γρήγορη ωρίμανση εμβληματικών έργων υποδομής, με πολλαπλά οφέλη για την κοινωνία, όχι μόνο στους τομείς της απασχόλησης και της οικονομικής ανάπτυξης, αλλά στην πραγματικότητα της μεταμόρφωσης της καθημερινότητας του πολίτη.

Για τον λόγο αυτόν, υπερψηφίζω τον παρόντα νόμο.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Δημοσχάκη.

Ο Υπουργός Ανάπτυξης και Επενδύσεων παρακαλείται να αναπτύξει την με γενικό αριθμό 1232 από τις 03-03-22 τροπολογία του.

Κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Ξεκινάω με την τροπολογία με γενικό αριθμό 1232 και ειδικό 44. Έχει λάβει ούτως ή άλλως πολύ μεγάλη δημοσιότητα η πρόθεση της Κυβερνήσεως να νομοθετήσει. Αυτό κάνουμε τώρα, έναν μηχανισμό πλαφόν, έναν μηχανισμό οροφής, ένα μηχανισμό «κόφτη» του περιθωρίου κέρδους που μπορούν οι επιχειρήσεις να έχουν πάνω σε αγαθά και υπηρεσίες κρίσιμες για τη διαβίωση των πολιτών κατά τις περιόδους κρίσεως, όπως αυτή που διανύουμε τώρα λόγω της εισβολής της Ρωσίας στην Ουκρανία και του πολέμου που μαίνεται εκεί.

Πρακτικά αυτή η τροπολογία λέει το εξής, για να είναι σαφές στο Σώμα, αλλά και στον ελληνικό λαό. Δεν βάζουμε διατίμηση στα κρίσιμα προϊόντα, παραδείγματος χάριν στα καύσιμα, στο σιτάρι ή σε όποια άλλα προϊόντα έχουν αυτή τη στιγμή μεγάλη άνοδο της τιμής τους. Γιατί δεν βάζουμε διατίμηση; Για προφανείς λόγους. Η άνοδος των τιμών των πρώτων υλών είναι με τον ρυθμό που βλέπουμε αυτές τις μέρες. Όπως ξέρετε, το πετρέλαιο και το φυσικό αέριο σήμερα έχουν φτάσει σε ιστορικά υψηλά όλων των εποχών. Το φυσικό αέριο άγγιξε κατά τη διάρκεια των σημερινών συνεδριάσεων στις διεθνείς αγορές τα 200 δολάρια ανά μια θερμιδική μεγαβατώρα. Για να καταλάβετε τι θα πει αυτό, πέρυσι τέτοια εποχή είχε 25 δολάρια. Κάνετε τη διαφορά -25 στο 200- για να καταλάβετε για πόσο τοις εκατό αύξηση μιλάμε μέσα σε έναν χρόνο. Το πετρέλαιο Μπρεντ επίσης έφτασε κάποια στιγμή σήμερα τα 120 δολάρια. Πριν από τρεις μήνες -δεν λέω πριν από έναν χρόνο- είχε 67 δολάρια. Άρα, είμαστε σχεδόν στη διπλή τιμή σε λιγότερο από τρεις μήνες.

Όπως καταλαβαίνετε, η άνοδος με αυτόν τον εκρηκτικό ρυθμό των πρώτων υλών, αναπόφευκτα θα φτάσει και στους καταναλωτές. Δεν θέλω, δηλαδή, να υποσχεθώ στον ελληνικό λαό ότι με την παρούσα διάταξη δεν θα αυξάνονται οι τιμές. Οι τιμές θα αυξάνονται υποχρεωτικά κατά το μέτρο που αυξάνεται η τιμή της πρώτης ύλης αναπόφευκτα και αν βάλεις διατίμηση σε τιμή κάτω από το κόστος, αυτό που θα γίνει είναι πολύ απλά έλλειψη αγαθών και μαύρη αγορά.

Τι θέλουμε, όμως, να αποφύγουμε μ’ αυτή τη διάταξη; Θέλουμε να αποφύγουμε κάποιοι να προσπαθήσουν μέσα στην αναμπουμπούλα του πολέμου και της φασαρίας και με τη δικαιολογία ότι υπάρχει αυτή η μεγάλη αύξηση των τιμών διεθνώς, όπου δημιουργεί σύγχυση στον καταναλωτή και δημιουργεί ασφαλώς σύγχυση σε όλο τον κόσμο, να αυξήσουν το περιθώριο κέρδους τους, έτσι ώστε να κάνουν, κατά το κοινώς λεγόμενο, «μια αρπαχτή». Θέλω, δηλαδή, να αποφύγουμε να επιτραπεί σε ασυνείδητους ανθρώπους να αξιοποιήσουν την κρίση για να βγάλουν λεφτά.

Τι κάνει, λοιπόν, αυτή η διάταξη; Δίνει ένα πλαφόν. Βάζει ένα όριο. Πού το τοποθετούμε; Στον Σεπτέμβριο του 2021, δηλαδή πριν από την έναρξη αυτής της κρίσης, και λέμε: Πόσο περιθώριο κέρδους είχε, πόσο αγόραζε δηλαδή και πόσο πούλαγε τον Σεπτέμβριο του 2021 το τάδε διυλιστήριο, ο δείνα μεταφορέας καυσίμων ή το τάδε πρατήριο; Γιατί η διάταξη εφαρμόζεται σε όλη την εφοδιαστική αλυσίδα κάθετα, όχι μόνο στο πρατήριο. Και βγαίνει ένα «Χ» ποσοστό κέρδους. Αυτό το ίδιο ποσοστό που είχε τον Σεπτέμβριο του 2021, είναι το ανώτατο ποσοστό που του επιτρέπεται να έχει σήμερα. Δεν μπορεί να το αυξήσει. Εάν το αυξήσει και οι υπηρεσίες της ΔΙΜΕΑ ή οι υπόλοιποι ελεγκτικοί μηχανισμοί του κράτους, των περιφερειών κ.λπ. που προβλέπονται από την τροπολογία διαπιστώσουν ότι έχει «βάλει καπέλο» σ’ αυτό το περιθώριο κέρδους, έχει αυξήσει δηλαδή, αυτό το περιθώριο κέρδους, τότε σε αυτή την περίπτωση βάζουμε πρόστιμα τα οποία ξεκινούν από τις 5.000 ευρώ και φτάνουν μέχρι και το 1 εκατομμύριο ευρώ.

Επίσης, με τη διάταξη αυτή υποχρεώνονται άπαντες, και οι επιχειρήσεις και οι ενδιάμεσοι εμπλεκόμενοι, να παραδίδουν στις υπηρεσίες όλα τα διαθέσιμα σε αυτούς στοιχεία, ώστε να μπορεί να γίνει ο έλεγχος. Και αν κάποιοι αποκρύψουν κάποια από αυτά τα στοιχεία, εκ νέου μπορεί να μπει σε αυτούς ένα βαρύ πρόστιμο για την απόκρυψη αυτή καθαυτή των στοιχείων, πέραν της παράβασης, διότι αυτό είναι πάρα πολύ σοβαρό.

Άρα, τι κάνουμε; Αποκτούμε ένα εργαλείο για να γίνει σε όλους σαφές ότι η κρίση δεν μπορεί να αποτελέσει ευκαιρία για κάποιους για να αποκτήσουν υπερκέρδη. Δεν θα πληρώσουν οι συμπολίτες μας, πάνω στη μεγάλη διεθνή έκρηξη των τιμών, και «καπέλο» σε κάποιους οι οποίοι θα θελήσουν να βγάλουν χρήματα.

Περιττό να πω ότι από την ψήφιση της τροπολογίας τώρα, από την Τρίτη το αργότερο, θα ξεκινήσουν εκτεταμένοι έλεγχοι.

Πρέπει να ενημερώσω το Σώμα, κλείνοντας, ότι ήδη με την προηγούμενη διάταξή μας για την πανδημία ολοκληρώθηκε μια περίοδος σαρωτικών ελέγχων στην αγορά στα προϊόντα και στις υπηρεσίες που είχαμε βάλει αντίστοιχο πλαφόν κέρδους λόγω της πανδημικής κρίσης και έχουμε -και τα ανακοινώσαμε με σχετικό δελτίο Τύπου εχθές και θα ακολουθήσει κι άλλο τις επόμενες μέρες- βάλει τα μεγαλύτερα πρόστιμα που έχουν επιβληθεί ποτέ στην ιστορία από τη Γενική Γραμματεία Καταναλωτή σε διάφορες επιχειρήσεις της εφοδιαστικής αλυσίδας, που, δυστυχώς, παρά την τότε διάταξη, είχαν αποφασίσει να αυξήσουν κατά πολύ το περιθώριο κέρδους τους.

Θέλω, λοιπόν, να γίνει σαφές σε όλους ότι τώρα είναι η ώρα να φερθούν όλοι υπεύθυνα και ότι δεν είναι ώρα για να κερδοσκοπήσουν.

Κλείνοντας, κύριε Πρόεδρε, θα ήθελα να πω ότι επίσης έχουμε την τροπολογία με γενικό αριθμό 1227 και ειδικό 39 όπου στο άρθρο 4 δίνουμε παράταση έως το τέλος του χρόνου στις συμβάσεις σίτισης των φοιτητών των ανωτάτων εκπαιδευτικών ιδρυμάτων, έτσι ώστε να προλάβουν να ολοκληρωθούν οι σχετικές διαδικασίες για να μην μείνουν οι φοιτητές χωρίς την προβλεπόμενη σίτιση.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς ευχαριστούμε.

Κύριοι συνάδελφοι, μήπως υπάρχει κάποια απορία για τη βασική τροπολογία;

**ΧΡΗΣΤΟΣ ΣΠΙΡΤΖΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε συνάδελφε.

**ΧΡΗΣΤΟΣ ΣΠΙΡΤΖΗΣ:** Κύριε Υπουργέ, παρ’ ότι ως Κυβέρνηση έχετε καθυστερήσει πάρα πολύ να λάβετε οποιοδήποτε μέτρο για τις αυξήσεις, θέλουμε να σας δηλώσουμε ότι θέλουμε να συμβάλουμε θετικά στην προσπάθεια που θα κάνει η Κυβέρνηση να συγκρατηθούν οι τιμές.

Στη συγκεκριμένη τροπολογία, όμως, που φέρνετε έχουμε μερικές απορίες για το πώς θα εφαρμοστεί. Και το λέω γιατί μέσα αναφέρεται μικτό κέρδος. Ποιος είναι ο ξεκάθαρος μηχανισμός που τα ελεγκτικά όργανα, που έχετε ορίσει στην τροπολογία, θα υπολογίζουν το μικτό κέρδος; Για ένα διυλιστήριο το μικτό κέρδος εξαρτάται και από τις επενδύσεις που κάνει. Τα ξέρετε καλύτερα. Το ίδιο ισχύει και για έναν μεταφορέα ή ένα πρατηρίων καυσίμων.

Νομίζω, λοιπόν, ότι χρειάζεται να βάλετε πολύ συγκεκριμένες διαδικασίες προκειμένου να μην υπολογίζονται άλλου είδους κόστη και να συγκρατηθούν οι τιμές. Και το δεύτερο που θέλω να πω σχετίζεται με τον ειδικό φόρο στα καύσιμα. Είναι ένα εργαλείο –το λέμε από την αρχή- που έχετε στα χέρια σας για να το αξιοποιήσετε προκειμένου να συγκρατηθούν αυτές οι τιμές, να μειωθεί ο ειδικός φόρος στα καύσιμα. Νομίζω ότι θα ήταν καλό να το περιλάβετε.

Περιμένουμε τις απαντήσεις για να τοποθετηθούμε στη συνέχεια.

**ΠΡΟΕΔΡΕΥΩΝ (Χαράλαμπος Αθανασίου):** Αν δεν υπάρχει άλλη ερώτηση για τον Υπουργό, κύριε Υπουργέ, μπορείτε να δώσετε κάποια διευκρίνιση, αν θέλετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αυτό αφορά στο τεχνικό ζήτημα που θέσατε. Η τροπολογία έχει γραφτεί από την υπηρεσία, από τη Γενική Γραμματεία Καταναλωτή και τη ΔΙΜΕΑ και ήδη έχει ενσωματώσει τον τρόπο που έκαναν τους ελέγχους μέχρι σήμερα για όλα τα υλικά υγειονομικού χαρακτήρα στα οποία είχαμε θεσπίσει αντίστοιχο περιθώριο ανώτατου κέρδους κατά το διάστημα της πανδημίας. Πρέπει να σας ενημερώσω ότι δούλεψε πολύ καλά. Και πάρα πολλά πρόστιμα μπήκαν και, όπως σίγουρα γνωρίζετε, οι τιμές στην Ελλάδα γενικώς, συγκρατήθηκαν σε πάρα πολύ χαμηλά επίπεδα.

Άρα, η τροπολογία δούλεψε μέσα στην πανδημία και οι υπηρεσίες μπόρεσαν να κάνουν τη δουλειά τους. Δεν βλέπω γιατί δεν θα δουλέψει και τώρα, επαναλαμβάνοντας, κύριε Πρόεδρε, ότι έχουμε ένα εξαιρετικά δυναμικό φαινόμενο.

Άρα, αν δούμε στην πράξη ότι οι υπηρεσίες δεν μπορούν να κάνουν τη δουλειά τους, εδώ είμαστε να τη διορθώσουμε. Όμως, η εισήγηση των υπηρεσιών είναι ότι με αυτόν τον τρόπο μπορούν να μπουν αύριο να κάνουν τους σχετικούς ελέγχους και στα διυλιστήρια και στα πρατήρια.

Στο σημείο αυτό, θα ήθελα να ξεκαθαρίσω ότι η τροπολογία δεν είναι μόνο για τα καύσιμα, είναι γενική. Και θα φέρω ένα παράδειγμα. Θα δείτε ότι σήμερα οι διεθνείς αγορές έχουν μια σειρά προϊόντων στα οποία ξαφνικά υπάρχει έκρηξη ανόδου σε ιστορικά υψηλά, από το φοινικέλαιο και το αλουμίνιο, μέχρι και δεν ξέρω κι εγώ τι. Αυτή τη στιγμή υπάρχει μια κοσμογονία στις αγορές, ειδικά το τελευταίο εικοσιτετράωρο. Άρα, εγώ δεν μπορώ να ξέρω σήμερα ποιο θα είναι το επόμενο που μπορεί να χτυπήσει ιδιαίτερα την τσέπη του καταναλωτή και γι’ αυτό η διάταξη έχει έναν γενικό χαρακτήρα.

Όσον αφορά στον ειδικό φόρο κατανάλωσης, δεν είναι αρμοδιότητα του Υπουργείου Ανάπτυξης και Επενδύσεων, αλλά του Υπουργείου Οικονομικών, όπως καλώς γνωρίζετε. Όμως, κάτι που ξέρετε, γιατί έχετε κυβερνήσει, είναι ότι κάθε μέτρο δημοσιονομικού χαρακτήρα, κάθε μέτρο δηλαδή, που έχει μεγάλη δημοσιονομική επίπτωση, πρέπει να αποφασίζεται με πολύ μεγάλη περίσκεψη τον κατάλληλο χρόνο. Είμαι βέβαιος, κύριε συνάδελφε, πως σήμερα καταλαβαίνετε ότι μία από τις αγωνίες της κρίσης είναι ποια θα είναι η επίπτωση της κρίσης στα δημόσια οικονομικά των χωρών, όπως προφανώς και στα δημόσια οικονομικά της δικής μας χώρας.

Αντιλαμβάνεστε, λοιπόν, ότι μία βεβιασμένη κίνηση που θα είχε ως χαρακτήρα ένα μεγάλο δημοσιονομικό κόστος και θα προσέθετε στην δικαιολογημένη αγωνία των αγορών για το ποια θα είναι η επίπτωση στην οικονομία κάθε χώρας του πολέμου, αλλά και στις αγωνίες δημοσιονομικού χαρακτήρα, προσωπικά τη θεωρώ εξαιρετικά κακή επιλογή.

Απλώς και μόνο για να ξέρει το Σώμα, δέκα λεπτά μείωση στα καύσιμα είναι 70 εκατομμύρια ευρώ. Αυτή τη στιγμή μιλάμε για μία εκρηκτική άνοδο των καυσίμων και για αγορές που αγωνιούν για την κάθε χώρα ξεχωριστά και ενδεχομένως λίγο περισσότερο για τη δική μας, για τις ιδιαιτερότητες της ελληνικής οικονομίας.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, μου επιτρέπετε μία διευκρίνιση;

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε…

**ΧΡΗΣΤΟΣ ΓΙΑΝΝΟΥΛΗΣ:** Είναι σοβαρό ζήτημα, κύριε Πρόεδρε.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Γρηγοριάδη, γι’ αυτό λέμε να παίρνουν όλοι τον λόγο ενιαία μετά από την τοποθέτηση του κυρίου Υπουργού, για να απαντάει. Τώρα θα πρέπει να απαντήσει πάλι και ενδεχομένως να έχουμε και επικάλυψη. Σας παρακαλώ να μην επαναληφθεί αυτό.

Ορίστε, έχετε τον λόγο για ένα λεπτό.

**ΚΛΕΩΝ ΓΡΗΓΟΡΙΑΔΗΣ:** Κύριε Υπουργέ, νομίζω ότι σας κατάλαβα καλά, μιλάτε για το γνωστό «καπέλο». Προσπαθείτε, δηλαδή, να βάλετε φρένο στο λεγόμενο «καπέλο», στο επιπλέον της ανόδου, λόγω της διεθνούς κατάστασης. Σε ένα γενικό πλαίσιο που όλοι οι καταναλωτές αναμένουν γενικά υψηλές τιμές, κάποιοι πονηροί, όπως είπατε, βάζουν έξτρα αύξηση. Και ακριβώς επειδή θα περάσει, οι καταναλωτές είναι έτοιμοι να το δεχτούν ψυχολογικά. Συμφωνούμε -και πραγματικά είναι ευχής έργον- να υλοποιηθεί κάτι τέτοιο.

Όμως, έχουμε μερικές ερωτήσεις που θα ήθελα να απαντήσετε. Κατ’ αρχάς, θα έχει αναδρομική ισχύ η τροπολογία σας; Και θα σας εξηγήσω τι εννοώ. Ο κ. Βαρδινογιάννης, η «MOTOR OIL», θα ελεγχθεί για το αν έχει βάλει «καπέλο» στα καύσιμα μεταξύ Σεπτεμβρίου του 2021 και του τρέχοντος μήνα, δηλαδή μέχρι τον Μάρτιο του 2022; Επίσης, θα ελεγχθούν οι πάροχοι ηλεκτρικής ενέργειας ως προς το τι «καπέλο» έβαλαν στις πραγματικές αυξήσεις τους τελευταίους πέντε μήνες; Διότι έχουμε νιώσει στο πετσί μας το «καπέλο» πολύ πριν την εισβολή της Ρωσίας στην Ουκρανία.

Δεύτερον, πώς θα γίνουν όλοι αυτοί οι έλεγχοι, κύριε Υπουργέ, χωρίς προσωπικό; Ξέρετε ότι το προσωπικό είναι το ένα δέκατο από το προσωπικό που ήταν πριν δέκα χρόνια. Πώς θα γίνουν, λοιπόν;

Τρίτον, ξέρουμε ότι οι «μεγάλοι» -και καταλαβαίνετε τι εννοώ- έχουν δυνατότητα για τριγωνικές συναλλαγές. Οι «μικροί» ανταγωνιστές τους δεν έχουν. Μήπως, λοιπόν, αβαντάρετε πάλι τους «μεγάλους» με αυτόν τον τρόπο;

Τέλος, το χρηματιστήριο ενέργειας έχει στη δομή του το «καπέλο», κύριε Υπουργέ, κάτι που καταλαβαίνουν όσοι «παροικούν την Ιερουσαλήμ». Θα το καταργήσετε; Θα φύγουμε από το χρηματιστήριο ενέργειας;

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο για ένα λεπτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε συνάδελφε, θα μου επιτρέψετε να μην κάνω ονομαστική αναφορά σε επιχειρηματίες, όπως κάνατε εσείς. Εδώ είναι Βουλή και δεν έχει νόημα κάτι τέτοιο. Αν με ρωτάτε αν γίνονται έλεγχοι στα διυλιστήρια, έλεγχοι γίνονταν ήδη στα διυλιστήρια, απλώς γιατί η γενική διάθεση που είχαμε για τον COVID, θεωρητικά, μπορούσε να μας δώσει το δικαίωμα και για τα καύσιμα. Όμως, για νομικούς λόγους, κρίθηκε από την υπηρεσία ότι εδώ υπάρχει μια ειδικότερη διάταξη, αυτή που φέρνουμε σήμερα. Ασφαλώς και θα ελεγχθούν όλοι για όλη την περίοδο και πριν από το σήμερα. Και αυτό είναι κάτι που ξεκαθαρίζω.

Όμως, είμαι απολύτως βέβαιος -και το λέω, γιατί θέλω να εξηγήσω στον ελληνικό λαό πώς δουλεύει η αγορά- πως όταν ανεβαίνει τόσο πολύ η πρώτη ύλη, ο τελευταίος που κερδίζει είναι το διυλιστήριο. Το διυλιστήριο, για όποιον ξέρει πώς δουλεύει η αγορά του καυσίμου, κερδίζει όταν πέφτει η τιμή του καυσίμου και όχι όταν ανεβαίνει. Άρα, μην έχετε εκεί την ανησυχία σας. Παρά ταύτα, έλεγχος θα γίνει σε όλους. Και με αυτή την τροπολογία, εφόσον την ψηφίσετε κι εσείς, θα έχουμε το δικαίωμα να μπούμε και στα διυλιστήρια από αύριο να κάνουμε αυτόν τον έλεγχο.

Όσον αφορά τώρα στο χρηματιστήριο της ενέργειας, είναι τελείως έξω από αυτήν την τροπολογία. Είναι ερώτημα που αφορά στον κύριο Υπουργό Ενέργειας και όχι σ’ εμένα και είναι ένα πολύ πιο σύνθετο ζήτημα από όσο το παρουσιάσατε.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει τώρα ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης.

Ορίστε, κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, προσπαθούσα από την αρχή να καταλάβω ποιος είναι ο πραγματικός στόχος του σημερινού νομοσχεδίου. Προφανώς ανταποκρίνεται σε μια ανάγκη επιτάχυνσης των δημόσιων έργων. Όμως, ο τρόπος που δομήθηκε το νομοσχέδιο, όπως κυρίως και το πλαφόν των 200 εκατομμυρίων ευρώ, μου γεννάει μια απορία: Μήπως η Κυβέρνηση επιχειρεί να παρακάμψει ενωσιακούς κανόνες με προφανή στόχο να κατευθύνει συγκεκριμένα δημόσια έργα σε συγκεκριμένους στόχους και παρόχους; Εν όψει δε των πόρων του Ταμείου Ανάπτυξης που πρόκειται να έρθουν τους επόμενους δύο μήνες, το αποτέλεσμα θα το δούμε, όταν θα έρθουν αυτοί οι πόροι. Και για όσους είναι ψυλλιασμένοι, καλό θα ήταν να συνδέσουμε αυτή τη σπουδή με τις πολιτικές εξελίξεις και τον πιθανό χρόνο των εκλογών. Νομίζω ότι κάποιοι από εμάς μπορούν να διαβάζουν τα σημεία των καιρών.

Ερώτημα: Δεν είναι ανάγκη να υπάρχει επιτάχυνση; Ασφαλώς. Δεν πατά σε συγκεκριμένη ανάγκη το σχέδιο νόμου; Σαφέστατα. Και εμείς ως παράταξη, το σύνολο σχεδόν των μεγάλων δημοσίων έργων που άλλαξε την εικόνα της χώρας σε όλη τη διάρκεια της Μεταπολίτευσης αποτελεί δική μας κληρονομιά, το έχουμε ζήσει στο πετσί μας. Δεν είναι τωρινό το θέμα. Το αντιμετώπισε η κυβέρνηση στη διεξαγωγή των Ολυμπιακών Αγώνων, ενώ η κυβέρνηση το αντιμετώπισε ξανά το 2011, όταν νομοθετήσαμε το FastΤrack. Έκτοτε, προσπαθούν να το αντιμετωπίσουν όλες οι κυβερνήσεις. Και εμείς με τα πρώτα ΣΔΙΤ και ο ΣΥΡΙΖΑ με τον ν.4412 και τώρα η Κυβέρνηση διακηρύσσουν ότι προσπαθούν να πετύχουν τον ίδιο στόχο.

Στο σημείο αυτό, θέλω να κάνω μία υποσημείωση. Η θετική στάση μας απέναντι στα ΣΔΙΤ δεν υπακούει μονάχα σε μια υποχρέωση που απορρέει από την ενωσιακή οδηγία, αλλά και επειδή πιστεύουμε ότι κάτω από συνθήκες διαφάνειας, σωστής κατασκευής, σωστής εκτέλεσης και ελέγχων μπορούν να έχουν σημαντική συμβολή στην εκτέλεση, τη χρηματοδότηση και την κατασκευή σημαντικών δημόσιων έργων. Έχουμε, λοιπόν, σαφή συμφωνία ότι είναι ένας από τους τρόπους που συμβάλλουν στην ανάπτυξη, φτάνει οι όροι και οι προϋποθέσεις της εφαρμογής τους να διασφαλίζουν το δημόσιο συμφέρον και τη διαφάνεια από την αρχή ως το τέλος.

Τρίτον, η επιμονή να κρατηθούν όλες οι σημαντικές αποφάσεις για τα μεγάλα δημόσια έργα στην αποκλειστική ευχέρεια, απόφαση και διαχείριση της κεντρικής πολιτικής εξουσίας, όπως εμφαίνεται από τη συγκρότηση της κεντρικής επιτροπής, νομίζω ότι είναι απαράδεκτη και δεν κατοχυρώνει όρους διαφάνειας και χρηστής διαχείρισης. Βέβαια, θα έλεγα ότι επειδή υπάρχει και ένας σκληρός κομματικός έλεγχος στην ΚΕΔΕ και στην Ένωση Περιφερειών, το τυράκι στη φάκα που ήταν το ότι «δεν θα ακουμπήσουμε τα έργα των περιφερειών και των δήμων» είναι ακριβώς για να κλείσουν το στόμα στον θεσμό της τοπικής αυτοδιοίκησης. Διότι ποιος αποφασίζει τι πόρους διαθέτει, ποιος υλοποιεί και ελέγχει; Όλα από το κέντρο, όλα από πάνω και τίποτα από έναν περιφερειακό και τοπικό προγραμματισμό. Ποιος προστατεύει από αυθαίρετες επιλογές και συμβάσεις; Νομίζω ότι είναι ένα τεράστιο θέμα.

Η Κυβέρνηση βέβαια, δεν έχει πιστέψει ποτέ στον δημοκρατικό προγραμματισμό ούτε διασφαλίζει τους πόρους εκ των προτέρων στις περιφέρειες της χώρας να ακολουθήσουν το δικό τους πρόγραμμα -το έχουμε πει επανειλημμένα σε αυτή την Αίθουσα-, με αποτέλεσμα να έρχεται ο κ. Σκυλακάκης και να λέει «Αυτά είναι τα δημόσια έργα που θα γίνουν, αυτά έχουμε προτείνει στην Ευρωπαϊκή Ένωση, τόσα στον αριθμό, υπάρχουν τα μεγάλα, τα μικρά, τα μέτρια, υπάρχουν κι αυτά που είναι πάνω από 200 εκατομμύρια ευρώ προφανώς, τα πολύ μεγάλα». Δεν είναι πάρα πολλά τα πολύ μεγάλα και δεν είναι πάρα πολλοί αυτοί που θα τα πάρουν για να τα υλοποιήσουν.

Είναι φανερό ότι αυτή η πολιτική αποκλείει δυναμικές εταιρείες από νέους ιδιωτικούς φορείς που έχουν τη δυνατότητα να προτείνουν έργα στο περιβάλλον, την τεχνολογία, την κοινωνία της γνώσης, σε όλες τις καινούργιες κατευθύνσεις που πρέπει να πάρει το αναπτυξιακό μοντέλο της χώρας και που βέβαια, σε αυτούς τους τομείς που αλλάζουν ουσιαστικά αυτό το μοντέλο οποιαδήποτε συμμετοχή θα έπρεπε να ενισχύεται και θα έπρεπε να προβλέπεται και όχι να αποκλείονται ουσιαστικά μέσα από το πλαφόν των 200 εκατομμυρίων ευρώ.

Γιατί αυτά τα έργα των παραγωγικών δυνάμεων, που πηγάζουν από την κοινωνία μας, προφανώς, δεν είναι όλα της τάξης ή της δυνατότητας όλων των εταιρειών να πάνε στα 200 εκατομμύρια ευρώ για να μπορούν να πάρουν έργα. Είναι φανερό ότι δεν εμπιστεύεται η Κυβέρνηση τις παραγωγικές δυνάμεις της χώρας.

Τέταρτον, όλες οι διατάξεις του σχεδίου νόμου προβλέπουν προνομιακή μεταχείριση στον υποβάλλοντα την πρότυπη πρόταση, με κορυφαίο το δικαίωμα διεκδίκησης που με δύο μέτρα και δύο σταθμά κρίνεται ο ανταγωνισμός ανάμεσα σε αυτόν που προτείνει και σε αυτόν που τελικά θα πάρει το έργο. Γιατί είναι φανερό ότι η γνώση και η δυνατότητα που έχει η εταιρεία που προτείνει της δημιουργεί ένα πλεονέκτημα, οπότε ο πρώτος διαγωνισμός καθίσταται ουσιαστικά χωρίς αντίκρισμα.

Αν θέλατε, πράγματι, μια σημαντική παρέμβαση που θα αλλάζει άρδην τον αναπτυξιακό χάρτη της χώρας, θα έπρεπε να φέρνατε παράλληλα με τη συνεργασία του δημόσιου με τον ιδιωτικό τομέα, και μια επείγουσα, πραγματική, μεταρρύθμιση της διοίκησης, που είναι ο μόνος τρόπος να αντιμετωπιστεί πραγματικά ο ρυθμός εκτέλεσης των έργων.

Και όταν λέω διοίκηση, εννοώ με την ευρύτερη σημασία του λόγου, εννοώ πως παίρνονται οι δικαστικές αποφάσεις, γιατί δεν πρόκειται να γίνει τίποτα χωρίς να υπάρξει έγκριση των δικαστηρίων, πως η διοίκηση λειτουργεί αντιγραφειοκρατικά, μιας που τώρα την έχουμε, υποτίθεται, εκσυγχρονίσει και την έχουμε κάνει ψηφιακή, πως είναι δυνατόν αυτή να βοηθήσει έτσι ώστε εσωτερικά η διοίκηση να ανταποκριθεί σε αυτό και όχι εξωτερικά να έρχεται ο παράγοντας ιδιωτικός τομέας να επιβάλλει αυτός τους όρους και τις διαδικασίες συχνά σε βάρος του δημοσίου συμφέροντος.

Καταλήγοντας με αυτά τα λίγα, κυρίες και κύριοι συνάδελφοι, θα μείνω στα συμπεράσματα που ο εισηγητής μας Χρήστος Γκόκας έβαλε για το συγκεκριμένο νομοσχέδιο. Όπως το ανέλυσε, δημιουργεί ένα πλαίσιο που καμμία ευρωπαϊκή χώρα δεν έχει θεσμοθετήσει, δεν εξασφαλίζει τη διαφάνεια και τον υγιή ανταγωνισμό, αλλά και τον έλεγχο του κόστους υλοποίησης των δημοσίων έργων, δεν διασφαλίζεται η σύνδεση με τις πραγματικές αναπτυξιακές ανάγκες της τοπικής κοινωνίας και τον σχεδιασμό των τοπικών φορέων, δεν εξασφαλίζει ούτε την προσδοκώμενη γρήγορη απορρόφηση πόρων, υπονομεύει την προοπτική του κατασκευαστικού κλάδου αφού σταδιακά ολοένα και περισσότεροι κατασκευαστές δημοσίων έργων μένουν στο περιθώριο και αδυνατούν να ανταποκριθούν στις συνθήκες και να συμβάλλουν πραγματικά στην αναπτυξιακή προσπάθεια της χώρας.

Νομίζω ότι είναι προφανής ο λόγος που το καταψηφίζουμε επί της αρχής. Έχουμε στρατηγική διαφωνία με τη λογική και αντίληψη στη διαχείριση του προγράμματος ανάπτυξης δημοσίων έργων.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Σκανδαλίδη και για την τήρηση του χρόνου.

Θα δώσω τώρα τον λόγο στον κ. Αθανάσιο Λιούπη από τη Νέα Δημοκρατία και ευθύς αμέσως στον Κοινοβουλευτικό Εκπρόσωπο του Κομμουνιστικού Κόμματος Ελλάδας, τον κ. Καραθανασόπουλο.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το βλέμμα όλων μας να είναι στις εξελίξεις στην Ουκρανία, θα ήθελα να εκφράσω την ευχή και την ελπίδα, όπως όλοι μας άλλωστε, να τερματιστεί άμεσα η πολεμική σύρραξη, ένας πόλεμος που έχει ήδη οδηγήσει σε ανθρώπινες απώλειες, προσφυγικές ροές, κλονισμό της παγκόσμιας οικονομίας, διακινδύνευση της σταθερότητας στην ευρωπαϊκή ήπειρο.

Η Κυβέρνηση έλαβε άμεση, αποφασιστική και ξεκάθαρη θέση με όλους τους συμμάχους μας για την επίθεση που δέχεται η Ουκρανία, μια θέση που, όπως τόνισε ο Πρωθυπουργός, την τοποθετεί στη σωστή πλευρά της ιστορίας.

Σε σχέση με το σημερινό νομοσχέδιο, ζητούμενο για όλους μας είναι η προώθηση της καινοτομίας στη χώρα μας. Ακόμη μεγαλύτερο στοίχημα είναι η εισαγωγή πρότυπων και καινοτόμων ιδεών στις δημόσιες υποδομές. Πιστεύω πως θεωρούμε σημαντικό να κάνει η χώρα μας το επιπλέον αυτό βήμα, που όχι μόνο θα φέρει επενδύσεις, επιπλέον θέσεις εργασίας και οικονομική ανάπτυξη, αλλά θα αποτελέσει και σημαντικό κίνητρο για Έλληνες επιστήμονες και επιχειρηματίες που ζουν στο εξωτερικό να επιστρέψουν και να δραστηριοποιηθούν εδώ. Το ζητούμενο brain gain είναι άλλη μια παράπλευρη θετική συνέπεια από την προώθηση της καινοτομίας.

Αν και έχουν γίνει βήματα και ενώ σχεδόν όλοι, φαντάζομαι, συμφωνούμε σε αυτά, μεγάλα ουσιαστικά βήματα δεν έχουν γίνει σε αυτή την κατεύθυνση. Το σημερινό νομοσχέδιο κάνει ένα γενναίο, τολμηρό, αλλά προσεκτικά σχεδιασμένο βήμα, για να δώσουμε ταχεία ώθηση σε πρότυπες προτάσεις στον τομέα των υποδομών.

Δημιουργείται μια νέα διαδικασία, παράλληλη με αυτές που ήδη ισχύουν. Δίνεται χώρος στην ιδιωτική πρωτοβουλία να αναπτύξει, να σχεδιάσει και να προτείνει πρότυπες ιδέες για έργα υποδομής. Τα οφέλη πολλαπλά: ποιοτικές και καινοτόμες υποδομές, ταχύτερες διαδικασίες στην ωρίμανση, δημοπράτηση και υλοποίηση αυτών των έργων, αποτελεσματικότερη απορρόφηση κεφαλαίων από το Ταμείο Ανάκαμψης, ενίσχυση της επιχειρηματικότητας, δημιουργία νέων θέσεων εργασίας.

Η νέα αυτή διαδικασία αφορά σε νέα έργα υποδομών ή βελτίωση ήδη υφιστάμενων έργων των Υπουργείων Υποδομών και Μεταφορών και το Υπουργείο Ενέργειας και Περιβάλλοντος. Βασικό χαρακτηριστικό των προτάσεων που υποβάλλονται πρέπει να είναι η καινοτομία, η βοήθεια στην περιφερειακή ανάπτυξη και φυσικά, στην ελληνική οικονομία.

Σε πρώτη φάση επιλέχθηκε να προωθηθούν μεγάλα έργα συνολικής αξίας άνω των 200 εκατομμυρίων ευρώ. Κάθε πρόταση υποβάλλεται από τον ιδιωτικό οικονομικό φορέα σε ηλεκτρονική μορφή μέσω του gov.gr και εξετάζεται από την επιτροπή αξιολόγησης. Πρέπει να περιλαμβάνει αναλυτικό φάκελο με όλα τα απαραίτητα έγγραφα, την έκθεση χρησιμότητας, την προμελέτη, τη μελέτη κόστους-οφέλους. Η τετραμελής επιτροπή αξιολόγησης αναλαμβάνει να εξετάσει τις προτάσεις και να εισηγηθεί στον αρμόδιο Υπουργό την αποδοχή ή μη κάθε πρότασης. Η διαδικασία ενώπιον της επιτροπής ολοκληρώνεται μέσα σε τρεις μήνες.

Εφόσον μια πρόταση γίνει αποδεκτή από τον αρμόδιο Υπουργό, παραπέμπεται στην κυβερνητική επιτροπή συμβάσεων στρατηγικής σημασίας, η οποία έχει και τον τελικό λόγο για την έγκρισή της. Το σημαντικό είναι ότι σε περίπτωση μιας πρότασης που έχει εγκριθεί, έχουμε ήδη έναν φάκελο έτοιμο προς εκτέλεση. Οπότε περνάμε ταχύτατα στο επόμενο βήμα που είναι η διαγωνιστική διαδικασία για την υλοποίηση του έργου. Η εκτέλεση μπορεί να γίνει με ανάθεση δημόσιας σύμβασης ή με ΣΔΙΤ.

Σε αυτό το σημείο πρέπει να τονίσω ότι είναι ακατανόητη η κριτική της Αντιπολίτευσης ότι υπάρχει έλλειμμα διαφάνειας της διαδικασίας. Παραβλέπουν ότι διενεργείται διαγωνισμός, σύμφωνα με την εθνική νομοθεσία και με το Ενωσιακό Δίκαιο. Εφόσον από τη διαγωνιστική διαδικασία οριστεί ανάδοχος διαφορετικός από αυτόν που υπέβαλε την αρχική πρόταση, τότε ο τελευταίος λαμβάνει από τον ανάδοχο όλα τα έξοδα που έκανε μέχρι σήμερα, έως το 3% της αξίας του έργου.

Από τις λοιπές διατάξεις του νομοσχεδίου σημαντική είναι η δημιουργία της ενιαίας κάρτας διοδίων για τα άτομα με αναπηρία. Αποτελεί μια πρωτοβουλία που συνιστά σημαντική διευκόλυνση για τα άτομα με αναπηρία και είχε τη θετική ανταπόκριση της ΕΣΑΜΕΑ.

Με την τροπολογία 1229 δίνεται νέα ώθηση στην τουριστική και γενικότερη ανάπτυξη με το να επιτρέπεται σε περισσότερες περιοχές η δημιουργία υδατοδρομίων σε ναυταθλητικές μαρίνες, εκτάσεις κυριότητας ΕΤΑΔ, αλιευτικά καταφύγια και αλιευτικά λιμάνια. Στη Μαγνησία με υδατοδρόμια σε Βόλο και Σποράδες φιλοδοξούμε να συνδέσουμε τον νομό μας με περιοχές που δεν υπάρχει μέχρι σήμερα καμμία απευθείας σύνδεση, με αποτέλεσμα ως εκ τούτου καλύτερη εξυπηρέτηση των πολιτών, αλλά και αύξηση της επισκεψιμότητας του νομού μας.

Το σημερινό νομοσχέδιο προσφέρει έναν νέο, εναλλακτικό, περισσότερο ταχύ και αποτελεσματικό δρόμο για τη δημιουργία σύγχρονων υποδομών στη χώρα μας. Εξάλλου οι εκπρόσωποι της τοπικής αυτοδιοίκησης, των δήμων και των περιφερειών αναγνώρισαν ότι το σημερινό νομοσχέδιο έρχεται να δώσει μια βιώσιμη λύση στα χρόνια προβλήματα και στις καθυστερήσεις σε σημαντικά έργα υποδομών.

Η Κυβέρνηση αποδεικνύει για μια ακόμα φορά πως είναι αποφασισμένη να συνεχίσει την αναπτυξιακή τροχιά της χώρας έχοντας ήδη συμβασιοποιήσει έργα αξίας πάνω από 3 δισεκατομμύρια ευρώ. Πρόκειται για μια μεγάλη προσπάθεια που βρίσκει αντίκρισμα, ειδικά αν συγκριθεί με την προηγούμενη κυβέρνηση που είχε καταφέρει να συνάψει συμβάσεις για μόλις 800 εκατομμύρια ευρώ.

Το σημερινό νομοσχέδιο είναι μια μεγάλη τομή, μια ανατροπή για το πως αντιλαμβανόμαστε μέχρι σήμερα τα έργα υποδομών για τη χώρα μας, δημιουργεί μια νέα διαδρομή με έντονα στοιχεία καινοτομίας και ταχύτητας σε όλα τα στάδια, από τη σύλληψη μιας ιδέας μέχρι την ολοκλήρωσή της. Είναι ακριβώς αυτό που έχει ανάγκη ο τόπος μας αυτή τη δύσκολη περίοδο. Είναι ένα ακόμα όχημα για να απορροφήσουμε αποτελεσματικά και τα κεφάλαια από το Ταμείο Ανάκαμψης. Είναι μια καλή ευκαιρία για να δούμε γρήγορα μεγάλη αλλαγή στο τοπίο των υποδομών, αλλά και στη συνολική προσπάθεια της χώρας για προσέλκυση επενδύσεων και ιδιωτικών κεφαλαίων.

Ο απώτερος στόχος είναι η τόνωση της εθνικής οικονομίας, η δημιουργία νέων θέσεων εργασίας και η ενίσχυση της επιχειρηματικότητας. Ήταν υπόσχεση του προεκλογικού προγράμματος της Νέας Δημοκρατίας που συνεχίζει να υλοποιείται με σταθερότητα και συνέπεια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Λιούπη, και για την τήρηση του χρόνου.

Τον λόγο έχει τώρα ο κ. Νίκος Καραθανασόπουλος Κοινοβουλευτικός Εκπρόσωπος του Κομμουνιστικού Κόμματος Ελλάδας και αμέσως μετά τον λόγο θα πάρει ο κ. Κωνσταντίνος Μαραβέγιας από τη Νέα Δημοκρατία.

Ορίστε, κύριε Καραθανασόπουλε, έχετε τον λόγο για δώδεκα λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Παρακολουθούμε ήδη τις τραγικές επιπτώσεις της ιμπεριαλιστικής επέμβασης της Ρωσίας στην Ουκρανία, που ήταν το αποτέλεσμα των ανταγωνισμών ανάμεσα στους ιμπεριαλιστικούς πόλους της Ευρωπαϊκής Ένωσης, του ΝΑΤΟ και των Αμερικανών από τη μια μεριά και της Ρωσίας από την άλλη, ανταγωνισμών οι οποίοι αφορούσαν στις σφαίρες επιρροής, στις αλλαγές των συνόρων, στο μοίρασμα και στο ξαναμοίρασμα των αγορών, στον έλεγχο των πλουτοπαραγωγικών πηγών και των διαδρόμων. Αυτή η ιμπεριαλιστική επέμβαση διευρύνει τον κίνδυνο γενικευμένων πολεμικών συγκρούσεων, αλλά και νέων ιμπεριαλιστικών επεμβάσεων. Άλλωστε, εύφλεκτο υλικό έχει συγκεντρωθεί και στη γειτονιά μας και στα Δυτικά Βαλκάνια και στο Αιγαίο με στην Ανατολική Μεσόγειο.

Η Ελλάδα εμπλέκεται όλο και περισσότερο σε αυτούς τους ιμπεριαλιστικούς σχεδιασμούς με τον ευρωατλαντικό άξονα στο πλαίσιο της γεωστρατηγικής αναβάθμισης της άρχουσας τάξης της χώρας μας, για τη συμμετοχή στο πλιάτσικο σε βάρος των λαών της περιοχής. Αυτή η γεωστρατηγική αναβάθμιση οξύνει όλο και περισσότερο τον ανταγωνισμό και την αντιπαράθεση με την τουρκική αστική τάξη, δίνει άλλοθι για να κλιμακώσει ακόμη περισσότερο την επιθετικότητα η Τουρκία με την αμφισβήτηση κυριαρχικών δικαιωμάτων της χώρας μας, μια επιθετικότητα η οποία γίνεται με την ανοχή -για να μην πούμε με τη συνενοχή- των συμμάχων μας, των ΗΠΑ, του ΝΑΤΟ και της Ευρωπαϊκής Ένωσης.

Ήδη η Ελλάδα συμμετέχει σε αυτόν τον πόλεμο που διεξάγεται στην Ουκρανία μέσα από τη συμμετοχή της Αλεξανδρούπολης, αλλά και του Στεφανοβίκειου στη μεταφορά στρατιωτικού υλικού στην Ανατολική Ευρώπη, των αμερικανικών βάσεων που έχουν δημιουργηθεί εκεί, αλλά και με την αποστολή στρατιωτικού υλικού.

Η Ελλάδα έχει μετατραπεί με ευθύνη και της σημερινής Κυβέρνησης, αλλά και της κυβέρνησης του ΣΥΡΙΖΑ, σε ορμητήριο αυτών των ιμπεριαλιστικών σχεδιασμών των Αμερικανών και του ΝΑΤΟ από τη μια μεριά, αλλά και από την άλλη μεριά σε μαγνήτη προσέλκυσης αντιποίνων. Αυτοί, ακριβώς, οι σύμμαχοί μας αποτελούν και τον παράγοντα αποσταθεροποίησης στην περιοχή, γιατί αμφισβητούν σύνορα. Και ο ελληνικός λαός έχει πληρώσει και πληρώνει πάρα πολύ ακριβά την εμπλοκή της χώρας μας στους ιμπεριαλιστικούς σχεδιασμούς.

Από τη μια είναι η ενεργειακή ακρίβεια, κύριε Υπουργέ. Μετά από την απελευθέρωση της αγοράς ηλεκτρικής ενέργειας, αλλά και την πράσινη μετάβαση, την απολιγνιτοποίηση, ήρθε και ο πόλεμος για να εκτινάξει ακόμη περισσότερο τις τιμές στα ενεργειακά εμπορεύματα ηλεκτρικής ενέργειας, αλλά και στο πετρέλαιο και στη βενζίνη. Ήδη τις τελευταίες οκτώ ημέρες υπερδιπλασιάστηκε η χονδρεμπορική τιμή της κιλοβατώρας κι έφτασε στα 362,2 ευρώ ανά μεγαβατώρα.

Ακρίβεια υπάρχει και στα τρόφιμα μετά από την πολιτική της Ευρωπαϊκής Ένωσης που επιβάλλει τι θα παραχθεί μέσα από την πολιτική των επιδοτήσεων. Παραδείγματος χάριν επιδοτούν το σκληρό σιτάρι, αλλά όχι το μαλακό σιτάρι με αποτέλεσμα η Ελλάδα, για να καλύψει τις ανάγκες της σε μαλακό σιτάρι να χρειάζεται τις εισαγωγές. Μετά από τις επιλογές των επιχειρηματικών ομίλων για τη συγκέντρωση της γης και την αλλαγή χρήσης της, που συρρίκνωσε όλο και περισσότερο την παραγωγική της αγροτική δραστηριότητα, μια σειρά απαραίτητα τρόφιμα εξαρτώνται από τις εισαγωγές. Αυτό έχει εκτοξεύσει ακόμη περισσότερο τις τιμές βασικών εφοδίων που ικανοποιούν την ανάγκη διατροφής των λαϊκών στρωμάτων.

Πληρώνει πολύ ακριβά το νέο κυνήγι των εξοπλιστικών προγραμμάτων, που είναι εξοπλισμοί προς όφελος του ΝΑΤΟ, οι οποίοι θα συνεχιστούν ακόμα περισσότερο το επόμενο διάστημα μιας και οι προτάσεις της Κυβέρνησης είναι ακριβώς να εξαιρεθούν οι εξοπλιστικές δαπάνες από το νέο Σύμφωνο Σταθερότητας και Ανάπτυξης, από τους δημοσιονομικούς κανόνες. Λες και αυτές τις δαπάνες δεν θα τις πληρώσει ο ελληνικός λαός! Όμως, τη στιγμή που ζητάει να εξαιρεθούν αυτές οι εξοπλιστικές δαπάνες προς όφελος των ιμπεριαλιστών, από την άλλη μεριά δεν μπορεί λέει στο όνομα της δημοσιονομικής εξυγίανσης να μειώσουμε τον ειδικό φόρο κατανάλωσης στα καύσιμα ή να μειωθεί ο ΦΠΑ, γιατί έτσι θα υπάρξει δημοσιονομική εκτροπή.

Αυτό λέει η Κυβέρνηση, αλλά και τα άλλα κόμματα -και ο ΣΥΡΙΖΑ και το Κίνημα Αλλαγής- ότι αποτελεί το τίμημα που πρέπει να πληρώσει οι ελληνικός λαός στο όνομα της δημοκρατίας και της ελευθερίας. Σα δεν ντρέπεστε, κύριοι της Κυβέρνησης και των άλλων κομμάτων! Αλήθεια λέτε; Για ποια ελευθερία μιλάτε; Για την ελευθερία του ο άλλος να είναι φτωχός, να είναι εξαθλιωμένος, να μην μπορεί να καλύψει τις ανάγκες του; Αυτή είναι η ελευθερία; Για την ελευθερία να του τσακίζει η Κυβέρνηση και η εργοδοσία τα εργατικά δικαιώματα και τα ασφαλιστικά δικαιώματα; Αυτό είναι το τίμημα που πρέπει να πληρώσει;

Και έρχεται τώρα η Κυβέρνηση και φέρνει μια τροπολογία, αυτήν που παρουσίασε πριν από λίγο ο Υπουργός Ανάπτυξης.

Μια τροπολογία η οποία είναι ασπιρίνη -και έτσι πρέπει να την αντιμετωπίσει ο λαός μας, αλλά και το εργατικό λαϊκό κίνημα- γιατί πού θέλει να βάλει πλαφόν; Στην κερδοσκοπία των επιχειρηματικών ομίλων θέλει να βάλει πλαφόν όχι στην ακρίβεια, αλλά στο κέρδος. Και οι κανόνες της καπιταλιστικής αγοράς, που αποτελούν παράγοντα αύξησης των τιμών βασικών εμπορευμάτων, μένουν στο απυρόβλητο. Έτσι, λοιπόν, η ακρίβεια θα τσακίζει -στο όνομα της ελευθερίας και της δημοκρατίας- το λαϊκό εισόδημα, όπου τα λαϊκά στρώματα δεν θα μπορούν να καλύψουν τις βασικές τους ανάγκες. Και από την άλλη μεριά έρχεστε και φέρνετε μία τροπολογία πλαφόν στην κερδοσκοπία που δεν θα αντιμετωπίσει το κύμα ακρίβειας.

Εμείς λέμε καθαρά ότι ανακούφιση για τον λαό μπορεί να υπήρχε πραγματικά αν καταργούνταν οι έμμεσοι φόροι στα βασικά είδη διατροφής και στις πρώτες ύλες για την παραγωγή των ειδών διατροφής, των αναγκαίων εμπορευμάτων και υπηρεσιών που καλύπτουν τις λαϊκές ανάγκες, κατάργηση του ειδικού φόρου κατανάλωσης στα ενεργειακά καύσιμα, αλλά και μειώσεις των τιμών των εμπορευμάτων. Όλα αυτά τα μέτρα, αυτοί οι στόχοι βρίσκονται σε σύγκρουση -και το λέμε καθαρά- με τη δημοσιονομική πειθαρχία της Ευρωπαϊκής Ένωσης και τα «ματωμένα» πρωτογενή πλεονάσματα, που τα έχει πληρώσει πολύ ακριβά ο λαός μας. Αλλά και από την άλλη μεριά να επιστραφεί το σύνολο των απωλειών που είχε όλα τα προηγούμενα χρόνια, ο 13ος και 14ος μισθός για τον δημόσιο τομέα, η 13η και 14η σύνταξη, να επιστρέψουν οι κλαδικές συμβάσεις εκεί που βρίσκονταν το 2012.

Τέτοιου είδους μέτρα, στόχοι πάλης μπορούν πραγματικά να δώσουν ανακούφιση σε πλατιά λαϊκά στρώματα, ταυτόχρονα μαζί με την άμεση απεμπλοκή της χώρας μας από τους ιμπεριαλιστικούς σχεδιασμούς, κανένας Έλληνας φαντάρος ή αξιωματικός να μην πάει στην Ουκρανία και να επιστρέψουν όσοι βρίσκονται στο εξωτερικό και με το κλείσιμο των αμερικανονατοϊκών βάσεων από τη χώρα μας. Γιατί ούτε τον ελληνικό λαό, ούτε κανέναν άλλον λαό της περιοχής μας δεν συμφέρει να επιλέξει ιμπεριαλιστικό στρατόπεδο.

Έρχομαι στο νομοσχέδιο, κύριε Πρόεδρε. Το νομοσχέδιο αυτό δεν αποτελεί κεραυνό εν αιθρία. Πατάει πάνω στο νομοθετικό πλαίσιο που είχαν δημιουργήσει όλες οι προηγούμενες κυβερνήσεις και τα μεγάλα δημόσια έργα, τα οποία επί της ουσίας εξυπηρετούσαν τους σχεδιασμούς και τις ανάγκες των επιχειρηματικών ομίλων και ταυτόχρονα θωράκιζαν τις ανάγκες των μεγάλων κατασκευαστικών ομίλων. Άρα, λοιπόν, αποτελεί μια συνέχεια το δικό σας νομοθετικό έργο, το δικό σας νομοσχέδιο, πατώντας πάνω στους νόμους που είχαν ψηφίσει οι προηγούμενες κυβερνήσεις και η κυβέρνηση του ΣΥΡΙΖΑ.

Και έρχεται ως τίτλος «Προτάσεις για έργα υποδομής από επιχειρηματικές οντότητες, από οικονομικές οντότητες» και αφορούν μεγάλα έργα υποδομής άνω των 200 εκατομμυρίων ευρώ, που σχετίζονται με τις ανάγκες και τους σχεδιασμούς του Υπουργείου Μεταφορών, αλλά και του Υπουργείου Περιβάλλοντος και Ενέργειας, αξιοποιώντας όλες τις μορφές και τη δημόσια σύμβαση και τις συμβάσεις παραχώρησης, αλλά και τις συμπράξεις.

Το ερώτημα είναι ποιος θα καθορίσει αυτά τα έργα και για ποιον σκοπό θα γίνουν αυτά τα έργα, ποιον θα ωφελήσουν στο κάτω, κάτω της γραφής; Ποια είναι αλήθεια τα κριτήρια ιεράρχησης για αυτά τα έργα τα οποία θα προταθούν, τα μεγάλα έργα υποδομής; Ο επιχειρηματικός όμιλος ο οποίος θα μελετήσει και θα προτείνει ένα έργο υποδομής με τι κριτήριο θα το κάνει; Με το κριτήριο της διασφάλισης και της κερδοφορίας του ίδιου του επιχειρηματικού ομίλου. Άρα, λοιπόν, είναι ένα έργο που του διασφαλίζει την κερδοφορία του.

Δεύτερον, είναι ένα έργο το οποίο υποτάσσεται στις ανάγκες είτε του ίδιου του επιχειρηματικού ομίλου είτε κάποιων άλλων επιχειρηματικών ομίλων για υποδομές οι οποίες θα διευκολύνουν τους ευρύτερους επενδυτικούς σχεδιασμούς τους οποίους έχουν στο όνομα της πράσινης, αλλά και ψηφιακής μετάβασης. Έτσι, λοιπόν, αυτά τα έργα τα οποία θα προταθούν, είναι έργα τα οποία σχετίζονται με τις ανάγκες των επιχειρηματικών ομίλων και για την κερδοφορία τους και για τους επενδυτικούς τους σχεδιασμούς. Δεν μπορεί να υπάρχει άλλο κριτήριο, κύριε Υπουργέ. Αυτό είναι το κριτήριο το οποίο θα πρυτανεύσει.

Το αποτέλεσμα ποιο θα είναι; Ότι έργα τα οποία σχετίζονται με την ικανοποίηση των λαϊκών αναγκών θα πάνε στις καλένδες. Από τη στιγμή που το σύνολο των πόρων -γιατί όταν μιλάμε για έργα πάνω από 200 εκατομμύρια ευρώ μιλάμε για πολύ μεγάλα έργα- θα πάνε προς αυτά, τα υπόλοιπα έργα, τα οποία είναι απαραίτητα για την ικανοποίηση των λαϊκών αναγκών, δεν πρόκειται να γίνουν ποτέ.

Δεύτερο ζήτημα. Από τη στιγμή που θα διασφαλίζουν αυτά τα έργα την κερδοφορία των επιχειρηματικών ομίλων, δεν θα είναι πανάκριβα για τον λαό και την ικανοποίηση των αναγκών; Το βλέπουμε πάρα πολύ καθαρά από τις συμβάσεις παραχώρησης των οδικών αξόνων. Ο ελληνικός λαός πλήρωσε και για την κατασκευή των έργων, πληρώνει για τη συντήρηση και πληρώνει και για την λειτουργία τους με τα πανάκριβα διόδια. Και τρίτο ζήτημα το οποίο κάνει είναι ότι προσαρμόζει ακόμη περισσότερο τη χωροταξία στις ανάγκες των επιχειρηματικών ομίλων, που έρχεται σε βάρος της ικανοποίησης των αναγκών διαβίωσης των λαϊκών στρωμάτων.

Το αποτέλεσμα αυτών, του νομοσχεδίου, ποιο είναι; Βεβαίως θα επιταχυνθεί η απορρόφηση των πόρων από το Ταμείο Ανάκαμψης, αλλά και από το ΕΣΠΑ για τέτοια έργα υποδομής που εξυπηρετούν τις ανάγκες του κεφαλαίου και τα οποία ουσιαστικά θα ενισχύσουν ακόμη περισσότερο τη συγκέντρωση και τη συγκεντροποίηση στον κατασκευαστικό κλάδο, ενώ αντίθετα έργα απαραίτητα για την ικανοποίηση των λαϊκών αναγκών δεν πρόκειται να γίνουν.

Και από αυτή την άποψη εμείς σας ρωτάμε καθαρά, κύριοι της Κυβέρνησης, πώς θα υλοποιηθούν έργα υποδομής που να καλύπτουν τις λαϊκές ανάγκες, δηλαδή έργα προστασίας της ανθρώπινης ζωής, αντιπλημμυρικά έργα, αντισεισμικά έργα, έργα αντιπυρικά; Πώς θα γίνουν έργα υποδομής που θα αναβαθμίζουν την ποιότητα ζωής των λαϊκών στρωμάτων; Πώς θα γίνουν έργα υποδομής που να διασφαλίζουν τη λαϊκή στέγη για όλα τα ζευγάρια και για όλα τα λαϊκά στρώματα; Υπάρχει δυνατότητα να γίνουν έργα σύγχρονα τα οποία να διασφαλίζουν τις ανάγκες στην παιδεία, σύγχρονα σχολεία ή στον πολιτισμό και τον αθλητισμό με σύγχρονες αθλητικές και πολιτιστικές υποδομές ή τη διαχείριση των αποβλήτων και των υδάτινων πόρων με στόχο και με σκοπό την αναβάθμιση της ποιότητας ζωής των λαϊκών στρωμάτων, έργα δηλαδή τα οποία θα αυξάνουν τη λαϊκή ευημερία;

Αυτά τα έργα δεν πρόκειται να γίνουν ή όσα θα γίνονται, θα γίνονται με στόχο την εμπορευματοποίηση αυτών των αναγκών και θα πληρώνει πανάκριβα ο λαός.

Από αυτή την άποψη επιβεβαιώνεται ότι το καπιταλιστικό σύστημα δεν μπορεί να εξυπηρετήσει αυτές τις ανάγκες συνδυαστικά και την ικανοποίηση των λαϊκών αναγκών και φτηνά έργα για τον λαό και της προστασίας του περιβάλλοντος, αλλά και έργα τέτοια τα οποία θα διευκολύνουν την παραγωγική δραστηριότητα στην ύπαιθρο και στη βιομηχανία. Η ικανοποίηση συνδυαστικά όλων αυτών των αναγκών και των κριτηρίων μπορεί να γίνει μόνο μέσα από το σοσιαλιστικό σύστημα, τον κεντρικό δηλαδή, σχεδιασμό και την κοινωνικοποίηση της γης, αλλά και των υποδομών και των βιομηχανιών και επιχειρήσεων οι οποίες θα σχεδιάζονται και θα υπηρετούν ακριβώς την ικανοποίηση των λαϊκών αναγκών.

Από αυτή την άποψη, κύριε πρόεδρε είναι φανερό ότι ως ΚΚΕ όχι μόνο δεν μπορούμε να ψηφίσουμε, αλλά καταψηφίζουμε το συγκεκριμένο νομοσχέδιο γιατί ακριβώς εξυπηρετεί τους επιχειρηματικούς ομίλους και όχι τις λαϊκές ανάγκες.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Καραθανασόπουλε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Έχετε τον λόγο, κύριε Υπουργέ.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Πρόεδρε, είμαστε προς το τέλος της διαδικασίας, να καταθέσουμε τις τελευταίες νομοτεχνικές βελτιώσεις, έτσι ώστε να υπάρχει ο χρόνος να τις δουν οι κύριοι συνάδελφοι.

(Στο σημείο αυτό ο Υπουργός Υποδομών και Μεταφορών κ. Κωνσταντίνος Αχ. Καραμανλής καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 321)

ΑΛΛΑΓΗ ΣΕΛΙΔΑΣ

 **ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να φωτοτυπηθούν και να διανεμηθούν. Θα δώσω τον λόγο στον κ. Μαραβέγια και αμέσως μετά στον κ. Μαμουλάκη. Αν δεν είναι εδώ ο κ. Μαμουλάκης, θα μιλήσει ο κ. Κωνσταντινίδης.

Τον λόγο έχει ο κ. Μαραβέγιας.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συνεχίζοντας την ανοδική πορεία που ξεκίνησε το 2019, η Κυβέρνηση του Κυριάκου Μητσοτάκη διευρύνει διαρκώς το θεσμικό πλαίσιο προσέλκυσης επενδύσεων στη χώρα, δίνοντας οικονομικά κίνητρα, μειώνοντας τα διοικητικά βάρη και προσφέροντας ασφάλεια δικαίου στους υποψήφιους επενδυτές.

Βασικοί σταθμοί σε αυτή την εξαιρετικά πετυχημένη πορεία ήταν η διαπραγμάτευση για το νέο ΕΣΠΑ, το Ταμείο Ανάκαμψης και Ανθεκτικότητας, η απλοποίηση των αδειοδοτικών διαδικασιών, το νέο καθεστώς στρατηγικών επενδύσεων και ο πρόσφατος αναπτυξιακός νόμος. Πρόκειται για τομές που αφορούν στη διευκόλυνση όχι μόνο νέων ιδιωτικών επενδύσεων, αλλά και στη χρηματοδότηση αναγκαίων δημόσιων υποδομών.

Όπως, όμως, μας έχει δείξει και η εμπειρία αρκετών δεκαετιών η διαθέσιμη χρηματοδότηση από μόνη της δεν συνεπάγεται και την υλοποίηση των δημόσιων έργων. Πόσες φορές δεν έχουμε δει έργα να καρκινοβατούν ή ακόμα και αν ολοκληρώνονται να μένουν σε αχρηστία; Και οι λόγοι είναι γνωστοί σε όλους μας: Η έλλειψη ωριμότητας των σχεδίων, η ανυπαρξία δηλαδή, μελετών όχι μόνο τεχνικών, αλλά και σκοπιμότητας, η απουσία χρηματοδοτικού πλάνου για τη λειτουργική φάση τους -με άλλα λόγια το γεγονός ότι δεν σκεπτόμαστε εκ των προτέρων για το κόστος χρήσης και συντήρησης των δημοσίων έργων, αλλά μόνο για το κόστος κατασκευής τους- η έλλειψη συναίνεσης εκ μέρους όλων των εμπλεκομένων. Πόσες φορές δεν είδαμε αντιδράσεις της τοπικής κοινωνίας για ένα έργο για το οποίο δεν προηγήθηκε διαβούλευση ή προσφυγές ανταγωνιζόμενων κατασκευαστών που μπλόκαραν την πρόοδο κρίσιμων υποδομών;

Θα πρόσθετα και έναν ακόμα παράγοντα, που ευτυχώς με τα χρόνια η επίπτωσή του βαίνει διαρκώς μειούμενη, τις διαχειριστικές αδυναμίες του δημοσίου τομέα, που στο παρελθόν φάνηκε ότι δεν μπορούσε, σε ορισμένες περιπτώσεις, να εποπτεύσει μεγάλα έργα τόσο στη φάση της κατασκευής τους όσο και κατά τη λειτουργία τους. Μιλώ ειδικά για κάποιες συμβάσεις παραχώρησης που φανέρωσαν ελλείμματα υλοποίησης με ευθύνη τόσο του παραχωρησιούχου όσο και του κράτους, που έχει εξ ορισμού τον εποπτικό και ελεγκτικό ρόλο. Ευτυχώς, προϊόντος του χρόνου η διαχειριστική ικανότητα του δημόσιου τομέα βελτιώνεται και η εμπειρία που συσσωρεύεται επιτρέπει την αμεσότερη προσαρμογή των αρμόδιων φορέων στις νέες συνθήκες.

Κύριε Υπουργέ, το συζητούμενο νομοσχέδιο για τις πρότυπες προτάσεις έρχεται ακριβώς να δράσει σαν καταλύτης στη διαδικασία παραγωγής δημόσιων έργων, παρεμβαίνοντας ιδιαίτερα στο στάδιο της ωρίμανσης τους σε μεγάλα έργα υποδομής προϋπολογισμού άνω των 200 εκατομμυρίων ευρώ, τα οποία παρουσιάζουν στοιχεία καινοτομίας και πολυπλοκότητας. Στόχος είναι η επιτάχυνση της περιφερειακής ανάπτυξης και η ενίσχυση της εθνικής οικονομίας μέσω της γρήγορης υλοποίησης όχι μόνο κλασικών δημόσιων έργων, αλλά και συμβάσεων παραχώρησης ή και γενικότερα ΣΔΙΤ.

Επομένως, η πλέον κρίσιμη παράμετρος σε αυτή τη φάση είναι ο χρόνος. Ιδιαίτερα για τα μεγάλα έργα υποδομών οι πρότυπες προτάσεις εκ μέρους των ιδιωτών έρχονται να καλύψουν τόσο το σχεδιαστικό κενό στο Πρόγραμμα Δημοσίων Επενδύσεων όσο και την ανάγκη άμεσης αξιοποίησης των χρηματοδοτήσεων από το Ταμείο Ανάκαμψης.

Ας μην ξεχνάμε, κύριοι συνάδελφοι, τα αυστηρά χρονικά πλαίσια που έχουν τεθεί και την υποχρέωση της χώρας να έχει απορροφήσει σχεδόν 31 δισεκατομμύρια ευρώ μέχρι το 2027. Έτσι αυτό το νομοσχέδιο δίνει τη δυνατότητα στις επιχειρήσεις του κλάδου να λειτουργήσουν ως επιταχυντές της παραγωγής δημοσίων έργων, υποβάλλοντας ολοκληρωμένες προτάσεις νέων υποδομών που ως πρότυπες πρώτον, θα συμμορφώνονται σε προδιαγραφές ποιότητας, δεύτερον, θα ικανοποιούν όλες τις απαιτήσεις ωρίμανσης και έτσι τρίτον και σημαντικότερο, θα οδηγούν γρήγορα σε δημοπράτηση με ελαχιστοποίηση των εμπλοκών στη φάση ανακήρυξης του αναδόχου.

Ειδικά σε ό, τι αφορά στις ΣΔΙΤ θέλω να επισημάνω την προστιθέμενη αξία του συζητούμενου νομοσχεδίου καθώς μεταφέρει στον ιδιώτη το βάρος της χρηματοοικονομικής ωρίμανσης του έργου. Ας μην ξεχνάμε ότι κατά το παρελθόν είχαμε πολλά σχέδια για ΣΔΙΤ εγκεκριμένα από τα συναρμόδια Υπουργεία, τα οποία, όμως, τελικά δεν προσέλκυσαν το επενδυτικό ενδιαφέρον γιατί πολύ απλά δεν ήταν βιώσιμα με κριτήρια ιδιωτικοοικονομικά.

Κύριε Πρόεδρε, μιλώντας για ΣΔΙΤ θέλω να σταθώ λίγο και σε ένα έργο που αφορά στη Μαγνησία και έχουμε συζητήσει αρκετές φορές και σε αυτή την Αίθουσα. Αναφέρομαι στο νέο δικαστικό μέγαρο του Βόλου και στην ανάγκη επιτάχυνσης των σχετικών διαδικασιών. Πρόκειται για μια προσπάθεια που ξεκίνησε επί της κυβέρνησης Μητσοτάκη και πρέπει να ολοκληρωθεί στην παρούσα θητεία της. Μιλώ βέβαια, για το κομμάτι της δημοπράτησης και της εκκίνησης του έργου. Είναι χρέος τιμής της Νέας Δημοκρατίας όχι μόνο έναντι των ανθρώπων που ζουν καθημερινά στα δικαστήρια, αλλά ολόκληρης της κοινωνίας της Μαγνησίας.

Το ίδιο ισχύει και για τη σιδηροδρομική σύνδεση του λιμανιού του Βόλου με τις ΒΙΠΕ και το πολιτικό αεροδρόμιο της Θεσσαλίας στη Νέα Αγχίαλο. Είναι εξαιρετικά σημαντική η ευτυχής κατάληξη του διαγωνισμού για την ηλεκτροκίνηση της γραμμής Βόλος - Λάρισα για την οποία αναμένεται η υπογραφή της σύμβασης στις επόμενες ημέρες. Είναι, όμως, εξίσου σημαντικό αυτό το έργο να ολοκληρωθεί με τη σύνδεση του τρίτου μεγαλύτερου εμπορικού λιμανιού της Ελλάδας με το σιδηροδρομικό δίκτυο, έτσι ώστε να γίνουν σύντομα πράξη οι συνδυασμένες πολυτροπικές μεταφορές και στη χώρα μας.

Άλλωστε, όπως γνωρίζετε, κύριε Υπουργέ, υπάρχει σχετική δράση του Ταμείου Ανάκαμψης για τον εκσυγχρονισμό και τη βελτίωση της ανθεκτικότητας οικονομικά κομβικών τομέων απ’ όπου το έργο αυτό μπορεί και πρέπει να χρηματοδοτηθεί.

Κλείνω κύριε Πρόεδρε, και επειδή το θέμα μας σήμερα είναι οι δημόσιες υποδομές, θα ήθελα να αναφερθώ και σε ένα ζήτημα που απασχολεί τη Μαγνησία, αλλά και όχι μόνο. Όπως γνωρίζετε, στο πλαίσιο του Ταμείου Ανάκαμψης προβλέπεται να διατεθούν πάνω από 280 εκατομμύρια ευρώ για την αναβάθμιση των υποδομών των κέντρων υγείας και την αναδιοργάνωσή τους. Είναι πάρα πολύ σημαντικό να ξεκινήσει άμεσα αυτή η προσπάθεια για μια καλύτερη πρωτοβάθμια φροντίδα υγείας ειδικά στην περιφέρεια, όπου υπάρχουν απομακρυσμένες νησιωτικές και ορεινές περιοχές. Είναι τόσο προφανές όσο και απολύτως απαραίτητο. Η αδήριτη αυτή αναγκαιότητα δεν υπαγορεύεται μόνο από τους αυστηρούς χρονικούς περιορισμούς του Ταμείου Ανάκαμψης, αλλά κυρίως από τις προσδοκίες των ίδιων των τοπικών κοινωνιών για οικονομική ανάπτυξη και ποιότητα ζωής. Αυτοί άλλωστε είναι και οι στόχοι της Νέας Δημοκρατίας, η οποία με τη σταθερή αναπτυξιακή πολιτική της έχει θέσει τα θεμέλια για τη μετατροπή της πατρίδας μας σε μια σύγχρονη δυναμική οικονομία, μια Ελλάδα εργοτάξιο, που θα προσφέρει ευκαιρίες για πρόοδο και ευημερία σε όλους τους πολίτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε συνάδελφε.

Έγινε μία αλλαγή και τον λόγο έχει τώρα, στη θέση του κ. Μαμουλάκη, ο κ. Αποστόλου Ευάγγελος. Αμέσως μετά έχει ζητήσει τον λόγο ο Κοινοβουλευτικός Εκπρόσωπος του ΣΥΡΙΖΑ κ. Σπίρτζης. Αν δεν είναι εδώ, θα μιλήσει ο επόμενος ομιλητής.

Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Κύριε Υπουργέ, «πρωτότυπες προτάσεις» σήμερα, «στρατηγικού χαρακτήρα» προχθές, μας έχετε χορτάσει με τις εναλλαγές τίτλων στα νομοσχέδια που υπηρετούν τον ίδιο σκοπό, τα ιδιωτικά συμφέροντα. Και μόνο που βάζετε αυτό το κατώτατο όριο και την ίδια στιγμή δίνετε τη δυνατότητα στις μεγάλες εταιρείες να υλοποιούν όλα τα έργα αυτού του είδους, δείχνει την προτίμησή σας στους μεγάλους κατασκευαστικούς ομίλους που μονοπωλούν τον χώρο.

Εσείς γνωρίζετε καλύτερα ότι τα υπό κατασκευή μεγάλα έργα σε όλη τη χώρα τα υλοποιούν τέσσερις έως πέντε εταιρείες. Τα ίδια κάνατε και στο νομοσχέδιο του Υπουργείου Ανάπτυξης για τις στρατηγικού χαρακτήρα επενδύσεις, προσφέροντας στους επενδυτές των αιολικών πάρκων, όχι μόνο το Ταμείο Ανάκαμψης, αλλά και κάθε λογής παρεκκλίσεις. Φτάσατε μάλιστα, μέχρι του σημείου να τις χαρακτηρίζετε εμβληματικές και να τους δίνετε άδειες παραγωγού χωρίς κανένα δικαιολογητικό, ενώ την ίδια ώρα απαντάτε στις αντιδράσεις των τοπικών κοινωνιών με την αοριστία: «Μα, απ’ αυτές θα εγκριθούν μόνο 10% έως 20%».

Κύριε Υπουργέ, η Εύβοια έχει καλύψει τη συμβολή της στις ανανεώσιμες πηγές ενέργειας. Τώρα φέρνετε ακόμα πενήντα οκτώ ανεμογεννήτριες στη Σκύρο. Φτάνει πια! Σήμερα δε, με την τροπολογία έχουμε και άλλες νέες παρεκκλίσεις.

Το παρόν νομοσχέδιο, κυρίες και κύριοι συνάδελφοι, αποτελεί εξόφθαλμη παραδοχή και επιβεβαίωση των όσων έως τώρα καταγγέλλουμε για τις απευθείας αναθέσεις των δημοσίων έργων και τη σπατάλη των δημοσίων κονδυλίων. Πολλά απ’ αυτά που γίνονταν πίσω από τις κλειστές πόρτες των Υπουργείων, με πριμοδοτήσεις συγκεκριμένων επιχειρηματικών συμφερόντων, χαριστικές συμβάσεις και απευθείας αναθέσεις, τα επισημοποιείτε σήμερα με την προκάλυψη της πανδημίας και τη βούλα του νόμου, επιβεβαιώνοντας για μία ακόμα φορά πως ό,τι είναι νόμιμο είναι και ηθικό.

Οι πρότυπες προτάσεις για έργα υποδομής αποτελούν σε ευρωπαϊκό επίπεδο ένα θεσμό που δεν έχει δοκιμαστεί και επομένως δεν γνωρίζουμε ακριβώς τα νομικά ζητήματα που ενδέχεται να ανακύψουν, αλλά και πως αυτά θα αντιμετωπιστούν τη στιγμή που η ανάγκη απορρόφησης του πακέτου στήριξης βρίσκεται στο παρά πέντε.

Τα έργα θα τα κατασκευάζουν οι ιδιώτες εργολάβοι και θα τα επιμετρούν και θα τα επιβλέπουν οι ιδιώτες. Ουσιαστικά, δηλαδή, οι ιδιώτες θα παίρνουν τα μεγάλα έργα, όχι μόνο από το επιτελικό κράτος, αλλά και από την αυτοδιοίκηση. Οι προτεραιότητες του στρατηγικού σχεδιασμού και της υλοποίησης των δημοσίων έργων έτσι περνούν στους μεγάλους ιδιωτικούς οικονομικούς φορείς.

Η ωρίμανση των έργων, ενώ γινόταν από τις δημόσιες τεχνικές υπηρεσίες και μπορούσε να βελτιωθεί ακόμα περισσότερο με τη στελέχωση και αναβάθμιση των δημοσίων υπηρεσιών, παραδίδεται στους ιδιωτικούς οικονομικούς φορείς, αφού πρώτα απαξίωσαν και δυσφήμισαν όλες τις υπηρεσίες του δημοσίου για μελέτη, αξιολόγηση και υλοποίηση έργων.

Η επιχειρούμενη εξαίρεση από σημαντικές διατάξεις του ισχύοντος θεσμικού πλαισίου τμήματος δημοσίων συμβάσεων δημιουργεί συνθήκες αθέμιτου ανταγωνισμού. Καταργεί τη βασική αρχή της ίσης μεταχείρισης των οικονομικών φορέων, ιδιαιτέρως όσον αφορά στην εξαίρεση από τους όρους των απευθείας αναθέσεων, αλλά και από τους όρους διαφάνειας.

Είπε ο κύριος Υπουργός στην Επιτροπή Παραγωγής και Εμπορίου ότι η Κυβέρνηση είναι, λέει, θύμα της επιτυχίας της στα δημόσια έργα. Άλλη άποψη έχουν αυτοί που υφίστανται την αποτελεσματικότητα των έργων σας. Τόσο εύκολα ξεχνάτε τους χιλιάδες πολίτες που έμειναν αποκλεισμένοι επί μέρες από τον πρόσφατο χιονιά; Τόσο εύκολα ξεχνάτε τις καθυστερήσεις που χαρακτηρίζουν την εκτέλεση των έργων υποδομών, αλλά και την αδιαφάνεια στην ανάθεσή τους;

Έρχομαι στην τροπολογία που κατέθεσε ο Υπουργός Περιβάλλοντος και αφορά ειδικά στην παράταση στους δασικούς χάρτες.

Κύριε Υπουργέ, πάρτε την πίσω. Σας το λέω τώρα, την τελευταία στιγμή, για τον απλούστατο λόγο ότι οι διαδικασίες που θέλετε να φέρετε για την αντιμετώπιση του συγκεκριμένου προβλήματος θα δημιουργήσουν και σε εσάς πρόβλημα. Θα υπάρξει –σας το λέω- από το Συμβούλιο της Επικρατείας δεύτερη απόρριψη σε αυτή την προσπάθεια. Γιατί; Για τον απλούστατο λόγο ότι αυτές οι συγκεκριμένες εκτάσεις, οι οποίες χαρακτηρίζονται ως χορτολιβαδικές, έπρεπε σύμφωνα με τον ν.998, τον κατ’ εξοχήν εκτελεστικό νόμο του Συντάγματος, να έχουν χαρτογραφηθεί πρωτύτερα, εδώ και δέκα χρόνια, και να έχουν αποδοθεί στην αγροτική εκμετάλλευση.

Δεν είναι μόνο ως πάροχος, που είπατε και νομίσατε ότι θα λύσετε το πρόβλημα και εσείς οι ίδιοι το παίρνετε πίσω, αλλά είναι το τεράστιο πρόβλημα που δημιούργησε μία ρύθμιση που φέρατε στον ν.998 με τον ν.4280/2014, όπου τι κάνατε; Καταργήσατε τη διαχείριση των χορτολιβαδικών εκτάσεων σύμφωνα με αυτή την κατεύθυνση και ορίσατε ότι αυτές θα διέπονται ως δασικού χαρακτήρα εκτάσεις μόνο από τις ρυθμίσεις της δασικής υπηρεσίας. Θα υπάρχει πρόβλημα μεγάλο, εάν δεν πάρετε πίσω αυτή τη ρύθμιση, που εσείς ψηφίσατε το 2014.

Δεύτερον, υπάρχει ένα προεδρικό διάταγμα, το 32/2016, που πρέπει και αυτό να αποσυρθεί, το οποίο χαρακτηρίζει τις πεδινές και ημιπεδινές εκτάσεις. Τα έχουμε γράψει αυτά, τα έχουμε πει πολλές φορές, έπρεπε οπωσδήποτε να τακτοποιηθούν.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα σταθώ και σε ένα έργο, κύριε Πρόεδρε, που αφορά στην Εύβοια, την παράκαμψη Χαλκίδας. Πρόκειται για ένα έργο, που μετά από αλλεπάλληλες επικαιροποιήσεις, αλλά και άγονες δημοπρατήσεις που χρονολογούνται εδώ και δεκαετίες, δημοπρατήθηκε, παρά τα προβλήματα που με ερώτησή μου από τις 7 Ιανουαρίου 2022 αναδείκνυα και είναι:

Πρώτον, το κόστος της παράκαμψης. Το κόστος που προκύπτει είναι αρκετά υψηλό σε σχέση με αυτό για το οποίο είχε ο ίδιος ο κ. Καραμανλής δεσμευθεί από τον Νοέμβριο του 2021, ότι δηλαδή δεν θα ξεπερνούσε τα 150 εκατομμύρια ευρώ, ενώ τώρα μιλά για 210 εκατομμύρια ευρώ, που θα είναι και πολύ περισσότερα.

Το δεύτερο που προκύπτει είναι η μείωση της αποτελεσματικότητας του έργου, αφού η συνολική του διαδρομή θα είναι ένας δρόμος δύο λωρίδων κυκλοφορίας και όχι τεσσάρων, όπως προβλεπόταν στην προηγούμενη μελέτη, περιορίζοντας τα δύο ρεύματα σε μία λωρίδα ανά κατεύθυνση.

Τρίτον, η όδευση του προτεινόμενου έργου δεν αποτελεί παράκαμψη, αφού ένα μέρος του θα διασχίζει την πόλη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Ολοκληρώνω, κύριε Πρόεδρε, με κάτι τελευταίο.

Πέρασαν σχεδόν δύο μήνες και δεν πήρα καμμία απάντηση στην ερώτηση. Απάντηση, όμως, υπήρξε μέσα από τη διαδικασία κατόπιν ενεργειών μου. Το τονίζω, κατόπιν ενεργειών μου, βγήκε ένα κοινό δελτίο Τύπου με ημερομηνία 22-2-2022 της Περιφέρειας Στερεάς Ελλάδας και της Βουλής των Ελλήνων, το οποίο συνυπογράφουν τέσσερα στελέχη της Νέας Δημοκρατίας στην Εύβοια, ο Περιφερειάρχης, ο Υφυπουργός Αγροτικής Ανάπτυξης και δύο Βουλευτές.

Καταθέτω στα Πρακτικά τόσο την ερώτησή μου όσο και το περίφημο δελτίο Τύπου.

(Στο σημείο αυτό ο Βουλευτής κ. Ευάγγελος Αποστόλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έτσι, λοιπόν, μπορούν να αντιμετωπιστούν τα βασικά έργα υποδομών;

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

Ο Κοινοβουλευτικός Εκπρόσωπος του ΣΥΡΙΖΑ, ο κ. Χρήστος Σπίρτζης έχει τον λόγο.

**ΧΡΗΣΤΟΣ ΣΠΙΡΤΖΗΣ:** Ευχαριστώ, κύριε Πρόεδρε.

Θα ήθελα να ξεκινήσω την τοποθέτησή μου, λέγοντας ότι το μυαλό μας είναι στα προσφυγόπουλα, στα παιδάκια, που παρακολουθούμε αυτές τις ημέρες το δράμα που ζει ο ουκρανικός λαός, όπως ήταν πάντα σε όλα τα προσφυγόπουλα -σε αντίθεση με τη Νέα Δημοκρατία και την πολιτική που έχει εφαρμόσει- είτε είναι ξανθά είτε είναι μελαχρινά.

Νομίζω είναι χρέος του λαού μας να σταθεί σε αυτούς τους ανθρώπους, διότι ο δικός μας λαός ξέρει τι είναι προσφυγιά, έχει μεγαλώσει σε αυτή και η συντηρητική παράταξη έχει ιστορικές ευθύνες γι’ αυτό.

Και βέβαια, θα ήθελα να δηλώσω και εγώ ότι οι μνήμες μας για τον σύντροφο Δημήτρη Τσοβόλα γι’ αυτά που προσέφερε στη χώρα, κυρίως για το πολιτικό μήνυμα που έστειλε, που δεν ήταν συμβατό με την καθεστηκυία τάξη της εποχής και με το οικονομικό σύστημα, όπως και για τη Μαριέττα Γιαννάκου που ήταν ένας πολύ σπάνιος και ιδιαίτερος κοινοβουλευτικός άνθρωπος, δεν θα τους ξεχάσουμε.

Για να πούμε για τα προσφυγόπουλα, για να μην ξεχνιόμαστε, ένα προσφυγόπουλο σαν κι αυτό που εσείς δεν τιμήσατε, ήταν αυτό που παρακολουθούσε η ΕΥΠ στην Κω μαζί με τον δημοσιογράφο, τον δικηγόρο -που ήρθα σε επαφή μαζί του-, εκείνου που είχε δημοσιεύσει η «LE MONDE» μια ζωγραφιά του. Και το λέω αυτό γιατί τώρα φαίνεται το πόσο ψεύτικα είναι τα δάκρυα σας γι’ αυτά τα προσφυγόπουλα και είναι άλλοι οι στόχοι σας. Θα τα πούμε εν καιρώ και θα δουν όλοι τις δραματικές συνέπειες της πολιτικής σας και των αποφάσεών σας.

Κύριε Πρόεδρε, σήμερα έχουμε ένα σχέδιο νόμου που αποτελεί ντροπή για μια χώρα που θέλει να λέγεται ευρωπαϊκή. Και βέβαια, αποτελεί ντροπή για τα κοινοβουλευτικά μας, γιατί εμπεριέχει πέντε, έξι –έχουμε χάσει το μέτρημα- νομοσχέδια μέσω τροπολογιών, του Εσωτερικών, της ενέργειας, του ΟΑΣΘ. Είναι τόσο, δε, οι κανόνες καλής νομοθέτησης που επαγγελόταν η Νέα Δημοκρατία με το επιτελικό της κράτος, που έχουν φέρει όσες τροπολογίες δήθεν μας κατηγορούσαν για τις δημόσιες συμβάσεις, σε νομοτεχνικές μόνο σε αυτήν τη συνεδρία. Μας εγκαλούσε ο κ. Καραμανλής όταν φέρναμε τροπολογίες για τον ν.4412 που δεν ήταν για τα έργα ή γιατί ήταν από το δεύτερο και τρίτο «toolkit» που είχε αφήσει η κυβέρνηση Σαμαρά ως εκκρεμότητα. Τώρα έρχεται και αναιρεί τον δικό του νόμο, του Μαρτίου του 2021. Δεν φτάνει που τα έχει κάνει μπάχαλο εκεί, δεν φτάνει που σύρεται όλος ο τεχνικός κόσμος στα δικαστήρια και έχουν βγει αποφάσεις, τώρα έρχεται να νομιμοποιήσει το μπάχαλο μέσα από αυτό το σχέδιο νόμου και να το επεκτείνει. Στο ίδιο σχέδιο νόμου μια από τις τροπολογίες που ήρθαν –και εκείνη είναι η μεγάλη αντίφαση της σημερινής συνεδρίασης-, είναι η τροπολογία που έφερε ο κ. Γεωργιάδης, ο Υπουργός Ανάπτυξης. Δεν είναι προφανώς για την αντιμετώπιση της ακρίβειας, όπως προπαγανδιστικά θέλει η Κυβέρνηση Μητσοτάκη να πει. Είναι για την αντιμετώπιση της αισχροκέρδειας.

Αγαπητοί συνάδελφοι, αποκλειστική ευθύνη της Κυβέρνησης είναι το τεράστιο κύμα ακρίβειας που το άφησε να θεριέψει, που απειλεί τη βιωσιμότητα των επιχειρήσεων, που απειλεί τη ζωή κάθε νοικοκυριού, κάθε πολίτη, που δεν φτάνει να βγάλει πλέον το δεκαήμερο, όχι το δεκαπενθήμερο. Σας λέγαμε από τον Σεπτέμβρη να λάβετε μέτρα και λέγατε ότι είναι μια προσωρινή κρίση με τις αυξήσεις. Η διάταξη δυστυχώς, είναι ελλιπής, όπως και η απάντηση που μας έδωσε ο Υπουργός. Καταλαβαίνετε όλοι ότι δεν μπορεί η δομή που έχει η Γενική Γραμματεία Καταναλωτή να αντιμετωπίσει και να ελέγξει τα τεράστια λογιστήρια και το νομικό υπεροπλοστάσιο που έχουν οι πολύ μεγάλες εταιρίες, ιδιαίτερα στα καύσιμα, αλλά και στα υπόλοιπα προϊόντα.

Σε κάθε περίπτωση εμείς θα στηρίξουμε την προσπάθεια συγκράτησης αισχροκέρδειας, τονίζοντάς σας ότι το κάνουμε έστω και για την κατ’ ελάχιστο προσπάθεια που κάνετε να συγκρατηθούν οι τιμές λόγω της αισχροκέρδειας. Αλλά το κύμα αυξήσεων δεν έχει να κάνει με την αισχροκέρδεια, αγαπητοί κύριοι της Κυβέρνησης. Έχει να κάνει με τις δικές σας ελλείψεις, με τις δικές σας ευθύνες που δεν λάβατε κανένα μέτρο μέχρι τώρα, το παραμικρό μέτρο.

Εμμένουμε, βέβαια, στις προτάσεις μας για μείωση του ειδικού φόρου κατανάλωσης στα καύσιμα, για μείωση του ΦΠΑ στα τρόφιμα και στα είδη πρώτης ανάγκης, για διαγραφή του ιδιωτικού πανδημικού χρέους, για την παρέμβαση μέσω των τιμολογίων της ΔΕΗ που τη χαρίζετε και ζούμε τις συνέπειες, για αύξηση του κατώτατου μισθού, προφανώς, που θα την κάνετε, όταν την κάνετε. Και βλέπουμε τον Υπουργό Ανάπτυξης να λέει ότι είναι ευθύνη του Υπουργείου Οικονομικών πολλά από αυτά, δεν είναι δική του. Δεν μπορεί να εγγυηθεί τη μείωση. Την ίδια στιγμή, όμως, συζητάμε ένα σχέδιο νόμου σπατάλης, αδιαφάνειας. Σπατάλης που έχει αποδειχθεί από τη δική σας νομοθεσία, κύριε Καραμανλή, από τις απευθείας αναθέσεις που προβλέψατε τον Μάρτιο του 2021. Πάνω από 7 δισεκατομμύρια ευρώ απευθείας αναθέσεις έχετε κάνει ως Κυβέρνηση.

Και, βέβαια, ο μεταρρυθμιστικός σας οίστρος έχει φτάσει στα πέρατα του κόσμου. Παρά το γενικότερο κλίμα, για την άμβλυνση των βαριών ευρωπαϊκών διαδικασιών λόγω της πανδημίας, είναι τέτοια η φήμη σας ως Κυβέρνηση που δεν έχετε πάρει ακόμα έγκριση για τη δεύτερη δόση από το Ταμείο Ανάκαμψης. Γιατί δεν έχετε πάρει; Γιατί δεν έχει έρθει η δεύτερη δόση; Πείτε μας, ποια είναι τα προβλήματα που αντιμετωπίζετε στις συνομιλίες που έχετε με την Ευρωπαϊκή Επιτροπή; Γιατί φέτος δεν πληρώσατε ένα συγχρηματοδοτούμενο έργο σε όλη την Ελλάδα; Γιατί; Έχουν αρχίσει τα καμπανάκια στις Βρυξέλλες και κτυπάνε. Το ξέρετε καλά. Θα τα ακούσετε και σε λίγο.

Βέβαια δεν υπάρχει χειρότερο για τους Υπουργούς -γιατί είναι και ο κ. Γεωργιάδης υπεύθυνος για τις δημόσιες συμβάσεις- να έρχεται ο εκπρόσωπος των εργοληπτών στην επιτροπή και να λέει το εξής: «Εμείς είπαμε στην Επιτροπή Ανταγωνισμού, όταν μας ζητήθηκε η γνώμη μας, να κοιτάξετε τη συμπαιγνία όχι μεταξύ των εργολάβων, η οποία πλέον είναι ουσιαστικά αδύνατη, αδύνατη γιατί κινδυνεύεις ανά πάσα στιγμή να βρεθείς κατηγορούμενος με πολύ απλούς τρόπους, αλλά τη συμπαιγνία μεταξύ αναθετουσών αρχών και κάποιων εργολάβων». Και αυτό δείχνει το τι κάνει η Κυβέρνηση Μητσοτάκη, το τι κάνετε δυόμισι χρόνια. Είστε δυόμισι χρόνια Κυβέρνηση, αν δεν το έχετε καταλάβει. Μας λέτε εδώ τι έκανε η κυβέρνηση του ΣΥΡΙΖΑ, τι έκανε του ΠΑΣΟΚ πιο παλιά, ο Σαμαράς. Τι έχετε κάνει δυόμισι χρόνια δεν μας λέτε, εκτός από τα 7 δισεκατομμύρια ευρώ απευθείας αναθέσεις.

Και ρωτάτε διάφορα και λέτε και διάφορα. Αλλά ζητάτε από τον κόσμο και από εμάς να μην πιστεύουμε στα μάτια μας και να πιστεύουμε στην προπαγάνδα σας. Αγαπητοί κύριοι της Κυβέρνησης Μητσοτάκη είστε η Κυβέρνηση των απευθείας αναθέσεων, της αδιαφάνειας, της ακινησίας στα έργα και στις μεταφορές, των ψεμάτων, της μονταζιέρας, της προπαγάνδας. Είστε τρία χρόνια Κυβέρνηση και ακούστε τι έχετε κάνει.

Το ΚΗΜΔΗΣ σταμάτησε τον Ιούνιο του 2019. Θα το καταθέσω. Η Κυβέρνηση της διαφάνειας, δήθεν, και του ηλεκτρονικού τρόπου λειτουργίας. Το ΚΗΜΔΗΣ, λοιπόν, έχει να ενημερωθεί από τον Ιούνιο του 2019, η Κυβέρνηση της διαφάνειας. Καλά δεν ντρέπεστε λίγο; Ούτε τις αναθέσεις δεν έχετε αναρτήσει; Ούτε τις απευθείας αναθέσεις;

(Στο σημείο αυτό ο Βουλευτής κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο προηγούμενο νομοσχέδιο, τον Mάρτιο του 2021, καταργήσατε το ηλεκτρονικό σύστημα για τις απευθείας αναθέσεις. Με ποια δέσμευση και πρόβλεψη; Ότι το περιορίζετε στο 10% του προϋπολογισμού κάθε φορέα. Ποιοι είναι οι φορείς που έχουν καλύψει το 10%, κύριε Καραμανλή, αφού έχετε τον εποπτικό ρόλο; Σε ποιους δήμους; Σε ποιες περιφέρειες και οργανισμούς; Δεν έχετε να μας πείτε τίποτα. Αφού τα έχετε καταργήσει όλα. Και έρχεστε σ’ αυτό το σχέδιο νόμου και καταργείτε και το 10%. Δηλαδή, όλος ο προϋπολογισμός ενός φορέα να μπορεί να δίνει απευθείας αναθέσεις. Καταργείτε και αυτό.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής, κ. **ΓΕΩΡΓΙΟΣ ΛΑΜΠΡΟΥΛΗΣ**)

Και για να δούμε ποιος εξυπηρέτησε και ποιος εξυπηρετεί τα μεγάλα συμφέροντα και τους μεγάλους εργολήπτες, υπάρχουν τα πραγματικά γεγονότα. Επειδή μας εγκαλέσατε δήθεν για τα claims. Θα τρελαθούμε σε αυτή την Αίθουσα. Αν, λοιπόν, αγαπητέ κύριε Υφυπουργέ και κύριε Υπουργέ, ήταν τόσο καλές οι σχέσεις μας με τις μεγάλες εργοληπτικές εταιρείες και δεν τους κόβαμε 1 δισεκατομμύριο ευρώ από το μετρό Θεσσαλονίκης και πάνω από 1 δισεκατομμύριο 200 εκατομμύρια ευρώ, αν θυμάμαι καλά, από τους αυτοκινητόδρομους, γιατί επιχείρησαν αύξηση των διοδίων της Αττικής Οδού δεκαπέντε μέρες πριν από τις εκλογές; Γιατί δεν κάναμε και εμείς απευθείας αναθέσεις όπως κάνετε εσείς σε εκατοντάδες εκατομμύρια; Απευθείας ανάθεση με πρόχειρη διαδικασία και μη δημοσιευμένη κιόλας.

Κύριε Καραμανλή, μας κατηγορούσαν για τις υψηλές εκπτώσεις. Για να δούμε, λοιπόν, πώς αντιμετωπίζετε τα προβλήματα τώρα του ανταγωνισμού; Θα έρθουν οι Βρυξέλλες να κάνουν έναν έλεγχο. Και πείτε αν είχαμε αρμοδιότητα εμείς για να δούμε ποιος έχει σχέσεις με τις μεγάλες εργοληπτικές εταιρείες. Την ίδια ημέρα, λοιπόν, επέκταση της λεωφόρου Κύμης: 6% έκπτωση. Μόνο μεγάλες εταιρείες. Παράκαμψη Χαλκίδας: 7,6% έκπτωση. Άγιος Νικόλαος Νεάπολη: δεν βρήκαμε έκπτωση. Αν είναι πάνω από 7%-8% να στείλετε γράμμα.

Και με την ευκαιρία, έχετε πάρει έγκριση για το έργο ότι θα γίνει σαν αυτοκινητόδρομος; Ή βγάλατε τον διαγωνισμό έτσι πάλι και δεν έχετε κάνει ούτε φάκελο μεγάλου έργου και θα κάνετε μονοπάτι στην Κρήτη; Έρχεται ο κ. Αυγενάκης και λέει τι έχουμε με την Κρήτη στην τροπολογία. Τίποτα. Την αγαπάμε περισσότερο από εσάς. Και μας αγαπάει περισσότερο από εσάς, όπως έχετε δει, γιατί δεν δουλέψαμε τους Κρητικούς, γιατί τους παραδώσαμε έργα που ήταν είκοσι χρόνια κολλημένα. Και γιατί εμείς δεν δώσαμε ακόμα και τα ποσά των φυσικών καταστροφών στης εβδόμης τάξης εταιρείες με απευθείας ανάθεση και πρόχειρους διαγωνισμούς, μπας και δουλέψει κανένας εργολάβος τοπικός. Αυτή είναι η αγάπη στην Κρήτη. Όχι τα ταξίματα που δεν γίνονται ποτέ.

Fly over. Κι εδώ θα μας πείτε την έκπτωση. Θα μας την πείτε εσείς για να δούμε τι εκπτώσεις και τι ανταγωνισμός υπάρχει στις μεγάλες εταιρείες. Και δεν θα πάω σε άλλα. Να πούμε και τα άλλα. Ακόμα και τις προγραμματικές των δήμων για τις φυσικές καταστροφές του 2018 προχωρήσατε σε ανάθεση σε εργοληπτικές εταιρείες εβδόμης. Ακόμα και για τις φυσικές καταστροφές στη Θεσσαλία, μαζέψατε τέσσερις νομούς μαζί και κάνατε πρόχειρο διαγωνισμό με 5% έκπτωση. Και μας λέτε ποιος εξυπηρετεί τις μεγάλες εταιρείες; Σοβαρά;

Μας ρωτήσατε, κύριε Καραγιάννη, τι θα κάναμε σε έργο 35 εκατομμυρίων ευρώ στον Ισθμό της Κορίνθου; Πάλι σε εβδόμης; Έκτης δεν έχει; Πέμπτης δεν έχει;

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Θα μπορούσε να το κάνει;

**ΧΡΗΣΤΟΣ ΣΠΙΡΤΖΗΣ:** Βεβαίως. Αν δεν μπορεί να το κάνει να τους βγάλετε από το μητρώο δημοσίων έργων. Αν δεν μπορούσε να τον βγάζατε, όχι να δίνετε αποζημιώσεις. Μισό δισεκατομμύριο ευρώ είναι οι επιπτώσεις στο Πατρών - Πύργου, που μιλάτε, κύριε Καραμανλή. Μισό δισεκατομμύριο ευρώ παραπάνω. Και το φέρατε με τροπολογία εδώ. Δεν έχετε απαντήσει σε μια ερώτηση. Δεν έχετε φέρει τα έγγραφα. Επιβαρύνετε τον ελληνικό λαό με μισό δισεκατομμύριο ευρώ και μιλάτε και από πάνω. Με βραδινές τροπολογίες τα έργα.

Πάμε, λοιπόν, και στις ιδιαίτερες διατάξεις που έχετε σήμερα.

ΟΑΣΘ τροπολογία. Άρθρο 5. Παράταση προθεσμίας ανάθεσης συμβάσεων προμήθειας Εταιρειών Αστικών Συγκοινωνιών Αθηνών και Θεσσαλονίκης λόγω κορωνοϊού COVID 19. Τι έχετε μέσα; «Κατά παρέκκλιση», πάλι, «κάθε ειδικής διάταξης κ.λπ., να προβαίνουν στην ανάθεση συμβάσεων προσφυγής στη διαδικασία του άρθρου 269 χωρίς προηγούμενη δημοσίευση», αλίμονο, «με σκοπό την προμήθεια συσκευών διασφάλισης της συνεχούς απολύμανσης του εσωτερικού ατμοσφαιρικού αέρα, των πάσης φύσεως μέσων εκτέλεσης συγκοινωνιακού έργου». Δηλαδή, δεν φτάνει που ακύρωσαν τον διαγωνισμό, δεν φτάνει που πήραν και νοίκιασαν λεωφορεία εκτός προδιαγραφών -να τρελαίνεσαι- έχουν βρει και τον ανάδοχο για να βάλει συσκευή. Δε μας λέτε και το όνομα; Πλυντήριο έχετε κάνει τη Βουλή. Δεν μας λέτε και το όνομα; Θα καθαρίζει τον αέρα γιατί δεν ανοίγουν τα παράθυρα στα λεωφορεία που πήρατε.

Πρότυπες προτάσεις. Δεν υπάρχει ευρωπαϊκή χώρα και χώρα του δυτικού κόσμου που να εφαρμόζονται οι πρότυπες προτάσεις. Είναι ο μεταρρυθμιστικός οίστρος της Κυβέρνησης Μητσοτάκη. Τι έρεισμα έχουν οι οδηγίες, κύριε Καραμανλή, 24 και 25; Τι έρεισμα είχε αυτή η φαεινή ιδέα που έχετε με τις πρότυπες προτάσεις; Δεν μας έφεραν οι μεγαλοεργολάβοι την ίδια πρόταση που μας φέρνετε σήμερα στη Βουλή; Μας την έφεραν και εμάς. Και είδαμε τι γίνεται και δεν τη φέραμε στη Βουλή. Και το είπε και η ΕΑΑΔΗΣΥ που λέτε ότι τη σέβεστε. Να σας πω και ποιος την έφερε. Ήταν στην επιτροπή. Δεν ρωτήσατε την ΕΑΑΔΗΣΥ για τις πρότυπες προτάσεις πριν φέρετε το σχέδιο νόμου; Απορώ.

Δεν είναι η κ. Θάνου στην Επιτροπή Ανταγωνισμού πλέον. Εσείς βάλατε τη διοίκηση. Δεν σας τα είπαν αυτά πριν φέρετε το νόμο, εσείς που είστε άριστοι; Δεν σας τα είπαν, ε; Ήταν έκπληξη. «Κίντερ» έκπληξη στη Βουλή. Σας το είχαν έκπληξη να σας αιφνιδιάσουν. Πόσο σέβεστε τις ανεξάρτητες αρχές, κύριε Καραμανλή, όταν μας το λέτε και δεν κάνετε αυτά που σας λένε, αλλά την ίδια στιγμή φέρνετε νομοσχέδιο ως Κυβέρνηση με το οποίο συγχωνεύετε την ΕΑΑΔΗΣΥ με την επιτροπή προδικαστικών προσφυγών; Πώς σέβεστε έτσι τις ανεξάρτητες αρχές; Τι σεβασμός ευλαβικός είναι αυτός που έχετε; Για να τις ελέγξετε κι αυτές. Έχετε φτάσει σε τέτοιο σημείο που ούτε και αυτές που υπάρχουν και στις οποίες εσείς βάλατε τις διοικήσεις να μην μπορούν πλέον οι άνθρωποι να καλύψουν αυτά που φέρνετε εδώ μέσα.

Σας ρωτάμε γιατί στις εξαιρέσεις με όλο αυτό το παιχνίδι που παίξατε με τις νομοτεχνικές αφήνετε τις προδιαγραφές ως εξαίρεση; Γιατί το κάνετε αυτό; Γιατί δίνετε τη δυνατότητα να στήνονται προμήθειες και έργα; Γιατί; Γιατί έχετε την εξαίρεση για οκτώ μήνες από την έναρξη ισχύος του νόμου, να μπορεί να ενταχθεί έργο υποδομής ως πρότυπη πρόταση χωρίς να έχει καμμία πολυπλοκότητα ή καινοτομία; Γιατί; Θα βάλετε και τα λεωφορεία για τα οποία δεν κάνατε διαγωνισμό ποτέ σε αυτή τη διάταξη, στις πρότυπες προτάσεις; Μας λέτε για το Ταμείο Ανάκαμψης και την επιτάχυνση των διαδικασιών. Δεν ξέρετε ότι τα χρήματα, τα έργα που είναι στο Ταμείο Ανάκαμψης, έχουν επίσης βαρύ πλαίσιο ελέγχου, όπως έχουν και τα συγχρηματοδοτούμενα του ΕΣΠΑ; Δεν το ξέρετε; Απορούμε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σπίρτζη, συντομεύετε παρακαλώ. Είστε πλέον στην τριτολογία. Την εξαντλείτε σε λίγο.

**ΧΡΗΣΤΟΣ ΣΠΙΡΤΖΗΣ:** Θα εξαντλήσω και τη δευτερομιλία μου, κύριε Πρόεδρε. Το Προεδρείο μέχρι που ανεβήκατε εσείς είχε μεγάλη ανοχή σε όλους.

**ΠΡΟΕΔΡΕΥΩΝ (Γεώργιος Λαμπρούλης):** Ήδη διανύετε τον χρόνο της τριτολογίας σας. Εγώ μια υπενθύμιση κάνω.

**ΧΡΗΣΤΟΣ ΣΠΙΡΤΖΗΣ:** Έχετε δίκιο και είναι απόλυτα σεβαστό. Θα πω τα πιο σημαντικά.

Οι πρότυπες προτάσεις έχουν κόστος. Ακόμα και για τα 200 εκατομμύρια που βάζετε ως πλαφόν πρέπει να βρεθεί κάποιος που θα χρηματοδοτήσει τις μελέτες που επίσης κοστολογείτε στο 3%. Δηλαδή στα έξι εκατομμύρια.

Και αυτό εγείρει αποζημιώσεις και δεν το έχετε προβλέψει, κύριε Καραγιάννη. Την έγκριση εσείς θα τη δώσετε, δεν θα τη δώσουν οι υπηρεσιακοί που έχετε στην επιτροπή. Αυτή είναι η αντίληψή σας για τη δημόσια διοίκηση, να κάνετε επιτροπές που μετέχει ο ίδιος ο Υπουργός με τους υπηρεσιακούς. Αυτή είναι η αντίληψή σας για το τι είναι κράτος και το πώς λειτουργεί. Αλλά ωραία, ας πούμε ότι παραδίδετε τον πολιτικό κόσμο της χώρας στο οικονομικό σύστημα της χώρας. Εγείρει αξιώσεις από τη στιγμή που θα δώσετε έγκριση. Αυτό είναι κατάφωρη παραβίαση του Ενωσιακού Δικαίου. Είναι απευθείας ανάθεση μελέτης με προϋπολογισμό 3% στους μελετητές, χωρίς να έχετε κανενός είδους αναφορά ούτε στα μητρώα ούτε οπουδήποτε αλλού.

Και να κάνω και μια ερώτηση. Αφού είναι τόσο ωραίο σύστημα, γιατί βάζετε πλαφόν 200 εκατομμυρίων; Γιατί δεν το βάζετε και στην τοπική αυτοδιοίκηση και στο 1 εκατομμύριο; Γιατί; Δεν έχετε εμπιστοσύνη στον κ. Πατούλη, στους δημάρχους που έχετε; Εσείς πηγαίνετε με τον κ. Πατούλη και διαφημίζετε το έργο της Κυβέρνησης.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Αυτό προτείνετε; Να πέσει;

**ΧΡΗΣΤΟΣ ΣΠΙΡΤΖΗΣ:** Ναι, ναι. Ευχαριστούμε πολύ.

Για τα υπόλοιπα που έχετε στη νομοτεχνική και βελτιώσατε, νομίζω ότι είναι για τα μάτια του κόσμου. Δυστυχώς, είστε σε πανικό, κύριοι της Νέας Δημοκρατίας, και το ξέρει όλος ο κόσμος αυτό. Και αυτοί ακόμη που σας στήριξαν και όσοι περίμεναν από εσάς, τα μέλη της κοινοπραξίας που συγκροτήσατε το αντι-ΣΥΡΙΖΑ μέτωπο, πλέον δεν σας εμπιστεύονται.

Θέλετε να τους δείξετε ότι δήθεν μπορείτε να ικανοποιήσετε αυτά που τους έχει πετάξει και δεν τους έχετε δώσει δυόμισι χρόνια τώρα, ότι έχετε το θεσμικό πλαίσιο να κατευθύνετε συγκεκριμένα έργα σε συγκεκριμένους αναδόχους. Αυτό θέλετε να κάνετε με το σημερινό σχέδιο νόμου. Γνωρίζουν όλοι όμως ότι είστε τόσο ανεπαρκείς -και το έχει αποδείξει αυτό δυόμισι χρόνια- στις υποδομές που ούτε αυτό δεν μπορείτε να κάνετε. Δυόμισι χρόνια ακινησίας, δυόμισι χρόνια προπαγάνδας.

Φύγετε όσο πιο γρήγορα μπορείτε, να πάρει μια ανάσα η χώρα στους δύσκολους καιρούς που ζούμε και σε όλα αυτά που έχουμε μπροστά μας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ.

Ζήτησε τον λόγο τώρα και θα τον έχει ο Κοινοβουλευτικός Εκπρόσωπος της Νέας Δημοκρατίας.

Κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, νομίζω ότι έχει εξαντληθεί το θέμα. Δύο, τρία ζητήματα μόνο. Η προτροπή «φύγετε», αν σωστά την ερμηνεύω μάλλον σημαίνει ότι δεν μπορούν να έρθουν μόνοι τους. Πρέπει να φύγουμε εμείς. Είναι η μόνη πιθανότητα για να έρθουν.

Ακούω όχι μόνο από τον Κοινοβουλευτικό Εκπρόσωπο αλλά γενικά από την πλευρά ΣΥΡΙΖΑ, μια προσέγγιση για τα δραματικά αυτά ζητήματα της Ουκρανίας ότι είναι ψεύτικα τα δικά μας δάκρυα και στους συγκεκριμένους πρόσφυγες δείχνουμε ευαισθησία, ενώ σε κάποιους άλλους πρόσφυγες φερθήκαμε ανάλγητα και απάνθρωπα.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ.

**ΧΡΗΣΤΟΣ ΜΠΟΥΚΩΡΟΣ:** Ακούστε να δείτε -το εξήγησε και ο αρμόδιος Υπουργός στη Βουλή- οι ροές προσφύγων από Ανατολάς έχουν διάφορες αφετηρίες.

**ΧΡΗΣΤΟΣ ΣΠΙΡΤΖΗΣ:** Για την ΕΥΠ είπα.

**ΧΡΗΣΤΟΣ ΜΠΟΥΚΩΡΟΣ:** Δεν αναφέρομαι αποκλειστικά σε σας, κύριε Σπίρτζη.

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, παρακαλώ.

**ΧΡΗΣΤΟΣ ΜΠΟΥΚΩΡΟΣ:** Σας άκουσα με προσοχή. Δεν αναφέρομαι στην άποψη, στην τοποθέτηση πολλών στελεχών του κόμματός σας.

Και λέω, λοιπόν, το εξής: επιχειρείται να δημιουργηθεί μια εικόνα ότι η Κυβέρνηση έχει άλλο βαθμό ευαισθησίας για τους πρόσφυγες της Ουκρανίας και άλλο βαθμό ευαισθησίας για τους πρόσφυγες από Ανατολάς. Αδυνατούν να καταλάβουν και να κατανοήσουν, εργαλειοποιώντας ένα τόσο ευαίσθητο θέμα, ότι οι προσφυγικές ροές από τα ανατολικά μας σύνορα έχουν διάφορες αφετηρίες. Άλλοι πρόσφυγες έρχονται από εμπόλεμες περιοχές και άλλοι από ασφαλείς χώρες. Εφαρμόζοντας τη νομοθεσία και το Διεθνές Δίκαιο, η χώρα και τα αρμόδια όργανα εξετάζουν διαφορετικά την κάθε περίπτωση.

Η περίπτωση των προσφυγικών ροών της Ουκρανίας είναι αυταπόδεικτο ότι αφορά πρόσφυγες του πολέμου, εκτός αν ο ΣΥΡΙΖΑ δεν έχει καταλάβει ότι στην Ουκρανία γίνεται πόλεμος. Επειδή θέλω να είμαι πολύ προσεκτικός σας είπα ότι από ανατολικά, στη Συρία όσοι προέρχονται από εμπόλεμες περιοχές εξετάζονται με αυτό το καθεστώς και με τα όσα προβλέπει η Συμφωνία της Γενεύης και η διεθνής νομοθεσία και η εθνική και ευρωπαϊκή νομοθεσία. Αν δεν θέλουμε να το καταλάβουμε και προσπαθούμε να δημιουργήσουμε τέτοιου είδους εντυπώσεις, ότι η προσέγγισή μας εμπεριέχει και ρατσιστικά χαρακτηριστικά, σας επιστρέφουμε αυτούς τους χαρακτηρισμούς. Οι πρόσφυγες πολέμου βρίσκουν πάντα την αγκαλιά της Ελλάδος ανοικτή. Οι πρόσφυγες πολέμου της Ουκρανίας βρίσκουν, ευτυχώς, την αγκαλιά ολόκληρης της Ευρώπης ανοιχτή.

Τώρα από εκεί και πέρα, για το νομοσχέδιο είπαμε ορισμένα πράγματα και ακούσαμε και για το 3%, την αποζημίωση των μελετών. Θα αποζημιωθεί η μελέτη αν δεν υιοθετηθεί η πρόταση; Αν υιοθετηθεί η πρόταση επαρκώς εξηγήθηκε εδώ κατά ποιον τρόπο πληρώνεται και η μελέτη και κατά ποιον τρόπο γίνεται και η διαγωνιστική διαδικασία, με βάση το ευρωπαϊκό και το Εθνικό Δίκαιο.

Αλλά βλέπω εκτοξεύουμε συνέχεια εδώ βαριές κουβέντες για μια ηγεσία Υπουργείου Μεταφορών και Υποδομών, η οποία έχει ξεμπλοκάρει έργα και να μην τα απαριθμώ τώρα. Πήρε την έγκριση των ευρωπαϊκών οργάνων για το ταλαιπωρημένο Πάτρα - Πύργος. Προχωράει με ταχύτατους ρυθμούς ο Ε65. Δημοπρατήθηκε η σύνδεση Λαμίας - Άμφισσας, μέσω Μπράλου, ένα έργο πολύ σπουδαίο που φέρνει δυτικά και ανατολικά λιμάνια πολύ κοντά και δρομολογεί την υλοποίηση ενός έργου προϋπολογισμού 250 εκατομμυρίων που, πραγματικά, φέρνει ανάπτυξη και φέρνει μεταφορές στην ξεχασμένη Ελλάδα. Τα έργα της Θεσσαλονίκης, τα οποία προχωρούν και φαντάζομαι ότι σας φέρνουν σε δύσκολη θέση. Η τέταρτη γραμμή του μετρό στην Αττική. Θα μπορούσα να αναφέρω και σειρά άλλων πραγμάτων σε δυόμισι χρόνια που δεν είχαν προωθηθεί επί των δικών σας ημερών. Ο ΒΟΑΚ, τα σιδηροδρομικά έργα και οι δημοπρατήσεις 4 δισεκατομμυρίων.

Και για να πω και για την περιοχή μου. Εγώ γνωρίζω το αντικείμενο, το ξέρετε πάρα πολύ καλά. Θα σας πω όμως, ένα πράγμα μόνο από την περιοχή μου. Την ηλεκτροκίνηση Βόλου - Λάρισας την πηγαίνατε και τη φέρνατε έξι χρόνια. Ανακοινώνατε συνεχώς τη δημοπράτηση του έργου, τρεις φορές είχατε δώσει ημερομηνίες για τη δημοπράτηση του έργου και δεν κάνατε απολύτως τίποτα. Και ήρθε η σημερινή Κυβέρνηση, ξεμπλόκαρε το έργο μέσα σε οκτώ μήνες, ολοκλήρωσε τις διαγωνιστικές διαδικασίες, έχουμε μειοδότη και τις επόμενες μέρες υπογράφεται η σύμβαση. Περί αποτελεσματικότητας αν θέλετε να συγκρίνουμε ορισμένα πράγματα, εδώ είμαστε.

**ΧΡΗΣΤΟΣ ΣΠΙΡΤΖΗΣ:** Έλεος, φθάνει!

**ΧΡΗΣΤΟΣ ΜΠΟΥΚΩΡΟΣ:** Εγώ σέβομαι και τη δική σας προσέγγιση. Είναι κατανοητό να μιλάει για διαφάνεια η Αντιπολίτευση, η κάθε αντιπολίτευση αν θέλετε διαχρονικά όταν μιλάμε για δημόσια έργα. Αλλά πού είναι η αδιαφάνεια εδώ; Μιλάμε για έργα άνω των 200 εκατομμυρίων. Ποιες εταιρείες παίρνουν έργα άνω των 200 εκατομμυρίων στην Ελλάδα σήμερα; Οι γνωστές πέντε, πρώην επτά. Θέλετε να μου πείτε ότι εσείς δεν συζητούσατε με αυτές τις εταιρείες; Δηλαδή το ότι θεσμοθετούμε τη δημιουργικότητα, την κατάθεση προτάσεων και την ωρίμανση μελετών είναι αδιαφάνεια;

**ΧΡΗΣΤΟΣ ΣΠΙΡΤΖΗΣ:** Συζητάμε μόνο με αυτές και με καμμία άλλη. Αυτό είναι το πρόβλημα.

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε.

**ΧΡΗΣΤΟΣ ΜΠΟΥΚΩΡΟΣ:** Εγώ αντιλαμβάνομαι την ανάγκη της Αξιωματικής Αντιπολίτευσης να δημιουργήσει εντυπώσεις. Όμως ο παριστάμενος αρμόδιος Υπουργός και επισπεύδων του σημερινού νομοσχεδίου έχει πει -και είναι καιρός να το κατανοήσουμε σε αυτή την Αίθουσα- ότι τα δημόσια έργα της χώρας άλλος τα οραματίζεται, άλλος τα μελετάει, άλλος τα δημοπρατεί, άλλος τα χρηματοδοτεί και άλλος τα υλοποιεί. Αλλά δεν είναι κανένας άλλος αυτός ο άλλος. Είναι ο ελληνικός λαός, είτε τα έργα χρηματοδοτούνται από εθνικούς πόρους είτε χρηματοδοτούνται από ευρωπαϊκούς πόρους. Αυτή είναι η άποψη της ηγεσίας και την έχω ακούσει επανειλημμένως και αυτή είναι η ορθή άποψη. Το θέμα είναι ποιος είναι αποτελεσματικός, ποιος τα προχωράει γρήγορα, ποιος φέρνει αποτέλεσμα ώστε να είναι ολόκληρη η υπεραξία των δημοσίων έργων για τον ελληνικό λαό και να μην εξανεμίζεται μέσα από καθυστερήσεις, μέσα από γραφειοκρατικές διαδικασίες, μέσα από έργα που βαλτώνουν και όταν υλοποιούνται δεν έχουν καμμία ή έχουν ελάχιστη αξία.

Νομίζω ότι ο ανταγωνισμός μας σ’ αυτό το πεδίο πρέπει να επικεντρωθεί. Κατά τα λοιπά, νομίζω το νομοσχέδιο θα προσφέρει και ιδέες και δημιουργικότητα και μελέτες στις οποίες πάσχουμε, γι’ αυτό και το υπερψηφίζουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Μπουκώρο.

Συνεχίζουμε με τους εναπομείναντες δυο ομιλητές. Καλείται τώρα στο Βήμα ο κ. Ευστάθιος Κωνσταντινίδης από την Νέα Δημοκρατία και μετά θα ακολουθήσει η κ. Χρηστίδου από τον ΣΥΡΙΖΑ. Μετά προφανώς θα έχει τον λόγο ο κύριος Υπουργός.

Κύριε Κωνσταντινίδη, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, ο πόλεμος δυστυχώς μαίνεται στην Ουκρανία με χιλιάδες θύματα, νεκρούς, τραυματίες και εκτοπισμένους. Ο πλανήτης επιστρέφει, δυστυχώς, σε συνθήκες ψυχρού πολέμου. Η Ευρώπη γίνεται και πάλι πεδίο μαχών και αναθεωρητισμού. Μοναδική ελπίδα η ενιαία και σθεναρή αντίδραση του δυτικού κόσμου στην εισβολή της Ρωσίας σε μια ανεξάρτητη και κυρίαρχη χώρα.

Στην Ελλάδα, τελικώς, με τον έναν ή με τον άλλο τρόπο τα κοινοβουλευτικά κόμματα εναρμονίστηκαν με την υπεύθυνη και ξεκάθαρη στάση της Κυβέρνησης. Δεν έλειψαν ωστόσο και κάποιες βαθύτερες αναλύσεις για τα αίτια του πολέμου, που θυμίζουν τον δικηγόρο του βιαστή που αναζητά το συμβάν στην εικόνα, στην ένδυση του θύματος. Όπως δεν έλειψε και η ανέξοδη κριτική για την αποστολή αμυντικού υλικού στην Ουκρανία, από κάποιους που προφανώς πιστεύουν ότι τα θύματα των βομβαρδισμών πρέπει να αμύνονται με προσευχές για την κατάπαυση του πυρός ή από κάποιους καπάτσους στη διεθνή διπλωματία οι οποίοι προβλέπουν ότι η πράξη αυτή της χώρας μας θα τη στοχοποιήσει στα μάτια της Ρωσίας, ξεχνώντας βέβαια ότι η κυριαρχία της χώρας μας βρίσκεται σε μόνιμη απειλή, αλλά και η ειρήνη στην περιοχή από έναν μόνιμο ταραχοποιό.

Κυρίες και κύριοι συνάδελφοι, ο πόλεμος αυτός έρχεται, δυστυχώς, να αθροίσει τις οδυνηρές του συνέπειες με εκείνες μιας διετούς παγκόσμιας υγειονομικής κρίσης, η οποία είναι ακόμα παρούσα. Οι επιπτώσεις είναι ήδη ορατές στον ενεργειακό τομέα και σε άλλα αγαθά και αναμφίβολα θα έχουν διάρκεια και βάθος. Τα κράτη παίρνουν μέτρα στήριξης για τους πολίτες τους, ενώ και η Ευρωπαϊκή Ένωση αναμένεται και πρέπει να αναλάβει πρωτοβουλίες και να δημιουργήσει μηχανισμούς ενίσχυσης των οικονομιών των μελών της. Αναμφίβολα, όμως, το ικανότερο εργαλείο για την αντιμετώπιση της κρίσης είναι η ανάπτυξη που έρχεται με τις επενδύσεις, με την καινοτομία, με την ενεργοποίηση όλου του δυναμικού, όλου του φορτίου της κάθε χώρας.

Σε αυτές, λοιπόν, τις περιστάσεις το συζητούμενο σχέδιο νόμου αποκτά ακόμα πιο επίκαιρη διάσταση αφού εισάγει στο θεσμικό οπλοστάσιο της χώρας ένα ακόμα αναπτυξιακό εργαλείο. Πρόκειται για ένα εργαλείο που μπορεί να δώσει λύσεις στη διαχρονική αδυναμία της δημόσιας διοίκησης να αποφασίσει και να ωριμάσει μεγάλα και πολύπλοκα έργα σε σύντομο χρονικό διάστημα ώστε να απορροφήσει διαθέσιμους ευρωπαϊκούς πόρους, να δημιουργήσει θέσεις εργασίας, να φέρει ανάπτυξη και υπεραξίες στην εθνική οικονομία.

Τέτοιο, λοιπόν, εργαλείο είναι και οι πρότυπες προτάσεις, unsolicited proposals, αν θέλετε, γιατί έγινε πολύ συζήτηση και για τον όρο, όπως λέγονται στην μητρική τους γλώσσα, που δίνει τη δυνατότητα σε ιδιωτικά σχήματα να εισηγηθούν την κατασκευή έργων υποδομής.

Αυτό γίνεται όχι, βέβαια, απλά με την υποβολή μιας ιδέας, αλλά με την κατάθεση μιας ολοκληρωμένης πρότασης η οποία θα περιλαμβάνει, σύμφωνα με τις προβλέψεις του νόμου:

Αναλυτική περιγραφή του αντικειμένου, τεκμηρίωση των χαρακτηριστικών της καινοτομίας και της πολυπλοκότητας, ανάλυση των τεχνικοοικονομικών και θεσμικών δεδομένων της επένδυσης, μελέτες κόστους, σκοπιμότητας και οικονομικότητας του έργου, παρουσίαση της ικανότητας του προτείνοντος για την υλοποίησή του, τεχνική περιγραφή του αντικειμένου και πρόγραμμα εκπόνησης των αναγκαίων μελετών, παρουσίαση εναλλακτικών πηγών χρηματοδότησης δημόσιων και ιδιωτικών, έκθεση για τις αναγκαίες αδειοδοτήσεις, το ιδιοκτησιακό καθεστώς και τις απαιτούμενες απαλλοτριώσεις, στοιχεία για την ύπαρξη δικτύων κοινής ωφέλειας και για τυχόν αρχαιολογικά ευρήματα στον χώρο εκτέλεσης του έργου, έκθεση κατανομής των κινδύνων ανάμεσα στο δημόσιο και στον ιδιώτη, μελέτη περιβαλλοντικών επιπτώσεων, για την οποία έγινε τόσος λόγος στη σημερινή συζήτηση και φυσικά χρονοδιάγραμμα εκτέλεσης του έργου.

Καταλαβαίνει, λοιπόν, ο καθένας πόσους πόρους, πόση ωφέλεια μπορεί να αντλήσει ο δημόσιος τομέας όταν αυτού του είδους η προμελέτη και η προεργασία γίνεται κατά την υποβολή της πρότασης από έναν ιδιωτικό φορέα.

Έτσι, λοιπόν, οι πρότυπες προτάσεις αφορούν σε μεγάλα έργα υποδομών, δηλαδή πάνω από 200 εκατομμύρια ευρώ, εκτός του ΦΠΑ, που προάγουν την περιφερειακή ανάπτυξη και δημιουργούν προστιθέμενη αξία για την εθνική οικονομία.

Σε σχέση, βεβαίως, με το κατώφλι των 200 εκατομμυρίων καταγράφεται μια ακόμα αντίφαση στην ασκηθείσα κριτική από την Αντιπολίτευση, όπου από τη μια επικρίθηκε το συνολικό μοντέλο, ότι, δηλαδή, δημιουργεί συνθήκες αδιαφάνειας, και από την άλλη προτάθηκε να πέσει το κατώφλι κάτω από τα 200 εκατομμύρια ευρώ, ούτως ώστε να έχει ευρύτερη εφαρμογή. Και, βέβαια ,όποιος κατάλαβε, κατάλαβε από τη σχετική αντίφαση.

Συνεπώς, με την προτεινόμενη νομοθετική ρύθμιση δεν καταργείται ούτε υποκαθίσταται το υφιστάμενο πλαίσιο των δημοσίων συμβάσεων αλλά εμπλουτίζεται με έναν εναλλακτικό και καινοτόμο τρόπο υποβολής, αξιολόγησης και έγκρισης προτάσεων του ιδιωτικού τομέα.

Προβλέπεται επιτροπή αξιολόγησης, ηλεκτρονική πλατφόρμα για την υποβολή της πρότασης και του φακέλου με όλα τα υποστηρικτικά στοιχεία και έγγραφα, σύντομες προθεσμίες, προθεσμία ενενήντα ημερών για την ολοκλήρωση της αξιολόγησης, πρόταση του αρμόδιου Υπουργού, έγκριση από την κυβερνητική επιτροπή συμβάσεων στρατηγικής σημασίας, δυνατότητα δικαστικής προσφυγής σε περίπτωση απόρριψης της πρότασης, ενώ τίθενται και ευάριθμες δικλίδες για τη διασφάλιση της διαύγειας, της νομιμότητας και του ανταγωνισμού. Δίνονται, βεβαίως, και κίνητρα από την άλλη για την κινητοποίηση του ιδιωτικού τομέα, την προστασία της πνευματικής ιδιοκτησίας και την αποζημίωση από τον τελικό ανάδοχο της δαπάνης στην οποία θα επιβληθεί εκείνος που κατέθεσε την πρόταση και ο οποίος, τελικά, δεν είναι ο ανάδοχος του έργου. Αυτό είναι πολύ φυσικό, διότι αλλιώς κανένας δεν θα έπαιρνε την πρωτοβουλία να συμμετέχει σε μια τέτοια διαδικασία.

Είναι, λοιπόν, φανερό ότι οι σχετικές προβλέψεις υπηρετούν τη στόχευση της υλοποίησης έργων με την αξιοποίηση της ευελιξίας του ιδιωτικού τομέα και ότι το προτεινόμενο συμπληρωματικό στις δημόσιες συμβάσεις πλαίσιο δημιουργεί προϋποθέσεις μόχλευσης των δημόσιων και ιδιωτικών πόρων της χώρας σε επίπεδο κονδυλίων, ανθρώπινου δυναμικού, μέσων και τεχνογνωσίας.

Η εναντίωση της Αντιπολίτευσης, η οποία μάλιστα διέλαβε και τη μορφή μιας καθ’ όλα προσχηματικής έντασης αντισυνταγματικότητας, εντοπίζεται σε μια υποτιθέμενη, αλλά εντελώς ανυπόστατη εκχώρηση δημόσιας εξουσίας στον ιδιωτικό τομέα, αφού το δημόσιο διατηρεί κάθε αποφασιστική του αρμοδιότητα εν προκειμένω.

Θα ήθελα, κύριε Υπουργέ, να κάνω στο σημείο αυτό μια πρόταση: Να εξεταστεί η επέκταση του πεδίου εφαρμογής και στις συμβάσεις του Υπουργείου Κλιματικής Κρίσης και Πολιτικής Προστασίας πιθανότατα στο μέλλον, πέρα δηλαδή από τα Υπουργεία Υποδομών και Ενέργειας, αφού εκεί συντρέχουν συνθήκες αμεσότητας, ανάγκης και ταχύτητας στην υλοποίηση των μεγάλων έργων για την αντιμετώπιση της κλιματικής κρίσης και των έκτακτων φαινομένων.

Θα κλείσω με μια παρατήρηση, κυρίες και κύριοι συνάδελφοι, ένα συμπέρασμα που ξεπερνάει τη στάση των κομμάτων στο συζητούμενο νομοσχέδιο και φαίνεται να έχει μονιμότερα και ευρύτερα χαρακτηριστικά. Αυτό έχει να κάνει με τη θεώρηση της Αριστεράς ότι κάθε ιδιώτης είναι ύποπτος και ένοχος μέχρι να αποδείξει το αντίθετο και ότι κάθε δικαστικός ή δημόσιος λειτουργός είναι οσφυοκάμπτης και δεκτικός σε πολιτικές υποδείξεις και παρεμβάσεις.

Η Νέα Δημοκρατία, η σημερινή Κυβέρνηση έχει εμπιστοσύνη στην υγιή σύμπραξη του δημόσιου με τον ιδιωτικό τομέα και έχει απόλυτη εμπιστοσύνη στους δημόσιους λειτουργούς ότι μπορούν με τον καλύτερο τρόπο να υπερασπιστούν το δημόσιο συμφέρον.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Καλείται τώρα στο Βήμα η κ. Χρηστίδου από τον ΣΥΡΙΖΑ. Είναι η τελευταία ομιλήτρια από τον κατάλογο των ομιλητών. Θα ακολουθήσουν οι δευτερολογίες των εισηγητών και θα κλείσουμε τη συζήτηση του νομοσχεδίου με την τοποθέτηση-ομιλία του κυρίου Υπουργού.

Κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ήρθαμε σήμερα και συζητήσαμε στην Ολομέλεια ένα ακόμα νομοσχέδιο της Κυβέρνησης με ψευδεπίγραφο τίτλο, ένα νομοσχέδιο δήθεν πρότυπων προτάσεων για έργα υποδομής, όπου πρότυπες προτάσεις εννοούνται προτάσεις εξυπηρέτησης συμφερόντων συγκεκριμένων επιχειρηματικών κύκλων, αυτή τη φορά μεγαλοεργολαβικών κύκλων.

Διότι, κυρίες και κύριοι συνάδελφοι, οι μεγαλοεργολάβοι, οι μεγαλοκατασκευαστές είναι αυτοί που θα καρπωθούν μέσω των άρθρων του νομοσχεδίου νέα υπέρογκα κέρδη σε βάρος όχι μόνο των μικρών και μεσαίων εργοληπτικών εταιρειών που πετιούνται έξω από το παιχνίδι κυριολεκτικά, αλλά κυρίως σε βάρος του δημόσιου συμφέροντος, αφού πολύτιμοι δημόσιοι πόροι θα δεσμεύονται σε προγράμματα αποσπασματικά, σε έργα που δεν θα έχουν ενταχθεί προηγουμένως σε κάποιο τοπικό ή περιφερειακό σχέδιο ανάπτυξης εκπονημένο από ένα στοιχειώδη κεντρικό σχεδιασμό.

Εσείς, οι θιασώτες, στα λόγια, του επιτελικού κράτους πετάτε στην πράξη στα σκουπίδια κάθε ίχνος επιτελικότητας, κάθε ίχνος συντονισμού, κάθε ίχνος αναπτυξιακού σχεδιασμού. Για την ακρίβεια στον οικονομικοτεχνικό, χωροταξικό σχεδιασμό είστε τόσο φιλελεύθεροι όσο και ο Ακύλας Μεγαρίτης, ο εργολάβος στις «Άγριες Μέλισσες», που θέλει να φτιάξει αεροδρόμιο στη μέση του πουθενά.

Τα δημόσια έργα ιδιωτικοποιούνται με εντελώς προκλητικό τρόπο και αυτό φαίνεται και από τις ενστάσεις που με σαφήνεια σας κατέθεσαν και η Αρχή Δημοσίων Συμβάσεων και η Επιτροπή Ανταγωνισμού. Και βέβαια κάθε λόγο έχουν να σας προειδοποιούν, αφού με τις ρυθμίσεις που φέρνετε οι ιδιώτες θα καθορίζουν τις τεχνικές προδιαγραφές για τα έργα, οι ιδιώτες θα καθορίζουν τις τιμές των υλικών και των εργασιών, δηλαδή το κόστος των έργων. Τις μελέτες θα τις εκπονούν οι ιδιώτες μελετητές και θα τις επιβλέπουν οι πιστοποιημένοι ιδιωτικοί φορείς, οι οποίοι θα επιλέγονται και θα πληρώνονται από τους ίδιους ιδιώτες εργολάβους

Δημιουργείτε, δηλαδή, στην πραγματικότητα ένα πρότυπο θερμοκήπιο άνθησης της διαπλοκής, της διαφθοράς στα κατ’ όνομα μόνον δημόσια έργα που πρωτίστως θα εξυπηρετούν το ιδιωτικό και όχι το κοινωνικό συμφέρον. Αποδυναμώνετε το δημόσιο.

Αφήνετε τις δημόσιες υπηρεσίες ελέγχου υποστελεχωμένες, ακέφαλες με τους διευθυντές και τους τμηματάρχες να συνταξιοδοτούνται, τις θέσεις τους να μένουν κενές, ώστε όλες οι αρμοδιότητες και οι αποφάσεις να υπερσυγκεντρώνονται, όπως σας αρέσει να κάνετε, στο υπουργικό γραφείο που βρίσκεται έτσι κρατώντας στο χέρι και το μαχαίρι και το πεπόνι ανεξέλεγκτο ως προς το πώς θα κάνει τη μοιρασιά, ποιες φέτες θα είναι μεγάλες, ποιες φέτες θα είναι μικρές και ποιες θα είναι ανύπαρκτες. Η διαβούλευση με τις τοπικές κοινωνίες, την τοπική αυτοδιοίκηση, τους κοινωνικούς φορείς για το τι έργα, τι υποδομές χρειαζόμαστε εξαφανίζεται. Οι προτεραιότητες του στρατηγικού σχεδιασμού περνούν στους ιδιώτες οικονομικούς φορείς αρκεί να έχουν την απαραίτητη πρόσβαση στο υπουργικό γραφείο.

Κριτήρια αποδοχής ή απόρριψης αντίστοιχα σύμφωνα με τα άρθρα του νομοσχεδίου ουσιαστικά δεν υφίστανται ή είναι εντελώς αμφιλεγόμενα, γεγονός που πολλαπλασιάζει την αδιαφάνεια ευνοώντας τις εστίες διαφθοράς που έχει τρομάξει ακόμα και τους Ευρωπαίους, τόσο φιλελεύθερους. Συνεχώς διαρρέουν ειδήσεις για τον προβληματισμό στις Βρυξέλλες αναφορικά με το πώς διαχειρίζεστε τα χρήματα από το Ταμείο Ανάκαμψης, αλλά εσείς κάνετε πως δεν καταλαβαίνετε και συνεχίζετε απτόητοι, ιδεολογικά εμμονικοί να στηρίζετε όλο και πιο λίγους ημέτερους σε βάρος όλων των υπολοίπων.

Τα ενεργειακά δίκτυα, οι δρόμοι, τα λιμάνια, οι γέφυρες θα κατασκευάζονται όχι με βάση την κοινωνική χρησιμότητα, αλλά με βάση δείκτες κερδοφορίας αυτών των ημέτερων συμφερόντων. Και, βέβαια, τα αντιπλημμυρικά έργα, η αντιπυρική προστασία, η αντισεισμική θωράκιση, το περιβάλλον θα είναι και οι πρώτοι χαμένοι.

Αν τα δημόσια χρήματα απορροφηθούν από τους σχεδιασμούς των φίλων σας με τους προϋπολογισμούς των έργων άνω των 200 εκατομμυρίων τι θα μείνει για την κατεστραμμένη Εύβοια; Τι θα μείνει για τα νησιά της άγονης γραμμής; Τι θα μείνει για το Εθνικό Σύστημα Υγείας που το αφήνετε ανυπεράσπιστο; Τι θα μείνει για τις φοιτητικές εστίες, για τις εργατικές κατοικίες, για την κοινωνική στέγη;

Ο κατάλογος όσων μπορώ να αναφέρω ξέρετε είναι τεράστιος, αλλά αυτά είναι ψιλά γράμματα για εσάς. Το όραμά σας -και το είπατε κιόλας και προεκλογικά, είσαστε πολύ συνεπής στο πρόγραμμά σας- είναι μηδενικές κοινωνικές παροχές, εξοντωτικοί μισθοί και κέρδη εκατομμυρίων για κάποιους. Φιλελεύθερο πρόγραμμα, λέγατε στην οικονομία και συντηρητική πολιτική στο κοινωνικό κράτος. Αυτά λέγατε. Τα έλεγε ο Αντιπρόεδρος της Νέας Δημοκρατίας.

Υπάρχει άλλος δρόμος ρωτάμε εμείς; Ναι, υπάρχει. Μπορούσατε να επιλέξετε την ενίσχυση με ανθρώπινο δυναμικό των δημόσιων τεχνικών υπηρεσιών, ώστε αυτές να κληθούν με συγκεκριμένα διαφανή κριτήρια να απορροφήσουν και να επιβλέψουν τα έργα του Ταμείου Ανάκαμψης πρωτίστως με σεβασμό στο δημόσιο συμφέρον. Τέτοιες σκέψεις, όμως, σας προκαλούν αλλεργία. Το δημόσιο συμφέρον για εσάς είναι λόγια του αέρα, κατάλληλα για ομιλίες μπροστά στο κοινό, αλλά κατά τα άλλα στις ιδιωτικές σας συζητήσεις είναι ένα πολύ ωραίο ανέκδοτο. Καμμιά φορά κιόλας κυκλοφορούν και βίντεο, όπως αυτά της Σπάρτης και σας αποκαλύπτουν.

Φέρνετε, λοιπόν, τις συγκεκριμένες διατάξεις γνωρίζοντας ότι θα υπάρξουν προσφυγές ενάντια στο νομοσχέδιο και άρθρα που θα καταπέσουν στα δικαστήρια, όμως υπολογίζετε ότι αυτό θα γίνει μετά τις εκλογές που πια έχουν πλησιάσει. Γι’ αυτό βιάζεστε να κλείσετε τις υποχρεώσεις, γι’ αυτό μας φέρνετε σε αυτό το νομοσχέδιο τόσο άσχετες προσθήκες από πολλά ακόμα Υπουργεία, επειδή αντιλαμβάνεστε ότι ο πολιτικός σας χρόνος τελειώνει.

Επειδή οι συνάδελφοι της Νέας Δημοκρατίας είναι σε πανικό και έχουν το θράσος να κουνάνε το δάχτυλο στον ΣΥΡΙΖΑ, λέγοντας ότι και επί ημερών ΣΥΡΙΖΑ γίνονταν συμπράξεις δημόσιου και ιδιωτικού τομέα, να σας επαναλάβω αυτό που δεν θέλετε να ακούτε. Παραλάβαμε ένα χρεοκοπημένο κράτος υπό τους εκβιασμούς των πιστωτών, ένα χρεοκοπημένο κράτος εξαιτίας των δικών σας πολιτικών, ένα χρεοκοπημένο κράτος που προσπαθείτε να το κάνετε να ξεχαστεί.

Εσείς δεν κυβερνάτε δυόμισι χρόνια στις ίδιες συνθήκες. Σε εκείνες τις συνθήκες, λοιπόν, ναι κάναμε ΣΔΙΤ αλλά χωρίς να απεμπολούμε το δημόσιο σχεδιασμό χωρίς να απεμπολούμε τον έλεγχο από τις δημόσιες υπηρεσίες και πάντοτε με στόχο το κοινωνικό συμφέρον. Το αντίθετο, δηλαδή, από ότι κάνετε εσείς.

Δεν είναι, λοιπόν, καινοτομία αυτά που μας φέρνετε, κυρίες και κύριοι της Νέας Δημοκρατίας, όπως σας ακούμε να επαναλαμβάνετε. Την παλιά σας μικροκομματική λογική επαναφέρετε ως ξαναζεσταμένο φαγητό νομίζοντας ότι ο ελληνικός λαός δεν βλέπει υπέρ τίνος εργάζεστε, ότι οι συγκεκριμένοι λογαριασμοί φορολογικών παραδείσων αυγατίζουν σε βάρος των δημοσιονομικών της χώρας, αλλά σας έχουν πια όλοι καταλάβει και θα σας ανταμείψουν αναλόγως όταν υποχρεωθείτε, έχοντας αποτύχει ολοσχερώς, να προκηρύξετε εκλογές.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Χρηστίδου.

Προχωράμε τώρα στις δευτερολογίες των εισηγητών, ειδικών αγορητών. Τον λόγο έχει η κ. Μανωλάκου Διαμάντω από το Κομμουνιστικό Κόμμα για τρία λεπτά με ανοχή.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ.

Δεν άλλαξε τίποτε και με τις νομοτεχνικές βελτιώσεις επιμείνατε στο βασικό σας στόχο, γι’ αυτό δεν θα επαναλάβω τα ίδια, αλλά θα μιλήσω μόνο για τις τροπολογίες.

Σε ό,τι αφορά τις αδειοδοτήσεις των υδατοδρομίων αυτό θα μπορούσε να είναι και ένα νομοσχέδιο μόνο του. Αν και υπήρξε νομοθεσία από το 2013 και δόθηκαν περισσότερες διευκολύνσεις και με τον νόμο του 2018 του ΣΥΡΙΖΑ στους επιχειρηματικούς ομίλους και το 2020 με τη Νέα Δημοκρατία, όμως δεν περπάτησε.

Και δεν περπάτησε, γιατί αφ’ ενός υπάρχει ανταγωνισμός και με τους ακτοπλόους εφοπλιστές, αλλά αφ’ ετέρου και οι επιχειρηματίες επενδυτές θέλουν ακόμα περισσότερες διευκολύνσεις και προνόμια, τα οποία εσείς τους τα δίνετε, προκειμένου να εξασφαλίσουν μεγαλύτερο και ευκολότερο κέρδος.

Ωστόσο, δίνετε και προνόμια που φοβόμαστε ότι υπονομεύουν την ασφάλεια της ανθρώπινης ζωής και του περιβάλλοντος, γιατί δεσμεύονται ταυτόχρονα υδάτινες εκτάσεις και βυθοί, αφού επεκτείνεται η ίδρυση και λειτουργία υδατοδρομίων σε μαρίνες, καταφύγια και αγκυροβόλια, ενώ τώρα επεκτείνετε ακόμα πιο πολύ το να χρησιμοποιούν κτηριακές εγκαταστάσεις λιμανιών, να τοποθετούν πλωτή προβλήτα σε απόσταση πέντε μέτρων από τη γραμμή αιγιαλού, φορητούς οικίσκους μέχρι εβδομήντα τετραγωνικά μέτρα, αλλά και θαλάσσιες εκτάσεις που προορίζονται για ελλιμενισμό σκαφών επαγγελματικής αλιείας. Τελικά αναπτύσσονται τουλάχιστον νομοθετικά και σε βάρος άλλων οικονομικών δραστηριοτήτων. Καταψηφίζουμε, λοιπόν, την τροπολογία με γενικό αριθμό 1229.

Όσον αφορά την τροπολογία 1228 που αφορά άρθρα για τις ανάγκες του παγκοσμίου πρωταθλήματος παράκτιας χειροσφαίρισης και παράκτιων μεσογειακών αγώνων, βλέπουμε προχειρότητα αλλά και την ευκαιρία να ακολουθηθούν διαδικασίες κατά παρέκκλιση, δηλαδή διαδικασίες ανάθεσης για τις αναγκαίες υποδομές με τη μέθοδο της μη δημοσίευσης και χωρίς γνωμοδότηση συλλογικού οργάνου. Όμως, και στην Ακτή Κανάρη υπάρχει τσιμεντοποίηση με συντελεστή δόμησης 0,6. Δυστυχώς, η πείρα που έχουμε είναι ότι φτιάχνονται πρόχειρες εγκαταστάσεις σε τέτοιους αγώνες που μετά καταστρέφονται και δεν μένει τίποτε στον αντίστοιχο δήμο και τον λαό για να αξιοποιούνται για λαϊκό αθλητισμό.

Επίσης, στην ίδια τροπολογία συνεχίζονται τα δώρα στους ομίλους αιολικών πάρκων, για να κερδίζει ο καπιταλιστής και να πληρώνει το λαϊκό νοικοκυριό εφιαλτικές τιμές στην ενέργεια. Ακόμα, παρατείνονται προθεσμίες, εντάσσονται σε εξαιρετέες κατηγορίες σταθμών, ενώ για τη λαϊκή οικογένεια που μαστίζεται από την ενεργειακή φτώχεια δεν έχετε να δώσετε, αλλά μόνο να πάρετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τέλος, όσον αφορά την παράταση υποβολής αντιρρήσεων στη Διεύθυνση Δασών της Αποκεντρωμένης Διοίκησης Κρήτης, δεν θα είχαμε αντίρρηση αν αυτή αφορούσε όλη την Ελλάδα, γιατί οι υπηρεσίες και οι ενδιαφερόμενοι δεν προλαβαίνουν λόγω των δυσκολιών από COVID. Συνολικά, καταψηφίζουμε και αυτή την τροπολογία.

Ωστόσο, ψηφίζουμε θετικά την τροπολογία με γενικό αριθμό 1227 που περιέχει την παράταση σύμβασης σίτισης φοιτητών ανώτατων εκπαιδευτικών ιδρυμάτων.

Όσον αφορά την τροπολογία για τα γραφεία κτηματογράφησης και το Ελληνικό Κτηματολόγιο, ψηφίζουμε θετικά τα άρθρα 2 και 3 και «παρών» στα υπόλοιπα, γιατί δεν αιτιολογεί τις αιτίες κωλυσιεργίας και αφήνει περιθώρια και για μη ολοκληρωμένο έργο και ίσως για πιθανή ένταξη στα ανταποδοτικά. Σε αυτήν, λοιπόν, την τροπολογία ψηφίζουμε «παρών».

Όσον αφορά τώρα την τροπολογία με γενικό αριθμό 1226, την καταψηφίζουμε μόνο και μόνο γιατί υπάρχει το άρθρο 2, με το οποίο ζητάτε να επιστρέψουν 1 εκατομμύριο 300 ευρώ οι εργαζόμενοι του Οργανισμού Αστικών Συγκοινωνιών Θεσσαλονίκης, όταν οι μισθοί τους έχουν μειωθεί, τουλάχιστον, κατά 20% ονομαστικά και τώρα με τον πληθωρισμό ακόμα πιο πολύ. Τέτοια λόγια σε τέτοιες εποχές!

Τελειώνω με την τροπολογία του κ. Γεωργιάδη, για την οποία μίλησε και ο Κοινοβουλευτικός μας Εκπρόσωπος. Αυτή η τροπολογία, λοιπόν, είναι μισή, γιατί αντιμετωπίζει την κερδοσκοπία αλλά δεν αντιμετωπίζει την αύξηση των τιμών που είναι εφιαλτικές και θα ανέβουν κι άλλο. Αυτό, όμως, είναι κάτι που θα μπορούσατε να το αντιμετωπίσετε και σε αυτή την τροπολογία με μηδενικό ΦΠΑ σε βασικά είδη διατροφής, αλλά και σε πρώτες ύλες που έχουν σχέση με τη διατροφή, όπως είναι οι ζωοτροφές, αλλά και με την κατάργηση του ειδικού φόρου κατανάλωσης ενέργειας. Θα ήταν πραγματικά μια ανάσα ανακούφισης. Γι’ αυτό εκφραζόμαστε με το «παρών», γιατί είναι μισή δουλειά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κυρία συνάδελφε.

Τον λόγο έχει τώρα ο ειδικός αγορητής του Κινήματος Αλλαγής κ. Χρήστος Γκόκας.

Ορίστε, κύριε Γκόκα, έχετε τον λόγο.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Θα ξεκινήσω από τις τροπολογίες. Θέλω να τονίσω για μία ακόμη φορά αυτή την απαράδεκτη τακτική να έρχονται τροπολογίες που είναι ολόκληρα νομοσχέδια και έχουν πολύ περισσότερα άρθρα απ’ όσα έχει το νομοσχέδιο που συζητάμε. Το να ψηφίζονται με αυτόν τον τρόπο ενιαία οι τροπολογίες, ενώ έχουν ένα σωρό άρθρα είναι, πραγματικά, μία τακτική με την οποία εκβιάζεται η ψήφος του Βουλευτή και δημιουργούνται ψεύτικες, παραπλανητικές εντυπώσεις στους πολίτες, κάτι που η Κυβέρνηση έχει το περιθώριο να διαχειριστεί επικοινωνιακά κατά το δοκούν.

Θα ξεκινήσω με την τελευταία τροπολογία, την τροπολογία με γενικό αριθμό 1234 του Υπουργού Ανάπτυξης κ. Γεωργιάδη, σχετικά με την περιστολή φαινομένων αθέμιτης κερδοφορίας σε περιόδους κρίσης.

Κύριοι Υπουργοί, κυρίες και κύριοι συνάδελφοι, η Κυβέρνηση που κωφεύει στις προτάσεις του Κινήματος Αλλαγής, τις οποίες θέτουμε στον δημόσιο διάλογο για την αντιμετώπιση της ακρίβειας, κατέθεσε την τροπολογία που προβλέπει τα ελάχιστα από εκείνα που μπορεί να κάνει. Όμως, την υπερψηφίζουμε για να μην έχει κανένα άλλοθι. Ωστόσο, την υπερψηφίζουμε επισημαίνοντας το ατελέσφορο αυτής της διαδικασίας των ελέγχων, λόγω της αδυναμίας των αρμόδιων υπηρεσιών, καθώς και της παγίωσης ποσοστών κέρδους που μπορεί να περιέχουν κερδοσκοπία του προηγούμενου διαστήματος, η οποία ως απόλυτο μέγεθος μπορεί να δώσει και μεγαλύτερα κέρδη, εφόσον αυξηθούν οι τιμές αγοράς των πρώτων υλών.

Επίσης, θα πρέπει να επισημάνουμε ότι είναι το ελάχιστο που μπορείτε να κάνετε ως Κυβέρνηση, γιατί δεν προχωράτε στο να υιοθετήσετε την πρότασή μας για τη μείωση του ΦΠΑ στα βασικά αγαθά τα οποία έχουν αυξηθεί πάνω από 20% και στη μείωση του ειδικού φόρου κατανάλωσης. Αυτό, όπως ξέρετε από τα στοιχεία Νοεμβρίου - Δεκεμβρίου, έχει φέρει ένα επιπλέον κέρδος στα δημόσια ταμεία 500 εκατομμύρια ευρώ. Δεν μπορεί να συνεχιστεί, δηλαδή, αυτή η κατάσταση σε βάρος των πολιτών σε τέτοιες συνθήκες ακρίβειας. Είναι σαν να κερδοσκοπεί το κράτος εις βάρος των πολιτών.

Όσον αφορά τώρα την τροπολογία του Υπουργείου Ψηφιακής Διακυβέρνησης, υποβάλαμε το σχετικό ερώτημα σε σχέση με τις συνδέσεις Wi-Fi των δήμων και ο κύριος Υπουργός δεσμεύθηκε ότι θα επιβαρυνθούν μόνο τα έξοδα σύνδεσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όσον αφορά τώρα την τροπολογία του Υπουργείου Παιδείας και της Δημόσιας Διοίκησης, έχουμε αναδείξει την τραγική κατάσταση στις μετατάξεις. Ωστόσο, όμως, θα ψηφίσουμε αυτή την τροπολογία, γιατί υπάρχουν και θετικές διατάξεις, όπως είναι η σίτιση των φοιτητών και οι προβλέψεις που τακτοποιούν ζητήματα που έχουν να κάνουν με το δίκαιο των πολιτών ως χώρα μέλος της Ευρωπαϊκής Ένωσης.

Όσον αφορά τώρα την τροπολογία του Υπουργείου Περιβάλλοντος και Ενέργειας, υπάρχουν και διατάξεις που αφορούν την ενέργεια, πέραν των θεμάτων που δεν απαντώνται σε σχέση με την τρομερή ανατίμηση στα τιμολόγια μέσα από τις ρήτρες αναπροσαρμογής για το ηλεκτρικό ρεύμα. Υπάρχουν αυτές οι ρυθμίσεις για τις ΑΠΕ -είναι και δικές μας προτάσεις και είναι θετικές-, αλλά υπάρχουν και οι ρυθμίσεις στο πρώτο μέρος στις οποίες δεν μπορούμε να συμφωνήσουμε με τις παρεκκλίσεις που δίνονται, πέρα από τη δυνατότητα στη Γενική Γραμματεία Αθλητισμού να αναλάβει η ίδια τη διαχείριση των έργων που χρειάζονται στη συγκεκριμένη περίπτωση.

Όσον αφορά στα υδατοδρόμια, είμαστε θετικοί, αλλά θα πρέπει να υπάρξουν και κάποιες βελτιώσεις, όπως το να συμπεριληφθούν, τουλάχιστον, στους φορείς που απαιτείται η έγκριση γι’ αυτές τις περιπτώσεις οι δήμοι, περιφέρειες, οι ναυταθλητικές μαρίνες και τα αλιευτικά καταφύγια που υπάγονται σε αυτούς τους δήμους ή τις περιφέρειες.

Επίσης, στη σύνθεση της επιτροπής με αντικείμενο τη διενέργεια επιχειρήσεων και ελέγχων σε υδατοδρόμια θα συμπεριληφθεί και εκπρόσωπος των υπηρεσιών της Γενικής Γραμματείας Λιμένων, Λιμενικής Πολιτικής και Ναυτιλιακών Επενδύσεων του Υπουργείου Ναυτιλίας και Νησιωτικής Πολιτικής.

Κλείνω, κύριε Πρόεδρε, κι ευχαριστώ για τον χρόνο σας, λέγοντας ότι σε σχέση με το νομοσχέδιο παραμένουμε στη θέση μας για καταψήφιση επί της αρχής και επί των άρθρων τα οποία συνδέονται με την αρχή του νομοσχεδίου, διότι δεν απαντήθηκαν τα ερωτήματά μας, δεν υπήρξε ουσιαστική τροποποίηση, παραμένουν τα ζητήματα που αφορούν στη διαφάνεια, τον ανταγωνισμό, το δημόσιο συμφέρον.

Όσον αφορά στα επίπεδα αξιολόγησης και έγκρισης στα οποία αναφέρθηκε ο κύριος Υπουργός, ο κ. Καραγιάννης, όταν μίλησε, νομίζω ότι τα τρία επίπεδα είναι το εξής ένα: Υπουργός-Πρωθυπουργός, δηλαδή η Κυβέρνηση εφόσον στην επιτροπή είναι πρόεδρος, εισηγείται στον Υπουργό, δηλαδή στον ίδιο, και με τον Πρωθυπουργό λαμβάνεται η τελική απόφαση.

Με αυτή την τελική μας θέση κλείνω την τοποθέτησή μου και ευχαριστώ για την ανοχή σας, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο εισηγητής από τον ΣΥΡΙΖΑ κ. Χρήστος Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, φτάνει και το σημείο που και τα πιο όμορφα διατυπωμένα ψέματα κάποια στιγμή έχουν ημερομηνία λήξης.

Απ’ όλα όσα έχουν συζητηθεί, αν έπρεπε κάτι να στοιχειώνει την Κυβέρνηση -και δεν λέω μόνο τον αρμόδιο Υπουργό, γιατί σήμερα είδαμε τον ορισμό της κακής νομοθέτησης και να περνά το μισό Υπουργικό Συμβούλιο εμβαλωματικά να προσθέτει τροπολογίες που από μόνες τους ως παρεμβάσεις θα ήταν ένα νομοσχέδιο, το είδαμε, καταγράφηκε από την Αντιπολίτευση- και τον αρμόδιο Υπουργό που καταθέτει τη συγκεκριμένη νομοθετική πρωτοβουλία για τις πρότυπες συμβάσεις, είναι μια παρατήρηση, ότι σε ό,τι αφορά το επίμαχο άρθρο 18 -και θα κλείσω σε ό,τι αφορά το νομοσχέδιο- διασπά το πλαίσιο των δημοσίων συμβάσεων που είχε θέσει ένας νόμος του ΣΥΡΙΖΑ, ο ν.4412, πηγαίνουμε σε αποσπασματικό τρόπο ρυθμίσεις στο πεδίο των δημοσίων συμβάσεων, παρέχοντας εξαιρέσεις από τον νόμο και δυνατότητα παρέκκλισης από τις αρχές. Δημιουργείται κενό δικαίου το οποίο καλείται να καλύψει η αναθέτουσα αρχή η οποία μπορεί να το κάνει με τρόπο αποσπασματικό, να το κάνει με τρόπο διαφορετικό και ενδεχομένως, να μην είναι πολύ σύμφωνοι οι όροι που θα βάλει με το πνεύμα και το γράμμα κάποιων διατάξεων.

Αυτό από μόνο του, για όποιον καταλαβαίνει, σημαίνει ότι σήμερα αυτό που συζητάμε στην ουσία πρόκειται για την επιβεβαίωση ότι αγγαρεία κάνετε νομοθετώντας, γι’ αυτό και αντιμετωπίζετε το σύνολο της Αντιπολίτευσης απέναντί σας με κυνισμό και αδιαφορία. Διότι προφανώς λογοδοτείτε στα συμφέροντα για τα οποία νομοθετείτε και σε αυτή την περίπτωση.

Θα ήταν το πιο σημαντικό έργο καινοτομίας, ανάπτυξης και προκοπής αυτής της χώρας να αποφασίσετε την προσφυγή στις κάλπες, ώστε να φύγετε με δημοκρατικό τρόπο και όχι όπως στρεβλά το ερμήνευε ο κ. Μπουκώρος λίγο νωρίτερα.

Κάνετε λόγο συνέχεια για την Αντιπολίτευση που είναι σε πανικό και εκνευρισμό. Θα έλεγα ότι αυτός που έχει δίκιο οργίζεται, ανεβάζει τον τόνο της φωνής του, αντιστοιχίζει τον τόνο της φωνής του με τον τόνο της καρδιάς και της ψυχής του. Αυτός που είναι ένοχος σιωπά. Αυτός που είναι ένοχος κρύβεται και δεν απαντά, αναπαράγοντας τα ίδια και τα ίδια επιχειρήματα τριάντα έναν μήνες τώρα.

Ο κοινοβουλευτικός ευτελισμός και ο ορισμός της αντίφασης στα λεγόμενα της πολιτικής ηγεσίας του Υπουργείου Υποδομών είναι χαρακτηριστικό δείγμα της σημερινής ημέρας. Σέβεστε, λέτε, τις αρχές. Να σας ρωτήσω κάτι. Με τον «στρατό» των μετακλητών που έχετε στο πλευρό σας, από τις 2 Φεβρουαρίου που κατατέθηκε η γνώμη της Ενιαίας Αρχής Δημοσίων Συμβάσεων δεν βρήκατε χρόνο να ρίξετε μια ματιά, στη γνώμη που κατατέθηκε και περιγράφει όλα αυτά που αναπαράγουν όλοι οι εκπρόσωποι της Αντιπολίτευσης; Είστε μόνοι σας απέναντι περίπου στο 60% των πολιτών. Αυτό εκπροσωπούμε σήμερα σε αυτή την Αίθουσα. Δεν εκπροσωπούμε τους επτά.

Στις 2 Φεβρουαρίου, λοιπόν, ήταν σε δημόσια θέα αυτά για τα οποία κατηγορείστε και υποκριτικά μάς λέτε ότι λαμβάνετε υπ’ όψιν σας. Καταλάβαμε τι σημαίνει πολιτική μικροψυχία. Επισκέφτηκε ο Αλέξης Τσίπρας την Ενιαία Αρχή Δημοσίων Συμβάσεων, οι τοποθετήσεις και οι απόψεις τους έγιναν επιχείρημα της Αντιπολίτευσης, συγχωνεύεται. Αυτό ήταν. Τέλος χρόνου για τη συγκεκριμένη ενιαία αρχή.

Ο κυνισμός σας, επαναλαμβάνω, είναι γιατί προκλητικά λογοδοτείτε σε αυτούς για τους οποίους νομοθετείτε. Και αυτό πλέον δεν είναι μόνο κοινοβουλευτικό ζήτημα, είναι και ζήτημα δημοκρατίας. Η ένοχη σιωπή σας έχει σχέση με συγκεκριμένα ζητήματα. Θα πάρετε θέση για την απόφαση του Συμβουλίου της Επικρατείας για ΕΥΔΑΠ και ΕΥΑΘ; Νομοθετήσαμε με το πιστόλι στον κρόταφο. Έρχεται η δικαιοσύνη και αποκαθιστά κάτι που έχει σχέση με το δημόσιο συμφέρον. Γιατί αφωνία; Τι φοβάστε;

Προσλαμβάνετε τριάντα πέντε ελεγκτές στην Υπηρεσία Πολιτικής Αεροπορίας, με τροπολογία σε αυτό το νομοσχέδιο που αποτελεί μάλλον συμπλήρωμα των τροπολογιών. Γνωρίζετε ότι η Αρχή Πολιτικής Αεροπορίας, την οποία ενισχύσατε, αλλάξατε το θεσμικό πλαίσιο μόνο και μόνο, υποθέτω, για να διπλασιαστεί μισθός του διοικητή, στα πρότυπα του ΕΦΚΑ, επρόκειτο να ξεκινήσει τη λειτουργία της 7-1-2022;

Γνωρίζατε μήπως την πληθώρα εγγράφων καταγγελιών και αγωνίας από κάθε αεροδρόμιο της χώρας για το ότι τίποτα από αυτά που λέτε δεν εφαρμόζονται στην πράξη;

ΟΣΕ: Εκατόν είκοσι προσλήψεις fast track, με διαδικασίες που γνωρίζουμε. Εκατόν πενήντα εργαζόμενοι με έγκριση του ΑΣΕΠ περιμένουν να στελεχώσουν τον υποστελεχωμένο ΟΣΕ.

«FRAPORT»: Τροπολογίες, τους χαρίζετε έσοδα από τη στάθμευση επιβατών ιδιωτών πολιτών, που θα πρέπει αν μείνουν παραπάνω, να αποφέρουν και άλλα έσοδα στην ήδη προνομιακής αντιμετώπισης «FRAPORT».

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γιαννούλη, ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Τελειώνω, κύριε Πρόεδρε.

Στον ΟΑΣΘ αναφέρθηκαν και άλλοι. Σερνόταν για τέσσερα χρόνια αυτή η διαδικασία με τα αναδρομικά του ενιαίου μισθολογίου, μόλις χθες ξοδέψατε με τον ανεκδιήγητο επικεφαλής του ΟΑΣΘ -πρόεδρος, διευθύνων σύμβουλος, γενικός διευθυντής, ο ορισμός του συγκεντρωτισμού- 150.000 ευρώ σε διαφήμιση. Μόνοι σας διαψεύδετε ο ένας τον άλλον. Εσείς στον προϋπολογισμό είπατε για τετρακόσια εξήντα λεωφορεία στη Θεσσαλονίκη και ο ΟΑΣΘ διαφήμιζε πληρώνοντας αδρά τα πεντακόσια λεωφορεία. Κι έρχεστε να κάνετε μέσω τροπολογίας συμψηφισμό «Θα σας χαρίσουμε το 90%, πληρώστε το 10%»; Μα, τόσο πολύ υποτιμάτε τη νοημοσύνη των πολιτών;

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Κλείνω, κύριε Πρόεδρε.

Θα μπορούσα να πω για το μετρό, θα μπορούσα να πω για το ΚΤΕΛ Σερρών που είναι ο τροφοδότης εργαζομένων στον ΟΑΣΘ Θεσσαλονίκης, για το 1 εκατομμύριο από το Πρόγραμμα Δημοσίων Επενδύσεων του Υπουργείου Υποδομών, για το γήπεδο των Σερρών πολλά, πολλά, πολλά, πολλά.

Θα κλείσω με κάτι. Ο κυνισμός και η αλαζονεία, η παραδοχή και αδιαφορία ότι αυτή τη στιγμή βρίσκεστε στον ιερότερο χώρο της δημοκρατίας και του κοινοβουλευτισμού, αλλά το μόνο που υπερασπίζεστε είναι τα συμφέροντα λίγων και όχι του δημοσίου συμφέροντος θα σας στοιχειώνει, αλλά σας ακολουθεί και είναι μια ιστορία που έρχεται από τα παλιά. Και αυτό το παλιό πρέπει να φύγει μαζί με τις πρακτικές σας.

Προφανώς καταψηφίζουμε επί της αρχής το σύνολο του νομοσχεδίου, εκτός από δύο τροπολογίες που θα αποτυπωθούν στην ψήφο.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο εισηγητής της Νέας Δημοκρατίας, ο κ. Θεμιστοκλής Χειμάρας.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ:** Ευχαριστώ, κύριε Πρόεδρε.

Κύριοι Υπουργοί, πραγματικά, έχουμε ακούσει πολλά και απίστευτα σήμερα όλη την ημέρα. Δεν ξέρω γιατί είχατε τόση όρεξη σήμερα και τόση διάθεση! Ενδεικτικό της παραπλάνησης που επιχειρείται, ένα στοιχείο θα καταθέσω μόνο το οποίο ανέφερε ο κ. Σπίρτζης. Με μεγάλη έκπληξη ακούω μόνιμα να παρατίθενται στοιχεία. Είπατε «Γιατί δεν έχει πληρωθεί η δεύτερη δόση από το Ταμείο Ανάκαμψης στη χώρα μας;». Εγώ με συμπάθεια το λέω κι αν θέλετε θα το καταθέσω ότι δεν υπάρχει δεύτερη δόση για το Ταμείο Ανάκαμψης. Η πρώτη δόση, το πρώτο αίτημα υποβλήθηκε στις 3 Ιανουαρίου από τη χώρα μας, είμαστε η τέταρτη χώρα στην Ευρώπη που υπέβαλε το αίτημα. Και, βέβαια, έχω και το δελτίο Τύπου από την Ευρωπαϊκή Επιτροπή από τις 28 Φεβρουαρίου που λέει ότι εγκρίθηκε και εκταμιεύθηκε. Αν θέλετε, μπορώ να το καταθέσω.

Θα παραμείνω στο νομοσχέδιο, αλλά αυτό είναι ενδεικτικό των επιχειρημάτων που έχουμε ακούσει σήμερα όλη την ημέρα και, δυστυχώς, μόνο θλίψη μπορούν να δημιουργήσουν, δεδομένων και των δυσκολιών της εποχής που διανύει και η χώρα μας και η Ευρώπη και, βεβαίως, όλος ο κόσμος.

Στην αρχική μου τοποθέτηση είχα την ευκαιρία να τοποθετηθώ αναλυτικά τόσο σε σχέση με τα αναπτυξιακά ζητήματα που καλείται να αντιμετωπίσει το νομοσχέδιο όσο και σε σχέση με τις διαδικασίες που υιοθετούνται και αποτυπώνονται με επάρκεια και σαφήνεια στα άρθρα του σημερινού νομοθετήματος. Αν και οι διατάξεις είναι απολύτως σαφείς και ξεκάθαρες, δυστυχώς, εσκεμμένα παρακολουθούμε τοποθετήσεις συναδέλφων που, όπως είπα και πριν, επιχειρούν να διαστρεβλώνουν την πραγματικότητα και την αλήθεια.

Δεν θα μπω στη διαδικασία να επαναλάβω τις βασικές αρχές του νομοθετήματος μας, διότι θα ακολουθήσει ο Υπουργός. Θα σταθώ μόνο στο πολύ σημαντικό το οποίο νομίζω ότι δεν το γνωρίζει, κυρίως, η πλευρά της Αξιωματικής Αντιπολίτευσης, γιατί σήμερα, αγαπητοί συνάδελφοι, αποδεικνύεται με τη στάση του Υπουργείου Υποδομών και Μεταφορών πως αυτή η Κυβέρνηση σέβεται τις κοινοβουλευτικές διαδικασίες, ακούει την κοινωνία και τους φορείς, αποδέχεται ορθολογικές προτάσεις και προχωρά σε διορθώσεις όπου απαιτούνται.

Πιστεύει αυτή η Κυβέρνηση στον διάλογο και δεν νομοθετεί πίσω από κλειστές πόρτες. Και το κάνει αυτό, γιατί είναι βαθιά δομική ιδεολογική πίστη και πολιτική θέση της Νέας Δημοκρατίας η νομοθέτηση να τυγχάνει της αποδοχής της κοινωνίας των πολιτών, των εκπροσώπων, των θεσμικών και κοινωνικών φορέων.

Θέλω να συγχαρώ την πολιτική ηγεσία του Υπουργείου Υποδομών για το σημερινό νομοσχέδιο και, βεβαίως, να ευχαριστήσω όλους τους συναδέλφους της Κοινοβουλευτικής Ομάδας της Νέας Δημοκρατίας που τοποθετήθηκαν, για το υψηλό επίπεδο και την συνέπεια των τοποθετήσεων τους.

Προφανώς ψηφίζουμε το νομοσχέδιο και όλες τις τροπολογίες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Χειμάρα.

Θα δώσουμε τώρα τον λόγο στον Υπουργό Υποδομών και Μεταφορών κ. Καραμανλή με τον οποίο θα ολοκληρωθεί και η σημερινή συζήτηση του σχεδίου νόμου.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ, κύριε Πρόεδρε.

Κυρίες και κύριοι συνάδελφοι, θέλω να ξεκινήσω κατ’ αρχάς από τις τροπολογίες που γίνονται δεκτές. Ξεκινάμε, λοιπόν, με την τροπολογία 1225/37 του Υπουργείου Ψηφιακής Διακυβέρνησης. Η δεύτερη τροπολογία είναι η 1226/38 του Υπουργείου Υποδομών και Μεταφορών που θα σας την αναπτύξω σε λίγο. Η τρίτη είναι η 1227/39 του Υπουργείου Εσωτερικών. Η τέταρτη είναι η 1228/40 η οποία είναι του Υπουργείου Περιβάλλοντος και Ενέργειας. Η πέμπτη είναι η 1229/41 η οποία είναι του Υπουργείου Υποδομών και αυτή θα σας την αναπτύξω αμέσως τώρα. Και η τελευταία είναι η 1232/42 του Υπουργείου Ανάπτυξης και Επενδύσεων.

Πάμε, λοιπόν, πολύ γρήγορα, αγαπητοί συνάδελφοι, στις δύο τροπολογίες που έχουμε καταθέσει ως Υπουργείο. Η πρώτη τροπολογία με γενικό αριθμό 1226 και ειδικό 38 αφορά την επίλυση μιας σειράς επειγόντων ζητημάτων σε εποπτευόμενους φορείς. Συγκεκριμένα, με το άρθρο 1 εισάγουμε ρύθμιση για την άμεση ενταλματοποίηση των δαπανών της ΥΠΑ. Με το άρθρο 2 ρυθμίζουμε με σκοπό τη μη αναζήτηση κατά ποσοστό 90% των μισθολογικών παροχών που απολαμβάνουν οι εργαζόμενοι του ΟΑΣΘ και οι οποίες τους είχαν χορηγηθεί από την 1-1-2016. Η ανάγκη για τη ρύθμιση προέκυψε μετά από την αποδοχή γνωμοδότησης του Νομικού Συμβουλίου του Κράτους από το Γενικό Λογιστήριο.

Στον νόμο κρατικοποίησης του ΣΥΡΙΖΑ, διότι η πολιτική υποκρισία έχει και ένα όριο και μιλάω για την τροπολογία του, προβλέφθηκε ότι για το προσωπικό του ΟΑΣΘ θα εφαρμόζονταν οι διατάξεις 4354/2015 του ενιαίου μισθολογίου. Στο μεσοδιάστημα 2016 - 2019 δεν εφάρμοσε η κυβέρνηση του ΣΥΡΙΖΑ το ενιαίο μισθολόγιο ως όφειλε και όπως είχε ψηφίσει. Η γνωμοδότηση, λοιπόν, του Νομικού Συμβουλίου του Κράτους έρχεται και εφαρμόζει αυτή την παράλειψη.

Η ένταξη, λοιπόν, των εργαζομένων του ΟΑΣΘ στο ενιαίο μισθολόγιο ήρθε ως άμεση συνέπεια της πολιτικής της κρατικοποίησης του ΣΥΡΙΖΑ. Η προωθούμενη, λοιπόν, διάταξη διασφαλίζει τους εργαζόμενους από τον εμπαιγμό της προηγούμενης κυβέρνησης, εφόσον κλείνει μια εκκρεμότητα και με συνεργασία με το Γενικό Λογιστήριο του Κράτους φροντίζουμε το προφανές, ώστε το μεγαλύτερο μέρος των αχρεωστήτως καταβληθέντων ποσών να μην αναζητηθούν από τους εργαζόμενους.

Με το άρθρο 3, αντιμετωπίζουμε το ζήτημα προσωρινής κυκλοφορίας λεωφορείων υδρογόνου στο δίκτυο αστικών γραμμών της περιοχής αρμοδιότητας του ΟΑΣΑ. Με το άρθρο 4, δίνουμε παράταση διάρκειας ισχύος της σύμβασης ΥΔΥ με την «ΤΡΑΙΝΟΣΕ» έως 15-4-2022. Οι υπόλοιπες διατάξεις αφορούν στην παράταση της προθεσμίας ανάθεσης συμβάσεων προμήθειας των εταιριών αστικών συγκοινωνιών Αθηνών και Θεσσαλονίκης λόγω COVID, στην επίλυση μιας ερμηνευτικής δυσχέρειας στο άρθρο 76 του ν.4412, το οποίο με την ως τώρα διατύπωση του οδηγούσε σε καθυστερήσεις στη συμβασιοποίηση και εκτέλεση έργων, καθώς και στην ταχεία διαδικασία στελέχωσης των υπηρεσιών του ΟΣΕ ακολουθώντας -ναι, κύριε εισηγητά του ΣΥΡΙΖΑ- fast track διαδικασίες όπως κάναμε στον ΟΣΥ και στη ΣΤΑΣΥ με εξειδικευμένο προσωπικό σταθμαρχών και κλειδούχων, διότι εδώ και χρόνια δεν έχει γίνει καμμία απολύτως πρόσληψη στον ΟΣΕ.

Γι’ αυτό έρχεστε τώρα και μας μέμφεστε. Υπάρχει, λοιπόν, και ένα όριο στον πολιτικό -αν θέλετε- πολιτισμό! Πώς είναι δυνατόν να εγκαλούμαστε, διότι δημιουργούμε μια διαδικασία fast track μέσω ΑΣΕΠ για να πάρουμε γρήγορα σταθμάρχες και κλειδούχους τους οποίους έχει ανάγκη ο οργανισμός, όταν επί τεσσεράμισι χρόνια η δήθεν «κυβέρνηση της Αριστεράς» δεν είχε κάνει ούτε μία πρόσληψη στις εταιρείες αστικών συγκοινωνιών, ούτε στον σιδηρόδρομο.

Η δεύτερη τροπολογία με γενικό αριθμό 1229 και ειδικό 41 αφορά στα υδατοδρόμια και έρχεται σε συνέχεια του ν.4663 με τον οποίο θέσαμε τη βάση ενός βιώσιμου δικτύου υδατοδρομίων. Με τις προτεινόμενες ρυθμίσεις αντιμετωπίζονται ζητήματα που αφορούν στο πεδίο εφαρμογής, επεκτείνοντάς το και σε εκτάσεις ιδιοκτησίας της ΕΤΑΔ και του ΤΑΙΠΕΔ. Και αυτό κάνουμε προκειμένου να ενισχύσουμε τον τρόπο αδειοδότησης των υδατοδρομίων.

Επίσης, λόγω της διάσπασης των αρμοδιοτήτων του Υπουργείου Προστασίας του Πολίτη και μεταφοράς μέρους αυτού στο Υπουργείο Κλιματικής Κρίσης και Πολιτικής Προστασίας τροποποιούμε τις σχετικές διατάξεις που αφορούν στις υπηρεσίες εξέτασης και τα μέλη της επιτροπής υδατοδρομίων.

Τέλος, όσον αφορά και στην προσωρινή αδειοδότηση των υδατοδρομίων προσθέτουμε επιπλέον δύο δικαιολογητικά για να αποσαφηνίσουμε την όλη διαδικασία.

Κύριε Πρόεδρε, κυρίες και κύριοι συνάδελφοι, πάμε τώρα στα του νομοσχεδίου. Φέρνουμε σήμερα ενώπιον του Κοινοβουλίου ένα εξαιρετικά σημαντικό νομοσχέδιο, ένα νομοσχέδιο που αφορά στη θέσπιση ενός πλαισίου υποβολής, αξιολόγησης και έγκρισης των πρότυπων προτάσεων με πρωτοβουλία του ιδιωτικού τομέα σχετικά με τα μεγάλα έργα.

Το Υπουργείο μας, παρά τα όσα ακούστηκαν, δεν υιοθέτησε αβίαστα προτάσεις ούτε μετέφερε μηχανιστικά τα όσα ισχύουν σε άλλες χώρες. Αντίθετα μελέτησε, ερεύνησε, διαβουλεύτηκε και έλαβε υπ’ όψιν του την υπάρχουσα εμπειρία σε άλλες χώρες. Και με γνώμονα, παρά τα όσα ακούστηκαν, την προστασία του δημοσίου συμφέροντος προσθέτει και άλλο ένα όπλο στη φαρέτρα του θεσμικού πλαισίου που έχουμε στη χώρα για την παραγωγή δημοσίων έργων.

Ακούστηκαν απίστευτα πράγματα. Ακούστηκαν πράγματα τα οποία δεν έχουν καμμία σχέση με την πραγματικότητα. Υπήρξε πλήρης απουσία οποιασδήποτε πρότασης από την Αξιωματική Αντιπολίτευση. Δεν ακούσαμε ούτε μία πρόταση, ακούσαμε μόνο κραυγές, ακούσαμε μόνο κριτική και στην ουσία δεν μας είπαν το παραμικρό για το νομοσχέδιο αυτό. Εμείς ακούσαμε όμως τις προτάσεις που μας έκανε τόσο η Επιτροπή Ανταγωνισμού όσο και η ΕΑΑΔΗΣΥ και με αυτόν τον τρόπο βάλαμε μέσα στο νομοσχέδιο όλες αυτές τις αλλαγές, διότι έτσι πρέπει να νομοθετούμε. Οι φορείς και τα κόμματα της Αντιπολίτευσης πρέπει να κάνουν προτάσεις.

Το ίδιο δεν μπορώ να πω, βέβαια, για το ΚΙΝΑΛ. Ο κ. Σκανδαλίδης, όσο και ο εισηγητής έκαναν μια σκληρή κριτική αλλά έκαναν προτάσεις. Και εδώ είναι η ειδοποιός διαφορά του πώς τα κόμματα αντιλαμβάνονται τον ρόλο τους.

Στο Υπουργείο, λοιπόν, από την πρώτη στιγμή έχουμε προχωρήσει σε συντονισμένες ενέργειες για να ξεμπλοκάρουμε όλα τα έργα. Μην τα ξαναπούμε. Μη μιλήσουμε για το Πάτρα - Πύργος. Ο κ. Σπίρτζης λείπει. Έτσι αντιλαμβάνεται τον διάλογο και τη δημοκρατία. Πέρα ότι αυτό είναι προσβολή στο Κοινοβούλιο, δεν αντέχει να ακούσει τον αντίλογο. Το μόνο που έκανε εδώ με τον εισηγητή του ΣΥΡΙΖΑ, ήταν να διακόπτει όποιον μιλούσε από τα κυβερνητικά έδρανα, όποιον μιλούσε από την πλευρά της Νέας Δημοκρατίας. Πραγματικά έτσι αντιλαμβάνεστε τον διάλογο; Αν τον αντιλαμβάνεστε έτσι, αυτό είναι δικό σας θέμα.

Τι κάνουμε εδώ; Το προφανές. Πιστεύουμε εμείς στην τεχνογνωσία του ιδιωτικού τομέα, καθώς έχουμε πει ότι θέλουμε την εμπλοκή του στη διαδικασία παραγωγής έργων, που μπορούν να μας βοηθήσουν να τρέξουμε πιο γρήγορα.

Ακούστε τώρα τι μας είπαν οι Βουλευτές της Αξιωματικής Αντιπολίτευσης, ότι εμείς δίνουμε τα έργα στους μεγάλους κατασκευαστές. Αυτό δεν είπατε; Να σας πω μερικά νούμερα, λοιπόν, διότι καλό είναι να ακούγονται κραυγές αλλά ας ακούσουμε και τον ορθό λόγο. Πόσα έργα, αγαπητοί συνάδελφοι, συμβασιοποίησε η κυβέρνηση ΣΥΡΙΖΑ με Υπουργό τον κ. Σπίρτζη ο οποίος τράπηκε σε άτακτη φυγή; Συμβασιοποίησε 870 εκατομμύρια. Προσέξτε, όχι δημοπράτησε αλλά συμβασιοποίησε. Τι σημαίνει συμβασιοποίηση; Σημαίνει εκκίνηση του έργου. Από τα 870 εκατομμύρια, τα 800 εκατομμύρια πήγαν σε έναν εργολάβο, σε μία εταιρεία. Δεν έχει σημασία ποια.

Μα τι υποκρισία είναι αυτή! Μα καλά δεν ντρέπεστε να τα λέτε αυτά; Και νομίζετε ότι δε θα σας δώσουμε απαντήσεις; Πού νομίζετε ότι βρίσκεστε, στη χώρα των θαυμάτων; Ξέρετε τι κάνουμε εδώ; Νομίζω ότι πολλές φορές με τον ΣΥΡΙΖΑ κάνουμε έναν διάλογο κωφών. Μιλάτε στο ακροατήριό σας. Δυστυχώς όμως ούτε αυτό σας ακούει.

Σε αντίθεση, λοιπόν, με τους προκατόχους μας, αυτό που κάναμε είναι αυτό που πιστεύει η Νέα Δημοκρατία, δηλαδή, να ενώσουμε τις δυνάμεις του ιδιωτικού τομέα με αυτές του δημοσίου τομέα για το καλό των πολιτών. εσείς, τελικά, τι κάνατε όταν ήσασταν κυβέρνηση; Ποιος δημιούργησε το Υπερταμείο, αγαπητοί συνάδελφοι, και δέσμευσε την περιουσία του ελληνικού δημοσίου ως collateral για το χρέος για ενενήντα εννέα χρόνια; Η επάρατη κυβέρνηση της Δεξιάς ή η δήθεν κυβέρνηση της Αριστεράς; Ευτυχώς έχουμε σε αυτή την Αίθουσα και το μόνο σοβαρό αριστερό κόμμα, το Κομμουνιστικό Κόμμα Ελλάδας με το οποίο διαφωνούμε ριζικά, αλλά τουλάχιστον είναι συνεπέστατο σε αυτά που λέει. Εσείς άλλα κάνατε όταν κυβερνούσατε, άλλα λέτε όταν είστε στην Αντιπολίτευση και αυτό δείχνει ότι υπάρχει μια τρικυμία στον χώρο του ΣΥΡΙΖΑ.

Πάμε, λοιπόν, στις πρότυπες προτάσεις. Αφορούν σε νέα έργα 200 εκατομμυρίων και πάνω, που παρουσιάζουν, όπως είπαν και οι προλαλήσαντες, χαρακτηριστικά καινοτομίας ή πολυπλοκότητας. Με τη θεσμοθέτησή τους τι κάνουμε; Κάνουμε τέσσερα βασικά πράγματα:

Πρώτον, στην ανάδειξη νέων ιδεών, καινοτόμων ιδεών και την προετοιμασία νέων έργων σε τομείς προτεραιότητας του δημοσίου –προσέξτε- παράλληλα με τις υπάρχουσες διαδικασίες του δημοσίου. Κραυγές, λοιπόν, για ξεπούλημα δεν έχουν τη παραμικρή βάση.

Δεύτερον, στην επιτάχυνση της ωρίμανσης των έργων. Διότι, ας μη γελιόμαστε, εμείς ως Κυβέρνηση έχουμε συμβασιοποιήσει 3,2 δισ. μέσα σε δυόμισι χρόνια και μέχρι το τέλος του χρόνου θα έχουμε συμβασιοποιήσει γύρω στα 5 δισ. που θα είναι το πενταπλάσιο ποσοστό από αυτό που συμβασιοποίησε η κυβέρνηση του ΣΥΡΙΖΑ. Δεν σταματάμε εδώ όμως. Χρησιμοποιούμε κι άλλο ένα εργαλείο για να μπορέσουμε να επιταχύνουμε τις διαδικασίες, για να μπορέσουμε να απορροφήσουμε τα κονδύλια του ΕΣΠΑ και τα κονδύλια από το RRF, από το Ταμείο Ανάκαμψης.

Τρίτον, αξιοποιούμε την τεχνογνωσία του ιδιωτικού τομέα και σε επίπεδο σχεδιασμού έργων αλλά και στην απόδοσή της, αν θέλετε, ως μνήμη στον δημόσιο τομέα προκειμένου να αποφευχθούν τα λάθη του παρελθόντος όταν γινόντουσαν και σχεδιαζόντουσαν διάφορα έργα στην Ελλάδα.

Και τέταρτον, αποσκοπεί στην εκμετάλλευση της ευελιξίας του ιδιωτικού τομέα, στην επιτάχυνση των διαδικασιών.

Το κράτος, λοιπόν, εδώ παραμένει με μια βροντερή παρουσία. Διότι το κράτος έχει εποπτικό ρόλο στη διαδικασία αυτή. Διότι σας εξήγησε και ο Υφυπουργός, σας εξήγησε και ο ομίλων στην επιτροπή ποια είναι η διαδικασία. Το κράτος είναι αυτό που, τελικά, εγκρίνει ή δεν εγκρίνει αυτές τις πρότυπες προτάσεις. Διότι εμείς έτσι πιστεύουμε ότι πρέπει να λειτουργεί μια αγορά. Να αφήνουμε τον ιδιωτικό τομέα να συμμετέχει, να κάνει προτάσεις, με ένα κράτος, όμως, το οποίο έχει εποπτικό ρόλο και αποφασίζει για το αν πρέπει να προχωρήσει ένα πρότζεκτ ή δεν πρέπει. Αυτό, αν θέλετε, είναι και σύμφωνο με τις ιδεολογικές μας αρχές.

Και αυτό το νομοσχέδιο που φέρνουμε σήμερα εδώ, είναι ένα νομοσχέδιο το οποίο είχαμε παρουσιάσει ως αντιπολίτευση. Επομένως δεν φέρνουμε κάτι το οποίο μπορεί να εκπλήξει κανέναν. Βλέπετε η διαφορά μεταξύ της Νέας Δημοκρατίας και του ΣΥΡΙΖΑ είναι ότι δεν λέμε άλλα προεκλογικά και κάνουμε άλλα μετεκλογικά, αλλά εφαρμόζουμε το πρόγραμμά μας, διότι είμαστε μία παράταξη που έχουμε συνέπεια μεταξύ λόγων και πράξεων.

Πάμε τώρα να απαντήσουμε και στο όλο θέμα περί συμβατότητας με το Ενωσιακό Δίκαιο. Ακούστηκαν πολλά και από τον κ. Σκανδαλίδη και από εσάς κύριε Γκόγκα για το κατά πόσον αυτό το νομοσχέδιο είναι συμβατό με την Ευρωπαϊκή Ένωση. Κατ’ αρχάς να ξέρουμε ότι αυτό ακριβώς το σύστημα των πρότυπων προτάσεων έχει λειτουργήσει με επιτυχία στην Ιταλία και ειδικά στο νότιο κομμάτι της Ιταλίας, μία χώρα η οποία έχει τις ίδιες παθογένειες πάνω-κάτω με την Ελλάδα. Όπως επίσης έχει λειτουργήσει και σε αρκετές πολιτείες των Ηνωμένων Πολιτειών. Διότι ακούστηκαν κάτι εξωφρενικά πράγματα από την Ελληνική Λύση περί Περού, περί Μεξικού.

Βλέπω ότι και οι συνάδελφοι της Ελληνικής Λύσης έχουν ζηλέψει τη δόξα και της δημαγωγίας και του λαϊκισμού. Όμως σοβαρή κριτική δεν κάνετε, σοβαρές προτάσεις δεν καταθέτετε. Τι λέτε; «Εμείς είμαστε ένα δεξιό κόμμα και πιστεύουμε στην ιδιωτική πρωτοβουλία». Πού είστε, λοιπόν; Κάντε προτάσεις, κάντε μας κριτική. Αλλά τι κάνουμε; Πετάμε κραυγές στον αέρα, μπας και υφαρπάξουμε καμμιά ψήφο διαμαρτυρίας.

Εμείς ήρθαμε σε επαφή με την Ευρωπαϊκή Επιτροπή, λοιπόν, και έχουμε ενημερώσει την Ευρωπαϊκή Επιτροπή για το νομοσχέδιο. Μην ξεχνάμε άλλωστε το προφανές, το οποίο ή το αγνοείτε ή κάνετε πως το αγνοείτε: το εν λόγω νομοσχέδιο δεν ήρθε μέσα σε μια νύχτα στη Βουλή αλλά είχε έρθει σε δημόσια διαβούλευση, επιτρέποντας σε όλους όχι μόνο να το δουν αλλά να καταθέσουν και απόψεις.

Μάλιστα στο πλαίσιο αυτής της επικοινωνίας μας με την επιτροπή μεταβάλαμε τις αρχικές μας προτάσεις, που είχαμε στο πρόγραμμα της Νέας Δημοκρατίας, και έτσι πλέον ο ανάδοχος -και θέλω να επιμείνω σε αυτό- θα επιλέγεται με τη διαδικασία του δημοσίου διαγωνισμού. Για ποια διαπλοκή μιλάμε; Για ποια συμφέροντα μιλάμε; Ξέρετε τι επιτυγχάνουμε με αυτό; Επιτυγχάνουμε επιτάχυνση των διαδικασιών.

Στις άλλες περιπτώσεις, που αναφέρθηκε η Ελληνική Λύση στη Λατινική Αμερική, δεν υπάρχει διαγωνιστική διαδικασία. Εδώ υπάρχει, και αυτή, αν θέλετε, είναι και η ειδοποιός διαφορά μεταξύ της δικής μας πρότασης και της πρότασης η οποία όντως υπάρχει, των πρότυπων προτάσεων, των unsolicited proposals για τις λεγόμενες αναπτυσσόμενες οικονομίες.

Το δεύτερο ζήτημα για το οποίο ακούστηκαν απίστευτα πράγματα έχει να κάνει με το ΤΑΙΠΕΔ. Κατ’ αρχάς να ξεκαθαρίσουμε κάτι βασικό. Η πρόβλεψη στο άρθρο 18 αφορά αυτούς που κάνουν τις λεγόμενες στρατηγικές συμβάσεις. Η συγκεκριμένη πρόταση αποτελεί και αυτή μια διαδικασία θεσμικής παρέμβασης πάντα σεβόμενοι όμως τους όρους διαφάνειας και αποτελεσματικότητας. Αποτελεί μια διάταξη που έρχεται να ενδυναμώσει το κομμάτι των επενδύσεων στη χώρα τώρα που έρχονται όλα αυτά τα χρήματα από το Ταμείο Ανάκαμψης, εμπλέκοντας το ΤΑΙΠΕΔ, έναν φορέα που δεν κατήργησε ο ΣΥΡΙΖΑ, μην το ξεχνάμε αυτό.

Οι κύριοι του ΣΥΡΙΖΑ, οι οποίοι είναι λαλίστατοι στο να φωνάζουν, δεν μας έχουν απαντήσει ποτέ γιατί δεν κατάργησαν το ΤΑΙΠΕΔ. Αλλά δεν μπορούν να μας απαντήσουν αυτό, ξέρετε γιατί; Διότι αντί να το καταργήσουν έκαναν και κάτι άλλο. Γεννήσανε το Υπερταμείο. Ήταν δικό τους δημιούργημα αυτό. Και μιλάνε οι κύριοι του ΣΥΡΙΖΑ για ξεπούλημα; Υπάρχει, λοιπόν, και ένα όριο στην πολιτική αντιπαράθεση, να μιλάμε με στοιχεία και με δεδομένα. Επομένως, ας μη μιλάει ο ΣΥΡΙΖΑ για εξαιρέσεις.

Ακούστηκε και το άλλο εξωφρενικό ότι ερχόμαστε, λέει, να τροποποιήσουμε τον νόμο περί δημοσίων συμβάσεων με αυτό το άρθρο, και ότι αυτό είναι κάτι το οποίο γίνεται για πρώτη φορά, και ότι ο ΣΥΡΙΖΑ δεν το έχει κάνει ποτέ. Θα σας θυμίσω και άλλο ένα στοιχείο το οποίο καταρρίπτει, κυρίες και κύριοι συνάδελφοι, την επιχειρηματολογία του ΣΥΡΙΖΑ. Πόσες φορές τροποποιήθηκε ο ν.4412 του ΣΥΡΙΖΑ; Τροποποιήθηκε μία, δύο; Τριακόσιες τριάντα φορές τροποποιήθηκε. Αυτή είναι η διαφορά μεταξύ καλής νομοθέτησης και εγκληματικής νομοθέτησης.

Πάμε τώρα στο τρίτο θέμα, που έχει να κάνει με τη δήθεν κριτική ότι απαξιώνουμε τον δημόσιο τομέα. Θέλω να είμαι απόλυτα ειλικρινής και αυτή την κριτική θα περίμενα να ακούσω από την Αντιπολίτευση, η οποία έχει κυβερνήσει στα χρόνια της Μεταπολίτευσης ή αν θέλετε στα χρόνια μετά την είσοδο στην Ευρωπαϊκή Ένωση μόνο τεσσεράμισι χρόνια. Σύμφωνα με μελέτες, κυρίες και κύριοι συνάδελφοι, από το 1981, που μπήκε αυτή η χώρα στην τότε Ευρωπαϊκή Οικονομική Κοινότητα, το δημόσιο έχει δαπανήσει με ευρωπαϊκούς και εθνικούς πόρους ξέρετε πόσα χρήματα για υποδομές; Ούτε ένα, ούτε δύο, ούτε δέκα δισεκατομμύρια, άλλα εκατόν ογδόντα! Θεωρούμε ειλικρινά, για να μιλήσουμε επιτέλους ανοικτά, ότι όλα αυτά τα έργα άξιζε να γίνουν; Πόσα από αυτά δεν σπαταλήθηκαν χωρίς βάση και χωρίς λογική; Πόσα δεν σπαταλήθηκαν χωρίς ουσιαστικό αναπτυξιακό αποτύπωμα; Πόσα έργα έγιναν απ’ όλες τις κυβερνήσεις, και αν θέλετε αυτό είναι και μια αυτοκριτική, υπερδιαστασιολογημένα για να ικανοποιήσουμε μερικά μικρά, τοπικά ή κομματικά ακροατήρια; Ας κάνουμε, λοιπόν, την αυτοκριτική μας και να αναγνωρίσουμε τις παθογένειες με τις οποίες λειτουργούσε το δημόσιο.

Εμείς το αναγνωρίζουμε με αυτό το νομοσχέδιο αυτό το λάθος. Και ερχόμαστε τώρα, ως η μόνη υπεύθυνη πολιτική δύναμη σε αυτόν τον τόπο, αναγνωρίζοντας αυτές τις παθογένειες, να τις διορθώσουμε. Και πώς τις διορθώνουμε; Φέρνοντας ένα νέο εργαλείο με το οποίο τι λέμε; Λέμε ότι θέλουμε τη συμβολή του ιδιωτικού τομέα να μας προτείνει και να μας βοηθάει στην ωρίμανση έργων αλλά θέλουμε και έναν ρόλο του δημοσίου να εγκρίνει, να ελέγχει και να επιβλέπει αυτά τα έργα. Καλούμε, λοιπόν, τους ιδιώτες να συνδράμουν σε αυτή τη διαδικασία και να βοηθήσουν.

Είναι λυπηρό το 2022 να γίνεται σε αυτή τη χώρα της Ευρωπαϊκής Ένωσης αυτή η κουβέντα περί ιδιωτών εναντίον δημοσίου. Αυτά τα ζητήματα, λυπάμαι αλλά έχουν λυθεί σχεδόν σε όλες τις άλλες χώρες της Ευρωπαϊκής Ένωσης.

Το τέταρτο ζήτημα, σχετίζεται με τις θέσεις που μας κατέθεσαν η Επιτροπή Ανταγωνισμού και η ΕΑΑΔΗΣΥ, το είπα και στην αρχή. Κατ’ αρχάς σας είπαμε ότι εμείς έχουμε επιδείξει απόλυτο σεβασμό στις παρατηρήσεις τους και γι’ αυτό ενσωματώσουμε και αρκετές από τις αλλαγές τις οποίες μας προτείνανε.

Δεν θέλω να σας κουράσω άλλο. Κλείνοντας, για να επιστρέψω και να κλείσουμε το ζήτημα των πρότυπων προτάσεων, θέλω να σας θυμίσω και κάτι άλλο. Το 2004 - 2009 η τότε κυβέρνηση Νέας Δημοκρατίας εφάρμοσε για πρώτη φορά, εν μέσω πάλι υστερικών αντιδράσεων, το μοντέλο των συμβάσεων παραχώρησης, το οποίο συνέχισαν όλες οι κυβερνήσεις μετά και η κυβέρνηση του ΣΥΡΙΖΑ. Ο κ. Σπίρτζης τράπηκε σε φυγή. Ξέρετε γιατί; Γιατί δε θέλει να μας απαντήσει για ποιον λόγο έδωσε πανωπροίκια 750 εκατομμύρια μετά την υπερήφανη «πρώτη φορά αριστερά» διαπραγμάτευση, όταν πάγωσαν τα πάντα. Αλλά τελικά και ο ΣΥΡΙΖΑ και τα ΣΔΙΤ δέχτηκε και τις συμβάσεις παραχώρησης δέχτηκε και αν και εφόσον ξαναέρθει ποτέ στην εξουσία, αν και αυτό δεν διαφαίνεται, να είστε σίγουροι ότι και τις πρότυπες προτάσεις θα εφαρμόσετε. Γιατί αυτό είστε, υποκριτές! Άλλα λέτε, άλλα ψηφίζετε και άλλα κάνετε. Είναι ένα μοντέλο που μπορεί να προσφέρει σημαντικά έργα με καινοτόμο προσέγγιση, με μεγάλη ταχύτητα και με μεγάλο περιορισμό του κόστους.

Και κλείνοντας, να πω ότι ακούω με πολύ μεγάλο σεβασμό και προσοχή όσους έρχονται, όπως η Επιτροπή Ανταγωνισμού και η ΕΑΑΔΗΣΥ, η οποία ειρήσθω εν παρόδω πουθενά δεν ανέφερε αντιρρήσεις. Είπε ότι «προσέξτε στην εφαρμογή της διαδικασίας», αλλά ούτε αυτό είπατε. Διότι και πάλι, για άλλη μια φορά, ίσως δεν διαβάζετε τις παρατηρήσεις και τα σχόλια.

Μπορείτε να γελάτε, αλλά αυτή είναι η πραγματικότητα και ευτυχώς μιλάμε σε μια Αίθουσα που τηρούνται τα Πρακτικά, ξέρετε, και ο κάθε κατεργάρης πάει στον πάγκο του γιατί μπορεί να τα διαβάσει.

Ακούω όμως με πολύ μεγάλο σεβασμό όλη αυτή τη συζήτηση μεταξύ αποτελεσματικότητας και διαφάνειας. Η υστερικού τύπου αντιπολίτευση κατά πάντων, όπως δυστυχώς ασκείται στη χώρα μας εδώ και χρόνια -πρωταθλητές βέβαια είναι οι κύριοι του ΣΥΡΙΖΑ- θολώνει πολλές φορές, αγαπητοί συνάδελφοι, τα όρια μεταξύ αποτελεσματικότητας και διαφάνειας. Να το σκεφτούμε λίγο; Για χάρη της διαφάνειας η αποτελεσματικότητα πολλές φορές περνάει σε δεύτερη μοίρα και η ισορροπία που θα έπρεπε να λειτουργεί, δηλαδή να είμαστε και αποτελεσματικοί και διαφανείς, αρκετές φορές η αλήθεια είναι, δεν υφίσταται.

Πρέπει όμως να την εντοπίσουμε και πρέπει να καταλάβουμε ότι και στην Ελλάδα μπορούμε να υλοποιούμε μεγάλα έργα με διαφάνεια, με αποτελεσματικότητα, με ταχύτητα, να συνεργαστούμε με τον ιδιωτικό τομέα, να συντονίσουμε τον βηματισμό μας και από κοινού να αντιμετωπίσουμε τις τεράστιες προκλήσεις του μέλλοντος, διότι έχουμε αυτή τη στιγμή ευρωπαϊκά κονδύλια τα οποία αν δεν απορροφήσουμε θα είμαστε άξιοι της μοίρας μας.

Η υιοθέτηση, λοιπόν, αυτού του πλαισίου και η ύπαρξη αυτών των μηχανισμών χρηματοδότησης, μας δίνουν μία τεράστια ευκαιρία. Και αυτό το νομοσχέδιο, αυτή η πρόταση έρχεται να βοηθήσει στην επιτάχυνση των έργων, στην επιτάχυνση των μεγάλων projects υποδομών, που έχει τόσο ανάγκη η χώρα μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Υποδομών και Μεταφορών: «Πρότυπες προτάσεις για έργα υποδομής και λοιπές επείγουσες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, τριάντα άρθρα, έξι τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Πρότυπες προτάσεις για έργα υποδομής και λοιπές επείγουσες διατάξεις  |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 23 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 28 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Υπ. τροπ. 1225/37 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 1226/38 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1227/39 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1228/40 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1229/41 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1232/44 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το σχέδιο νόμου του Υπουργείου Υποδομών και Μεταφορών: «Πρότυπες προτάσεις για έργα υποδομής και λοιπές επείγουσες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 405α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 19.39΄ λύεται η συνεδρίαση για αύριο, ημέρα Παρασκευή4 Μαρτίου 2022 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**